(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΔ΄

Δευτέρα, 20 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Π. Σαράκη, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γυμνάσιο Ναυπλίου και από το Γενικό Λύκειο Φιλιατρών, σελ.   
3. Επετειακή αναφορά από τον Προεδρεύοντα της συνεδρίασης για την Ευρωπαϊκή Ημέρα για την Προστασία των Παιδιών από τη σεξουαλική εκμετάλλευση και σεξουαλική κακοποίηση, σελ.   
4. Ανακοινώνεται ότι σε εκτέλεση της από 15 Νοεμβρίου 2023 απόφασης της Ολομέλειας της Βουλής συγκροτήθηκε Εξεταστική Επιτροπή αποτελούμενη από τριάντα ένα μέλη για «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», σύμφωνα με το άρθρο 68 παράγραφος 2 εδάφιο γ' και δ' του Συντάγματος και 144 παράγραφος 5 εδάφιο β' του Κανονισμού της Βουλής, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Εξωτερικών:   
 i. με θέμα: «Διέλευση ξένων στρατιωτικών δυνάμεων από την Ελληνική επικράτεια», σελ.   
 ii. με θέμα: «Η θέση της Ελληνικής Κυβέρνησης απέναντι στο διεθνές αίτημα για παύση πυρός στη Γάζα», σελ.   
 iii. με θέμα: «Ζητήματα ελληνικής κυριαρχίας και εξωτερικής πολιτικής», σελ.   
 iv. με θέμα: «Απαράδεκτη παρέμβαση του Πρέσβη των Η.Π.Α. στην Αθήνα σχετικά με την ακολουθούμενη μεταναστευτική πολιτική της πατρίδας μας», σελ.   
 v. με θέμα: «Νέα ακραία προκλητική ενέργεια της Τουρκίας με αφορμή πρόσφατη επίσημη αναγγελία της, σύμφωνα με την οποία παρουσιάζει την βραχονησίδα Ζουράφα εντός του FIR Κωνσταντινούπολης», σελ.   
 β) Προς τον Υπουργό Κλιματικής Κρίσης και Πολιτικής Προστασίας, με θέμα: « Άμεσος κίνδυνος λόγω έλλειψης πολιτικού σχεδιασμού σχετικά με την αντιπλημμυρική προστασία της Αττικής», σελ.   
 γ) Προς την Υπουργό Πολιτισμού:   
 i. με θέμα: «Σοβαρά ζητήματα αξιοπιστίας από τις μεγάλες καθυστερήσεις στην αποπεράτωση των έργων στο Σπήλαιο των Πετραλώνων», σελ.   
 ii. με θέμα: «Να υπάρξει πραγματική διαβούλευση για τις σχεδιαζόμενες αλλαγές στο τοπίο του κινηματογράφου και των πνευματικών δικαιωμάτων», σελ.   
 δ) Προς τον Υπουργό Εθνικής Οικονομίας και Οικονομικών:   
 i. με θέμα: «Χωρίς κανένα ουσιαστικό μέτρο η Κυβέρνηση εγκαταλείπει τους νέους στα παιδικά δωμάτια ενώ οι τιμές ενοικίων καλπάζουν», σελ.   
 ii. με θέμα: «Κλείσιμο υποκαταστήματος της Εθνικής Τράπεζας στον Ωρωπό» , σελ.   
 iii. με θέμα: «Σε μαρασμό οδηγείται η τοπική κοινωνία του Δήμου Τυρνάβου από το κλείσιμο του καταστήματος της Εθνικής», σελ.   
 iv. με θέμα: «Τα κεφάλαια του Ταμείου Ανάκαμψης και Ανθεκτικότητας καρπώνονται γνωστές ιδιωτικές και πολυεθνικές εταιρείες εις βάρος των μικρομεσαίων επιχειρήσεων και του παραγωγικού ιστού», σελ.   
 ε) Προς τον Υπουργό Περιβάλλοντος και Ενέργειας, με θέμα: «Το νέο Εθνικό Σχέδιο για την Ενέργεια και το Κλίμα (ΕΣΕΚ) δίνει το τελειωτικό χτύπημα στην Κοζάνη, γι’ αυτό πρέπει να αλλάξει», σελ.   
 στ) Προς τον Υπουργό Εργασίας και Κοινωνικής Ασφάλισης:   
 i. με θέμα: «Για τα σοβαρά προβλήματα των εργαζόμενων στην οινοποιία ΤΣΑΝΤΑΛΗ», σελ.   
 ii. με θέμα: «Μη εφαρμογή των διατάξεων του ν. 1296/1982 για τους καλλιτέχνες», σελ.   
 ζ) Προς τον Υπουργό Υποδομών και Μεταφορών, με θέμα: «Προμήθεια λεωφορείων αστικών συγκοινωνιών, διευκρίνιση τιμής αγοράς, έλεγχος χρηματοδότησης και εξασφάλιση εγχώριας συμπαραγωγής», σελ.   
 η) Προς τον Υπουργό Αγροτικής Ανάπτυξης και Τροφίμων:   
 i. με θέμα: «Λάθη και αστοχίες στην προκαταβολή της βασικής ενίσχυσης στους παραγωγούς του πρωτογενή τομέα», σελ.   
 ii. με θέμα: «Οι πυρόπληκτες περιοχές της Περιφερειακής Ενότητας (Π.Ε.) Ροδόπης εξαιρούνται από τα 18 μέτρα αποκατάστασης των πληγέντων και της ανάταξης της αγροτικής παραγωγής που ανακοινώθηκαν για τον Έβρο;»., σελ.   
 iii. με θέμα: «Η αδυναμία της Κυβέρνησης να αντιμετωπίσει την ακρίβεια-αισχροκέρδεια, τα μέτρα που πρέπει να ληφθούν για την προστασία της ελληνικής κοινωνίας», σελ.   
 θ) Προς τον Υπουργό Προστασίας του Πολίτη:   
 i. με θέμα: «Εισροή εξτρεμιστών Ισλαμιστών και τρομοκρατικές πράξεις», σελ.   
 ii. με θέμα: «Το αίσθημα προστασίας και ασφάλειας των πολιτών είναι πρωταρχικής σημασίας και ήδη έχουν περάσει δύο μήνες από τη δέσμευση του Πρωθυπουργού για την ενίσχυση των υποστελεχωμένων υπηρεσιών της ΕΛ.ΑΣ», σελ.   
 iii. με θέμα: «Να εξασφαλιστεί άμεσα και με ασφάλεια η μεταφορά των μαθητών στις εκπαιδευτικές επισκέψεις», σελ.   
 ι) Προς τον Υπουργό Υγείας:   
 i. με θέμα: «Διακοπή διενέργειας τακτικών χειρουργείων στο νοσοκομείο της Έδεσσας», σελ.   
 ii. με θέμα: «Υποχρεώσεις του ΕΟΠΥΥ για τη στήριξη των θυμάτων της τραγωδίας των Τεμπών», σελ.   
 iii. με θέμα: «Για το μέλλον των 1000 και πλέον συμβασιούχων του Εθνικού Οργανισμού Δημόσιας Υγείας», σελ.   
 ια) Προς τον Υπουργό Παιδείας, Θρησκευμάτων και Αθλητισμού, με θέμα: «Προβλήματα των σχολικών μονάδων της πρωτοβάθμιας εκπαίδευσης στο Δροσερό Ξάνθης»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.  
ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΛΕΞΟΠΟΥΛΟΥ Χ. , σελ.   
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΑΜΠΡΟΥΛΗΣ Γ. , σελ.   
 ΤΖΑΚΡΗ Θ. , σελ.   
  
Β. Επί των επικαίρων ερωτήσεων:  
 ΑΓΑΠΗΔΑΚΗ Ε. , σελ.   
 ΑΛΕΞΟΠΟΥΛΟΥ Χ. , σελ.   
 ΑΧΜΕΤ Ι. , σελ.   
 ΒΑΡΤΖΟΠΟΥΛΟΣ Δ. , σελ.   
 ΒΙΛΙΑΡΔΟΣ Β. , σελ.   
 ΒΡΕΤΤΟΣ Ν. , σελ.   
 ΓΑΥΓΙΩΤΑΚΗΣ Μ. , σελ.   
 ΓΕΡΑΠΕΤΡΙΤΗΣ Γ. , σελ.   
 ΓΕΩΡΓΙΑΔΗΣ Σ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΔΕΛΗΣ Ι. , σελ.   
 ΔΗΜΑΣ Χ. , σελ.   
 ΖΕΡΒΕΑΣ Α. , σελ.   
 ΗΛΙΟΠΟΥΛΟΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΘΕΟΧΑΡΗΣ Θ. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΕΛΕΤΣΗΣ Σ. , σελ.   
 ΚΙΚΙΛΙΑΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΛΑΜΠΡΟΥΛΗΣ Γ. , σελ.   
 ΛΙΑΚΟΥΛΗ Ε. , σελ.   
 ΜΑΛΑΜΑ Κ. , σελ.   
 ΜΕΝΔΩΝΗ Σ. , σελ.   
 ΜΙΧΑΗΛΙΔΟΥ Δ. , σελ.   
 ΜΠΙΜΠΙΛΑΣ Σ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ Ι. , σελ.   
 ΠΑΠΑΘΑΝΑΣΗΣ Ν. , σελ.   
 ΡΟΥΝΤΑΣ Γ. , σελ.   
 ΣΔΟΥΚΟΥ Α. , σελ.   
 ΣΚΡΕΚΑΣ Κ. , σελ.   
 ΣΤΟΛΤΙΔΗΣ Λ. , σελ.   
 ΤΖΑΚΡΗ Θ. , σελ.   
 ΦΩΤΙΟΥ Θ. , σελ.   
 ΧΝΑΡΗΣ Ε. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΔ΄

Δευτέρα 20 Νοεμβρίου 2023

Αθήνα, σήμερα στις 20 Νοεμβρίου 2023, ημέρα Δευτέρα και ώρα 12.01΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση. Θα ξεκινήσουμε με μια επετειακή αναφορά από τον προεδρεύοντα της συνεδρίασης για την Ευρωπαϊκή Ημέρα για την Προστασία των Παιδιών από τη σεξουαλική εκμετάλλευση και σεξουαλική κακοποίηση.

Κυρίες και κύριοι συνάδελφοι, από το 2015 η 18η Νοεμβρίου αποτελεί την Ευρωπαϊκή Ημέρα για την Προστασία των Παιδιών ενάντια στη σεξουαλική εκμετάλλευση και τη σεξουαλική κακοποίηση.

Η σεξουαλική κακοποίηση παιδιών παραμένει ένας πραγματικός και αυξανόμενος κίνδυνος για όλες τις κοινωνίες. Πρόκειται για μια σοβαρή παραβίαση των δικαιωμάτων των παιδιών, η οποία έχει διαρκείς και πολύ αρνητικές συνέπειες για όλη τους τη ζωή.

Ο Παγκόσμιος Οργανισμός Υγείας ορίζει την σεξουαλική κακοποίηση ως τη συμμετοχή και έκθεση των παιδιών και εφήβων σε πράξεις με σεξουαλικό περιεχόμενο, υποκινούμενες από ενήλικα που, συνήθως, έχει σχέση φροντίδας ή οικειότητας με το παιδί.

Η Ευρωπαϊκή Επιτροπή εστιάζει, πλέον, περισσότερο στην ανατροπή του αυξανόμενου κύματος σεξουαλικής κακοποίησης παιδιών μέσω διαδικτύου. Όλο και συχνότερα οι δράστες χρησιμοποιούν το διαδίκτυο για να επικοινωνούν μεταξύ τους, να ανταλλάσσουν υλικό και να προσεγγίζουν παιδιά. Οι θηρευτές φωτογραφίζουν και βιντεοσκοπούν την κακοποίηση που διαπράττουν στην πραγματική ζωή και αναρτούν το υλικό στο διαδίκτυο. Χρησιμοποιούν την κάμερα του υπολογιστή, κινητά τηλέφωνα, μέσα κοινωνικής δικτύωσης ή άλλες διαδικτυακές πλατφόρμες για να εξαναγκάσουν ή να εκβιάσουν τα παιδιά σε ακατάλληλες και παράνομες σεξουαλικές πράξεις.

Στο διαδίκτυο αναρτώνται σε μαζική κλίμακα φωτογραφίες και βίντεο παιδιών που υφίστανται σεξουαλική κακοποίηση. Το 2021 έγιναν καταγγελίες από εταιρείες του διαδικτύου για ογδόντα πέντε εκατομμύρια εικόνες και βίντεο με αυτό το περιεχόμενο. Τα θύματα σπανίως αποκαλύπτουν το περιστατικό. Η κακοποίηση συχνά διαπράττεται από πρόσωπο στον κύκλο εμπιστοσύνης του παιδιού και πολλές φορές από το ίδιο το σπίτι του παιδιού. Σε πολλές περιπτώσεις κακοποίησης, το περιστατικό έρχεται στο φως μόνο όταν εντοπίζονται οι ενέργειες των δραστών στο διαδίκτυο.

Οι πάροχοι υπηρεσιών διαδικτύου διαδραματίζουν ουσιαστικό ρόλο στην καταγγελία σεξουαλικής κακοποίησης παιδιών στο διαδίκτυο. Δυστυχώς, το ισχύον σύστημα προαιρετικής καταγγελίας δεν είναι αρκετά αποτελεσματικό. Προς το παρόν, το 95% του συνόλου των καταγγελιών προέρχεται μόνο από έναν πάροχο υπηρεσιών, το Meta. Ως πολιτεία πρέπει να καταστήσουμε υποχρεωτικό όλες οι εταιρείες τεχνολογίας να εντοπίζουν και να καταγγέλλουν στις αρχές τη σεξουαλική κακοποίηση παιδιών στο διαδίκτυο.

Για την αντιμετώπιση αυτού του παγκόσμιου προβλήματος η Ευρωπαϊκή Επιτροπή έχει προτείνει νομοθεσία, αλλά δεν έχει υλοποιηθεί -για να είμαστε ειλικρινείς- μέχρι στιγμής, που θα μας βοηθήσει να εντοπίσουμε, να καταγγείλουμε και να αποτρέψουμε περιστατικά σεξουαλικής κακοποίησης των παιδιών στο διαδίκτυο και να στηρίξουμε τα θύματα. Είμαστε όλες και όλοι υπεύθυνοι να κρατήσουμε τα παιδιά μας ασφαλή από τους σεξουαλικούς θηρευτές.

Στις 11 Μαΐου του 2022 η επιτροπή ενέκρινε νομοθετική πρόταση για την πρόληψη και την καταπολέμηση της σεξουαλικής κακοποίησης παιδιών, υποχρεώνοντας τους πάροχους υπηρεσιών να καταγγέλλουν τη σεξουαλική κακοποίηση παιδιών στο διαδίκτυο μέσα από πλατφόρμες και να ειδοποιούν τις αρχές. Σκοπός όλων αυτών είναι να εντοπίζουν και να καταγγέλλουν περιστατικά σεξουαλικής κακοποίησης παιδιών στο διαδίκτυο, να προλαμβάνουν τη σεξουαλική κακοποίηση, να παρέχουν στήριξη στα θύματα.

Σύμφωνα με το Συμβούλιο της Ευρώπης, ένα στα πέντε παιδιά είναι θύμα κάποιας μορφής σεξουαλικής βίας. Ένα στα τρία δεν μιλά ποτέ σε κανέναν για την κακοποίηση. Το 70% έως το 85% εξ αυτών γνωρίζουν αυτούς που τους κακοποιούν. Όμως, και στην Ελλάδα τα στοιχεία μιλούν από μόνα τους. Υπάρχει μία δικογραφία σχεδόν κάθε δύο μέρες στην Αττική -μόνο στην Αττική- για βιασμό και αποπλάνηση ανηλίκου. Αυτά είναι τα στοιχεία της ΕΛ.ΑΣ. και συγκεκριμένα της Διεύθυνσης Τμήματος Ευάλωτων Προσώπων.

Για το αρχικό διάστημα του 2023, οι καταγγελίες έχουν αυξηθεί κατά 33%. Η αύξηση είναι εμφανέστατη, συνιστά σοβαρότατο κοινωνικό φαινόμενο και προκύπτουν τεράστια ερωτήματα για τον ρόλο της πολιτείας.

Αυτή η μέρα είναι για τα παιδιά και για εκείνους που αλληλεπιδρούν με τα παιδιά είτε προσωπικά είτε επαγγελματικά, για τους γονείς, τοπικές, περιφερειακές, εθνικές αρχές, τους επαγγελματίες που εργάζονται με τα παιδιά, ιδίως τους εκπαιδευτές, τους προπονητές αθλημάτων, το προσωπικό που είναι υπεύθυνο για την εφαρμογή του νόμου, τις μη κυβερνητικές οργανώσεις στον ιδιωτικό τομέα.

Ο Χάρτης των Θεμελιωδών Δικαιωμάτων της Ευρωπαϊκής Ένωσης εγγυάται την προστασία των δικαιωμάτων του παιδιού από τα θεσμικά όργανά της. Τα παιδιά έχουν δικαίωμα στην προστασία και τη φροντίδα που απαιτούνται για την καλή διαβίωση τους. Είναι υποχρέωση όλων να προστατεύσουμε τα παιδιά μας.

Σας ευχαριστώ.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πρώτη θα συζητηθεί η έκτη, με αριθμό 362/9-11-2023, επίκαιρη ερώτηση πρώτου κύκλου του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα, προς τον Υπουργό Εξωτερικών, με θέμα: «Διέλευση ξένων στρατιωτικών δυνάμεων από την ελληνική επικράτεια».

Θα απαντήσει ο Υπουργός Εξωτερικών, κ. Γεώργιος Γεραπετρίτης.

Ορίστε, κύριε Ρούντα, έχετε το λόγο.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, έγινε γνωστό από δημοσιεύματα στον έντυπο και ηλεκτρονικό Τύπο ότι το στρατιωτικό αεροδρόμιο της Ελευσίνας παραχωρήθηκε για χρήση και διέλευση αμερικανικών στρατιωτικών αεροσκαφών προς τη Μέση Ανατολή τον Οκτώβριο του ’23 κατόπιν σχετικού αμερικανικού αιτήματος, με πρόθεση -όπως αναφέρουν τα δημοσιεύματα- να χρησιμοποιηθεί και το αεροδρόμιο της Καρπάθου, αν αυτό κριθεί αναγκαίο στο μέλλον.

Στη διμερή συμφωνία αμοιβαίας αμυντικής συνεργασίας μεταξύ της κυβέρνησης της Ελληνικής Δημοκρατίας και της κυβέρνησης των ΗΠΑ, η οποία τέθηκε σε ισχύ το 1990 και τροποποιήθηκε με δύο πρωτόκολλα συνεργασίας -το ν.4660/2020 και το ν.4932/2022- δεν αναγράφεται ρητή διάταξη για τη διάθεση του στρατιωτικού αεροδρομίου της Ελευσίνας. Υπάρχει, όμως, αναφορά για «άλλες εγκαταστάσεις των Ενόπλων Δυνάμεων, όπως συμφωνούνται αμοιβαία από τα μέρη ή τους ορισμένους εκπροσώπους τους, σύμφωνα με τις αντίστοιχες εσωτερικές τους διαδικασίες», είναι το άρθρο 1, παράγραφος 3 περίπτωση 3, του νόμου 4660/2020.

Το θέμα της παραμονής ή της διέλευσης ξένων στρατιωτικών δυνάμεων από τη χώρα είναι σημαντικό για την ανεξαρτησία και κυριαρχία της και ρυθμίζεται ειδικά στο άρθρο 27 παράγραφος 2 του ελληνικού Συντάγματος. Η απόφαση της Κυβέρνησής σας να παραχωρήσει το στρατιωτικό αεροδρόμιο της Ελευσίνας, βεβιασμένα και εν κρυπτώ, χωρίς προηγούμενη ενημέρωση της Βουλής σε επίπεδο πολιτικών κομμάτων ή τουλάχιστον σε επίπεδο Διαρκούς Επιτροπής Εξωτερικής Πολιτικής και Άμυνας αποτελεί παραβίαση των δημοκρατικών θεσμών.

Η Νίκη δεν δίνει στην Κυβέρνηση της Νέας Δημοκρατίας λευκή επιταγή για να αποφασίζει με αδιαφάνεια τα κρίσιμα εθνικά ζητήματα.

Κατόπιν των ανωτέρω, ερωτάστε, κύριε Υπουργέ, πρώτον, βάσει ποιων εσωτερικών διαδικασιών ενεκρίθη εν κρυπτώ η χρήση του αεροδρομίου της Ελευσίνας από αμερικανικά αεροσκάφη. Παρακαλούμε να μας κοινοποιήσετε την επίσημη αλληλογραφία.

Δεύτερον, ποιο ήταν το φορτίο και ο σκοπός της παραμονής αμερικανικών αεροσκαφών στο αεροδρόμιο της Ελευσίνας; Ποιες προϋποθέσεις έχετε θέσει για τη διασφάλιση των Ελλήνων πολιτών;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Ευχαριστώ πολύ για την επίκαιρη ερώτηση, αξιότιμε κύριε Βουλευτά. Θα ήθελα να επισημάνω επί της αρχής ότι η στάθμευση των αμερικανικών αεροσκαφών έχει να κάνει με ανθρωπιστική αποστολή, η οποία έχει να κάνει με την εκκένωση πολιτών από την εμπόλεμη περιοχή της Μέσης Ανατολής. Δεν έχουν παραχωρηθεί εγκαταστάσεις στα αμερικανικά αεροσκάφη, αλλά μόνο οι χώροι στάθμευσής τους.

Επαναλαμβάνω ότι πρόκειται για αποστολή η οποία συνδέεται με την πιθανή εκκένωση πολιτών από την εμπόλεμη περιοχή, εάν χρειαστεί ακόμη και Ελλήνων πολιτών, μολονότι η ελληνική πολιτεία φρόντισε εγκαίρως να μεταφέρει όλους όσους επιθυμούσαν εκτός της εμπόλεμης περιοχής. Ανάλογες διευκολύνσεις ανθρωπιστικής αποστολής έχουν ήδη δοθεί και σε άλλες χώρες, στον Καναδά, την Πολωνία, τη Γαλλία, την Ιαπωνία.

Η Ελλάδα βρίσκεται, όπως γνωρίζετε, στην αιχμή αυτή τη στιγμή της ανθρωπιστικής προσπάθειας, η οποία γίνεται και για ανθρωπιστική παύση αλλά και για να παρέχει οποιαδήποτε δυνατή βοήθεια, έτσι ώστε ο άμαχος πληθυσμός να βρίσκεται σε καθεστώς μείζονος ασφάλειας.

Περιττό να αναφέρω, κύριε Βουλευτά, ότι εξακολουθούν πλήρως να υφίστανται όλες οι διαδικασίες για διπλωματική εκκαθάριση, “diplomatic clearance”, του εναέριου χώρου μας και βεβαίως κατάθεση σχεδίων πτήσεων για κάθε αποστολή. Το δε φορτίο δεν υφίσταται, δεδομένου ακριβώς ότι πρόκειται για κενά αεροσκάφη, τα οποία εν δυνάμει μπορούν να χρησιμοποιηθούν μόνον για την εκκένωση πληθυσμών, αμάχων, από τη Μέση Ανατολή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο για τη δευτερολογία σας.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Υπουργέ, θεωρούμε ότι σε έναν βαθμό η απάντησή σας ήταν ελλιπής, ίσως και ασαφής. Κατ’ αρχάς πρόκειται για ένα πάρα πολύ σημαντικό ζήτημα, για το οποίο κατά την κρίση μας έχετε υποχρέωση να ενημερώσετε την Εθνική Αντιπροσωπεία και τον ελληνικό λαό. Διότι το ζήτημα της άφιξης, παραμονής και διέλευσης ξένων στρατευμάτων στη χώρα είναι άκρως σημαντικό. Το αντιλαμβάνεστε κι εσείς ο ίδιος.

Δυστυχώς και αντιθέτως, το μαθαίνουμε από δημοσιογραφικές πηγές και όχι επίσημα από την Κυβέρνηση. Και όπως είπα δεν είχε ενημερωθεί ούτε το Κοινοβούλιο ούτε η Διαρκής Επιτροπή Άμυνας και Εξωτερικών Υποθέσεων και επιπλέον δεν έχει συγκληθεί ούτε το Εθνικό Συμβούλιο Εξωτερικής Πολιτικής, όπως επιτάσσει και το Σύνταγμα και το άρθρο 84 παράγραφος 2.

Προφανώς, επειδή το γνωρίζετε πολύ καλύτερα από εμάς, καθ’ ότι είναι και το γνωστικό σας αντικείμενο, η συνταγματική πρόβλεψη αυτού του ζητήματος δεν είναι τυχαία. Προφανώς έχει έναν πολύ συγκεκριμένο σκοπό και θα πρέπει φυσικά οι διατάξεις αυτές να εφαρμόζονται και να μην παραμένουν σε αδράνεια όπως γίνεται αυτή τη στιγμή. Εφόσον λοιπόν το Συμβούλιο Εξωτερικής Πολιτικής υπάγεται στην αρμοδιότητά σας πρέπει και μπορείτε να το χρησιμοποιήσετε.

Σας παρακαλούμε πολύ να δεσμευτείτε ότι θα πράξετε τα δέοντα για να ενεργοποιήσετε αυτή τη συνταγματική διάταξη, να συγκληθεί δηλαδή το αρμόδιο συμβούλιο, γιατί θεωρούμε ότι με αυτό τον τρόπο θα συμβάλετε και θα συμβάλουμε όλοι μαζί για να ενημερωθεί αφ’ ενός μεν καλύτερα ο ελληνικός λαός για τόσο κρίσιμα ζητήματα και να λάβετε τις καλύτερες δυνατές απόψεις.

Μπορεί βέβαια η αμυντική συμμαχία που έχει η Ελλάδα με την Αμερική να ισχύει και να έχει και υπερνομοθετική ισχύ, με βάση το 28 παράγραφος 1, αλλά αυτό δεν σημαίνει ότι είμαστε μία ακόμα πολιτεία της Αμερικής. Θα πρέπει να ενημερωνόμαστε, θα πρέπει να ξέρουμε τι γίνεται.

Λέτε ότι το αντικείμενο, ο σκοπός, είναι η ανθρωπιστική βοήθεια και αν δεν κάνω λάθος μιλάτε για κενά αεροσκάφη. Αν λοιπόν και είναι κενά αεροσκάφη και αν είναι ανθρωπιστικός ο λόγος της άφιξης των αεροσκαφών αυτών εδώ, της παραμονής και της διέλευσης, τότε γιατί υπάρχει μυστικότητα; Γιατί δεν έχουμε ενημερωθεί; Θα έπρεπε σε αυτή την περίπτωση να χαιρόμαστε, γιατί στηρίζουμε την ειρήνη, προωθούμε την ασφάλεια και θα έπρεπε να ενημερωθεί όλος ο κόσμος.

Αντιθέτως, πρόκειται για κάποιες κρυφές κινήσεις, αν θέλω να το πω, οι οποίες αν δεν έχουν, τουλάχιστον, ανθρωπιστικό σκοπό, τότε τι άλλο θα μπορούν να έχουν; Διότι μην ξεχνάμε, σε κάθε άλλη αντίθετη περίπτωση, θα μπορούσε ενδεχομένως η χώρα, αν δεν καθίσταται ήδη, να γίνει στόχος.

Σε κάθε απόφαση, λοιπόν, της Κυβέρνησης θεωρούμε ότι θα πρέπει να προέχει η εξασφάλιση του εθνικού συμφέροντος και η ενημέρωση του ελληνικού λαού. Η Κυβέρνηση, κατά την κρίση μας, για άλλη μια φορά, απέδειξε ότι κινείται ολιγαρχικά και ότι υπάρχει ένα τεράστιο έλλειμμα δημοκρατίας και υποτέλειας της Κυβέρνησης.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αξιότιμε κύριε Βουλευτά, να διευκρινίσω δεδομένου ότι είστε πολύ καλός γνώστης της νομικής επιστήμης και του Συνταγματικού Δικαίου, επειδή είχατε καλούς καθηγητές πρωτίστως, να επισημάνω ότι, όπως γνωρίζετε, το άρθρο 27 παράγραφος 2 αναφέρεται σε ξένη στρατιωτική δύναμη. Δεν αφορά ανθρωπιστική δύναμη. Αλίμονο εάν απαιτείτο η πρόβλεψη του Συντάγματος για οποιαδήποτε ανθρωπιστική αποστολή η οποία γίνεται.

Δεύτερον, όλα έχουν γίνει με πλήρη διαφάνεια. Δεν υπήρξε καμμία εν κρυπτώ διαδικασία. Εγώ ο ίδιος έχω αναφερθεί στο ότι η Ελλάδα έχει αποτελέσει στην πραγματικότητα έναν πυλώνα για την ανθρωπιστική βοήθεια και πράγματι σταθμεύουν αεροσκάφη πολλών χωρών, και σε πολιτικά αεροδρόμια, και αυτό αναδεικνύει ακριβώς τον ρόλο της χώρας μας.

Και τρίτο και τελευταίο, νομίζω όλοι θα συμφωνήσουμε σε αυτή την Αίθουσα ότι όταν πρόκειται για ανθρωπιστική αποστολή, η οποία έχει να κάνει με προστασία αμάχων, θα πρέπει η χώρα μας να είναι στην πρωτοπορία και όχι να ανευρίσκει προσκόμματα τα οποία να εμποδίζουν αυτή την ανθρωπιστική αποστολή.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε τώρα με την έβδομη με αριθμό 384/13-11-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Εξωτερικών, με θέμα: «Η θέση της ελληνικής Κυβέρνησης απέναντι στο διεθνές αίτημα για παύση πυρός στη Γάζα».

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, την 1η Νοεμβρίου είχατε τηλεφωνική συνομιλία με τον Τούρκο ομόλογό σας κ. Χακάν Φιντάν, που περιλάμβανε συζήτηση της τεράστιας ανθρωπιστικής κρίσης στη Γάζα. Σύμφωνα με δημοσιογραφικά ρεπορτάζ ο Τούρκος ομόλογός σας τόνισε τη σημασία της κατάπαυσης πυρός, χωρίς όμως να διευκρινίζεται ποια απάντηση έλαβε από εσάς εκ μέρους της ελληνικής Κυβέρνησης.

Υπενθυμίζουμε ότι το σχέδιο των πέντε σημείων που καταθέσατε από τις πρώτες μέρες της κρίσης πρότεινε, μεταξύ άλλων, την παροχή ανθρωπιστικής βοήθειας και τη διάνοιξη ανθρωπιστικών οδών. Όμως δεν πρότεινε πουθενά την παύση πυρός από τις εμπλεκόμενες πλευρές.

Επίσης, για λόγους που εξηγήσατε και που η Πλεύση Ελευθερίας θεωρεί ανεπαρκείς, η Ελλάδα τήρησε στάση αποχής στο ψήφισμα της Γενικής Συνέλευσης του ΟΗΕ στις 27 Οκτωβρίου, το οποίο επιβάλλει ανθρωπιστική εκεχειρία στη Γάζα.

Όπως είχα την ευκαιρία να τονίσω σε προηγούμενη επίκαιρη ερώτησή μου προς εσάς, η συμμετοχή της Ελλάδας στο σχέδιο του θαλάσσιου ανθρωπιστικού διαδρόμου προς τη Γάζα, μια πρωτοβουλία που η Πλεύση Ελευθερίας υποστηρίζει, θα μπορούσε να διευκολυνθεί σημαντικά αν είχε επιτευχθεί η διακοπή των εχθροπραξιών.

Δημοσιογραφικά ρεπορτάζ για τη διεθνή διάσκεψη στις 10 Νοεμβρίου στο Παρίσι για τη Γάζα, στην οποία συμμετείχατε μαζί με τον Πρωθυπουργό, τονίζουν ότι το σχέδιο του ανθρωπιστικού διαδρόμου καθυστερεί ακριβώς διότι δεν μπορεί να επιτευχθεί η παύση πυρός. Η Γαλλία, που ηγείται της πρωτοβουλίας αυτής, έχει πάρει πιο συνεπή στάση, συνδέοντας την ανθρωπιστική βοήθεια με παράλληλο αίτημα κατάπαυσης πυρός.

Ύστερα από έξι εβδομάδες ο καθημερινός βομβαρδισμός του κατεχόμενου παλαιστινιακού εδάφους της Γάζας έχει στοιχίσει δεκατρείς χιλιάδες θανάτους, εκ των οποίων έξι χιλιάδες είναι νεκρά παιδιά. Ταυτόχρονα υπάρχουν και άλλοι τρεις χιλιάδες αγνοούμενοι κάτω από τις βομβαρδισμένες πολυκατοικίες. Τα θύματα των Παλαιστινίων είναι πλέον δεκαπλάσια σε σχέση με εκείνα των Ισραηλινών, ενώ η κυβέρνηση Νετανιάχου διαπράττει καθημερινά νέα εγκλήματα πολέμου.

Σας ερωτώ, κύριε Υπουργέ, ποια απάντηση δώσατε εκ μέρους της ελληνικής Κυβέρνησης στον Τούρκο ομόλογό σας για το θέμα της παύσης πυρός στη Γάζα κατά τη συνομιλία σας την 1η Νοεμβρίου;

Δεύτερον, ζητάει η ελληνική Κυβέρνηση μόνιμη κατάπαυση πυρός στο Ισραήλ και στα κατεχόμενα παλαιστινιακά εδάφη της Γάζας και της Δυτικής Όχθης ή όχι; Και αν ναι, πότε το ζήτησε;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε καθηγητά. Είναι πάντα αναμενόμενη και μείζονος σημασίας η επίκαιρη ερώτηση που τακτικώς μου υποβάλλετε και μου δίνει την ευκαιρία να προσέρχομαι στη Βουλή των Ελλήνων για να απαντώ.

Επί της αρχής να τοποθετηθώ ότι η ελληνική Κυβέρνηση ήταν η πρώτη ευρωπαϊκή κυβέρνηση η οποία τοποθετήθηκε σαφώς, χωρίς αστερίσκους και αν θέλετε με περισσή συνέπεια στο θέμα της κρίσης στη Μέση Ανατολή. Θέσαμε τα πέντε ζωτικά σημεία τα οποία κατά την άποψή μας ήταν κρίσιμα, έτσι ώστε να μπορέσουμε να μην φτάσουμε σε πεδίο ανθρωπιστικής κρίσης, μεταξύ αυτών η προστασία των αμάχων και η δημιουργία συνεπών, διαρκών και βιώσιμων ανθρωπιστικών διαδρόμων.

Επειδή αναφερθήκατε σε ημερομηνίες ορόσημο, όπου εμείς θέσαμε το ζήτημα της ανθρωπιστικής παύσης, θα ήθελα να σας επισημάνω ότι ο ίδιος ο Πρωθυπουργός, στο Ευρωπαϊκό Συμβούλιο της 26ης και 27ης Οκτωβρίου, έθεσε ακριβώς το ζήτημα της ανάγκης ανθρωπιστικής παύσης, έτσι ώστε να υπάρξει αμέριστη και διαρκής ανθρωπιστική βοήθεια μέσω βιώσιμων ανθρωπιστικών διαδρόμων και να επισημάνω, κύριε καθηγητά, ότι η τοποθέτηση αυτή σε συνδυασμό με το ελληνικό σχέδιο πέντε σημείων υιοθετήθηκε σχεδόν επακριβώς από τα συμπεράσματα του Ευρωπαϊκού Συμβουλίου της 27ης Οκτωβρίου.

Εγώ ο ίδιος δε ήμουν από εκείνους που πρωτίστως επέσπευσε την προσπάθεια η οποία έγινε στο επίπεδο του Ύπατου Εκπροσώπου της Ευρωπαϊκής Ένωσης κ. Ζοζέπ Μπορέλ, αποστέλλοντας και σχετικά σημειώματα, έτσι ώστε να αναβαθμιστεί το αίτημα το οποίο εκφράστηκε για ανθρωπιστική παύση, την οποία και έθεσα στη συζήτηση που είχα με τον Τούρκο ομόλογό μου, παρά το γεγονός ότι έχουμε θεμελιακές διαφορές στην προσέγγιση των αιτίων που δημιούργησαν την παρούσα κρίση.

Επιπλέον θα ήθελα να καταλήξω, κύριε καθηγητά, ότι όπως γνωρίζετε πριν από λίγες μέρες επισκέφθηκα ο ίδιος τη Ραμάλα. Είχα επαφή με την παλαιστινιακή αρχή, με τον Πρωθυπουργό και τον Υπουργό Εξωτερικών και στη συνέχεια με τον Υπουργό Εξωτερικών του Ισραήλ. Διεβίβασα και στον Υπουργό Εξωτερικών του Ισραήλ τις θέσεις τις παλαιστινιακές για το ζήτημα αυτό.

Η ελληνική Κυβέρνηση, επειδή ακριβώς είναι συνεπής συνομιλητής των πλευρών και τηρεί μια εξωτερική πολιτική αρχών, για τον λόγο αυτό μπορεί να έχει έναν δημιουργικό ρόλο και αυτόν προσπαθούμε να επιτελέσουμε, με τη δημιουργία βιώσιμων ανθρωπιστικών διαδρόμων.

Αναφερθήκατε στον θαλάσσιο διάδρομο ο οποίος έχει τεθεί για απευθείας σύνδεση με τη Γάζα. Γνωρίζετε, κύριε καθηγητά, ότι είναι ένα πείραμα εξαιρετικά μεγάλης δυσκολίας τεχνικά, επειδή δεν υπάρχει λιμένας και βεβαίως δεν υπάρχει ασφαλής, κατά μείζονα λόγο, λιμένας απευθείας για τη Γάζα.

Εντούτοις εμείς προτείνουμε και εναλλακτικές οδεύσεις. Αυτή τη στιγμή γίνονται διαρκείς συζητήσεις και εγώ είμαι σε διαρκείς επαφές με τα μέρη και με ομολόγους μου. Σήμερα θα έχουμε μια έκτακτη συνεδρίαση εξωτερικών υποθέσεων το απόγευμα, οπότε θα συζητηθεί περαιτέρω το ζήτημα αυτό. Ελπίζουμε ότι θα έχουμε μια άμεση ανθρωπιστική παύση, έτσι ώστε να σταματήσει το φαινόμενο της καταπίεσης των δικαιωμάτων των αμάχων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ, κύριε Υπουργέ.

Κύριε Καζαμία, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Σας ευχαριστώ για την απάντησή σας, κύριε Υπουργέ, και πρέπει να σας πω κατ’ αρχάς ότι η Πλεύση Ελευθερίας εκτιμά τις προσπάθειες, που καταβάλλετε εδώ και εβδομάδες για τη διάνοιξη θαλάσσιου ανθρωπιστικού διαδρόμου προς τη Γάζα. Παρακολουθούμε τις επισκέψεις, που είχατε στη Ραμάλα πρόσφατα και τις συναντήσεις σας με τον Παλαιστίνιο Πρωθυπουργό και τον ομόλογό σας εκ μέρους της παλαιστινιακής αρχής. Ευχόμαστε να ευοδωθούν οι προσπάθειες αυτές, διότι η κατάσταση στη Γάζα είναι πραγματικά φρικτή.

Επίσης δεχόμαστε αυτό που λέτε για ανθρωπιστική παύση πυρός. Αλλά υπάρχει μια θεμελιακή διάκριση εδώ. Άλλο θέμα είναι η παύση πυρός για ανθρωπιστικούς λόγους, η οποία ενδεχομένως να είναι σε διαλείμματα ωρών ή ημερών, ούτως ώστε να υπάρξει μια προσωρινή ανακούφιση και μετά να συνεχιστεί ο βομβαρδισμός. Και άλλο πράγμα είναι η μόνιμη παύση πυρός, ούτως ώστε να σταματήσουν οι εχθροπραξίες, να αρχίσουν οι διπλωματικές πρωτοβουλίες και να βρεθεί μια ειρηνική επίλυση του παλαιστινιακού προβλήματος που χρονίζει.

Η ελληνική Κυβέρνηση, απ’ ό,τι κατάλαβα από την απάντησή σας, δεν έχει ζητήσει μόνιμη παύση πυρός. Αυτό σημαίνει ένα πράγμα: ότι δεν είναι, στην κρίση που υπάρχει αυτή τη στιγμή στη Μέση Ανατολή με το μέρος της ειρήνης. Θέλει να συνεχιστεί ο πόλεμος και πιστεύει ότι η ανθρωπιστική κρίση που υπάρχει στη Γάζα στην καλύτερη περίπτωση θα πρέπει να αναχαιτιστεί.

Αυτή δεν είναι επαρκής στάση. Η Γαλλία, για παράδειγμα, που ηγείται της πρωτοβουλίας για παροχή ανθρωπιστικής βοήθειας στη Γάζα, έχει πάρει πιο σαφή στάση υπέρ της κατάπαυσης του πυρός. Και εδώ δεν υπάρχει «ναι μεν αλλά». Ή είμαστε με την παύση και τον τερματισμό των εχθροπραξιών στην περιοχή ή είμαστε με τον πόλεμο. Δεν μπορεί να είμαστε και με την ειρήνη και με τον πόλεμο ταυτόχρονα.

Στην προκειμένη περίπτωση, η Κυβέρνηση αισθανόμαστε ότι ζητά κάτι το οποίο δεν επιτυγχάνεται. Ζητά δηλαδή να συνεχίζεται η κατάσταση η οποία πραγματοποιεί συνθήκες, που περιγράφονται με βάση πολλούς ειδικούς και κυβερνήσεις άλλων χωρών ως συνθήκες γενοκτονίας, συνθήκες οι οποίες έχουν πολύ έντονα τα γνωρίσματα της εθνοκάθαρσης. Και αφ’ ετέρου θέλει αυτό να γίνεται στο πλαίσιο του Διεθνούς Δικαίου. Αυτή είναι μια απίθανη θέση. Δεν μπορεί να έχουμε εθνοκάθαρση στο πλαίσιο του Διεθνούς Δικαίου, κύριε Υπουργέ.

Η Κυβέρνηση δεν παίρνει επομένως σαφή στάση και δεν παίρνει σαφείς αποστάσεις από την κυβέρνηση του Ισραήλ, ούτως ώστε να δείξει ότι δεν ανέχεται αυτή την κατάσταση στη Γάζα.

Θα παρακαλούσα θερμά να διευκρινίσετε στην απάντησή σας αν η ανθρωπιστική παύση πυρός είναι το ίδιο με μια μόνιμη παύση πυρός ή αν η ελληνική Κυβέρνηση συνεχίζει να υποστηρίζει το Ισραήλ στην πολεμική του επιχείρηση, να φτάσει μέχρι τέλους και να πετύχει αυτούς τους στόχους που έχει η πολεμική του επιχείρηση - τους οποίους δεν γνωρίζουμε- και που παρουσιάζονται ως η οριστική εξάρθρωση της Χαμάς. Αυτό υποστηρίζει η ελληνική Κυβέρνηση ή υποστηρίζει μια μόνιμη κατάπαυση πυρός, ούτως ώστε να έχουμε ειρήνη στην περιοχή;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε καθηγητά.

Είναι σαφές ότι η Ελληνική Κυβέρνηση, η οποία είναι μόνιμα υπέρμαχος της εφαρμογής χωρίς αστερίσκους και απαρέγκλιτα του διεθνούς δικαίου, είναι υπέρ της ειρήνης. Παρέλκει να το αναφέρω εδώ στη Βουλή των Ελλήνων, κύριε καθηγητά.

Εκείνο το οποίο θέλω όμως να αναφέρω είναι ότι αυτή τη στιγμή βιώνουμε, πράγματι, μια ανθρωπιστική κρίση η οποία θα πρέπει να σταματήσει άμεσα και γι’ αυτόν τον λόγο υποστηρίζουμε την παύση την ανθρωπιστική, η οποία θα δώσει άμεσα τη δυνατότητα να υπάρξει ροή των αναγκαίων, δηλαδή τροφίμων, νερού, καθώς και ιατροφαρμακευτικού υλικού, να μπουν στη Λωρίδα της Γάζας το αναγκαίο ιατρικό και νοσηλευτικό προσωπικό, έτσι ώστε να μπορέσει να περιθάλψει τους ασθενείς, να ανασκευαστούν υποδομές κρίσιμες, βασικές υποδομές, οι οποίες είναι αναγκαίες για την επιβίωση των ανθρώπων. Αυτό είναι αυτή τη στιγμή που μιλάμε το αναγκαίο και θεωρώ, αν μου επιτρέπετε, κύριε καθηγητά, ότι μια ανθρωπιστική παύση θα δημιουργήσει τέτοιου τύπου δυναμική, έτσι ώστε να σταματήσουν και οριστικά οι εχθροπραξίες.

Θα ήθελα να θυμίσω ότι η Ελλάδα είναι από τις ελάχιστες ευρωπαϊκές χώρες, οι οποίες έξω και ανεξάρτητα από τη βοήθεια την ανθρωπιστική η οποία δίδεται στο πλαίσιο της Ευρωπαϊκής Ένωσης και των Ηνωμένων Εθνών, παρέχει αυτοτελώς ανθρωπιστική βοήθεια, αποστέλλοντας ανθρωπιστική βοήθεια στο Σινά και με οδική όδευση εντός της Λωρίδας της Γάζας.

Τέλος, να αναφέρω πράγματι ότι υπάρχει μια μεγάλη ανησυχία για την προϊούσα κατάσταση ανθρωπιστικής κρίσης. Δεν πρέπει να ξεχνάμε -και δεν το άκουσα να το αναφέρετε- ότι αυτό εκκίνησε με μια έκρηξη τρομοκρατική η οποία δεν είχε προηγούμενο. Θα πρέπει όταν συζητούμε νομίζω να συζητούμε με όρους ισότητας και χωρίς καμμία απολύτως διαφοροποίηση σε σχέση με ανθρώπινα δικαιώματα τα οποία είναι αναπαλλοτρίωτα και τα οποία δεν χωρούν περιορισμούς, όπως είναι η ανθρώπινη ζωή και η ανθρώπινη αξιοπρέπεια.

Άρα ας καταδικάσουμε όλοι την τρομοκρατική επίθεση, η οποία δυστυχώς σήμερα συνεχίζεται με τη διακράτηση των αμάχων, οι οποίοι βρίσκονται σε καθεστώς ομηρίας, για να μπορέσουμε να έχουμε μια μόνιμη λύση, όπως ακριβώς η ελληνική Κυβέρνηση και εσείς υποστηρίζετε, μια λύση στο πλαίσιο των αποφάσεων του Συμβουλίου Ασφαλείας του Οργανισμού Ηνωμένων Εθνών για δύο κράτη στα σύνορα του 1967, με πρωτεύουσα του παλαιστινιακού κράτους την Ανατολική Ιερουσαλήμ.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Συνεχίζουμε με την όγδοη με αριθμό 358/7-11-2023 επίκαιρη ερώτηση πρώτου κύκλου του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκηπρος τον Υπουργό Εξωτερικών, με θέμα: «Ζητήματα ελληνικής κυριαρχίας και εξωτερικής πολιτικής».

Τον λόγο έχει ο κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ:** Κύριε Πρόεδρε, στην ερώτηση που έχω καταθέσει αναφέρω ότι δυστυχώς όλο και συχνότερα το τελευταίο διάστημα γινόμαστε μάρτυρες στην πράξη χειρισμών της Κυβέρνησης που δεν φαίνεται να διασφαλίζουν τα κυριαρχικά δικαιώματα της χώρας.

Θυμίζω ότι ήδη από τη δεκαετία του ’70 -ξέρετε τον Πρέσβη Θεοδωρόπουλο Βύρωνα- είχε συμφωνηθεί, είχαμε συζητήσει ότι μόνη μας διαφορά ήταν η υφαλοκρηπίδα. Σιγά-σιγά η Τουρκία έθεσε το Κυπριακό, τη μουσουλμανική μειονότητα της Θράκης, την επέκταση των χωρικών ορίων. Έβαλε casus belli και τελικά φαίνεται, σε δημοσίευμα εφημερίδας πολύ πρόσφατο, ότι εκτελεί κιόλας επιχειρησιακή δοκιμή πυραύλων σε περιοχές που περιλαμβάνουν και την ελληνική επικράτεια -και αναφέρομαι στη βραχονησίδα Ζουράφα- το οποίο συνέβη τέλος Οκτωβρίου. Υπήρχε ενημέρωση ότι η βραχονησίδα Ζουράφα ή Λαδοξέρα αλλιώς, που βρίσκεται αποκλειστικά στην ελληνική επικράτεια θα ετίθετο υπό την επήρεια του FIR Κωνσταντινούπολης.

Η Κυβέρνηση φάνηκε ότι ήταν απαθής, αδρανής, δεν αντέδρασε. Θέλω να σας θυμίσω ότι η απόσταση της Ζουράφα είναι 5,8 ναυτικά μίλια από τη Σαμοθράκη, δηλαδή απολύτως εντός του χώρου εθνικής κυριαρχίας τόσο de jure με βάση τη Συνθήκη της Λωζάνης όσο και de facto υπερβαίνει το χειμέριο κύμα. Έχουμε εγκαταστήσει φάρο, αποτελεί βραχονησίδα και από ετών ασκούμε κυριαρχία.

Δεν θα διαβάσω την ερώτηση, απλώς θέλω να θυμίσω ότι τρεις φορές την τελευταία δεκαετία, τον Δεκέμβρη του 2013, τον Οκτώβριο του 2016 και ξανά τον Οκτώβριο του 2023 ο Πρόεδρος Ερντογάν αναφέρθηκε στη Θεσσαλονίκη με άμεσες και έμμεσες αναφορές σε τουρκική κυριαρχία, καταδεικνύοντας αυτό που εσείς δυσκολεύεστε να κατανοήσετε, ποιες είναι οι αληθινές προθέσεις της Τουρκίας και το γεγονός ότι οι κατευναστικοί χειρισμοί από τη μεριά της Κυβέρνησης δεν φαίνεται να εξυπηρετούν τα συμφέροντα της χώρας.

Περαιτέρω δε ο Γκιουλέρ πριν από μερικές μέρες ενώπιον της εθνοσυνέλευσης είπε «θα ήθελα να εκφράσω πολύ ξεκάθαρα ότι η αποφασιστικότητά μας να προστατεύσουμε τα δικαιώματά μας στη γαλάζια πατρίδα είναι απόλυτη».

Με βάση όλα αυτά τα ερωτήματα έχουν ως εξής:

Ποιες ενέργειες κάνατε ή θα κάνετε προς διεθνείς οργανισμούς για να προστατευθεί η ελληνική κυριαρχία;

Θα προσκομίσετε στη Βουλή σχετικά στοιχεία με ό,τι συνέβη και πραγματοποιήθηκε από την τουρκική άσκηση στη Λαδοξέρα - Ζουράφα;

Εξακολουθείτε να θεωρείτε πως ο Πρόεδρος Ερντογάν έχει καλές προθέσεις και δεν είναι εις βάρος μας να τον προσκαλούμε στην Αθήνα;

Και το τελευταίο είναι ότι ενώ απ’ ό,τι φαίνεται ακυρώθηκε η συνάντηση της Θεσσαλονίκης, μεταφέρθηκε στην Αθήνα, αλλά θα πω περισσότερα στη δευτερολογία μου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):**  Τον λόγο έχει ο Υπουργός Εξωτερικών, κ. Γεώργιος Γεραπετρίτης.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ για την ερώτηση, κύριε Καθηγητά.

Να επισημάνω ότι στο τεχνικό μέρος της επίκαιρης ερώτησής σας ότι τα FIR Αθηνών και Κωνσταντινούπολης καθορίστηκαν με βάση τις Περιοχικές Συμφωνίες Αεροναυτιλίας του Διεθνούς Οργανισμού Πολιτικής Αεροπορίας, του ICAO το 1950 και το 1952. Άρα είναι εγκεκριμένες στο πλαίσιο του Διεθνούς Δικαίου με τη συμμετοχή και της Τουρκίας. Κατά τούτο η Ζουράφα, σύμφωνα με τα περιοχικά αυτά σχέδια ανήκει στο FIR Αθηνών.

Η τουρκική αναγγελία στην οποία αναφέρεστε η ΝΟΤΑΜ, όπως και όλες οι σχετικές ΝΟΤΑΜ δεν έκαναν καμμία απολύτως αναφορά στη Ζουράφα. Δεν αναφέρονται στη Ζουράφα. Και κατά τούτο δεν μπορεί να τεθεί εν αμφιβόλω ούτε κατά διάνοια το ζήτημα της ελληνικής κυριαρχίας στην βραχονησίδα Ζουράφα.

Εκείνο το οποίο όριζε η ΝΟΤΑΜ ήταν μία περιοχή όπου επρόκειτο να λάβει χώρα εκτέλεση πυρών και η οποία δεν συμπεριελάμβανε τη Ζουράφα, αλλά ένα μέρος του ελληνικού εναέριου χώρου. Και για το λόγο αυτόν ακριβώς εξεδόθη μία ΝΟΤΑΜ από την Υπηρεσία Πολιτικής Αεροπορίας, η οποία και ακύρωνε στην πραγματικότητα την τουρκική αγγελία για το τμήμα του επικαλυπτόμενου ελληνικού εναέριου χώρου.

Θα ήθελα τέλος να επισημάνω ότι και εκ του αποτελέσματος δεν υφίσταται το ζήτημα εκ του γεγονότος ότι κατά τη διάρκεια της άσκησης δεν υπήρξε καμμία απολύτως παραβίαση του ελληνικού εναέριου χώρου εκ μέρους τουρκικών μαχητικών.

Για το ζήτημα της 7ης Δεκεμβρίου του Ανώτατου Συμβουλίου με την Τουρκία, η άποψη της ελληνικής Κυβέρνησης είναι ότι θα πρέπει να προσέλθουμε στον διάλογο με την Τουρκία. Είναι σημαντικό και ωφέλιμο για δύο γειτονικές χώρες να συζητούν με καλή πίστη. Αυτό βεβαίως δεν σημαίνει ότι αναιρούμε ούτε κατ’ ίχνος οποιαδήποτε από τα εθνικά μας συμφέροντα ούτε θέματα κυριαρχίας μπορούν να τεθούν σε επίπεδο πολιτικού διαλόγου.

Η Ελλάδα προσέρχεται με καλή πίστη. Θα συζητήσει στο επίπεδο του καθορισμού της μίας και μόνης διαφοράς η οποία μπορεί να αρθεί ενώπιον διεθνούς δικαιοδοσίας που είναι η οριοθέτηση της Αποκλειστικής Οικονομικής Ζώνης και της υφαλοκρηπίδας κι ελπίζουμε ότι θα συνεχιστεί η μακρά περίοδος ησυχίας πάνω από το Αιγαίο. Διότι είναι σημαντικό και δεν πρέπει να παραβλέπουμε ότι ακριβώς εξαιτίας αυτής της καλής, ειλικρινούς σχέσης που έχει αναπτυχθεί τους τελευταίους μήνες, τους τελευταίους οκτώ μήνες είχαμε μόνο οκτώ παραβιάσεις ελληνικού εναέριου χώρου, ενώ μόνο το μήνα Ιανουάριο είχαμε χίλιες.

Κατά τούτο, η θέση της ελληνικής Κυβέρνησης είναι ότι πρέπει να συζητούμε τα θέματα εκείνα που μπορούν να έρθουν προς συζήτηση. Η ελληνική Κυβέρνηση θα παραμείνει πάντοτε πιστή στην εξυπηρέτηση των εθνικών συμφερόντων χωρίς καμμία απολύτως παραχώρηση.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Μιχαήλ Χουρδάκης.

Ελάτε, κύριε συνάδελφε.

**ΜΙΧΑΗΛ ΧΟΥΡΔΑΚΗΣ:** Κύριε Υπουργέ, είχα την τύχη σήμερα δεύτερη φορά να μιλήσουμε από κοντά και θεωρώ ότι είστε ένας εξαιρετικά ευγενής άνθρωπος, εξαιρετικά έξυπνος, εξαιρετικά εύστοχος και εξαιρετικά δυναμικός. Και δεν το λέω για να σας κολακεύσω. Θα ήσασταν εξαιρετικά κατάλληλος για το Υπουργείο στο οποίο βρίσκεστε αν είχατε και την εξαιρετική στόχευση -που νομίζω ότι δεν την έχετε- σε ό,τι αφορά το πού πρέπει να κινηθεί η εξωτερική μας πολιτική.

Αναρωτιέμαι αν έχετε σκεφτεί ποτέ ότι κάνετε λάθος ανάγνωση κι εσείς και οι συνεργάτες σας αναφορικά με τις πραγματικές στρατηγικές επιδιώξεις της Τουρκίας, δηλαδή με την τακτική που επιλέγουμε για να διασφαλίσουμε τα δικά μας συμφέροντα και ανεχόμαστε την προώθηση των τουρκικών. Έχει αναφερθεί κι από την Υφυπουργό του Υπουργείου σας, την κ. Παπαδοπούλου ότι με soft power θα καταφέρουμε αυτά που χρειαζόμαστε, αλλά δεν νομίζω ότι θα καταφέρει η Ελλάδα να κρατήσει ή να έχει τον γεωπολιτικό ρόλο που θέλουμε μόνο με τη διπλωματική δύναμη, χωρίς την αντίστοιχη επίδειξη ισχύος.

Δεν πρέπει να ξεχνάμε πως ουσιαστικά αντιμετωπίζουμε επεκτατισμό αναθεωρητισμό και πρέπει να αμυνθούμε. Και αυτή η αμυντική μας διάθεση για να απορρίψουμε την όποια προσπάθεια υποταχθούμε στη βούληση του αντιπάλου, δεν περιορίζει σε εχθροπραξίες. Πρέπει να έχει προηγηθεί αντίστοιχη διπλωματική διαδικασία και να είναι ειλημμένη η απόφαση προπαρασκευής μιας τέτοιας αμυντικής διαδικασίας, η οποία δεν θα ακυρώνει στην πράξη τις Ένοπλες Δυνάμεις μας, κύριε Υπουργέ.

Δυστυχώς από το 2020 φαίνεται ότι υπάρχει μια απροσχημάτιστη πολιτική παραχωρήσεων στο όνομα του κατευνασμού. Και τώρα εσείς αναφερθήκατε στο πόσο λίγες -μονοψήφιες είπατε- είναι οι παραβιάσεις του εθνικού εναέριου χώρου, ενώ αυτό θα έπρεπε να είναι δεδομένο ότι είναι μηδέν. Με κάποιον που είναι καλός γείτονας, γιατί πρέπει να συζητάμε για παραβίαση εναέριου χώρου;

Δυστυχώς και επισήμως από τον Πρωθυπουργό προσφάτως, αντικειμενικός σκοπός εξωτερικής πολιτικής ομολογήθηκε ότι δεν είναι τόσο η διαφύλαξη της εθνικής μας ακεραιότητας και κυριαρχίας, αλλά βασικά η αποφυγή μιας ελληνοτουρκικής σύρραξης, η οποία θα δημιουργούσε πρόβλημα στην νοτιοανατολική πτέρυγα του ΝΑΤΟ στη Μεσόγειο.

Κι εσείς, κύριε Γεραπετρίτη είχατε κάνει πριν από τρία χρόνια μια δήλωση στην τηλεόραση του «ALPHA», ταυτίζοντας την άσκηση των κυριαρχικών μας δικαιωμάτων μέχρι το όριο των έξι ναυτικών μιλίων, χωρίς να συνυπολογίζετε και αυτά που σχετίζονται με την Αποκλειστική Οικονομική Ζώνη και με τα δέκα ναυτικά μίλια του εναέριου χώρου μας.

Θέλω να σας ρωτήσω αν εμμένετε σε αυτή τη δήλωση ή με τον καινούργιο σας ρόλο εδώ και μερικούς μήνες έχετε αναθεωρήσει, που το εύχομαι. Αν αυτή η δήλωση για τα έξι ναυτικά μίλια αποτελεί επίσημη πολιτική της Κυβέρνησης. Και τι κάνει η Κυβέρνηση και το Υπουργείο σας και εσείς ως προϊστάμενος του Υπουργείου για να παραμείνουμε ή να γίνουμε αυτόνομο γεωπολιτικό μέγεθος;

Δεν ξέρω επίσης τι, μέσα από αυτό το διάλογο, κύριε Υπουργέ θα θεωρηθεί επιτυχία. Ίσως θα έπρεπε να υπάρχει μια στοχοθέτηση ότι επιτυχία θα είναι αυτό. Αν μόνο ως επιτυχία θεωρήσουμε το να μην έχουμε παραβιάσεις, νομίζω ότι έχουμε βάλει πολύ χαμηλά τον πήχη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Θα περίμενε κάποιος πριν την έναρξη οποιουδήποτε ουσιαστικού διαλόγου ή ΜΟΕ, δηλαδή Μέτρων Οικοδόμησης Εμπιστοσύνης να υπάρχει από την Τουρκία σαφής αποδοχή της Συνθήκης της Λωζάνης, σαφής δέσμευση μη προσφυγής για επικαιροποίηση το ίδιο με τη Συνθήκη του Παρισιού, αποδοχή του Καταστατικού Χάρτη του ΟΗΕ ειδικά για τα άρθρα άμυνας, ασφάλειας και δικαιώματος στην αυτοάμυνα, αποχώρηση των τουρκικών στρατευμάτων από την Κύπρο, άρση του casus belli και πολλά άλλα τα οποία μπορεί εσείς ή αρκετοί του αναθεωρητικού σχήματος να θεωρείτε ότι είναι όνειρο απατηλό νύχτας, αλλά θα έπρεπε να είναι το ελάχιστο της κόκκινης γραμμής μας.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υπουργός Εξωτερικών, κ. Γεώργιος Γεραπετρίτης.

Παρακαλώ, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ για τη δευτερολογία, κύριε Καθηγητά.

Εκλαμβάνω ότι σας ικανοποίησε η απάντηση για τη Ζουράφα, διότι δεν αναφερθήκατε καθόλου στην απάντησή μου για τη Ζουράφα, που είναι το κύριο αντικείμενο της επίκαιρης ερώτησής σας. Αντ’ αυτού αναφερθήκατε σε γενικότερα ζητήματα, για τα οποία χαίρομαι διότι μου δίνετε την ευκαιρία να τοποθετηθώ.

Πρώτα απ’ όλα αναφέρετε ότι είναι χαμηλός ο πήχης όταν δεν υπάρχουν παραβιάσεις. Με κάθε σεβασμό θα μου επιτρέψετε να πω ότι δεν είναι δεδομένο ούτε αυτό. Όταν έχουμε χίλιες παραβιάσεις τον Ιανουάριο και οχτώ παραβιάσεις στους επόμενους οκτώ μήνες θα μου επιτρέψετε να πω ότι είναι κάτι σημαντικό για την Ελλάδα, όπως επιπλέον είναι σημαντικό το να μπορούμε να συζητούμε σε όλα τα επίπεδα χωρίς οι διαφωνίες μας να προκαλούν κάθε φορά κρίσεις. Αυτό σημαίνει καλή γειτονία.

Σε ό,τι δε αφορά τις παραινέσεις σας για τη διπλωματική και αμυντική ισχύ θα μου επιτρέψετε με ταπεινότητα να πω ότι ήταν η προηγούμενη κυβέρνηση η οποία πρώτον αναβάθμισε τον διπλωματικό ρόλο της χώρας, όπως το έχει πράξει. Και νομίζω όλοι θα συμφωνήσουμε ότι το διπλωματικό κεφάλαιο της χώρας σήμερα είναι στο υψηλότερο πεδίο της από ποτέ κι αυτό φαίνεται στη δυνατότητα, που έχουμε να συνομιλούμε σε όλα τα επίπεδα με διεθνείς οργανισμούς, αλλά και με όλες τις σημαντικές περιφερειακές και διεθνείς χώρες.

Σε ό,τι δε αφορά τη συμπόρευση αυτής της διπλωματικής ισχύος με την αμυντική, ήταν επίσης η προηγούμενη κυβέρνηση -και τώρα συνεχίζεται η πολιτική αυτή- η οποία ενίσχυσε την αμυντική θωράκιση της χώρας, όπως δεν είχε συμβεί ποτέ στο παρελθόν στη θάλασσα, στον αέρα, στην ξηρά και θα συνεχίσουμε να το πράττουμε, πάντοτε αντιλαμβανόμενοι ότι πυξίδα μας είναι το Διεθνές Δίκαιο και η εξωτερική πολιτική αρχών.

Αναφερθήκατε, κύριε Καθηγητά σε προηγούμενη δήλωσή μου. Θα ήθελα να επαναλάβω -το έχω κάνει αρκετές φορές αλλά είναι η πρώτη σας θητεία εδώ οπότε δεν είχατε την ευκαιρία να ακούσετε- το εξής: Αναφέρθηκα στο ζήτημα της σημερινής κυριαρχίας. Αντιλαμβάνομαι ότι δεν είστε νομικός. Οι ευρισκόμενοι εδώ νομικοί θα αντιληφθούν αμέσως τη διαφορά. Όταν μιλούμε περί κυριαρχίας, ομιλούμε για τα χωρικά ύδατα. Για δε την Αποκλειστική Οικονομική Ζώνη και την υφαλοκρηπίδα ομιλούμε για κυριαρχικά δικαιώματα.

Στην ερώτηση, λοιπόν, ποια είναι η κυριαρχία της χώρας σήμερα, σήμερα με την απόφαση της ελληνικής πολιτείας, είναι στα έξι μίλια. Όμως, η Ελλάδα διατηρεί μονομερώς, αποκλειστικά και χωρίς καμμία έκπτωση τη δυνατότητα να επεκτείνει τα χωρικά της ύδατα στα δώδεκα μίλια, όταν και όπως το κρίνει η ίδια πολιτικά και διπλωματικά, σκόπιμο. Άρα, αυτή τη στιγμή που μιλάμε τα χωρικά μας ύδατα είναι στο Αιγαίο εκεί που βρίσκονται.

Ήθελα να σας θυμίσω, κύριε Καθηγητά ότι η προηγούμενη κυβέρνηση ήταν εκείνη η οποία επεξέτεινε τα ελληνικά χωρικά ύδατα στη δυτική Ελλάδα, στο Ιόνιο και έως το ακρωτήριο Ταίναρο, μεγαλώνοντας την ελληνική επικράτεια και επιφυλάσσεται να το πράξει και στο μέλλον όταν θα το κρίνει αυτό εθνικά σκόπιμο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πέμπτη με αριθμό 369/10-11-2023 επίκαιρη ερώτηση δεύτερου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εξωτερικών, με θέμα: «Απαράδεκτη παρέμβαση του Πρέσβη των ΗΠΑ. στην Αθήνα σχετικά με την ακολουθούμενη μεταναστευτική πολιτική της πατρίδας μας».

Κύριε Ζερβέα, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ κύριε Πρόεδρε.

Κύριε Υπουργέ σε συνέδριο του ομίλου Κύκλος Ιδεών, ο Πρέσβης των Ηνωμένων Πολιτειών Αμερικής, κ. Τσούνης προέβη σε μια απαράδεκτη παρέμβαση σε ένα θέμα εσωτερικής πολιτικής της πατρίδας μας και πιο συγκεκριμένα στο θέμα της μεταναστευτικής πολιτικής.

Ο κ. Τσούνης είπε ότι οποιοσδήποτε έρχεται στην Ελλάδα απ’ όπου κι αν προέρχεται όποια κι αν είναι η καταγωγή του, εφόσον παραμένει πέντε χρόνια στην Ελλάδα θα πρέπει να θεωρείται Έλληνας.

Δεδομένου ότι το καθεστώς Ερντογάν εργαλειοποιεί τη λαθρομετανάστευση και προσπαθεί να εποικίσει την πατρίδα μας και να τη μετατρέψει σε μια ισλαμική αποικία της ουσίας, ο κ. Τσούνης ούτε λίγο ούτε πολύ, ζητά τη μετατροπή της πατρίδας μας σε μια ισλαμική αποικία.

Ερωτάσθε, επομένως: Θα καλέσετε τον κύριο Πρέσβη να δώσει εξηγήσεις για τις απαράδεκτες αυτές δηλώσεις του, για την επέμβασή του σε ένα θέμα αποκλειστικά εσωτερικής πολιτικής;

Επίσης, συνδέεται η δήλωση του κ. Τσούνη, με το αποκαλυφθέν από τα WikiLeaks έγγραφο του Υπουργείου Πληροφοριών του Ισραήλ, ότι επίκειται εκτόπιση Παλαιστινίων από τη Λωρίδα της Γάζας προς την Αίγυπτο αρχικά και μετά σε άλλες ευρωπαϊκές χώρες, μεταξύ των οποίων είναι η Ελλάδα;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, για την επίκαιρη ερώτηση, κύριε Βουλευτά.

Να επισημάνω, αν και το ζήτημα της απόδοσης ελληνικής ιθαγένειας δεν είναι αντικείμενο και ύλη του Υπουργείου Εξωτερικών, ορισμένα δεδομένα.

Πρώτον, η απόδοση της ελληνικής ιθαγένειας ρυθμίζεται με νόμο, σύμφωνα με το ελληνικό Σύνταγμα. Δεν ετεροκαθορίζεται, δεν επηρεάζεται από καμμία απολύτως δήλωση, κανενός ξένου παράγοντα, πολλώ μάλλον διπλωμάτη, χωρίς να χρειάζεται να υπεισέλθω καν στο τι εννοούσε ο Πρέσβης των Ηνωμένων Πολιτειών.

Δεύτερον, δεν υφίσταται κανένας απολύτως κατευθυνόμενος εποικισμός, όπως αναφέρετε. Θέλω να σας θυμίσω, κύριε Βουλευτά, ότι είναι ακριβώς η πολιτική στο επίπεδο της φύλαξης των συνόρων, που η παρούσα Κυβέρνηση έχει εισαγάγει, που έχει μειώσει την παράνομη ροή των μεταναστών κατά 90% τα τελευταία τεσσεράμισι χρόνια.

Τέλος, να αναφέρω ότι κατηγορηματικά δεν υφίσταται κανένα απολύτως σχέδιο ούτε σκέψη, έτσι ώστε η Ελλάδα να υποδεχθεί Παλαιστίνιους προερχόμενους από οποιαδήποτε μορφή εκδίωξης από την Παλαιστίνη. Εμείς, για το ζήτημα της Παλαιστίνης, έχουμε μια πάρα πολύ σαφή θέση. Δεν θα μπορούσε να υπάρξει τέτοιου τύπου συλλογικός μηχανισμός. Σε κάθε περίπτωση, η Ελλάδα δεν είναι μέρος ενός τέτοιου σχεδίου ούτε θα επρόκειτο ποτέ να γίνει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΖΕΡΒΕΑΣ:** Χαίρομαι για τη δημόσια δέσμευσή σας, σχετικά με τους Παλαιστίνιους. Χαίρομαι γιατί χθες η Υπουργός Πληροφοριών του Ισραήλ κ. Γκαμλιέλ κάλεσε τη διεθνή κοινότητα να συμβάλει στην εθελούσια μετεγκατάσταση Παλαιστινίων από την Λωρίδα της Γάζας. Επομένως, όπου υπάρχει καπνός, συνήθως, υπάρχει και φωτιά. Όμως, χαίρομαι ότι δεν θα δεχθείτε κάτι τέτοιο.

Από εκεί και πέρα, ο κ. Τσούνης δεν είναι ένας απλός πολίτης, είναι Πρέσβης των Ηνωμένων Πολιτειών Αμερικής. Το να επεμβαίνει σε ένα εσωτερικό ζήτημα είναι απόλυτα απαράδεκτο. Δεν έχει δικαίωμα να επεμβαίνει στην άσκηση της μεταναστευτικής πολιτικής.

Ο Τουργκούτ Οζάλ είχε κάποτε δηλώσει ότι: «Δεν χρειάζεται να προκαλέσουμε πόλεμο με την Ελλάδα. Οι πληθυσμιακές εξελίξεις θα μας οδηγήσουν και στην επίλυση του Κυπριακού αλλά και του Αιγαίου». Επίσης, ο ίδιος είχε δηλώσει ότι «θα αρκούσε η αποστολή λίγων εκατομμυρίων μουσουλμάνων στην Ελλάδα, για να λυθούν όλα τα προβλήματά μας με την Ελλάδα».

Ως εκ τούτου, βλέπουμε ότι αυτό το σχέδιο, το οποίο τότε είχε στο μυαλό του ο κ. Οζάλ, υλοποιείται σήμερα με το καθεστώς Ερντογάν.

Το ελληνικό έθνος επέζησε εν μέσω εχθρών και εθνικών καταστροφών, γιατί στηρίχθηκε σε τέσσερις πυλώνες: Στο όμαιμον, στο ομόθρησκον, στο ομότροπον και στο ομόγλωσσον και επειδή δεν μετατράπηκε σε έναν όχλο και σε μια πολύ πολυφυλετική και πολυθρησκευτική μάζα.

Ο κ. Τσούνης, εφόσον είναι τόσο φιλεύσπλαχνος, θα μπορούσε να ασχοληθεί με τους μετανάστες από το Μεξικό, να ρίξει το τείχος και να φέρει όλο το Μεξικό στις Ηνωμένες Πολιτείες της Αμερικής, αφού είναι τόσο φιλεύσπλαχνος.

Τέλος, θα ήθελα να δηλώσω ότι ο εποικισμός μιας χώρας από αλλόφυλους και αλλόθρησκους αποτελεί έγκλημα κατά της ανθρωπότητας. Και η αλλοίωση της πληθυσμιακής σύστασης μιας χώρας αποτελεί έγκλημα κατά της ανθρωπότητας.

Για αυτό το έγκλημα υπεύθυνοι δεν είναι μόνο οι δράστες, αλλά και όσοι ανέχονται αυτές τις δράσεις.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Με κάθε σεβασμό, κύριε Βουλευτά, θα μου επιτρέψετε να πω ότι δεν υφίσταται καμμία περίπτωση εποικισμού ούτε δημογραφικής αλλοίωσης της χώρας. Οι όροι που χρησιμοποιήσατε είναι τεχνικοί νομικοί όροι και δεν ανταποκρίνονται επ ουδενί σε αυτό το οποίο συμβαίνει στη χώρα μας. Σε κάθε περίπτωση, η ελληνική πολιτεία μεριμνά.

Τέλος, θα ήθελα να επισημάνω, μια και το αναφέρατε, ότι είναι εξαιρετικά σημαντικό και πρέπει -και εδώ νομίζω θα συμφωνήσουμε όλοι στην Αίθουσα αυτή- να ενισχυθεί η δημογραφική πολιτική της χώρας, έτσι ώστε να μπορέσουμε να αναπτύξουμε το δημογραφικό μας περιβάλλον και να έχουμε έναν ισχυρό πληθυσμό για τις επόμενες δεκαετίες, που δυστυχώς φθίνει. Γι’ αυτόν τον λόγο η ελληνική Κυβέρνηση συγκρότησε το νέο Υπουργείο, το οποίο ακριβώς θα έχει πολιτικές οι οποίες θα κατατείνουν στην καταπολέμηση του δημογραφικού ζητήματος και θα παράγει πολιτική η οποία θα ενισχύει την οικογένεια.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμόν 370/11-11-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Εξωτερικών με θέμα: «Νέα ακραία προκλητική ενέργεια της Τουρκίας με αφορμή πρόσφατη επίσημη αναγγελία της, σύμφωνα με την οποία παρουσιάζει τη βραχονησίδα Ζουράφα εντός του FIR Κωνσταντινούπολης».

Παρακαλώ, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, λυπάμαι που θα αναγκαστούμε να κουβεντιάσουμε ξανά αυτά που κουβεντιάσατε με τον συνάδελφο νωρίτερα, αλλά, όπως ξέρετε, εδώ και έναν μήνα έχω καταθέσει την ερώτηση και λόγω των πολλών υποχρεώσεων που είχατε, δεν μπορέσαμε να τα πούμε.

Δυστυχώς, δεν έχω καλυφθεί απόλυτα με την απάντηση που μας δώσατε, γιατί ίσως να σας διαφεύγει ότι μετά την anti-ΝΟΤΑΜ και τη σχετική αγγελία που εκδώσαμε στην 3789 απέναντι στην απαράδεκτη ΝΟΤΑΜ για τη Ζουράφα της Τουρκίας, η Τουρκία επανήλθε με νέα δημοσιεύματα και επέμεινε ότι η Ζουράφα βρίσκεται εντός του FIR Κωνσταντινούπολης, πράγμα απαράδεκτο.

Σας θυμίζω ότι αυτό δεν είναι η πρώτη φορά που συμβαίνει. Συνέβη πρώτον, το 1974 μετά την εισβολή στην Κύπρο, όπου επί σειρά ετών η περιοχή του Αιγαίου είχε χαρακτηριστεί επικίνδυνη ζώνη και αναγκάστηκαν να υποχωρήσουν οι Τούρκοι. Τώρα φέρνουν ξανά στην επιφάνεια ένα ζήτημα, το οποίο είναι εξόχως σημαντικό για τα κυριαρχικά μας δικαιώματα, γιατί ξέρετε πάρα πολύ καλά ποια είναι η αξία της Ζουράφα για την επέκταση των χωρικών μας μιλίων.

Θα ήθελα, επίσης, να σας παρακαλέσω να τοποθετηθείτε -έτυχε να είμαι εδώ και να ακούσω την επίκαιρη ερώτηση και του άλλου συναδέλφου- γιατί επιτέλους δεν συγκαλείτε το Συμβούλιο Εξωτερικής Πολιτικής, του οποίου προεδρεύετε. Είστε εξαιρετικός συνταγματολόγος και σας τιμώ, για αυτό και σας σέβομαι και σας διαβάζω και σας παρακολουθώ, αλλά αποφεύγετε συστηματικά να απαντήσετε. Το επισημάναμε στην κυρία Υφυπουργό Εξωτερικών προχθές στην ενημέρωση. Το είπε πριν από λίγο και σε εσάς ο συνάδελφος. Ο νόμος σάς υποχρεώνει να το συγκαλέσετε, με βάση το άρθρο 82 παρ. 4 του Συντάγματος. Αλλά και με βάση τον νόμο 3132/2003 οφείλετε να το συγκαλέσετε εντός τετραμήνου από τη συγκρότηση της νέας Βουλής.

Πάμε να συνεννοηθούμε, να μιλήσουμε στις 7 Δεκεμβρίου στην Αθήνα και δεν θέλετε καν να ακούσετε τη γνώμη ενός τόσο σημαντικού συμβουλευτικού οργάνου για την άσκηση της πολιτικής μας.

Για να επανέλθω, λοιπόν, στη Ζουράφα, παρακαλώ να μας πείτε τι μέτρα λάβατε για να αντιμετωπίσετε αυτή την τουρκική απειλή, τη νέα τουρκική απειλή και τι προτίθεστε να κάνετε στο εξής.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ πολύ, κύριε Βουλευτά για την ερώτηση.

Να ζητήσω συγγνώμη για τις περιπτώσεις Βουλευτών που ζητώ να μετατεθούν, στην πραγματικότητα να επανακαταθέσουν τις επίκαιρες ερωτήσεις, έτσι ώστε να προσαρμοστούν με το δικό μου πρόγραμμα.

Είναι κάτι για το οποίο λυπάμαι ιδιαιτέρως. Θα ήθελα, όμως, να επισημάνω ότι οφείλεται εν πολλοίς και στο γεγονός ότι θέλω να προσέρχομαι εγώ ο ίδιος και να απαντώ στις επίκαιρες ερωτήσεις των Βουλευτών, από σεβασμό στη Βουλή των Ελλήνων. Είναι δική μου προσωπική τοποθέτηση αυτό και θα συνεχίσω να το πράττω. Για τον λόγο αυτόν, ζητώ την κατανόησή σας.

Σε ό,τι αφορά το ζήτημα του συμβουλίου και της ενημέρωσης και πάλι με κάθε σεβασμό, κύριε Βουλευτά, θα μου επιτρέψετε να πω ότι η ενημέρωση που παρέχεται στο ελληνικό Κοινοβούλιο από εμένα και από το Υπουργείο Εξωτερικών νομίζω ότι είναι αρκετά συνεπής.

Εγώ ο ίδιος έχω καλέσει στο γραφείο μου τους Αρχηγούς και εκπροσώπους των πολιτικών κομμάτων για τα ζητήματα που έχουν να κάνουν με τα ζητήματα της εξωτερικής πολιτικής που ασκούμε. Προσήλθα για ενημέρωση στη Βουλή, προσήλθε η Υφυπουργός Εξωτερικών και εγώ έχω έρθει για την απάντηση όλων των επίκαιρων ερωτήσεων. Δεν έχει υπάρξει καμμία επίκαιρη ερώτηση την οποία να μην έχω απαντήσει.

Συνεπώς, για όλα τα θέματα υπάρχει και διαφάνεια και ενημέρωση της Βουλής. Σε ό,τι δε αφορά στη συγκρότηση του συμβουλίου, θα έχετε την ενημέρωση σε σύντομο χρόνο για το πώς θα κινηθούμε σε σχέση με το ζήτημα αυτό.

Καταλήγοντας για τη Ζουράφα, θα ήθελα και πάλι να επισημάνω ότι το ζήτημα της Ζουράφας είναι ένα θέμα κυριαρχίας για την Ελλάδα. Η βραχονησίδα είναι ελληνική κυριαρχία, ελληνική επικράτεια. Ανήκει δε στο FIR Αθηνών, σύμφωνα με τα περιοχικά σχέδια του 1950 και του 1952.

Εξάλλου, καμμία από τις NOTAM που έχουν κατατεθεί από την πλευρά της Τουρκίας -δεν πρόκειται για NAVTEX, αλλά για NOTAM- δεν περιέχουν τον όρο «Ζουράφα» και κατά τούτο, δεν τίθεται σε καμμία περίπτωση εν αμφιβόλω η κυριαρχία της Ελλάδας και βεβαίως, τα παρεπόμενα κυριαρχικά δικαιώματα τα οποία έχει η νήσος Ζουράφα.

Εκτιμώ το γεγονός ότι, ως νομικός, έχετε και την τεχνική κατανόηση των διακρίσεων μεταξύ κυριαρχίας και κυριαρχικών δικαιωμάτων, επικράτειας, που ενέχει το ζήτημα των χωρικών υδάτων.

Καταλήγω, λέγοντας ότι σε κάθε περίπτωση, από την άσκηση πυρών που έγινε από την Τουρκία δεν υπήρξε καμμία απολύτως παραβίαση του ελληνικού εναερίου χώρου, οπότε κατ’ αποτέλεσμα, η δική μας στάση αρχής, με την έκδοση της σχετικής NOTAM έγινε σεβαστή.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υπουργέ, επειδή ακριβώς είμαι νομικός, μπορώ να διακρίνω τη διαφορά ανάμεσα στην άσκηση κυριαρχικών δικαιωμάτων και εθνικής κυριαρχίας.

Τα θέματα που αναφέρονται στο FIR είναι θέματα που άπτονται κυριαρχικών δικαιωμάτων. Δεν αμφισβήτησε, λοιπόν, η Τουρκία την εθνική μας κυριαρχία. Αμφισβήτησε, όμως, τα κυριαρχικά μας δικαιώματα και αυτό είναι πάρα πολύ σημαντικό. Αυτή τη στιγμή, εφόσον δεν έχουμε οριοθετήσει ΑΟΖ και δεν έχουμε οριοθετήσει υφαλοκρηπίδα, το FIR είναι το μόνο το οποίο καλύπτει στο σύνολό του τον ελληνικό χώρο και όχι μόνο, διότι καταλαμβάνει και τα διεθνή χωρικά μας ύδατα.

Όμως, νομίζω ότι το πρόβλημα είναι άλλο και εκεί θα ήθελα λίγο να εστιάσω στον περιορισμένο χρόνο που έχω. Είναι δυνατόν να έχουμε τέτοια σημαντική απειλή για τα κυριαρχικά μας δικαιώματα και να μην κάνετε ούτε μια ρηματική διακοίνωση; Τι διαφέρει η περίπτωση της Ζουράφα από τα Ίμια; Επειδή δεν είχαμε νεκρούς; Είχαμε νεκρούς αλιείς στο παρελθόν. Επειδή είναι ανάμεσα στα εκατόν πενήντα δύο νησιά που αμφισβητεί η Τουρκία, είναι δυνατόν να εθελοτυφλούμε; Είναι δυνατόν να συζητάμε με αυτούς τους ανθρώπους, όταν μόλις προχθές, στις 17 του μηνός, ο ναύαρχος αμφισβήτησε την κυριαρχία της Ελλάδος στο Αιγαίο και επανέλαβε τα περί αποστρατικοποίησης; Αυτά τα παραβλέπουμε;

Κύριε Υπουργέ, είναι πάρα πολλά αυτά που μπορούμε να πούμε, αλλά θα επανέλθω στο Συμβούλιο της Εξωτερικής Πολιτικής, διότι είναι συνταγματική επιταγή.

Και χαίρομαι που έρχεστε εδώ. Ουδείς το αμφισβήτησε ότι έρχεστε ο ίδιος και μας απαντάτε, αλλά είστε ο Πρόεδρος του Συμβουλίου Εξωτερικής Πολιτικής. Συμμετέχουν όλες οι Κοινοβουλευτικές Ομάδες. Ο νόμος στην παράγραφο 3 ορίζει ρητά ότι εντός τετραμήνου έπρεπε να έχει συγκληθεί. Είμαστε ήδη πέντε μήνες στη Βουλή και δεν βλέπω να έχετε πρόθεση να το συγκαλέσετε, τουλάχιστον πριν πάτε να κουβεντιάσετε και να δεσμεύσετε τη χώρα με τον κ. Ερντογάν και τις απαράδεκτες δηλώσεις του σε σχέση με τη Θεσσαλονίκη. Και γι’ αυτό, άλλωστε, το μεταφέρατε στην Αθήνα, γιατί ντρεπόμαστε να πάμε στη Θεσσαλονίκη να κουβεντιάσουμε μαζί του.

Τελειώνοντας, θέλω να σας θυμίσω -γιατί και ο Πρωθυπουργός αναφέρθηκε στα κυριαρχικά δικαιώματα και είπε ότι θα το λύσει- ότι θα ήθελα τουλάχιστον όλοι μαζί να είμαστε ενωμένοι σε αυτό και να τηρήσουμε τον όρκο των αρχαίων εφήβων, που έλεγαν «την πατρίδα ουκ ελάττω παραδώσω».

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ, κύριε Βουλευτά.

Θα ήθελα να επισημάνω, κατ’ αρχάς, ότι, σε ό,τι αφορά τις ενέργειες οι οποίες γίνονται, πάντοτε έχουν ένα συγκεκριμένο χαρακτήρα αντιστοιχίας και αναλογικότητας. Σε μια NAVTEX απαντάς με NAVTEX, σε μια NOTAM απαντάς με NOTAM.

Απαντήσαμε με τη NOTAM, η οποία επαναλαμβάνω ότι έγινε κατ’ αποτέλεσμα σεβαστή. Δεν υπήρξε καμμία απολύτως παραβίαση του επικαλυπτόμενου ελληνικού εναερίου χώρου από τουρκικά μαχητικά.

Δεύτερον, σε ό,τι αφορά την αποστρατικοποίηση, δεν υφίσταται. Είχα την ευκαιρία σε πολλές περιπτώσεις να έρθω στη Βουλή και να επισημάνω ότι δεν έχει υπάρξει καμμία περίπτωση αποστρατικοποίησης. Η Ελλάδα δεν δέχεται ζητήματα κυριαρχίας της να τίθενται εν αμφιβόλω ούτε να τίθενται σε οποιασδήποτε μορφής διάλογο.

Τέλος, για το Συμβούλιο Εξωτερικής Πολιτικής, θα μου επιτρέψετε να επανέλθω με συγκεκριμένο τρόπο για να το συζητήσουμε.

Θέλω, πάντως, να αισθάνεστε ασφάλεια ότι την ενημέρωση την οποία ζητείτε θα τη λαμβάνετε πάντοτε και από εμένα οικειοθελώς. Εγώ θα είμαι πάντοτε ο επισπεύδων για να ενημερώνω και τη Βουλή και τα κόμματα.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα έχουμε μια ολιγόλεπτη διακοπή και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δεύτερη με αριθμό 353/7-11-2023 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη, προς τον Υπουργό Κλιματικής Κρίσης και Πολιτικής Προστασίας, με θέμα: «Άμεσος κίνδυνος λόγω έλλειψης πολιτικού σχεδιασμού σχετικά με την αντιπλημμυρική προστασία της Αττικής».

Κύριε συνάδελφε, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε. Κύριε Υπουργέ, ευχαριστώ που βρίσκεστε σήμερα εδώ.

Είμαι εδώ γιατί θέλω να εκφράσω την ανησυχία την οποία έχω κι εγώ μετά από συζητήσεις που έχω κάνει με δημάρχους και της νότιας Αθήνας, αλλά και της υπόλοιπης Αττικής για μια σειρά κρίσιμων ζητημάτων.

Έχουμε μπει στον χειμώνα και φαίνεται ότι η Κυβέρνηση δεν έχει ολοκληρωμένο σχέδιο για την αντιπλημμυρική προστασία. Είναι κάτι το οποίο και επιστήμονες, αλλά και τοπικές κοινωνίες παρατηρούν και έχουν προειδοποιήσει με επιστολές, με αναρτήσεις, με μια σειρά παρεμβάσεων για μια πιθανή μεγάλη καταστροφή που μπορεί να έρθει και η οποία μπορεί να προκληθεί ακόμα και με μια μεγάλη νεροποντή, πολύ μικρότερη από αυτή την οποία ζήσαμε πριν από λίγο καιρό στη Θεσσαλία και σε άλλες περιοχές. Επομένως, δεν μπορεί η ασφάλεια των πολιτών και των περιουσιών να στηρίζεται στην τύχη.

Επομένως, βρίσκομαι σήμερα εδώ γιατί το Υπουργείο σας πρέπει να δράσει έστω και αυτή τη στιγμή και να δούμε τι συμβαίνει σε μια σειρά περιοχών και να δούμε επίσης πώς μπορούμε να κινητοποιήσουμε την Πολιτική Προστασία σε συγκεκριμένες περιοχές και δήμους της Αττικής που συνδέονται ειδικά με τα υδατορέματα της Εσχατιάς, του Σαρανταποτάμου, του Ποδονίφτη, του Κηφισού και να καλέσει την περιφέρεια και τους δήμους να εκτελέσουν με τη διαδικασία του κατεπείγοντος αντιπλημμυρικά έργα.

Εδώ δεν μπορεί να συζητάμε για μια μεταβίβαση σοβαρών ευθυνών ή έστω μια προτροπή σε ενέργειες που επιδεινώνουν το πρόβλημα της αντιπλημμυρικής επάρκειας και θέτουν σε μεγαλύτερο κίνδυνο τις περιοχές που βρίσκονται χαμηλά, κατάντη, όπως λένε οι μηχανικοί -Μοσχάτο, Ταύρος, Καλλιθέα, Πειραιάς, Νίκαια, Άγιος Ιωάννης Ρέντη, Αιγάλεω, Περιστέρι-, που βρίσκονται σε πολύ μεγάλο κίνδυνο πλημμύρας. Τόσο το ρέμα του Ποδονίφτη όσο και ο Κηφισός βρίσκονται σε μια διαδικασία μελέτης προσδιορισμού των απαιτούμενων έργων για την αύξηση της παροχετευτικότητάς τους. Η δε μελέτη οριοθέτησης και διευθέτησης και έργων ανάσχεσης ρεμάτων του Σαρανταποτάμου δημοπρατήθηκε μόλις τον Σεπτέμβριο του 1923. Επομένως, τρεις από τους αποδέκτες, Κηφισός, Ποδονίφτης και Σαρανταπόταμος, βρίσκονται σε στάδιο μελέτης, προκειμένου να προσδιοριστούν τα έργα βελτίωσης της παροχετευτικότητας.

Στο πλαίσιο αυτό παρατηρούνται και φαινόμενα όπως αυτό της περιφέρειας, η οποία στις 18 Οκτωβρίου, πριν από πολύ λίγο καιρό, προσπάθησε να εφαρμόσει τις οδηγίες του Υπουργείου και να δημοπρατήσει ένα αντιπλημμυρικό έργο στις Αχαρνές προϋπολογισμού 28 εκατομμυρίων με κλειστή διαδικασία.

Επομένως, σας ρωτώ σε ποιον αντιπλημμυρικό σχεδιασμό εντάσσονται οι αποφάσεις που καλούν περιφέρεια και δήμους να κατασκευάσουν αντιπλημμυρικά έργα που εκβάλλουν σε Κηφισό, Ποδονίφτη και Σαρανταπόταμο, οι οποίοι αποδεδειγμένα δεν επαρκούν ως αποδέκτες και επίσης αν είστε σύμφωνοι με την πρακτική της δημοπράτησης αντιπλημμυρικών έργων με τη διαδικασία του κατεπείγοντος, όταν για την κατασκευή και ολοκλήρωση αυτών των έργων απαιτείται διάστημα δύο-τριών ετών και άρα θα έχει παρέλθει η περίοδος επαπειλούμενου κινδύνου, όπως αυτή έχει οριστεί στις σχετικές αποφάσεις.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Σας ευχαριστώ πολύ, κύριε Πρόεδρε.

Κύριε συνάδελφε, ευχαριστώ κι εσάς για την επίκαιρη ερώτησή σας. Θεωρώ ότι το ενδιαφέρον σας είναι πραγματικό και όχι όψιμο. Η ίδια η υφή της ερώτησής σας δικαιολογεί τις ενέργειες στις οποίες προέβη η Πολιτική Προστασία του Υπουργείου Κλιματικής Κρίσης και Πολιτικής Προστασίας.

Γιατί το λέω αυτό; Διότι όλοι γνωρίζουμε ότι πράγματι τα μεγάλα έργα, τα οποία σχεδιάζει το Υπουργείο Υποδομών με τις περιβαλλοντικές άδειες του Υπουργείου Περιβάλλοντος και Ενέργειας και υλοποιούν το Υπουργείο Υποδομών και η περιφέρεια και σε δεύτερο χρόνο οι δήμοι, είναι καίρια και έχουν να κάνουν με τη θωράκισή μας απέναντι στις πλημμύρες. Είναι όντως μεγάλα έργα, τα οποία απαιτούν σχεδιασμό και στην υλοποίησή τους συναντούν και πολλά προβλήματα, ενστάσεις, δικαστικές προσφυγές, προδικαστικές προσφυγές, οπότε η ίδια η κατάσταση την οποία περιγράψατε δικαιολογεί ακριβώς και αυτό στο οποίο προέβημεν, το Υπουργείο μου και εγώ.

Τι δηλαδή; Από την 1η Σεπτεμβρίου, πολύ νωρίτερα από το οποιοδήποτε πλημμυρικό φαινόμενο και ενώ ακόμα είχαμε ακραίες πυρκαγιές στη χώρα, εγώ ως Υπουργός και ο Γενικός μου Γραμματέας κ. Παπαγεωργίου αποστείλαμε επιστολές σε όλους τους δήμους της περιφέρειας και στους συναρμόδιους φορείς για επίσπευση των έργων των αντιπλημμυρικών και κυρίως του καθαρισμού ποταμών, ρεμάτων, φραγμάτων από φερτά, σκουπίδια και λοιπά υλικά τα οποία θα μπορούσαν να δημιουργήσουν προβλήματα στο οποιοδήποτε πλημμυρικό φαινόμενο.

Δεύτερη επιστολή, τρίτη επιστολή, πριν, κατά τη διάρκεια και μετά το φαινόμενο στη Θεσσαλία. Δεν κρίθηκε ικανοποιητική η ανταπόκριση του συνόλου των εμπλεκόμενων φορέων στον πρώτο και δεύτερο βαθμό της Τοπικής Αυτοδιοίκησης και έτσι με τη σύμφωνη γνώμη της Προεδρίας της Κυβέρνησης προβήκαμε στη χρήση -με βάση τον ν.4662- της κήρυξης κατάστασης ειδικής κινητοποίησης της Πολιτικής Προστασίας για την περιφέρεια και τους εν λόγω δήμους, έτσι ώστε να επισπευσθούν οι διαδικασίες τουλάχιστον ως προς το βασικό, δηλαδή τον καθαρισμό των ποταμών και των ρεμάτων.

Σας διαβεβαιώ ότι με βάση το νόμο -αυτό θα έπρεπε να τον έχουν εισφέρει οι συνεργάτες σας στην ερώτησή σας, σας παραπλάνησαν- καμμία αρμοδιότητα δεν έχει η Πολιτική Προστασία ούτε στον σχεδιασμό ούτε στην υλοποίηση ούτε στην παρακολούθηση των εν λόγω έργων.

Κύριε Πρόεδρε, παρ’ όλα αυτά εμείς υπερβήκαμε τις αρμοδιότητές μας, γιατί εγώ προσωπικά δεν πιστεύω ότι η γραφειοκρατία μπορεί και πρέπει να εμποδίσει τον οποιονδήποτε Υπουργό ή δημόσιο λειτουργό στο υπέρτατο αγαθό που είναι η προστασία της ανθρώπινης ζωής και αυτή είναι η ορισθείσα αρμοδιότητα και ο προορισμός του Υπουργείου Πολιτικής Προστασίας.

Άρα, με αυτή την κίνησή μας δώσαμε τη δυνατότητα σε δήμους, περιφέρειες και λοιπούς φορείς να επιταχύνουν τις διαδικασίες πρώτα απ’ όλα για το άμεσο. Ποιο είναι αυτό; Το να καθαριστούν οι ποταμοί και τα ρέματα πρώτα απ’ όλα και μετά, αν και εφόσον υπάρχουν μελέτες προκειμένου να υλοποιηθούν αντιπλημμυρικά έργα μικρά, μεσαία, μεγάλα, με ιεράρχηση την οποία έχει δώσει το συναρμόδιο Υπουργείο, αυτά να προχωρήσουν.

Άρα, λοιπόν, θέλω να πω ότι θα περίμενα ότι θα έρθετε εδώ πέρα και θα πείτε «να, επιτέλους, σε μια διαδικασία που πολλές φορές είναι ατέρμονη και παίρνει πάρα πολλά χρόνια για τα μεγάλα έργα στη χώρα, βρέθηκαν κάποιοι οι οποίοι κυνήγησαν τη διαδικασία, ακόμα και καθ’ υπέρβαση των αρμοδιοτήτων τους, προκειμένου να κινητοποιήσουν δημάρχους, περιφερειάρχες». Πολλοί απ’ αυτούς έχουν κάνει ήδη πολύ καλή δουλειά και κάποιοι άλλοι έχουν καθυστερήσει. Υπάρχουν και μεγάλα δημόσια έργα για τα οποία αναμένουμε τις εγκρίσεις της δικαστικής εξουσίας, καθότι είναι μια αρχή ανεξάρτητη της εκτελεστικής εξουσίας, όπως γνωρίζετε.

Θα περίμενα, λοιπόν, κύριε συνάδελφε, να το πείτε αυτό, «να, επιτέλους, κάποιος κινητοποιήθηκε και πέρα και έξω από το να δείχνει δεξιά και αριστερά», όπως λέτε, «προκειμένου να μπορέσουν αυτοί οι τοπικοί άρχοντες να κινητοποιήσουν τις διαδικασίες αυτές και να προστατεύσουμε τον κόσμο».

Τώρα, για να απαντήσω στο δεύτερο κομμάτι του ερωτήματός σας, εάν αυτό προϋποθέτει ή όχι χρηστή διοίκηση: Μα, φυσικά. Ποιος σας είπε ότι αν οι διαδικασίες είναι συντετμημένες σε χρόνο, δεν είναι υποχρεωτικό να υπάρχουν μελέτες και ότι οι μελέτες αυτές δεν είναι υποχρεωτικό να είναι εγκεκριμένες;

Πάντως σε κάθε περίπτωση -θα ακούσω και τη δευτερολογία σας- καταλαβαίνετε πως σε ό,τι έχει να κάνει με το να καθαριστούν τα ρέματα και ο Κηφισός, δεν απαιτείται καμμιά μελέτη. Το να μπει κανείς και να καθαρίσει από τα φερτά, από τα κλαδιά, από τα σκουπίδια τα οποία ενδεχομένως πετάνε κάποιοι μέσα στις κοίτες των ποταμών και των ρεμάτων ή λόγω των πυρκαγιών των τελευταίων χρόνων και μετά από μια έντονη βροχή έχουν κατέβει στα ρέματα ή στον Κηφισό, αυτό δεν έχει ως προϋπόθεση το να γίνει κάποια ιδιαίτερη μελέτη. Είναι προφανές, νομίζω, είναι αυταπόδεικτο και είναι η κοινή λογική για τους δημότες του κάθε δήμου, για τους πολίτες στην Περιφέρεια της Αττικής και γενικώς σε όλη την Ελλάδα.

Τι θέλουν από εμάς; Να δείξουμε αντανακλαστικά, να μπούμε τουλάχιστον να καθαρίσουμε. Ναι, καταλαβαίνουμε βέβαια όλοι πλέον ότι η κλιματική κρίση εκφεύγει των έργων υποδομών που έγιναν τις προηγούμενες δεκαετίες και απαιτείται ένας άλλος σχεδιασμός, γιατί είναι πολύ πιο έντονη, πολύ πιο πιεστική η ανάγκη και μιλάμε για πολύ μεγαλύτερους όγκους.

Άρα, πρέπει να επανασχεδιάσουμε τι αντέχει και τι δεν αντέχει πλέον η χώρα στο κομμάτι των έργων υποδομής και να πάμε να τα αυξήσουμε σε εύρος, αλλά ως προς τους καθαρισμούς υπάρχει το προφανές. Εσείς είστε ένας μοντέρνος, νέος πολιτικός και συνάδελφος και περιμένω να το αναγνωρίσετε αυτό.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Ναυπλίου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Ζείτε σε μια από τις πιο όμορφες πόλεις της Πελοποννήσου και της πατρίδας μας, γιατί ως Αρκάδες είμαστε κι εμείς Πελοποννήσιοι.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κι εμείς είμαστε Πελοποννήσιοι, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Από πού είστε, κύριε Υπουργέ;

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Λάκωνας είμαι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Χρηστίδη, έχετε τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Άκουσα με πολύ μεγάλη προσοχή τον κύριο Υπουργό. Κύριε Υπουργέ, κοιτάξτε, η Κυβέρνηση της Νέας Δημοκρατίας βρίσκεται στον πέμπτο χρόνο της θητείας της. Επομένως, μια σειρά ζητημάτων τα οποία έχουν να κάνουν με τις αρμοδιότητες -ειδικά από την ώρα που έχουμε ψηφίσει τουλάχιστον τρία νομοσχέδια τα τελευταία χρόνια που αφορούν τις αρμοδιότητες και το Υπουργείο Εσωτερικών και τα ζητήματα της Πολιτικής Προστασίας και τα ζητήματα που σχετίζονται με την κλιματική κρίση-, θα έπρεπε να τα έχουμε βάλει σε μια συζήτηση.

Δεν σας κρύβω ότι η απάντηση που μου δώσατε είναι μια απάντηση την οποία την καταλαβαίνω όσον αφορά τα ρέματα, όμως δεν μπορώ να την καταλάβω σε όλο το υπόλοιπο πλαίσιο, στο κομμάτι δηλαδή της πραγματικής προστασίας των συμπολιτών μας έναντι μιας πιθανής νεροποντής η οποία μπορεί να δημιουργήσει τεράστια ζητήματα. Και αυτό έχει να κάνει με το ότι πρέπει να λάβουμε μέτρα και έναν σχεδιασμό, ο οποίος έχει να κάνει και με την υδρολογική λεκάνη, τον τρόπο με τον οποίο δηλαδή θα καταλήξουν όλα τα πιθανά ύδατα από μία πλημμύρα σε δήμους, σε περιοχές, σε κατοικημένες περιοχές, οι οποίες μπορεί να δημιουργήσουν τεράστια ζητήματα.

Και νιώθω ότι όλο αυτό το πράγμα το οποίο συζητάμε είναι κάτι το οποίο μπαίνει αποσπασματικά και λείπει η επιστημονική τεκμηρίωση, η οποία μπορεί να μην είναι μόνο θέμα του δικού σας Υπουργείου, αλλά δεν παύει να είναι θέμα της δικιάς σας Κυβέρνησης, ειδικά μετά απ’ ό,τι ζήσαμε τους τελευταίους μήνες με την απόλυτη καταστροφή στη Θεσσαλία, αλλά όχι μόνο. Και ως έναν βαθμό θα μπορούσα αυτό να το κατανοήσω υπό την έννοια τού ότι σήμερα που συζητάμε δεν έχει χαρτογραφηθεί καν καλά-καλά ακόμα η έννοια των υποδομών. Δεν ξέρουμε τις υποδομές και τα υδατορέματα της Αττικής, ενώ πολλά από αυτά δεν έχουν ελεγχθεί για πολλές δεκαετίες. Δεν ξέρουμε σε τι κατάσταση βρίσκονται ρέματα τα οποία βρίσκονται κάτω από τη λεωφόρο Αλεξάνδρας. Δεν ξέρουμε σε τι κατάσταση βρίσκονται ρέματα τα οποία έχουν μπαζωθεί πολλά χρόνια τώρα και στα οποία δημιουργούνται τεράστιοι κίνδυνοι.

Επομένως, η Αττική εξακολουθεί να είναι ανοχύρωτη και σε όλο αυτό υπάρχουν επιστημονικά δεδομένα και υπάρχουν και πραγματικότητες. Οι πραγματικότητες είναι ότι τη θωράκιση των υποδομών -το είπατε και εσείς προηγουμένως, αλλά δεν έχει συμβεί- θα έπρεπε να τη βλέπουμε να γίνεται πολύ πριν από την περίοδο που συζητάμε, πριν από τον Οκτώβριο.

Δεύτερο, να σας πω χαρακτηριστικά ότι στο Δήμο Μοσχάτου, που αποτελεί ένα από τα χαμηλότερα υψομετρικά σημεία της Αττικής, ρέει επιφανειακά μια πολύ μεγάλη ποσότητα νερού προερχόμενη από πολύ μεγάλη έκταση της Αττικής. Το γεγονός αυτό σε συνδυασμό με το ότι από το Δήμο Μοσχάτου - Ταύρου διέρχονται και ο Κηφισός και ο Ιλισός και το ρέμα του Προφήτη Δανιήλ κάνει μια κατάσταση εξαιρετικά δύσκολη.

Επομένως, όλες αυτές οι περιγραφές, όλοι αυτοί οι ποταμοί όχι μόνο δεν αποταμιεύουν σταγόνα νερού από την ευρύτερη περιοχή, αλλά αποτελούν το μέγιστο πλημμυρικό κίνδυνο και εμποδίζουν στο να λειτουργήσει το αντιπλημμυρικό σύστημα του Μοσχάτου συνολικότερα.

Συνεπώς, θα ήθελα να μας απαντήσετε και με σαφήνεια γιατί το 2020 η κυβέρνηση της Νέας Δημοκρατίας έπαυσε το αντιπλημμυρικό έργο για τα νερά στη συγκεκριμένη περιοχή που πιάνει και το Δήμο Νίκαιας και Αγίου Ιωάννη Ρέντη και της ευρύτερης περιοχής της Πειραιώς, το οποίο θα έλυνε σε πολύ μεγάλο βαθμό το πρόβλημα της περιοχής.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Επίσης, θα ήθελα να μου απαντήσετε γιατί η δημοπράτηση του έργου στις Αχαρνές καθυστέρησε, όταν από το 2018 το εγκεκριμένο σχέδιο διαχείρισης κινδύνων πλημμύρας είχε συμπεριλάβει δράσεις που σχετίζονταν με τον έλεγχο των πλημμυρικών απορροών. Και δεν αιτιολογεί κανένας την έννοια του κατεπείγοντος όταν ξέρουμε τέσσερα πέντε χρόνια μια διαδικασία με προϋπολογισμό 28 εκατομμυρίων ευρώ.

Σας καλώ, κύριε Υπουργέ, να λάβετε άμεσα δράση, διότι δεν υπάρχει χρόνος για χάσιμο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Και θα κάνω μια αναφορά με βάση και την παραπομπή της Ελλάδας στο Δικαστήριο της Ευρωπαϊκής Ένωσης για τη μη επικαιροποίηση των χαρτών κινδύνου των πλημμυρών μαζί με τις καταγγελίες που έχουμε από επιστήμονες για τη μη λειτουργία των ραντάρ εδώ και είκοσι χρόνια για τις πλημμύρες, διότι τα ζητήματα είναι μπροστά μας.

Και πράγματι, κύριε Υπουργέ, βρίσκομαι και εγώ εδώ σήμερα εκπροσωπώντας το ΠΑΣΟΚ για να βρούμε λύσεις. Απλά, υπάρχει έντονος ο φόβος ότι σε όλη την Αττική μία νεροποντή μπορεί να πνίξει περιουσίες και ανθρώπους και να μην ξεχνάμε ότι σε αυτά τα εκατό χρόνια τα οποία συζητάμε και υπάρχουν καταγραφές, υπάρχουν άνθρωποι οι οποίοι έχουν χάσει τη ζωή τους εξαιτίας των πλημμυρών, πολύ πριν βάλουμε στην ατζέντα μας την κλιματική κρίση. Αυτό συμβαίνει γιατί πρέπει επιτέλους να πάρουμε σοβαρά μέτρα πολιτικής προστασίας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Σας ευχαριστώ, κύριε Πρόεδρε.

Κρατάω το Μοσχάτο στο τέλος για να απαντήσω.

Τα μέτρα πολιτικής προστασίας, κύριε συνάδελφε, έχουν να κάνουν με την προστασία του πληθυσμού και τον τρόπο με τον οποίο έχει οργανωθεί αυτή και άρα νομίζω ότι όλοι χαιρετίζουμε το ότι πολύ νωρίτερα απ’ ό,τι οποιοσδήποτε άλλος πολιτικός, ο Κυριάκος Μητσοτάκης μία απαξιωμένη Γενική Γραμματεία όπως ήταν η Γενική Γραμματεία Πολιτικής Προστασίας -με βάση και τα φαινόμενα τα οποία είχαμε δει σε προηγούμενες διακυβερνήσεις, τα τραγικά φαινόμενα και με το Μάτι- αποφάσισε να την αναβαθμίσει, να αναβαθμίσει αυτή τη Γενική Γραμματεία, να την κάνει κατ’ αρχάς Υφυπουργείο και μετά ένα Υπουργείο Πολιτικής Προστασίας, το οποίο είναι υπό κατασκευή γιατί απαιτείται και το προεδρικό διάταγμα, μιας που προστέθηκε και η Αρωγή -σωστά προστέθηκε και η Αρωγή στο συγκεκριμένο. Θα προστεθούν επίσης ειδικοί επιστήμονες, γεωλόγοι, υδρολόγοι, μετεωρολόγοι και από την ΕΜΥ και από το Αστεροσκοπείο, με βάση τον νόμο τον οποίο έχω βγάλει ήδη σε διαβούλευση και θα ομογενοποιηθεί η διαδικασία.

Ποια ήταν η στόχευση του Πρωθυπουργού και πώς υλοποιήθηκε αυτό το πολύ μεγάλο πρόγραμμα και με τους προκατόχους μου; Υλοποιήθηκε έτσι ώστε να μπορεί να υπάρχει διαλειτουργικότητα, δηλαδή στο Υπουργείο Πολιτικής Προστασίας, στην αίθουσα επιχειρήσεων, υπάρχουν μόνιμα είκοσι τέσσερις ώρες το εικοσιτετράωρο, τριακόσιες εξήντα πέντε μέρες τον χρόνο, εκπρόσωποι των Ενόπλων Δυνάμεων, της Ελληνικής Αστυνομίας, του Λιμενικού Σώματος, του ΔΕΔΔΗΕ, του ΑΔΜΗΕ, του ΕΚΑΒ, μετεωρολόγοι, ειδικοί επιστήμονες, τα εναέρια μέσα τα οποία έχουμε, τα επίγεια μέσα, σύγχρονα συστήματα όπως είναι το Engage και μια κατάκτηση όπως είναι το «112» το οποίο αναβαθμίζουμε περαιτέρω. Όλα αυτά για ποιον λόγο; Για να μπορέσει να υπάρχει, κατά το δυνατόν, καλύτερη πρόληψη και έγκαιρη ενημέρωση και αντίδραση.

Πιστεύω περισσότερο στην πρόληψη απ’ ό,τι στην αντίδραση, κύριε συνάδελφε, γι’ αυτό και είναι εμπροσθοβαρές το νομοσχέδιό μου. Επενδύει στην πρόληψη σε όλους τους βαθμούς συνεργασίας και της Τοπικής Αυτοδιοίκησης -που είναι και αυτή εκεί με εκπροσώπους της- του κράτους, των εθελοντών και όλων των σύγχρονων μέσων που προσφέρει η τεχνολογία από την τεχνητή νοημοσύνη μέχρι τα drones, μέχρι τους σένσορες, μέχρι τις κάμερες, μέχρι τις λήψεις από δορυφόρους και μέχρι τις νέες προμήθειες ελικοπτέρων, αεροσκαφών και πυροσβεστικών και ό,τι άλλο υπάρχει σε αυτό το πολύ μεγάλο πρόγραμμα που είναι το πρόγραμμα «ΑΙΓΙΣ».

Αυτό το πρόγραμμα καλούμαι να επιταχύνω -πρόκειται για ένα βαρύ πρόγραμμα με πολλές διαδικασίες-, έτσι ώστε και εμείς και η επόμενη γενιά στα επόμενα χρόνια, από την επόμενη αντιπυρική περίοδο, να έχουμε τη δυνατότητα να χρησιμοποιήσουμε τη νέα τεχνολογία μαζί με το Πυροσβεστικό Σώμα και όλα τα άλλα Σώματα και τις Ένοπλες Δυνάμεις που βοηθούν και συλλειτουργούν πλέον και ανταποκρίθηκαν και αντέδρασαν στις τεράστιες, ανυπέρβλητες προκλήσεις που ζήσαμε φέτος το καλοκαίρι και μετά, το φθινόπωρο, που όμοιές τους δεν έχει ξαναγνωρίσει η χώρα, έτσι ώστε να προστατέψουμε τους συμπολίτες μας.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Υπουργού)

Ένα λεπτό μόνο, κύριε Πρόεδρε.

Βάλατε και ένα άλλο κομμάτι, τι γίνεται με τα έργα υποδομής. Ακούστε, τα έργα υποδομής σχεδιάζονται και υλοποιούνται από συγκεκριμένους φορείς. Δεν πρόκειται να τους πάρουμε την αρμοδιότητα. Όμως, μέσα στο νομοσχέδιο υπάρχει η δυνατότητα να παρέμβουμε έτσι ώστε να ξεμπλοκάρουμε και να επιταχύνουμε, αν αυτό είναι δυνατόν.

Θα ήθελα να μου πείτε αν πιστεύετε ότι πρέπει να μη γίνονται διαγωνισμοί, να μην υπάρχει προσυμβατικός έλεγχος και να μην υπάρχει έλεγχος στις διάφορες βαθμίδες της δικαιοσύνης και αν μπορεί ένας δήμος, μια περιφέρεια ή το Υποδομών να πάει με απευθείας ανάθεση σε έναν εργολάβο και να αναθέσει ένα έργο και να μην καθυστερήσει. Νομίζω ότι δεν θα συμφωνήσετε, να μην πάμε δηλαδή σε αυτή τη διαδικασία.

Μα, αν δεν συμφωνείτε, τότε υπάρχει χρόνος ωρίμανσης και η δυνατότητα ιδιωτών, συμφερόντων, συλλογικοτήτων, NGOs και λοιπά να προσφύγουν στη δικαιοσύνη για περιβαλλοντικούς λόγους και διάφορους άλλους.

Καθυστερούν οι διαδικασίες; Πολύ. Θέλουμε να τις επιταχύνουμε; Βεβαίως. Αυτό που έκανα για τον Κηφισό και τα ρέματα γύρω γύρω συνάδει με αυτό που σας λέω; Βεβαίως. Γιατί πήγα με μια διάταξη του νόμου και έδωσα τη δυνατότητα σε δήμους και περιφέρειες να κινηθούν πιο γρήγορα.

Όμως, προσέξτε, υπάρχει και η νομιμότητα, την οποία υπηρετούμε και εγώ είμαι με διαφάνεια σε όποιο Υπουργείο και αν βρέθηκα. Απαιτείται όμως να ξεπεραστεί και η γραφειοκρατία. Όπου μπορούμε λοιπόν προς χάριν των πολιτών -γιατί αυτό είναι ιερό καθήκον, πρώτα από όλα η προστασία τους- θα τρέχουμε τις διαδικασίες, έτσι ώστε να μπορούμε να έχουμε το ταχύτερο δυνατό αποτέλεσμα.

Περαιτέρω, ο σχεδιασμός στον Κηφισό είναι για λεκάνη απορροής στο ύψος της Ροσινιόλ, στις Τρεις Γέφυρες, έτσι ώστε να συγκρατείται ένα κομμάτι των υδάτων και να μην κατευθύνεται απευθείας μέσα στις κοίτες του ποταμού και να μη φτάνει στις συνοικίες, όπως είναι η Καλλιθέα, το Μοσχάτο και ούτω καθεξής, οι οποίες στο μέσο όρο του ύψους βρίσκονται ολίγον τι κάτω από το επίπεδο των γύρω περιοχών, γι’ αυτό και συλλέγουν περισσότερα ύδατα. Θα είναι ένα βαρύ έργο.

Εγκρίθηκαν οι περιβαλλοντικές μελέτες αυτού του έργου μετά από τρία χρόνια. Ξεκινάει το Υπουργείο Υποδομών να βγάλει τα τεύχη προκειμένου αυτό το έργο να δημοπρατηθεί. Μέχρι να γίνει αυτό εμείς να μην τους βάλουμε να καθαρίσουν τα ρέματα; Να μην καθαρίσουν τον Κηφισό; Να κρυβόμαστε πίσω από το δάχτυλό μας; Να μην δείξουμε ποιοι έχουν δουλέψει και ποιοι όχι; Να μην δώσουμε τη δυνατότητα όλοι -κι αυτοί που έχουν δουλέψει και αυτοί που δεν έχουν δουλέψει- να μπουν τώρα τουλάχιστον να καθαρίσουν;

Ο κύριος δήμαρχος του Μοσχάτου ήρθε στο Υπουργείο. Εγώ έφερα και τον νυν περιφερειάρχη σε συνάντηση μαζί του και θα το κάνω και με τον επόμενο περιφερειάρχη επίσης, προκειμένου να δούμε ποια είναι αυτά τα έργα, πού βρίσκονται, πώς έχουν υλοποιηθεί παρ’ όλο που δεν έχω αρμοδιότητα γι’ αυτό. Αλλά δεν έχει καμμία σημασία. Πρώτον, με το νομοσχέδιο ρυθμίζεται πιο καθετοποιημένη η δομή και άρα είναι λιγότερες οι διαδικασίες. Δεύτερον, προς χάριν της προστασίας των πολιτών και εκεί που δεν υπάρχουν αρμοδιότητες.

Θα πρέπει, όμως, να παραδεχτείτε -γιατί ο Πρωθυπουργός το έλεγε και ως Αρχηγός της Αξιωματικής Αντιπολίτευσης και αυτό το οποίο είπε προεκλογικά πριν το 2019 το υλοποίησε αυτά τα χρόνια- ότι δημιούργησε αυτή τη δομή, της έδωσε εργαλεία, μόνιμα την αναβαθμίζουμε, έβγαλε ένα πολύ μεγάλο κονδύλι ενός τεράστιου προγράμματος, όπως είναι το «ΑΙΓΙΣ», για να έχουμε και τα νέα μέσα τα οποία μας δίνει η τεχνολογία, όπως και τα εναέρια μέσα. Δεν ξέρω με την κλιματική κρίση έτσι όπως επεκτείνεται στον πλανήτη τι θα μπορούμε να μισθώνουμε από την επόμενη χρονιά. Είναι πιο πολλές οι χώρες πλέον οι οποίες διεκδικούν ελικόπτερα, αεροσκάφη, μέσα από τον κοινό ευρωπαϊκό μηχανισμό στον οποίο πηγαίνουμε και εμείς κάθε φορά για διαγωνισμό. Άρα η σκέψη υπήρχε προκαταβολικά και οραματικά, η υλοποίηση ενός μεγάλου πρότζεκτ, με πολλές δυσκολίες αυτά τα χρόνια και επίσης, αναβαθμίζεται μόνιμα η πολιτική προστασία. Και πιστεύω, γιατί είναι τέτοια η φύση μου ως πολιτικού και από την πρότερη ιδιότητά μου ότι είναι μια ομαδική προσπάθεια, συνολική, που αφορά το Υπουργείο Υποδομών, το Υπουργείο Εσωτερικών, το Υπουργείο Περιβάλλοντος και Ενέργειας και τον Α΄ και Β΄ βαθμό τοπικής αυτοδιοίκησης.

Με χαρά να έρθω ξανά να σας ενημερώσω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ.

Θα συζητηθεί η πρώτη με αριθμό 354/7-11-2023 επίκαιρη ερώτηση πρώτου κύκλου της Βουλευτού Χαλκιδικής κ. Κυριακής Μάλαμα της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» προς την Υπουργό Πολιτισμού, με θέμα: «Σοβαρά ζητήματα αξιοπιστίας από τις μεγάλες καθυστερήσεις στην αποπεράτωση των έργων στο Σπήλαιο των Πετραλώνων».

Κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρία Υπουργέ, το γεγονός ότι χρειάζεται να συζητάμε σήμερα, σχεδόν πέντε χρόνια μετά την έναρξη των εργασιών στο Σπήλαιο των Πετραλώνων, για το πότε τελικά θα ανοίξει αυτό, από μόνο του αποτελεί μια μεγάλη αποτυχία. Εμείς αυτά τα πέντε χρόνια δείξαμε πολύ μεγάλη υπομονή. Επισκεφθήκαμε το σπήλαιο και το μουσείο, επισκεφτήκαμε την αρμόδια υπηρεσία παλαιοανθρωπολογίας που είναι υπεύθυνη για τα έργα και πραγματικά κρατήσαμε χαμηλούς τους τόνους για ένα έργο το οποίο κατανοούμε απολύτως τις τεχνικές δυσκολίες. Όμως τα πράγματα πλέον έχουν φτάσει σε ένα πολύ οριακό σημείο.

Στις αρχές του 2020 εσείς, κυρία Υπουργέ, με γραπτή σας απάντηση στον κοινοβουλευτικό έλεγχο που σας ασκήσαμε είπατε ότι μέχρι τα τέλη του 2022 αν όχι και νωρίτερα το έργο θα έχει τελειώσει. Στις αρχές του 2022 σε τοποθέτησή σας στη Βουλή είπατε ότι τέλη του 2022 το σπήλαιο ανοίγει. Σε αυτοψία σας το καλοκαίρι του 2022 στο σπήλαιο μετακυλήσατε τις ημερομηνίες για το καλοκαίρι του 2023 βάζοντας μάλιστα στη δέσμευση σας και την απαραίτητη αναβάθμιση του μουσείου. Σήμερα, στα τέλη του 2023 προφανώς οι ημερομηνίες και οι δεσμεύσεις θα μετατεθούν και πάλι στο 2024. Και σας ρωτάμε: τι πήγε τελικά στραβά, κυρία Υπουργέ; Γιατί έπεσαν έξω οι διαγωνισμοί και οι εργολαβίες; Γιατί απέτυχε το Υπουργείο Πολιτισμού να τηρήσει όλα αυτά τα χρονοδιαγράμματα; Θα θέλαμε μια απάντηση σαφή και ειλικρινή με δεδομένο ότι στα Πετράλωνα έχει καταστραφεί η τοπική οικονομία. Καταστήματα έχουν κλείσει. Άνθρωποι, στο πρόσωπο των οποίων βλέπουμε σε καθημερινή βάση ένα ερώτημα, ένα και μοναδικό θέτουν: γιατί μας κατέστρεψαν; Γιατί υπήρξαν αυτές οι τόσο μεγάλες παρεκκλίσεις στα χρονοδιαγράμματα; Θα θέλαμε μια σαφή απάντηση για το πότε ανοίγει, λοιπόν, το σπήλαιο, για το πότε τελειώνει το μουσείο και γιατί καθυστερούν όλα αυτά.

Θα σας παρακαλούσαμε τέλος γιατί βλέπω τις προθέσεις σας -και θα κλείσω μ’ αυτό, κύριε Πρόεδρε- να μην καταφύγετε σε μετάθεση ευθυνών στον ΣΥΡΙΖΑ. Διαβάζουμε και τέτοιες δηλώσεις κατά καιρούς. Έχουμε το δικό σας έγγραφο εδώ από τον Φεβρουάριο του 2020 στο οποίο είναι σαφές για τα τέσσερα υποέργα, τα χρήματα και το χρονοδιάγραμμα στο οποίο εσείς, κυρία Υπουργέ, δεσμευθήκατε. Εμείς πραγματικά ερχόμαστε εδώ με μια ειλικρινή αγωνία και ζητούμε σαφείς απαντήσεις για ένα έργο που παραλάβατε, σύμφωνα πάλι με τα δικά σας έγγραφα, μελετημένο ώριμα και ενταγμένο σε περιφερειακό, επιχειρησιακό πρόγραμμα.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Να προσέξουμε λίγο τους χρόνους. Φτάσαμε τα τέσσερα λεπτά.

Ελάτε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Κυρία Βουλευτή, χαίρομαι ειλικρινά γιατί μου δίνετε την ευκαιρία να διευκρινίσω τι έχει συμβεί στο Σπήλαιο των Πετραλώνων και να σας πω ότι το φυσικό αντικείμενο του έργου αποκατάστασης του σπηλαίου ολοκληρώθηκε τον προηγούμενο μήνα, ενώ το έργο του μουσείου ολοκληρώνεται τον Φεβρουάριο του 2024. Δεν αρνούμαι τις απαντήσεις μου. Εσείς μάλλον έχετε ξεχάσει κατά τη συνήθη τακτική ότι τον Φεβρουάριο του 2020 δεν ξέρατε ούτε εσείς, ούτε εμείς ότι θα επέλθει μια πανδημία η οποία έφερε πίσω πάρα πολλά έργα ιδιαίτερα όταν αυτά πραγματοποιούνται σε συνθήκες όπως αυτές του Σπηλαίου των Πετραλώνων.

Εγώ έχω συνηθίσει να απαντώ πάντοτε με ειλικρίνεια και να ασκώ και την κριτική που πρέπει να ασκήσω, διότι τα έργα έχουν μια συνέχεια. Το σπήλαιο, λοιπόν, έκλεισε για το κοινό τον Ιανουάριο του 2019. Το έργο θα έπρεπε να έχει ολοκληρωθεί πολύ πριν το 2022 εάν δεν υπήρχε η πανδημία και αν είχαν τηρηθεί σωστά οι διαδικασίες όταν το έργο εντάχθηκε. Θα έπρεπε να γνωρίζετε -και υποθέτω ότι το γνωρίζετε- ότι υπήρχε εγκεκριμένη μελέτη από το 2012. Εντούτοις, το έργο εντάχθηκε μόλις τον Ιούλιο του 2018. Πολλές άλλες εντάξεις είχαν ξεκινήσει από το 2016. Επιπλέον, το σπήλαιο έκλεισε τον Ιανουάριο του 2019 χωρίς καν να εξεταστεί η δυνατότητα επίσκεψης μέρους του σπηλαίου και για κάποιο χρονικό τουλάχιστον διάστημα. Έκλεισε ενώ οι διεθνείς διαγωνισμοί -που ξέρουμε όλοι τις δυσκολίες που παρουσιάζουν- δεν είχαν ακόμη εκκινήσει και επίσης δεν είχαν ολοκληρωθεί οι μελέτες οι οποίες προβλέπονταν στην εγκριτική απόφαση του 2012 βάσει της οποίας εντάχθηκε το έργο.

Επομένως, έχουμε ένα πρώτο θέμα λανθασμένου σχεδιασμού του έργου. Καθυστερήσεις λοιπόν και αβλεψίες οδήγησαν στην τροποποίηση της πράξης. Επεβλήθηκε η τροποποίηση της πράξης τον Ιούλιο του 2021 με ανάλογη αύξηση του προϋπολογισμού. Γιατί ενώ μιλούσαμε για ένα σπήλαιο δεν είχε προβλεφθεί η προμήθεια του υλικού καθαρισμού, του λιθοματικού διακόσμου ούτε η απόσμηση και η μικροβιοκτονία του σπηλαίου, πράγματα τα οποία είναι αυτονόητα όταν μιλάμε για σπήλαια.

Με δεδομένο, λοιπόν, τα ανωτέρω ο στόχος της εφορίας ήταν να ολοκληρώσει το φυσικό αντικείμενο της πράξης το 2023 πριν την έναρξη της τουριστικής περιόδου. Παρ’ όλα αυτά, όπως συμβαίνει πολλές φορές στα δημόσια έργα, οι ανάδοχοι δεν είναι συνεπείς. Ο ανάδοχος κηρύσσεται έκπτωτος από την εφορεία. Αυτό δεν μπορούσε να το προβλέψει κανείς. Προσφεύγει στη δικαιοσύνη και τίθεται υπό καθεστώς δικαστικής προστασίας οπότε η συνέχιση των εργασιών στο σπήλαιο είναι αδύνατη μέχρι τον Φεβρουάριο του 2023. Ακολουθήθηκε η διαδικασία όπως προβλέπεται από τον ν.4412/2016. Εγκρίνεται η απευθείας ανάθεση τον Μάιο του 2023.

Το φυσικό αντικείμενο, όπως είπα, ολοκληρώθηκε τον Οκτώβρη. Το μνημείο αποδίδεται στο κοινό στις αρχές του 2024 πλήρως αποκατεστημένο, σωστά αποκατεστημένο. Επίσης, μεριμνήσαμε για την ολιστική ανάδειξη του αρχαιολογικού χώρου με την ωρίμανση μελετών αποκατάστασης και ανάδειξης του περιβάλλοντος χώρου και των κτηριακών εγκαταστάσεων του σπηλαίου, τον εκσυγχρονισμό του παρακείμενου αρχαιολογικού μουσείου, κάτι το οποίο θα έπρεπε να είχε προβλεφθεί το 2012, πράγμα το οποίο δεν έγινε.

Στις 22 Σεπτεμβρίου 2020 εντάξαμε στο τρέχον ΕΣΠΑ την επανέκθεση συλλογών του Μουσείου των Πετραλώνων. Προέκυψαν δυσχέρειες λόγω της πανδημίας και το έργο συμβασιοποιήθηκε τον Αύγουστο του 2023 και ολοκληρώνεται τον Φεβρουάριο του 2024, ενώ στις 13 Φεβρουαρίου του 2023 εντάξαμε στο Ταμείο Ανάκαμψης το έργο «Αναβάθμιση αίθουσας πολλαπλών χρήσεων του Μουσείου των Πετραλώνων και εκσυγχρονισμός των υποδομών εξυπηρέτησης των επισκεπτών του μουσείου». Όλα αυτά προκειμένου να εξασφαλιστεί η είσοδος και η πρόσβαση σε ΑΜΕΑ κ.λπ. και να πετύχουμε ενεργειακή εξοικονόμηση, δουλειές δηλαδή που θα έπρεπε να έχουν προβλεφθεί όταν εντάχθηκε το έργο.

Και τέλος, επειδή στο ερώτημά σας αναφέρεστε και στο αναψυκτήριο, σας λέω ότι η λειτουργία του αναψυκτηρίου σε υφιστάμενο χώρο κοντά στην είσοδο του σπηλαίου έχει ανατεθεί με έναν απολύτως διαφανή διαγωνισμό που κρίθηκε δικαστικά σε όλα τα επίπεδα στην εταιρεία «ΚΛΑΣΙΚΟΙ ΔΡΟΜΟΙ». Επομένως, ο ισχυρισμός σας για πλήρη εκτροπή του έργου απέχει πάρα πολύ της αλήθειας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Δεν μου κάνει εντύπωση, βέβαια, η μετακύλιση των ευθυνών. Έτσι και αλλιώς, το περίμενα. Όμως, υπάρχουν καίρια ερωτήματα για τη διαχείριση του έργου της ανάδειξης του Σπηλαίου των Πετραλώνων. Είναι αλήθεια ή όχι ότι καθυστερείτε επί ενάμιση χρόνο το έργο, λόγω δικαστικής διαμάχης με εργολάβο για μια υπεργολαβία; Είναι αλήθεια αυτό, ναι ή όχι; Γιατί, λοιπόν, δεν δημοσιοποιήσατε, το Υπουργείο Πολιτισμού, το θέμα αυτό και προτιμήσατε να εμφανίζεστε καθησυχαστικοί; Και έρχεστε τώρα και μας λέτε ότι συνέβη αυτό, κι αυτό, κι αυτό. Γιατί ήσασταν καθησυχαστικοί τότε; Ποιος ήταν ο εργολάβος και τι πήγε τελικά στραβά; Διότι συνειδητοποιούμε ότι εδώ και χρόνια όλες οι εργολαβίες που αφορούν αυτούς τους χώρους από το Υπουργείο Πολιτισμού πηγαίνουν στραβά, έχουμε συνέχεια ζητήματα και προχωράμε παρακάτω, πάμε στον επόμενο.

Όμως, υπάρχουν κι άλλα ερωτήματα ως προς τον απαραίτητο εκσυγχρονισμό, παραδείγματος χάριν, και την αναβάθμιση των εκθεμάτων του μουσείου. Πότε θα προχωρήσει αυτό, κυρία Υπουργέ; Τι θα γίνει με όλα αυτά τα εκθέματα που βρίσκονται στο Αριστοτέλειο Πανεπιστήμιο της Θεσσαλονίκης; Αυτά θα ενταχθούν στη νέα συλλογή και πότε θα ενταχθούν;

Επίσης, κυρία Υπουργέ, υπάρχει ακόμη ένα πολύ κρίσιμο ζήτημα όσον αφορά την τοπική κοινωνία. Μας είπατε για το αναψυκτήριο. Ακούσαμε, βεβαίως, ότι θα δοθεί, όπως και το πού θα δοθεί και όλα τα σχετικά. Ίσως, όμως, να έχει αξία να ακουστεί ότι λόγω της καθυστέρησης των έργων στα Πετράλωνα, έχουν κλείσει όλα τα εστιατόρια, όλα τα καφέ, όλες οι επιχειρήσεις φιλοξενίας και η ζημιά είναι τεράστια στην τοπική κοινωνία. Το σπήλαιο βρίσκεται έξω από το χωριό. Η τυχόν λειτουργία του χωρίς καμμία διασύνδεση με την τοπική οικονομία θα είναι ολέθρια για την οργανική σχέση του μνημείου με την τοπική κοινωνία, κάτι που είναι πάρα πολύ σημαντικό.

Εμείς, λοιπόν, σας καλούμε να σκεφτείτε και τη διάσταση αυτή και να δράσετε, έτσι ώστε το Σπήλαιο των Πετραλώνων να λειτουργήσει άμεσα, σωστά, να εμβαθύνει η επιστημονική τεκμηρίωση σε σχέση με τα εκθέματα και τα ευρήματά του, να προχωρήσει η αισθητική αναβάθμιση του εξωτερικού χώρου του μουσείου και κυρίως να μη λειτουργήσει ως υποκατάστημα μιας αλυσίδας επιχειρήσεων, χωρίς καμμία μέριμνα για την τοπική οικονομία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθητές και μαθήτριες και δύο εκπαιδευτικοί συνοδοί τους από το 2ο Γυμνάσιο Ναυπλίου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό, θα ήθελα να σας ενημερώσω, παιδιά, ότι σήμερα παρακολουθείτε ένα μικρό μέρος του κοινοβουλευτικού ελέγχου, όπου οι Βουλευτές όλων των κομμάτων από τους νομούς τους κάνουν ερωτήσεις προς την Κυβέρνηση και προς τον αρμόδιο Υπουργό για θέματα που αφορούν την περιοχή τους ή για οτιδήποτε άλλο.

Δεύτερον, θα ήθελα να σας πω ότι ζείτε σε μία από τις πιο όμορφες περιοχές της Πελοποννήσου, που είναι και η πατρίδα μας.

Ορίστε, κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κυρία Βουλευτά, αντιλαμβάνομαι ότι η αλήθεια δυσαρεστεί. Εγώ ήμουν εκείνη -είχατε το κείμενό σας έτοιμο και το διαβάσετε- που είπα ότι ο ανάδοχος ετέθη υπό καθεστώς δικαστικής προστασίας. Είμαστε υποχρεωμένοι να σεβόμαστε τις αποφάσεις των δικαστηρίων. Όποτε ζητήθηκε ενημέρωση για το σπήλαιο, δόθηκε.

Από εκεί και πέρα, δεν ξέρω τι υπονοείτε για τις εργολαβίες του Υπουργείου Πολιτισμού. Εγώ ξέρω ότι από το 2019 και εξής τα έργα του Υπουργείου Πολιτισμού έχουν πολλαπλασιαστεί ασυγκρίτως, εκατονταπλασιαστεί και τελειώνουν. Αυτά που δεν είδα να τελειώνουν είναι τα ελάχιστα έργα της δικής σας διακυβέρνησης.

Όσο για το τι συμβαίνει με την τοπική οικονομία, ξέρουμε πάρα πολύ καλά και το έχουμε αποδείξει, έχουμε αντιπαρατεθεί, γιατί πιστεύουμε απολύτως ότι τα έργα πολιτισμού δημιουργούν εξωτερικές οικονομίες στις περιοχές στις οποίες χωροθετούνται. Τα παραδείγματα είναι χιλιάδες. Προφανώς αυτό θα συμβεί και στα Πετράλωνα και στη Χαλκιδική. Δεν σημαίνει, όμως, ότι το Υπουργείο αποποιείται αρμοδιοτήτων του. Αυτό είναι μια στρεβλή εντύπωση. Προφανώς μας ενδιαφέρουν οι τοπικές οικονομίες και οι τοπικές κοινωνίες και γι’ αυτό αυτή τη στιγμή υλοποιούμε το μεγαλύτερο έργο υποδομών σε χώρους πολιτισμού που ξεπερνούν τα 1,2 δισεκατομμύριο ευρώ, νούμερα τα οποία ούτε κατά διάνοια υπήρχαν τις προηγούμενες περιόδους.

Από εκεί και πέρα, θα επαναλάβω ότι το σπήλαιο έκλεισε, ως μη όφειλε, τον Ιανουάριο του 2019. Με βάση ποια μελέτη έγινε αυτό; Γιατί δεν λειτουργούσε εν μέρει, ενώ μπορούσε; Γιατί οι διεθνείς διαγωνισμοί που ξέρουμε ότι δημιουργούν προβλήματα δεν ελήφθησαν υπ’ όψιν και το σπήλαιο απλώς έκλεισε;

Επίσης, το 2018 η Εφορεία Σπηλαιολογίας ζήτησε να υλοποιήσει το έργο σε τρία υποέργα. Το πρώτο υποέργο ήταν οι προσλήψεις, οι οποίες έγιναν. Τα άλλα δύο υποέργα περιελάμβαναν τη διενέργεια διεθνών διαγωνισμών και είναι η προμήθεια και η τοποθέτηση μεταλλικών στοιχείων και η προμήθεια και η τοποθέτηση ηλεκτρολογικού εξοπλισμού.

(Στο σημείο αυτό κτυπάει το κουδούνι λήξεως του χρόνου ομιλίας της Υπουργού)

Τον Ιούλιο του 2019 διαπιστώσαμε ότι δεν είχε ξεκινήσει κανένας διαγωνισμός, δεν υπήρχαν καν οι προδιαγραφές, ούτε καν οι αναγκαίες συνοδές μελέτες οι οποίες, όπως σας είπα, προβλέπονταν από το 2012. Επομένως, πού οφείλονται οι καθυστερήσεις;

Το έργο που υλοποιήθηκε μετά την τροποποίηση της πράξης το 2021, περιλαμβάνει πολύ περισσότερα από αυτά που είχαν προβλεφθεί το 2018 και περιλαμβάνει έργα τα οποία ήταν απαραίτητα για τον καθαρισμό του σπηλαιοδιακόσμου και τον έλεγχο του μικροκλίματος. Αυτά γιατί δεν προβλέφθηκαν το 2018, όταν εντάχθηκε;

Επιπλέον, για την προστασία και την πληρέστερη ανάδειξη των ευρημάτων του σπηλαίου υλοποιούμε τώρα την επανέκθεση του παρακείμενου μουσείου, ενώ προβλέπεται η αναβάθμιση του εκθεσιακού χώρου, προκειμένου να φιλοξενήσει τη νέα έκθεση και προχωράμε στην αντικατάσταση και αναβάθμιση του υφιστάμενου εκθεσιακού εξοπλισμού, στη συντήρηση, την αρχαιολογική τεκμηρίωση και την επανατοποθέτηση των εκθεμάτων, καθώς και στη δημιουργία και προβολή πληροφοριακού υλικού για το κοινό, συμπεριλαμβανομένων των ΑΜΕΑ.

Επίσης, τον Φεβρουάριο του 2020 εμείς εντάξαμε το έργο «Ανάπτυξη ψηφιακής πλατφόρμας και εργαστηρίου ανοιχτής θέασης για την ανάδειξη και την τεκμηρίωση και συντήρηση του Σπηλαίου των Πετραλώνων», ακριβώς για να ενταχθούν σύγχρονες τεχνολογίες. Είναι αυτό το πρόγραμμα που έχει ολοκληρωθεί και φιλοξενείται προσωρινά στο «Κέντρο Διάδοσης Επιστημών και Μουσείο Τεχνολογίας», το «ΝΟΗΣΙΣ» και μόλις ολοκληρωθεί το μουσείο, θα εγκατασταθεί στον χώρο του μουσείου. Επομένως, ποιοι μεριμνούν για το σπήλαιο; Ποιοι μεριμνούν για τον αρχαιολογικό χώρο και την τοπική οικονομία και ποιοι ήταν αυτοί στους οποίους οφείλονται οι τεράστιες καθυστερήσεις, όταν όλα τα έργα του Υπουργείου Πολιτισμού εντάχθηκαν με λάθος σχεδιασμό;

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε, λοιπόν, με τη δέκατη τρίτη με αριθμό 360/8-11-2023 επίκαιρη ερώτηση δεύτερου κύκλου της Βουλευτού Χαλκιδικής κ. Κυριακής Μάλαμα της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» προς την Υπουργό Πολιτισμού, με θέμα: «Να υπάρξει πραγματική διαβούλευση για τις σχεδιαζόμενες αλλαγές στο τοπίο του κινηματογράφου και των πνευματικών δικαιωμάτων».

Ορίστε, κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κύριε Υπουργέ, εδώ και έναν μήνα ο χώρος της οπτικοακουστικής παραγωγής και των πνευματικών δικαιωμάτων βιώνει μια κατάσταση θολή, αβέβαιη, χωρίς σταθερά σημεία αναφοράς σε μια εποχή που η επισφάλεια στον χώρο του θεάματος, της τέχνης, του κινηματογράφου και της οπτικοακουστικής παραγωγής λαμβάνει πραγματικά επικίνδυνες διαστάσεις.

Εσείς, κύριε Υπουργέ, σε συνέντευξή σας σε κυριακάτικη εφημερίδα πριν από έναν μήνα αναφέρετε δημόσια την πρόθεσή σας να προχωρήσετε σε συγχώνευση τριών φορέων που σχετίζονται με την οπτικοακουστική παραγωγή, του ΕΚΟΜΕ, των ΟΠΙ, και του Εθνικού Κέντρου Κέντρο Κινηματογράφου.

Πριν από τρεις εβδομάδες περίπου, σε συνεδρίαση της Επιτροπής Μορφωτικών Υποθέσεων, όπου σας έθεσα το ερώτημα, επαναλάβατε ξανά τις ίδιες σχετικές δηλώσεις.

Έκτοτε, κύριε Υπουργέ, εμείς έχουμε προγραμματίσει μια σειρά από συσκέψεις εργασίας με ενδιαφερόμενους για το θέμα αυτό, με φορείς και, ταυτόχρονα, μαθαίνουμε ότι υπάρχει κάπου κάποιο «e-mail», ένα στικάκι, ένα προσχέδιο νομοσχεδίου, το οποίο παρ’ όλο που δεν έχει δοθεί στη δημοσιότητα, κάποιοι το έχουν λάβει.

Γιατί, κύριε Υπουργέ, πρέπει να λειτουργεί το Υπουργείο Πολιτισμού έτσι, διά της πλαγίας οδού; Γιατί; Γιατί δεν καλύπτετε θεσμικά σε διαβούλευση τους ενδιαφερόμενους φορείς; Γιατί δεν συγκροτείτε μια νομοπαρασκευαστική επιτροπή με διυπουργική σύνθεση, ώστε να τοποθετηθούν όλοι οι φορείς και να μην χρειάζεται να παίζουμε όλο αυτό το παιχνίδι των διαρροών μέσα από στικάκια και μέσα από προσχέδια του νομοσχεδίου, με αδιαφανείς διαδικασίες που πραγματικά δεν συνάδουν με τον στόχο της αναβάθμισης του σύγχρονου πολιτισμού, το οποίο εσείς λέτε ότι θέλετε να ακολουθήσετε;

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Συνεπώς το ερώτημα είναι ένα και πολύ απλό. Γιατί δεν ξεκινάτε τώρα, σήμερα, μια δημόσια διαβούλευση με τους ενδιαφερόμενους φορείς;

Εμείς σας καταθέτουμε και μία πρόταση, με καλή θέληση. Λέμε η διαβούλευση αυτή να γίνει στη Διαρκή Επιτροπή Μορφωτικών Υποθέσεων της Βουλής, όπως είχε γίνει και στο παρελθόν για άλλα κρίσιμα ζητήματα, ώστε να μην υπάρχει καμία αμφισβήτηση ως προς τις διαδικασίες.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Ευχαριστώ πολύ για την ερώτηση.

Θα ξεκινήσω λέγοντας ότι η αναδιάταξη, θεσμική ή διοικητική, των φορέων που ασχολούνται με το δημιουργικό του οπτικοακουστικού κλάδου, καθίσταται αναγκαία εάν η χώρα θέλει πράγματι να αποκομίσει τα μεγαλύτερα δυνατά οφέλη και τις επενδύσεις σε αυτούς τους τομείς και να αναδείξει τον εγχώριο πολιτισμό σε ένα διεθνές επίπεδο.

Συγκεκριμένα, η υφιστάμενη διοικητική και θεσμική συγκρότηση αφ’ ενός δεν μπορεί να αντιμετωπίσει την έκρηξη των επενδύσεων στον συγκεκριμένο τομέα, όπως έχει διαμορφωθεί τα τελευταία χρόνια -και είναι χαρακτηριστικό ότι σχεδόν 100 εκατομμύρια δημόσια δαπάνη για εκατόν εβδομήντα πέντε παραγωγές έχουν δοθεί μέσω του Cash Rebate από τον ΕΚΟΜΕ από το 2019 μέχρι σήμερα και συγκεκριμένα τα 90 εκατομμύρια ευρώ είναι τα τελευταία δύο χρόνια- αφ’ ετέρου όμως χαρακτηρίζεται από τις γνωστές διοικητικές παθογένειες, επικαλύψεις αρμοδιοτήτων, περιορισμένους πόρους, μυωπική αντιμετώπιση νέων προκλήσεων όπως οι επιπτώσεις της τεχνολογίας και ειδικότερα της τεχνητής νοημοσύνης στην απόδοση των πνευματικών δικαιωμάτων, στην παραγωγή και την απασχόληση.

Υπό την παραπάνω έννοια βρισκόμαστε σε ένα κομβικό σημείο που η χώρα χρειάζεται να κάνει το βήμα προς τα εμπρός ως προς το σύστημα διακυβέρνησης του συγκεκριμένου τομέα, προκειμένου να είναι σε θέση να σταθεί επάξια στις διεθνείς αγορές, στηρίζοντας τον εγχώριο δημιουργικό οπτικοακουστικό τομέα και προσελκύοντας ξένες επενδύσεις, οι οποίες δημιουργούν νέες και ποιοτικές θέσεις εργασίας, αλλά και να ενσωματώσει αποτελεσματικά τις νέες τεχνολογίες στον τομέα αυτόν οι οποίες, ως γνωστόν, θέτουν ευκαιρίες και απειλές, όπως έδειξε το πρόσφατο παράδειγμα στην Αμερική και να προστατέψει αποτελεσματικά τόσο την πνευματική ιδιοκτησία των δημιουργών, όσο και τους ίδιους τους απασχολούμενους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα νέο σύστημα διακυβέρνησης, το οποίο θα ενοποιήσει τις δυνάμεις σε διοικητικό επίπεδο σε έναν δυνατό σύγχρονο φορέα, μπορεί να προσφέρει όμως και τα εξής πλεονεκτήματα: Πρώτον, μπορεί να αντιμετωπίζει τις διοικητικές παθογένειες των επικαλύψεων αρμοδιοτήτων και δημιουργεί ένα ενιαίο, αποτελεσματικό και κατανοητό πλαίσιο για την εξυπηρέτηση των επενδυτών, παραγωγών, συντελεστών των κλάδων τόσο των εγχώριων, όσο και των ξένων. Κάνει πιο αποτελεσματική την πρόσβαση σε δημόσια χρηματοδότηση, εθνική ή ευρωπαϊκή, καθώς αποτελεί έναν σημαντικό φορέα με αυξημένες διοικητικές δυνατότητες αξιοποίησης των πόρων αυτών. Βελτιώνει την προβολή και προώθηση της εγχώριας οπτικοακουστικής παραγωγής της χώρας στο εξωτερικό, αλλά και των υποδομών που διαθέτει η χώρα για την προσέλκυση ξένων επενδύσεων.

Συμβάλλει όμως και στην πολιτιστική διπλωματία της χώρας μέσα από την οπτικοακουστική παραγωγή. Σχεδιάζει, υλοποιεί και προωθεί νέες πολιτικές για την ενσωμάτωση των νέων τεχνολογιών στον δημιουργικό οπτικοακουστικό τομέα και νέες πολιτικές δράσεις για την εκπαίδευση, κατάρτιση και επανακατάρτιση του ανθρώπινου δυναμικού των κλάδων αυτών.

Γι’ αυτούς τους λόγους θεωρούμε απολύτως απαραίτητο να προχωρήσουμε σε έναν νέο φορέα ο οποίος θα μπορεί να έχει πολύ μεγαλύτερες δυνατότητες και να παρεμβαίνει εκεί όπου πρέπει προς όφελος της εγχώριας βιομηχανίας. Παράλληλα, θα έχουμε και τη δυνατότητα να μπορούμε να προσελκύουμε σημαντικές επενδύσεις στη χώρα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε, έχετε τον λόγο.

**ΚΥΡΙΑΚΗ ΜΑΛΑΜΑ:** Κύριε Υπουργέ, από τις αλληλεπιδράσεις μας με τον χώρο, για τον οποίο γνωρίζουμε πολλά -εξάλλου, εγώ η ίδια τον έχω υπηρετήσει επί τριάντα ολόκληρα χρόνια- έχουμε πραγματικά επικοινωνήσει με πάρα πολλούς θεσμικούς συλλογικούς φορείς. Οι φορείς αυτοί σας έχουν στείλει σχόλια, έχουν δημοσιοποιήσει θέσεις και έχουν εκφράσει ανησυχίες. Δεν θέλω να μπω αυτή τη στιγμή στην ουσία του νομοσχεδίου, γιατί δεν έχει νόημα να σχολιάσω στικάκια που κυκλοφορούν από δω και από εκεί ανεπίσημα. Όμως, υπάρχει πραγματικά μια διάχυτη ανησυχία ότι με αυτό το νομοσχέδιο η Κυβέρνηση προσπαθεί να καλύψει μία μεγάλη οικονομική τρύπα, ένα πολύ μεγάλο δημοσιονομικό άνοιγμα του ΕΚΟΜΕ και το οποίο η Κυβέρνησή σας έχει τεράστια ευθύνη.

Μεθαύριο, την Τετάρτη, εδώ στη Βουλή θα πραγματοποιήσουμε ακόμη μία διαβούλευση εμείς, ο ΣΥΡΙΖΑ - Προοδευτική Συμμαχία, με άλλους δέκα φορείς και θα ακολουθήσουν και άλλοι. Εσείς γιατί δεν κάνετε το ίδιο; Γιατί δεν τους ακούτε; Γιατί διολισθαίνετε σε μια λογική επιλεκτικών σχέσεων; Γιατί δεν προσέρχεστε μαζί με το αρμόδιο Υπουργείο Ψηφιακής Διακυβέρνησης σε μια ανοιχτή συζήτηση με το προσχέδιο του νόμου και επιμένετε να το κρατάτε στο συρτάρι σας; Γιατί δεν ακούτε τους φορείς; Οι φορείς ζητούν διαφάνεια και ταυτόχρονα ειλικρινή διάθεση για την κατανόηση του χώρου, των πραγματικών προβλημάτων, για μια ορθή νομοθέτηση. Όλοι μαζί μπορούμε να μπορούμε να το κάνουμε αυτό.

Εσείς έχετε μόνο ένα νομοσχέδιο στα χέρια σας και το ερώτημα είναι με ποιους το επεξεργάζεστε, κύριε Υπουργέ, αν όχι με τους φορείς τους άμεσα ενδιαφερόμενους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Συνεπώς κλείνω την παράκλησή μου με μια πραγματικά καλόπιστη προσδοκία. Θα ήθελα στο τέλος αυτής της συζήτησης να καταθέσετε στο Προεδρείο το προσχέδιο του νόμου γι’ αυτόν τον νόμο της αναδιάταξης του οπτικοακουστικού τοπίου. Κάντε το, έστω και τώρα. Ας είναι επίσημο λοιπόν κι ας μην είναι στα συρτάρια, στικάκια και e-mail που στέλνονται στο πουθενά.

Ελπίζουμε, πραγματικά, ότι θα πράξετε το σωστό, για να μπορέσουμε πραγματικά στη συνέχεια να συζητήσουμε επί της ουσίας για τις πολιτικές που πρέπει να ακολουθήσουμε, για να βρει ξανά τον δρόμο του ο χώρος του σύγχρονου ελληνικού πολιτισμού.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ορίστε, κύριε Υπουργέ, έχετε τον λόγο.

**ΧΡΙΣΤΟΣ ΔΗΜΑΣ (Υφυπουργός Πολιτισμού):** Κυρία συνάδελφε, πραγματικά εκπλήσσομαι. Θεωρούσα ότι τέσσερα χρόνια, σχεδόν πέντε, στο Κοινοβούλιο θα είχατε μάθει τουλάχιστον πώς λειτουργεί η νομοθετική διαδικασία. Κάνατε αναφορά σε στικάκια, σε e-mail, σε νομοσχέδια. Μπορεί να έχουν διαρρεύσει κάποια έγγραφα βεβαίως, αλλά οφείλω να σας πω τον τρόπο με τον οποίο λειτουργεί η νομοθετική διαδικασία. Πρώτα, βεβαίως, η Κυβέρνηση και τα συναρμόδια Υπουργεία, όπως είπατε πολύ σωστά, καταρτίζουν ένα σχέδιο. Βεβαίως είμαστε σε επικοινωνία με τη συντριπτική πλειοψηφία των φορέων με τους οποίους έχουμε κάνει συναντήσεις που αναφέρετε στην επίκαιρη ερώτηση.

Όμως, θέλω να σας πω κάτι ακόμα. Λέτε να καταθέσουμε το σχέδιο νόμου εδώ πέρα. Φυσικά θα έρθει το σχέδιο νόμου στη Βουλή και θα συζητηθεί στις αρμόδιες επιτροπές. Θα κληθούν και οι φορείς να εκφράσουν την άποψή τους. Πριν έρθει, μάλιστα, το σχέδιο νόμου εδώ πέρα, νομίζω ότι και εσείς η ίδια θα θέλετε να γίνει η δημόσια διαβούλευση ηλεκτρονικά, όπως συνηθίζεται.

Άρα, κυρία συνάδελφε, η διαβούλευση είναι ένα στοιχείο το οποίο και μας εκφράζει και θέλουμε να κάνουμε και οφείλουμε να κάνουμε.

Είχα την αίσθηση ότι τέσσερα χρόνια στο Κοινοβούλιο αυτό το πράγμα θα το είχατε μάθει.

Μου κάνει εντύπωση κάτι και θέλω να σας διαβάσω νομοσχέδιο με τον τίτλο: «Συλλογική διαχείριση δικαιωμάτων πνευματικής ιδιοκτησίας και συγγενικών δικαιωμάτων, χορήγηση πολυεδαφικών αδειών και επιγραμμικές χρήσεις μουσικών έργων και άλλα θέματα» αρμοδιότητας Υπουργείου Πολιτισμού και Αθλητισμού.

Εισήχθη, λοιπόν, και ψηφίστηκε στην Ολομέλεια σε μια συνεδρίαση με τη διαδικασία του επείγοντος. Μάλιστα, δεν έγινε καθόλου διαβούλευση. Ήταν επιλογή της Κυβέρνησης να εισαχθεί ως επείγον, με αποτέλεσμα να μην τεθεί σε διαβούλευση. Ξέρετε πότε ψηφίστηκε αυτό το νομοσχέδιο; Ήταν Ιούλιος του 2017.

**ΚΥΡΙΑΚΗ ΜΑΛΑΜΑ:** Την εποχή των μνημονίων!

**ΧΡΙΣΤΟΣ ΔΗΜΑΣ (Υπουργός Πολιτισμού):** Έχετε θράσος στον ΣΥΡΙΖΑ να λέτε να κάνουμε δημόσια διαβούλευση, όταν εσείς οι ίδιοι ήσασταν στην Κυβέρνηση και δεν κάνατε δημόσια διαβούλευση. Εμείς θα σεβαστούμε το Κοινοβούλιο και τη νομοθετική διαδικασία και φυσικά θα κάνουμε τη δημόσια διαβούλευση, όπως πρέπει, αλλά να δεχόμαστε υποδείξεις από τον ΣΥΡΙΖΑ που όταν βρισκόταν στην Κυβέρνηση δεν έκανε διαβούλευση, ε, αυτό είναι θράσος!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθεί, λόγω κωλύματος του Βουλευτή η τέταρτη με αριθμό 347/6-10-2023 επίκαιρη ερώτηση πρώτου κύκλου του κ. Μπούμπα.

Επίσης, δεν θα συζητηθούν κατόπιν συνεννόησης οι εξής επίκαιρες ερωτήσεις: Η ένατη με αριθμό 359/8-11-2023 επίκαιρη ερώτηση δεύτερου κύκλου, η εικοστή τέταρτη με αριθμό 368/10-11-2023 επίκαιρη ερώτηση δεύτερου κύκλου, η τρίτη με αριθμό 373/13-11-2023 επίκαιρη ερώτηση πρώτου κύκλου, η δέκατη ένατη με αριθμό 377/13-11-2023 επίκαιρη ερώτηση δεύτερου κύκλου, η ενδέκατη με αριθμό 372/13-11-2023 επίκαιρη ερώτηση δεύτερου κύκλου, η εικοστή με αριθμό 381/13-11-2023 επίκαιρη ερώτηση δεύτερου κύκλου, η όγδοη με αριθμό 356/7-11-2023 επίκαιρη ερώτηση δεύτερου κύκλου, η εικοστή έκτη με αριθμό 378/13-11-2023 επίκαιρη ερώτηση δεύτερου κύκλου και η ενδέκατη με αριθμό 372/13-11-2023 επίκαιρη ερώτηση δεύτερου κύκλου.

Ο συνάδελφος κ. Σαράκης ζητεί άδεια ολιγοήμερης απουσίας στο εξωτερικό -Ιταλία- από 22 έως 23 Νοεμβρίου για προσωπικούς και οικογενειακούς λόγους.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τη ζητηθείσα άδεια.

Ήλθε και ο κύριος Υπουργός.

Άρα συνεχίζουμε με τη συζήτηση της πρώτης της με αριθμό 355/7-11-2023 επίκαιρης ερώτησης δεύτερου κύκλου της Βουλευτού Β3 Νοτίου Τομέα Αθηνών της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεανώς Φωτίου προς τον Υπουργό Εθνικής Οικονομίας και Οικονομικών, με θέμα: «Χωρίς κανένα ουσιαστικό μέτρο η Κυβέρνηση εγκαταλείπει τους νέους στα παιδικά δωμάτια ενώ οι τιμές ενοικίων καλπάζουν».

Η συνάδελφος κ. Φωτίου έχει τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κύριε Υπουργέ, η ουσία της ερώτησής μου είναι ότι οι νέοι σήμερα παραμένουν στα παιδικά δωμάτια εξαιτίας δύο παραγόντων: Ο ένας είναι ότι δεν αντιμετωπίζετε τη στεγαστική κρίση και ο δεύτερος είναι ότι δεν αντιμετωπίζεται, κυρίως, με την ιλιγγιώδη αύξηση των ενοικίων και λόγω και των Airbnb.

Τι σημαίνει στεγαστική κρίση, κύριε Υπουργέ; Σημαίνει ότι σήμερα ένα στα τρία νοικοκυριά, δηλαδή το 32,4% του πληθυσμού έναντι 10,2% του ευρωπαϊκού μέσου όρου ξοδεύουν πάνω από το 50% του εισοδήματός τους για νοίκι ή δόση στεγαστικού δανείου, ηλεκτρικό, νερό, κοινόχρηστα, θέρμανση και ψύξη. Αυτό με δεδομένο ότι τα εισοδήματα των νέων είναι από τα χαμηλότερα της Ευρώπης, αναγκάζει με βάση τη EUROSTAT και την ΕΛΣΤΑΤ, επτά στους δέκα νέους ηλικίας από δεκαοκτώ έως τριάντα τεσσάρων ετών να μένουν με τους γονείς τους.

Τι σημαίνει ιλιγγιώδης αύξηση ενοικίων; Σημαίνει ότι σύμφωνα με το Πανελλήνιο Δίκτυο Κτηματομεσιτών από το 2018 έως τις αρχές του 2023 η αύξηση είναι κατά μέσο όρο περίπου 40%, ανάλογα με την περιοχή. Για παράδειγμα, δηλαδή, για ένα τριάρι που το νοίκι θα έκανε 600 ευρώ, σήμερα κάνει 840 ευρώ. Η πιο σοβαρή αιτία γι’ αυτή την αύξηση είναι η ανεξέλεγκτη εξάπλωση του Airbnb. Δεν κάνατε τίποτα με αυτό, παρά μόνο πήρατε φοροεισπρακτικά και φορομπηχτικά μέτρα, γι’ αυτό και σήμερα δεν μπορούμε να δώσουμε καν βάση στις νέες εξαγγελίες σας. Δεν μπορούμε να δώσουμε βάση στο «Ανακαινίζω και Ενοικιάζω» που νομοθετήσατε πριν από έναν χρόνο, όπου δίδει στον ιδιοκτήτη κατοικίας έως 4.000 ευρώ επίδομα εφόσον έχει έξοδα ανακαίνισης έως 10.000 ευρώ.

Συγχρόνως, το πρόγραμμα δανείων για νέους «Σπίτι μου» έχει κλείσει και αυτό που μπορέσατε να κάνετε μέχρι στιγμής είναι να εκταμιεύσετε χίλια εκατό δάνεια.

Σας ρωτώ, λοιπόν, κύριε Υπουργέ: Θα φέρετε ουσιαστικά μέτρα για περιορισμό και έλεγχο του Airbnb όπως δεσμεύθηκε ο Πρωθυπουργός και πώς θα ενισχύσετε τους νέους για να νοικιάσουν ένα σπίτι και να βγουν από τα παιδικά δωμάτια;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Φωτίου.

Τον λόγο έχει ο κύριος Υπουργός.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κοιτάξτε, κυρία Φωτίου, το πρόβλημα της στεγαστικής κρίσης δεν αφορά μόνο τη χώρα μας, αλλά κλιμακώνεται σε πολλές ευρωπαϊκές χώρες. Ήθελα να ήξερα, πρόβλημα στέγης εμφανίστηκε μόνο φέτος ή πέρσι; Δεν υπήρχε; Υπήρχε στεγαστική πολιτική όταν εσείς κυβερνούσατε; Καμμία! Μέχρι να ψηφιστεί ο ν.5006/2022, στην πραγματικότητα δεν υπήρχε καμμία πρωτοβουλία για την επανεκκίνηση της στεγαστικής πολιτικής και αν υπάρχει κάτι ενδεχομένως που μπορεί να πει κανείς στην Κυβέρνηση είναι γιατί δεν κινούμαστε ακόμα πιο γρήγορα, με καλύτερους ρυθμούς. Όχι, όμως, ότι δεν κάνει τίποτα και απόδειξη είναι ότι στην πραγματικότητα εσείς η ίδια λέτε ότι το ζήτημα των αυξημένων ενοικίων έρχεται κυρίως μέσω του Airbnb. Αυτό είναι ένα ερώτημα κατά πόσον έρχεται μόνο μέσω του Airbnb ή και από άλλους παράγοντες που εμποδίζουν την προσφορά και τη διάθεση των ακινήτων στην αγορά, ώστε να υπάρχει πληθώρα ακινήτων, για να μπορέσει να ικανοποιηθεί η ζήτηση. Την ίδια στιγμή μας λέτε ότι τα μέτρα που παίρνουμε για να περιοριστεί το Airbnb και να μην υπάρχει τόσο μεγάλο συμφέρον όσο υπήρχε νωρίτερα στη χρήση του, είναι φορομπηχτικά. Δεν είναι φορομπηχτικά αυτά τα μέτρα. Η φορολογική πολιτική επηρεάζει τη δράση των οικονομικών δρώντων, των ανθρώπων, των επιχειρήσεων και των ατόμων.

Συνεπώς το γεγονός ότι τα προηγούμενα χρόνια επιτρέπαμε να υπάρχει φοροδιαφυγή στο επίπεδο που προηγουμένως υπήρχε και πράγματι με τα μνημόνια συνεργασίας, με τις εταιρείες της βραχυχρόνιας μίσθωσης, έχουμε καταφέρει να μειώσουμε σε μεγάλο βαθμό τη φοροδιαφυγή, δεν την κάνει μια δραστηριότητα που είναι συμφέρουσα εξαιτίας αυτού του λόγου.

Από το γεγονός ότι ερχόμαστε με το νομοσχέδιο που είναι στη διαβούλευση και που πολύ σύντομα θα κατατεθεί στη Βουλή και θα έχετε τη δυνατότητα να το κρίνετε -και να δούμε πώς θα το κρίνετε και πώς θα το ψηφίσετε- και αυστηροποιούμε τον ορισμό της βραχυχρόνιας μίσθωσης, δημιουργούμε νέο κωδικό δραστηριότητας, ώστε να παρακολουθούμε τη δραστηριότητα πιο συγκεκριμένα και αν χρειαστεί να προχωρήσουμε σε περαιτέρω έλεγχο αυτής της δραστηριότητας. Υποχρεώνουμε τα φυσικά πρόσωπα που έχουν πάνω από δύο -τρία ή περισσότερα- ακίνητα να ανοίξουν βιβλία και δι’ αυτού του τρόπου να έχουν ΦΠΑ στη μίσθωση και φυσικά και τέλος παρεπιδημούντων. Εισάγουμε τέλος διαμονής που δεν υπήρχε.

Συνεπώς όλοι αυτοί οι παράγοντες μειώνουν την οικονομική θελκτικότητα της βαχυχρόνιας μίσθωσης προς όφελος της μακροχρόνιας μίσθωσης. Δεν θέλει κανένας να είναι το ακίνητό του έτοιμο προς μίσθωση και να το κλείνει. Όλοι θέλουν να το αξιοποιήσουν. Και φυσικά, η εντατικοποίηση των ελέγχων, η αυστηροποίηση των κυρώσεων και μια σειρά από άλλες τέτοιου είδους διατάξεις βάζουν ουσιαστικό έλεγχο σε μια αγορά η οποία πράγματι αναπτύχθηκε τα προηγούμενα χρόνια, αλλά τα αποτελέσματά της δεν έχουν μόνο θετικές συνέπειες, έχουν και αρνητικές.

Στην πραγματικότητα, συνεπώς, όχι μόνο θέλουμε αλλά και πήραμε απόφαση και έχουμε έτοιμες τις διατάξεις τις οποίες θα δούμε στη Βουλή με ουσιαστικό έλεγχο της βραχυχρόνιας μίσθωσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η συνάδελφος κ. Φωτίου έχει τον λόγο.

**ΘΕΑΝΩ ΦΩΤΙΟΥ:** Κύριε Υπουργέ, φανταζόμουν ότι δεν θα μου λέγατε τίποτα καινούργιο γι’ αυτό το μείζον πρόβλημα και μάλιστα να με ρωτάτε τι κάναμε εμείς, αλλά θα σας απαντήσω και στα δύο. Διότι δεν κάνετε τίποτα. Και αυτό που τώρα περιμένουμε, τα στοιχεία αυτής της ρύθμισης, είναι πάλι φοροεισπρακτικά και στοχεύουν τους μικροϊδιοκτήτες. Βάλατε στο στόχαστρο τους πολίτες που κάνουν Airbnb, για να τους βάλετε να κάνουν εταιρείες. Τους δε μεγαλοϊδιοκτήτες και κυρίως τις νομικές εταιρείες, τους αφήνετε στο απυρόβλητο. Στους μικροϊδιοκτήτες βάζετε τα ίδια φοροεισπρακτικά μέτρα με τους μεγαλοϊδιοκτήτες. Αυτό κάνετε και αυτό είναι που μόλις τώρα επιβεβαιώσατε.

Τι κάναμε, λοιπόν, εμείς; Εμείς, κύριε Υπουργέ -και θα σας πω ότι εγώ είχα την τιμή να εισηγηθώ αυτό το μέτρο- θεσπίσαμε για πρώτη φορά την επιδότηση ενοικίου. Την επιδότηση ενοικίου τη δημιουργήσαμε το 2018. Εσείς το αφήσατε στα όρια που το είχαμε πετύχει εμείς εν μέσω μνημονίων και ως προς τις εισοδηματικές κατηγορίες και ως προς τα ποσά, ενώ θα μπορούσατε με αυτό το μέτρο να κάνετε πολιτική ενοικίου για τους νέους.

Τι σας είπε το 2021 ο Τσίπρας σε μια μεγάλη εκδήλωση που έκανε; Πρότεινε να χρησιμοποιήσετε αυτό το εργαλείο, δηλαδή την επιδότηση ενοικίου, να αυξήσετε τα εισοδηματικά κριτήρια και να διπλασιάσετε το επίδομα για τους νέους από τα 175 ευρώ στα 350 για ζευγάρι με δύο παιδιά. Ξέρετε πόσους νέους θα καλύπτατε με αυτό; Τετρακόσιες χιλιάδες! Ξαναλέω, τετρακόσιες χιλιάδες νέους και μπορώ να σας πω όποια ώρα θέλετε πόσο θα σας στοίχιζε. Όμως, σε αυτά τα θέματα δεν νοιάζεστε για τους νέους.

Το δεύτερο πρόγραμμα «Ανακαινίζω-Νοικιάζω» -γιατί θα μου το πείτε όπου να ’ναι- βρίσκεται εκτός ελληνικής πραγματικότητας. Δίνετε μέχρι 4.000 ευρώ για ανακαίνιση παλαιού σπιτιού, η οποία όμως θα έχει πλαφόν, «ταβάνι», τις 10.000 ευρώ και όλα τα υπόλοιπα βαρύνουν τον ιδιοκτήτη.

Δεν μου λέτε, στην Ελλάδα ζείτε; Ξέρετε να γίνεται ανακαίνιση μέχρι 10.000 ευρώ; Εγώ μηχανικός είμαι και ξέρω ότι αυτά δεν γίνονται.

Επίσης, δεν υπάρχει όρος για το ύψος του ενοικίου μετά την ανακαίνιση. Οπότε, ποια επίδραση θα έχει στα ενοίκια, ώστε να διευκολύνει τους σαράντα χιλιάδες νέους που μένουν στα παιδικά τους δωμάτια;

Τέλος, το πολυδιαφημισμένο πρόγραμμα δανείων «Σπίτι μου» σπεύσατε να το κλείσετε, ενώ -υποτίθεται- θα έδινε δέκα χιλιάδες δάνεια. Για πείτε μου, πόσα έχετε εκταμιεύσει; Εγώ ξέρω ότι είναι χίλια εκατό δάνεια. Και πάλι είστε εκτός της ελληνικής πραγματικότητας. Όλες οι προϋποθέσεις για τα χαρακτηριστικά της κατοικίας, η παλαιότητα, το κόστος και τα λοιπά, δεν αντιστοιχούν στη σημερινή πραγματικότητα. Οι έχοντες προέγκριση δεν μπορούν να βρουν στην αγορά το κατάλληλο σπίτι. Γι’ αυτό και εσείς σπεύσατε να το κλείσετε, παρά τις μεγαλοστομίες για το πόσο φοβερό ήταν το πρόγραμμα «Σπίτι μου» για τους νέους, ότι τους δίνετε επιτέλους ευκαιρία να αποκτήσουν το δικό τους σπίτι.

Απαντήστε μου, κύριε Υπουργέ, σε αυτά τα τρία θέματα που μόλις έβαλα. Και από εκεί και ύστερα, να δούμε, εάν οι προτάσεις του ΣΥΡΙΖΑ, τα πεπραγμένα του ΣΥΡΙΖΑ, μπορούσαν να είναι εργαλείο, για να βοηθήσετε τετρακόσιες χιλιάδες νέους που μένουν στο πατρικό τους σπίτι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κυρία Φωτίου, μιλήσατε για τα πεπραγμένα του ΣΥΡΙΖΑ, για ένα μέτρο όλο και όλο και όλη σας η ερώτηση ήταν για το πώς λειτουργούν τα τρία - τέσσερα διαφορετικά μέτρα που έχει φέρει η Κυβέρνηση της Νέας Δημοκρατίας. Αυτό από μόνο του δείχνει ότι εσείς είχατε μια αποσπασματική πολιτική, τα επιδόματα και τίποτα άλλο, ενώ η Νέα Δημοκρατία έχει μια ολοκληρωμένη στεγαστική πολιτική.

Την επιδότηση ενοικίου την έχουμε. Εάν είχατε λύσει το πρόβλημα, δεν θα είχαμε να συζητήσουμε τίποτα. Όλη η ερώτησή σας είναι εκτός θέματος, διότι εφόσον η στεγαστική πολιτική του ΣΥΡΙΖΑ ήταν η επιδότηση ενοικίου και παραμένει και ισχύει, δεν έχουμε να κάνουμε κάτι άλλο, μπορούμε να πάμε σπίτια μας!

Αυτή είναι η πραγματικότητα; Η πραγματικότητα είναι ότι έχουν μπει πολλά νέα μέτρα. Είναι και το πρόγραμμα «Σπίτι μου», το οποίο χλευάζατε και μας λέγατε ότι δεν θα υλοποιηθεί και είχαμε πολύ περισσότερες αιτήσεις από όσες μπορούσε να διαχειριστεί χρηματοδοτικά το πρόγραμμα. Το πρόγραμμα σταμάτησε στο 1 δισεκατομμύριο, γιατί αυτά ήταν τα χρήματα που μπορούσαμε να αξιοποιήσουμε. Και αυτό έγινε μετά από διπλασιασμό του συνολικού κονδυλίου.

Οι τραπεζικές διαδικασίες παίρνουν χρόνο. Υπάρχουν τα χρήματα εκεί, υπάρχουν οι προεγκρίσεις από τις τράπεζες και οι δικαιούχοι…

**ΘΕΑΝΩ ΦΩΤΙΟΥ:** Πόσο χρόνο παίρνουν;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν έχει σημασία, όσο χρόνο πάρουν. Υπολογίζουμε ότι είναι περίπου δέκα χιλιάδες οι δικαιούχοι, οι οποίοι θα πάρουν τα χρήματά τους και θα μπορέσουν να έχουν σπίτι μέσα από αυτό το πρόγραμμα.

Το πρόγραμμα «Ανακαινίζω - Νοικιάζω» είναι ένα κίνητρο, ώστε να ανακαινιστούν τα σπίτια. Δεν σημαίνει ότι επειδή επιδοτείς μέσω του προγράμματος με ένα ποσοστό τις πρώτες 10.000 ευρώ, δεν επιτρέπεται να είναι μεγαλύτερο το συνολικό ύψος της επιδότησης. Δίνουμε ένα κίνητρο και μέσω αυτού του προγράμματος τουλάχιστον δώδεκα χιλιάδες πεντακόσιες ανακαινισμένες κατοικίες, που σήμερα παραμένουν κλειστές, θα μπορέσουν να δοθούν προς κατάκτηση και για να μειωθεί το στεγαστικό πρόβλημα. Η υποχρέωση που υπάρχει, είναι να μισθωθούν για τουλάχιστον τρία έτη. Πρόσφατα, εξάλλου, ενισχύσαμε αυτό το πρόγραμμα με περαιτέρω 200 εκατομμύρια ευρώ.

Επίσης, έχουμε το πρόγραμμα της κοινωνικής αντιπαροχής, με το οποίο ενεργοποιούμε αυτό τον θεσμό, μια νέα μορφή σύμπραξης μεταξύ δημοσίου και ιδιωτικού τομέα, με ειδικό αντικείμενο την οικοδόμηση αδόμητων ακινήτων, ώστε χωρίς κόστος οι φορείς να δίνουν τη δυνατότητα της δόμησης και οι φορείς να επιλέγουν με κοινωνικά κριτήρια αυτούς, οι οποίοι θα είναι οι δικαιούχοι, ανάλογα με το εισόδημα, την οικογενειακή κατάσταση, την ηλικία των τέκνων κ.λπ.. Σε αυτά τα ακίνητα θα μπορούν να μπουν δικαιούχοι οι οποίοι θα έχουν και δικαίωμα προαίρεσης, αγοράς δηλαδή, το λεγόμενο «rent to own», για να πάρουν και την τελική ιδιοκτησία.

Μέσω λοιπόν αυτών των προγραμμάτων, ακόμα και μέσα από το πρόγραμμα «ΚΑΛΥΨΗ», ερχόμαστε να στηρίξουμε στην πράξη τους νέους και να δώσουμε λύσεις.

Να σας πω και κάτι άλλο; Η μεγαλύτερη στήριξη που δίνει αυτή η Κυβέρνηση στους νέους είναι η ανάπτυξη που φέρνει, είναι μέσω της μείωσης της ανεργίας. Είναι όλα αυτά τα οποία έχουμε κάνει και τα οποία δίνουν τη δυνατότητα στους νέους να μπορούν να ζήσουν, να ανοίξουν τα φτερά τους και να φύγουν από το σπίτι των γονιών τους. Διότι, όσα προγράμματα και να έχουμε εδώ και όση επιδότηση ενοικίου και να δίνεις, από τη στιγμή που κάποιος είναι άνεργος ή σε ένα νέο ζευγάρι είναι ο ένας ή και οι δύο άνεργοι, δεν υπάρχει περίπτωση καμμία επιδότηση να τους βγάλει από το σπίτι των γονιών τους. Εκεί είναι που κρίνεται η πραγματική στεγαστική και οικονομική πολιτική, συγχρόνως βέβαια με όλα αυτά τα προγράμματα, τα πολυδιάστατα προγράμματα, που ήρθαν να ενισχύσουν τους νέους, για να βοηθήσουν και το δημογραφικό πρόβλημα της χώρας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη δέκατη τέταρτη με αριθμό 361/8-11-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Εμμανουήλ (Μανώλη) Χριστοδουλάκη προς τον Υπουργό Εθνικής Οικονομίας και Οικονομικών, με θέμα: «Κλείσιμο υποκαταστήματος της Εθνικής Τράπεζας στον Ωρωπό».

Κύριε συνάδελφε, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Φέρνω στη Βουλή ένα θέμα, το οποίο είναι κρίσιμης σημασίας για την περιοχή του Δήμου Ωρωπού. Με απόφαση της διοίκησης της Εθνικής Τράπεζας κλείνει το μοναδικό κατάστημα της Εθνικής Τράπεζας στον Ωρωπό.

Γιατί είναι πρόβλημα; Είναι πρόβλημα, γιατί πριν από τρία χρόνια έκλεισε το υποκατάστημα της Alpha Bank και είναι πρόβλημα, γιατί πλέον υπάρχει μόνο ένα εναπομείναν υποκατάστημα τράπεζας σε όλο τον Δήμο Ωρωπού και συγκεκριμένα στη Σκάλα Ωρωπού.

Γιατί, λοιπόν, είναι πρόβλημα; Διότι μιλάμε για μία περιοχή, η οποία αφορά τον μεγαλύτερο σε έκταση γεωγραφικά δήμο της Αττικής, η οποία περιλαμβάνει πεντακόσιες πενήντα χιλιάδες στρέμματα. Μιλάμε για σαράντα χιλιάδες κατοίκους στον Δήμο Ωρωπού, που ειδικά τους καλοκαιρινούς μήνες φτάνουν ακόμα και τους εκατό χιλιάδες. Και είναι πρόβλημα, ακριβώς γιατί αυτοί οι άνθρωποι εκεί αισθάνονται πλήρη υποβάθμιση της περιοχής τους. Είναι πρόβλημα, γιατί αυτοί οι άνθρωποι αναγκάζονται να διανύσουν τεράστιες αποστάσεις με κόστος και χρόνο, για να φτάσουν στο πλησιέστερο κατάστημα, που είναι είτε στο Σχηματάρι είτε στον Άγιο Στέφανο. Και είναι πρόβλημα, επίσης, γιατί σε μία περιοχή, που είναι έτσι κι αλλιώς υποβαθμισμένη από άποψη κεντρικών υποδομών, που αποζητά αναπτυξιακές ευκαιρίες, η απώλεια ενός ακόμα χρηματοπιστωτικού ιδρύματος και καταστήματος είναι ένα ακόμα πλήγμα ακριβώς σε αυτή την προοπτική της αναπτυξιακής τροχιάς μιας, ξαναλέω, δύσκολης ημιαστικής περιοχής στα όρια του Νομού της Αττικής.

Το πρόβλημα αυτό εντάσσεται σε ένα ευρύτερο ζήτημα το οποίο βλέπει την Κυβέρνηση ως παρατηρητή, ως τροχονόμο σε μία σειρά επιλογών των τεσσάρων συστημικών τραπεζών για κλείσιμο καταστημάτων σε όλη την Ελλάδα. Αναφέρω ενδεικτικά ότι, σύμφωνα με τα στοιχεία της Ένωσης Τραπεζών, το 2021 έκλεισαν εκατόν πενήντα πέντε καταστήματα τραπεζών πανελλαδικά και το 2022 έκλεισαν ακόμα εκατόν είκοσι. Το λέω αυτό για να επισημάνω την ευρύτερη διάσταση του προβλήματος.

Ερωτάται, λοιπόν, ο Υπουργός:

Πρώτον και προφανές, έχει σκοπό το Υπουργείο και η ηγεσία του να παρέμβει για να αποτρέψει το κλείσιμο του καταστήματος της Εθνικής Τράπεζας στον Ωρωπό, με τις κρίσιμες επιπτώσεις που έχει στην τοπική κοινωνία;

Δεύτερον, υπάρχει συγκεκριμένος σχεδιασμός ο οποίος να αφορά τις κοινωνικές ομάδες εκείνες που στερούνται των ψηφιακών δεξιοτήτων που απαιτεί πλέον η απομακρυσμένη εξυπηρέτηση και τις επιχειρήσεις εκείνες που μέσω της εξειδικευμένης τραπεζικής συμβουλευτικής αποζητούν ακριβώς να συνεισφέρουν στην αναπτυξιακή προοπτική του τόπου, στην αναπτυξιακή προοπτική του δήμου και της περιοχής;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε συνάδελφε, θα ήθελα να θυμίσω ότι ο κοινοβουλευτικός έλεγχος προφανώς ασκείται για τις ενέργειες, πρωτοβουλίες και δράσεις που αναλαμβάνει η Κυβέρνηση στο πλαίσιο των αρμοδιοτήτων της και όχι για αποφάσεις και ενέργειες που λαμβάνει και εκτελεί οποιοσδήποτε ιδιωτικός φορέας δραστηριοποιείται στη χώρα, με τα κριτήρια τα οποία λαμβάνει αυτές τις αποφάσεις. Αυτό νομίζω είναι ένα βασικό πλαίσιο τοποθέτησης που είμαι σίγουρος ότι το αναγνωρίζετε και εσείς και συνεπώς καταλαβαίνουμε ότι είναι πολύ περιορισμένα αυτά που μπορεί να πει κάποιος από το Υπουργείο Οικονομικών, αφ’ ης στιγμής οι αποφάσεις που λαμβάνει μια ανώνυμη εταιρεία, όπως είναι η Εθνική Τράπεζα στην οποία αναφέρεστε, προφανώς λαμβάνονται με βάση τα κριτήρια και τις τάσεις οι οποίες διαμορφώνονται στην αγορά, κριτήρια κόστους, κριτήρια συναλλαγών κ.λπ..

Παρ’ όλα αυτά κάναμε μία κρούση στην Εθνική Τράπεζα για να δούμε μέσω της Γενικής Γραμματείας Χρηματοπιστωτικού Τομέα και Διαχείρισης Ιδιωτικού Χρέους κατά πόσον η Εθνική Τράπεζα λαμβάνει υπ’ όψιν της όλες τις παραμέτρους εκείνες που και από πλευράς κοινωνικής και από πλευράς οικονομικής πρέπει να ληφθούν υπ’ όψιν όταν παίρνει τέτοιου είδους αποφάσεις. Μας διαβεβαίωσε πως τα κριτήρια τα οποία οδηγούν στο κλείσιμο του καταστήματος από τη μια μεριά είναι και συναλλακτικά κριτήρια, συνεπώς είναι κριτήρια τα οποία δείχνουν ότι το κόστος λειτουργίας ενός καταστήματος σε σχέση με την κίνηση και τις συναλλαγές που έχει δεν είναι συμφέρον για την τράπεζα, και το δεύτερο είναι ότι καταβάλλει κάθε προσπάθεια και εξαντλεί κάθε δυνατότητα αναβάθμισης των καναλιών επικοινωνίας και διενέργειας συναλλαγών, ώστε να επιτρέψει σε όλους ανάλογα με τις προτιμήσεις, αλλά και τις δεξιότητές τους να χρησιμοποιήσουν απομακρυσμένες διαδικασίες πραγματοποίησης συναλλαγών είτε είναι το mobile banking είτε το internet banking είτε και το phone banking, δηλαδή μέσω της κλήσης σε ένα τηλεφωνικό κέντρο της τράπεζας, ώστε να καλύψει και τους ανθρώπους οι οποίοι έχουν περιορισμένες δεξιότητες στις ηλεκτρονικές συναλλαγές. Το αποτέλεσμα είναι να γίνονται μέσω αυτών των εναλλακτικών τρόπων εξυπηρέτησης οι εννιά στις δέκα συναλλαγές. Από εκεί και πέρα, είναι προφανές ότι δεν μπορούμε να κάνουμε ως Υπουργείο Οικονομικών πολύ περισσότερα για να επηρεάσουμε την απόφαση της ανώνυμης εταιρείας, της Εθνικής Τράπεζας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, τον Ιούλιο του 2021 η Κοινοβουλευτική Ομάδα του ΠΑΣΟΚ είχε καταθέσει μια αντίστοιχη ερώτηση ευρύτερου χαρακτήρα που αφορούσε το κλείσιμο καταστημάτων τραπεζών ανά την Ελλάδα. Και τότε η απάντηση του Υπουργείου ήταν περίπου σαν αυτή που δώσατε και εσείς σήμερα, ότι δηλαδή αυτές οι αποφάσεις ουσιαστικά κατά βάση αφορούν την επιχειρηματική πολιτική της κάθε τράπεζας.

Οφείλουμε, όμως, να κάνουμε ορισμένες επισημάνσεις όσον αφορά το ζήτημα αυτό, που οδηγεί πλέον σε έναν καθαρά ανεξέλεγκτο χαρακτήρα της λειτουργίας των τραπεζών στην Ελλάδα, που παράγει σοβαρές πολιτικές και ευρύτερες αντιφάσεις.

Ποιες είναι οι αντιφάσεις;

Είναι αντίφαση το γεγονός ότι τα τελευταία τρία χρόνια οι τράπεζες έχουν παραγάγει τεράστια υπερκέρδη εκμεταλλευόμενες το μεγάλο χάσμα μεταξύ επιτοκίου καταθέσεων και επιτοκίου δανεισμού, χωρίς να ελέγχεται αυτό το υπερκέρδος ή να φορολογείται και την ώρα που το παράγουν κλείνουν καταστήματα ανά την Ελλάδα χωρίς να αντιλαμβάνονται τον στοιχειώδη κοινωνικό και αναπτυξιακό ρόλο που οφείλουν να έχουν.

Δεύτερον, είναι αντίφαση την ώρα που οι τράπεζες στην Ελλάδα έχουν ανακεφαλαιοποιηθεί τρεις φορές με τα λεφτά των Ελλήνων φορολογουμένων, παρ’ όλα αυτά να εξακολουθούν να μην αντιλαμβάνονται αυτό τον κοινωνικό ρόλο ή τουλάχιστον να μην παρεμβαίνει η Κυβέρνηση ρυθμιστικά επιβάλλοντας αυτό τον ρόλο και τη στιγμή που οι κρατικές ενισχύσεις μέσα από το πρόγραμμα «ΗΡΑΚΛΗΣ» σε μορφή εγγυήσεων έχουν φτάσει τα 17 δισεκατομμύρια.

Είναι αντίφαση όταν οι αναβαλλόμενες φορολογικές απαιτήσεις των τραπεζών τον Δεκέμβριο του 2022 έφταναν τα 16 δισεκατομμύρια.

Είναι αντίφαση, επίσης, όταν η χρηματοδότηση μέσω του Ταμείου Ανάκαμψης των μεγάλων εταιρειών και επιχειρήσεων περνάει μέσα από τις τράπεζες ως ένα εργαλείο για τη δική τους στήριξη.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Είναι, λοιπόν, πολιτική αντίφαση όταν γίνονται όλα αυτά και όταν η Κυβέρνηση παρεμβαίνει με τον τρόπο αυτόν για να στηρίξει τις τράπεζες, να μην αντιλαμβάνεται η ίδια η Κυβέρνηση τον στοιχειώδη ρόλο που οφείλει να έχει ως κοινωνική ανταποδοτικότητα και μάλιστα με το πρόσημο που αφορά και την αναπτυξιακή προοπτική, ιδιαίτερα ξεχασμένων, εγκαταλελειμμένων περιοχών και ειδικά σε εποχή μετά από πολλά χρόνια κρίσεων και μετά από μια πανδημία που έχει στοιχίσει σε πάρα πολλούς τομείς. Το λέω αυτό ακριβώς γιατί η μεγάλη διάσταση του προβλήματος είναι ότι την ώρα που οι τράπεζες παράγουν κέρδη υπέρμετρα με τη στήριξη των Ελλήνων φορολογουμένων και πολύ περισσότερο της Κυβέρνησης, υπάρχει αδυναμία να παρέμβετε, να επιτελέσετε τον στοιχειώδη ρόλο που οφείλετε ρυθμιστικά, ώστε τουλάχιστον σε έναν αυτονόητο βαθμό αυτές να εκτελούν έναν κεντρικό κοινωνικό και αναπτυξιακό ρόλο όπως θα έπρεπε.

Ξαναζητώ, λοιπόν, από τη δική μου πλευρά να έχει μια καθαρή στάση η Κυβέρνηση και το Υπουργείο και όσον αφορά το κατάστημα της Εθνικής Τράπεζας στην περιοχή του Δήμου Ωρωπού, αλλά και όσον αφορά πολυάριθμες αντίστοιχες περιπτώσεις όχι μόνο στην Ανατολική Αττική και την Αττική, αλλά και σε όλη την υπόλοιπη Ελλάδα, καθώς δυστυχώς αυτό οδηγεί σε μια τεράστια ταλαιπωρία, υποβάθμιση και πολλές φορές ακόμα και απαξίωση περιοχών που βρίσκονται μακριά από τα κεντρικά αστικά κέντρα.

Ευχαριστώ πάρα πολύ και πάλι.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα εννέα μαθήτριες και μαθητές και δύο συνοδοί εκπαιδευτικοί από το 2ο Γυμνάσιο Ναυπλίου (τρίτο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, τα είπαμε για το κατά πόσον έχει κάποιο ρόλο το Υπουργείο Εθνικής Οικονομίας και Οικονομικών. Η εποπτεία σε σχέση με τη λειτουργία της αγοράς –αθέμιτες πρακτικές ή οτιδήποτε άλλο- γίνεται επικουρικά και από το Υπουργείο Ανάπτυξης. Νομίζω ότι αυτό αρκεί.

Σας άκουσα πολύ προσεκτικά σε σχέση με τις υποτιθέμενες αντιφάσεις, οι οποίες θέλετε να μας πείσετε πως υπάρχουν στην πολιτική της Κυβέρνησης.

Εγώ τις μόνες αντιφάσεις που βλέπω είναι ότι θέλετε να επιστρέψουμε στην πολιτική του παρελθόντος, πολιτική η οποία έχει χρεοκοπήσει. Δεν πρέπει με πολιτικά κριτήρια να λαμβάνονται αποφάσεις που έχουν σχέση με τον αριθμό των υποκαταστημάτων, τον αριθμό των υπαλλήλων, τα κόστη λειτουργίας των τραπεζών και οτιδήποτε άλλο. Αν είναι κάτι το οποίο θέλουμε, είναι να μην χρειαστεί ξανά ανακεφαλαιοποίηση και να μην χρειαστούν ξανά τα χρήματα του ελληνικού λαού για να στηρίξουμε ξανά τις τράπεζες. Και η μόνη σίγουρη οδός για να χρειαστούν ξανά είναι να τους λέμε εμείς από εδώ εάν το υποκατάστημα του Ωρωπού ή στο Δήλεσι είναι αυτό το οποίο πρέπει να κλείσει ή δεν πρέπει να κλείσει ή τι πρέπει να συμβεί. Δεν θέλουμε να χρειαστεί ξανά ανακεφαλαιοποίηση. Και αν χρειάστηκε στο παρελθόν είναι ακριβώς επειδή τέτοιου είδους αποφάσεις παίρνονταν με τέτοιους όρους και φυσικά και γιατί τα δημόσια οικονομικά έπεσαν έξω και μέσω του PSI αναγκαστήκαμε να ρίξουμε και τις τράπεζες σε μεγάλα οικονομικά προβλήματα.

Συνεπώς το αν θα έχουν οι τράπεζες υπέρμετρη ή όχι κερδοφορία είναι ένα άλλο ζήτημα, αλλά σε κάθε περίπτωση πρέπει να διαχειρίζονται τα κόστη τους σωστά, ώστε να έχουν κέρδη, για να ξεπληρώσουν και τον αναβαλλόμενο φόρο τον οποίο έχουν στα κεφάλαιά τους. Δεν θέλουμε να συνεχιστεί καμμία τέτοιου είδους διαδικασία και αν θέλετε η συζήτηση που κάνουμε τώρα αποδεικνύει πόσο σημαντική είναι η ιδιωτικοποίηση από το Ταμείο Χρηματοπιστωτικής Σταθερότητας, ιδιωτικοποίηση που είναι τρομερά επιτυχημένη, που γίνεται με σωστούς όρους, αποδεικνύει ότι πια μακροπρόθεσμα οι επενδυτές επιλέγουν σε τέτοιου είδους κινήσεις να τοποθετηθούν και δείχνει ότι έχει αλλάξει σελίδα η χώρα μας.

Η χώρα μας, λοιπόν, στον οικονομικό τομέα έχει αλλάξει σελίδα. Να είστε σίγουροι ότι όσο κυβερνάει η Νέα Δημοκρατία θα έχει αλλάξει σελίδα και στον πολιτικό τομέα και δεν θα ξαναγυρίσουμε στις πρακτικές του χθες, όπως εσείς επιθυμείτε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):**Ευχαριστώ, κύριε Υπουργέ.

Ακολουθεί η συζήτηση της εικοστής δεύτερης με αριθμό 364/9-11-2023 επίκαιρης ερώτησης δεύτερου κύκλου της Βουλευτού Λάρισας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Εθνικής Οικονομίας και Οικονομικών, με θέμα: «Σε μαρασμό οδηγείται η τοπική κοινωνία του Δήμου Τυρνάβου από το κλείσιμο του καταστήματος της Εθνικής».

Θα απαντήσει ο Υφυπουργός Εθνικής Οικονομίας και Οικονομικών κ. Θεοχάρης Θεοχάρης.

Παρακαλώ, κυρία συνάδελφε, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, το πρόβλημα είναι πολύ σοβαρό και δυστυχώς δημιουργεί σειρά δυσμενών συνθηκών στις συναλλαγές στην περιοχή του ξεχωριστού Τυρνάβου, που είναι κοιτίδα ιστορίας και πολιτισμού, όπως ξέρετε, και μια μεγάλη πόλη που αριθμεί περίπου είκοσι έξι χιλιάδες κατοίκους πλέον, χωρίς να υπολογίζουμε και τους εργάτες γης. Γιατί εκτός από τον πολιτισμό και την ιστορία ο Τύρναβος, όπως γνωρίζει και ο κύριος Πρόεδρος με την προηγούμενη ιδιότητά του, έχει μία παραγωγή πολύ δυνατή σε φρούτα και αμπέλια, είναι γνωστός για το κρασί του και ούτω καθεξής.

Αυτό το περιγράφω γιατί δεν είναι όλα ίδια και γιατί δεν μπορούν να μπουν στην ισοπέδωση της λογικής «κέρδος στον Τύρναβο δεν υπάρχει, άρα το κατάστημα της Εθνικής το κλείνουμε». Κλείνει το κατάστημα της Εθνικής και μάλιστα, κύριε Υπουργέ, μας ειδοποίησαν ότι θα γίνει στις 24 του μήνα. Είναι νέα πληροφορία αυτή που δεν την έβαλα στην ερώτησή μου. Αυτό σημαίνει ότι σε λίγες μέρες, σε τέσσερις ημέρες, δεν θα υπάρχει Εθνική. Έχει συρρικνωθεί πλήρως το δίκτυο των συναλλαγών καθώς είχε κλείσει και άλλη τράπεζα, όπως γνωρίζετε, στο παρελθόν.

Έχουμε, πρώτον, αγρότες και κτηνοτρόφους, ανθρώπους που όλη μέρα μέχρι αργά το βράδυ είναι στο χωράφι, που δεν έχουν τη δυνατότητα να απομακρυνθούν από τον τόπο τους γιατί οι καλλιέργειές τους είναι απαιτητικές. Και δεύτερον, έχουμε ανθρώπους που δεν είναι ψηφιακά εξοικειωμένοι, κύριε Υπουργέ, με το να πάνε και να δημιουργήσουν με ψηφιακό τρόπο συναλλαγή ή να ανταποκριθούν σε αυτήν αν τους απαιτηθεί.

Περαιτέρω σημαίνει ότι δυναμιτίζετε και μία τοπική κοινωνία που είναι ήδη πληγωμένη. Δεν είναι δυνατόν εσείς, καθ’ ύλην αρμόδιος Υπουργός, να μην έχετε υπ’ όψιν σας το περιβόητο σχέδιο ανασυγκρότησης της Θεσσαλίας, της πλημμυρισμένης Θεσσαλίας, της πολύπαθης -όπως λέτε εσείς οι ίδιοι- Θεσσαλίας. Πού είναι αυτό το μεγάλο σχέδιο ανασυγκρότησης που θα κάνετε; Και δεν θα βοηθήσετε τις τοπικές κοινότητες όταν κλείνουν ακόμη και τα τραπεζικά καταστήματα; Και σε εμένα μην πείτε ότι δεν είστε καθ’ ύλην αρμόδιοι, οι κυβερνήτες της χώρας. Μην το πείτε αυτό, κύριε Υπουργέ, γιατί θα έρθουμε σε μεγάλη κόντρα πάλι. Δεν μπορούν οι μέτοχοι, οι επόπτες και οι ρυθμιστές να μην είναι συναρμόδιοι για την τύχη μιας τράπεζας, ενός υποκαταστήματος σε μία περιοχή που όλα δείχνουν πόσο πολύ το χρειάζεται. Αυτός είναι ο ρόλος της πολιτείας, να παρεμβαίνει και να ρυθμίζει όπου οι συναλλαγές και οι σχέσεις δεν ρυθμίζονται κατ’ άλλον τρόπο. Δεν ήμασταν καλοί μόνο το 2010 που πληρώσαμε το «μάρμαρο» και το πλήρωσε κι ο ελληνικός λαός, όταν εμείς με τη φορολογία του ελληνικού λαού βάλαμε όλη τη δύναμή μας για να στηρίξουμε και τις τράπεζες.

Θέλω με πολλή αγωνία να σας ακούσω να μου λέτε ότι ειδικά για τον Τύρναβο, ειδικά για το κατάστημα της Εθνικής Τράπεζας, που έχει και ένα ειδικό πρόσημο η Εθνική Τράπεζα -και το ξέρετε και εσείς και έχω ακούσει να το λέτε κιόλας- μέσα στις συστημικές τράπεζες, θα ξεχωρίσετε την ανάγκη αυτή στην πλημμυροπαθή Θεσσαλία και θα αναστείλετε, γιατί μπορείτε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ έχετε τον λόγο για την πρωτολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, ευχαριστώ και πάλι.

Είναι λίγο άχαρο διότι είναι μια δεύτερη ερώτηση με την ίδια ακριβώς θεματολογία, αλλά επειδή και η συνάδελφος κ. Λιακούλη δεν ήταν παρούσα στο περισσότερο μέρος της συζήτησης που κάναμε με τον συνάδελφό της, τον κ. Χριστοδουλάκη, αναγκαστικά κάποια πράγματα θα τα ξαναπούμε.

Κυρία Λιακούλη, δεν είχατε ως τώρα κάποια κυβερνητική θέση για να συζητήσουμε το θέμα της αρμοδιότητας. Σας το εύχομαι. Εξάλλου ο πήχης που βάζει ο Πρόεδρος του ΠΑΣΟΚ - Κινήματος Αλλαγής είναι να κερδίσετε στις επόμενες εκλογές τη διακυβέρνηση της χώρας. Σας εύχομαι σε αυτή την περίπτωση να έχετε θέση. Αλλά πραγματικά όσον αφορά τις αρμοδιότητες του Υπουργείου Εθνικής Οικονομίας και Οικονομικών σε αυτό τον τομέα, σε θέματα επιχειρηματικών αποφάσεων τα οποία γίνονται με αμιγώς ιδιωτικά κριτήρια από μια ανώνυμη εταιρεία η οποία εποπτεύεται σε σχέση με τις καταθέσεις της, τον τρόπο δανειοδότησης κ.λπ. από την Τράπεζα της Ελλάδος κυρίως, δευτερευόντως από το Υπουργείο Εθνικής Οικονομίας και Οικονομικών, και σε σχέση με την υπόλοιπη λειτουργία της ως ανώνυμη εταιρεία από το Υπουργείο Ανάπτυξης, προφανώς και δεν υπάρχει καμμία αρμοδιότητα η οποία έχει σχέση με το αν θα εισακούσει τα κριτήρια τα δικά σας, τα δικά μου ή του Υπουργείου Οικονομικών ευρύτερα για το αν πρέπει να κλείσει το άλφα ή το βήτα κατάστημα.

Είμαι σίγουρος ότι ο κ. Γεωργαντάς, αν τον ρωτήσουμε, θα μας πει ότι δεν είναι το κατάστημα του Τυρνάβου, αλλά κάποιο άλλο κατάστημα στη δικιά του εκλογική περιφέρεια που είναι πολύ πιο σημαντικό, και το ίδιο θα συμβεί και για τους τριακόσιους Βουλευτές. Προφανώς υπάρχουν ιδιαιτερότητες για κάθε υποκατάστημα και προφανώς υπάρχουν τα κριτήρια τα οποία χρησιμοποιεί η Εθνική Τράπεζα. Και επαναλαμβάνω και σε αυτή την ερώτηση ότι ως εκ του περισσού κάναμε ερώτημα μέσω της Γενικής Γραμματείας Χρηματοπιστωτικού Τομέα και Ιδιωτικού Χρέους για το κατά πόσον τηρήθηκαν κριτήρια και κοινωνικά και όχι μόνο οικονομικά και πράγματι η Εθνική Τράπεζα έλαβε την απόφαση αυτή μετά από τα στοιχεία για το κόστος από τη μια μεριά και τη χρήση του υποκαταστήματος, δηλαδή κατά πόσον έχει έναν κοινωνικό αντίκτυπο το κατάστημα αυτό στην περιοχή.

Ξαναλέω ότι εννιά στις δέκα συναλλαγές γίνονται πια μέσω εναλλακτικών δικτύων. Αυτό είναι μια τάση που και εμείς ως πολίτες, ως πελάτες των καταστημάτων αυτών την ενισχύουμε μέσω των επιλογών που κάνουμε. Προτιμάμε να κάνουμε τα πράγματα από το κινητό παρά να πηγαίνουμε στο υποκατάστημα. Προφανώς αυτή η τάση δεν πρέπει να αγνοηθεί και προφανώς αυτά τα κόστη δεν μπορούν να πληρώνονται εσαεί και επ’ άπειρον, δημιουργώντας προβλήματα στη βιωσιμότητα, στην κερδοφορία ή σε οτιδήποτε άλλο για την Εθνική Τράπεζα Α.Ε..

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, έχετε τον λόγο για την δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κατ’ αρχάς να σας ευχαριστήσουμε πολύ, κύριε Υπουργέ, για τις ευχές σας να είμαστε κυβέρνηση. Πρώτα ο Θεός, όπως δείχνουν τα πράγματα, αφού είστε εσείς Κυβέρνηση τώρα, είναι μάλλον λογικό να είμαστε εμείς κυβέρνηση μετά. Και γιατί το λέω αυτό; Για έναν ακόμα λόγο. Διότι μου το πήγατε στην αγορά και στην τράπεζα και στις σχέσεις και λοιπά και θεωρώ ότι δεν το πάτε έτσι καλά όπως το πάτε.

Να σας θυμίσω, λοιπόν, ότι τον Δεκέμβριο του 2022 ο κ. Μητσοτάκης εμφανίστηκε σε μία συνάντηση με την Πρόεδρο της Δημοκρατίας, στην οποία ήταν εξαιρετικά ενοχλημένος, είπε τότε ο Πρωθυπουργός, με τις τράπεζες. Και είπε ότι «δεν είναι δυνατόν μόνοι μας, η Κυβέρνηση, να ανταποκριθούμε στην ευαλωτότητα της ελληνικής κοινωνίας -στα χρέη, στη ρύθμιση των κόκκινων δανείων, στο ιδιωτικό χρέος και ούτω καθεξής- αν οι τράπεζες δεν βοηθήσουν».

Έκανε αυτή τη δήλωση, λοιπόν, ο κύριος Πρωθυπουργός, κάνατε τα πρωτοσέλιδα κ.λπ., όλα όσα κάνετε συνήθως και μετά; Μετά τι; Κουβέντα! Κουβέντα για την ταμπακιέρα. Δεν είπατε λέξη για το πώς αυτό που ο κύριος Πρωθυπουργός είπε, ότι πρέπει να βοηθήσει η Κυβέρνησή σας, θα γίνει στην πράξη από τις τράπεζες. Τι εννοούσατε, αλήθεια;

Εννοούσατε μήπως ότι από το 2010 μέχρι σήμερα από τρεις χιλιάδες εξακόσια καταστήματα, έχουν μείνει χίλια τριακόσια στην Ελλάδα; Εννοούσατε ότι το προσωπικό από πενήντα οχτώ χιλιάδες έμεινε είκοσι έξι χιλιάδες; Τι κάνατε για όλα αυτά εσείς; Τι εννοούσατε; Εννοούσατε, μήπως, ότι το κράτος με τους φόρους του ελληνικού λαού χρηματοδοτήσαμε τις τράπεζες; Δεν τις χρηματοδοτήσαμε εμείς; Εμείς, με τους φόρους, με το αίμα του ελληνικού λαού και έχουν κερδοφορία. Κι εσείς δεν ανταποκρίνεστε στο win – win, ποιος - ποιος, ποιος πληρώνει τί και την κερδοφορία την αφήνετε για τις τράπεζες.

Θυμώσατε μία φορά το Δεκέμβριο του 2022, ξεθυμώσατε μετά και μέχρι τώρα ξεθυμωμένοι είστε. Και εμείς περιμένουμε πότε θα ξαναθυμώσετε. Μάλλον ικανοποιείστε από το να βλέπετε την κοινωνική εταιρική ευαισθησία, λένε οι τράπεζες, να φυτεύουν δέντρα στον Τύρναβο. Και εγώ αναρωτιέμαι τώρα: Έρχεται καλοπροαίρετα μία τράπεζα, η Εθνική για παράδειγμα, που καταργεί το υποκατάστημα και φυτεύει δέντρα στον Τύρναβο για να κάνει περισσότερο πράσινο -δεν το υποτιμώ, αλλά ξέρετε πώς θα αντιμετωπιστεί αυτή η κοινωνική εταιρική ευθύνη από τους ανθρώπους του Τυρνάβου; Ξέρετε, νομίζω. Ξέρετε, κύριε Υπουργέ, πώς θα αντιμετωπιστεί.

Είναι, όμως, απορίας άξιον πώς το αντιμετωπίζετε εσείς το θέμα αυτό, που είστε μέτοχος, που είστε επόπτης και που είστε και ρυθμιστής των εννόμων σχέσεων στις συναλλαγές, σύμφωνα με το δίκαιο το ελληνικό.

Και περαιτέρω, δεν σας ανησυχεί, κύριε Υπουργέ, αυτός ο τεράστιος κατήφορος που έχει πάρει το πράγμα; Γιατί διαβάζω τα στατιστικά στοιχεία που έχει δημοσιοποιήσει η ΟΤΟΕ και είναι δυσανάλογη, λέει, η μείωση που υπάρχει τόσο στον αριθμό των καταστημάτων όσο και σε προσωπικό από τις ελληνικές τράπεζες, σε σχέση με ό,τι έχει συμβεί σε άλλες χώρες της Ευρωζώνης. Και πλέον ο αριθμός των καταστημάτων είναι ανά εκατό χιλιάδες κατοίκους, μισός ακριβώς από το μέσο όρο των τραπεζών στις άλλες ευρωπαϊκές χώρες. Τι κάνετε εσείς γι’ αυτό που είστε ρυθμιστής των εννόμων σχέσεων; Τι κάνετε εσείς γι’ αυτό που είστε και επόπτης; Τι κάνετε εσείς που είστε και ελεγκτής;

Καλά τα δέντρα να φυτεύονται με την κοινωνική εταιρική ευθύνη, εδώ μιλάμε, όμως, για μία πολύ ευπαθή κοινωνία που ανακατεύει τον ιδρώτα με το χώμα, με ροζιασμένα χέρια, που κάθε μέρα είναι μέσα στην πλημμύρα, με χαλασμένα τα αμπέλια, με τα φρούτα να μην διατίθενται, με τις δομές του πολιτισμού να συρρικνώνονται, με τα νομικά πρόσωπα του δήμου να τα έχετε συρρικνώσει εσείς στην Κυβέρνησή σας, να παλεύει, λοιπόν, η τοπική κοινωνία για να σταθεί όρθια.

Και τελειώνω, κύριε Πρόεδρε, λέγοντας μόνο το εξής: Είναι δυνατόν να φτάνουν τα κροκοδείλια δάκρυα και να λέμε τι κρίμα που ο Τύρναβος, μία ζωτική περιοχή με τόση δύναμη μέσα του και στην παραγωγή πολιτισμού, αλλά και στην παραγωγή πρώτων υλών, είναι δυνατόν από την Κυβέρνησή σας να μην έχει μια ιδιαίτερη μέριμνα, μία ιδιαίτερη προσοχή;

Ο κύριος Πρωθυπουργός τον Δεκέμβριο του 2022 δάκρυσε ενώπιον της κυρίας Προέδρου της Δημοκρατίας για την ευαλωτότητα των νοικοκυριών και για το ότι πρέπει να βάλουν πλάτη οι τράπεζες. Θέλω να σας ακούσω τώρα να μας πείτε, κύριε Θεοχάρη, τί έγινε ακριβώς μετά τα δάκρυα, από τον Δεκέμβριο του ’22 μέχρι το Δεκέμβρη –κοντεύουμε- του ’23.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κυρία Λιακούλη, εγώ ό,τι μπορούσα να κάνω από τη δική μου πλευρά, για να μπορέσετε να έρθετε να κυβερνήσετε, το έκανα, σας το ευχήθηκα. Εσείς κοιτάξτε τι θα κάνετε. Διότι ήρθατε εδώ με ένα λογύδριο Μαυρογιαλούρου να μου υποσχεθείτε ότι αν έρθετε εσείς, θα αρχίσουν οι προσλήψεις στις τράπεζες και από τις είκοσι έξι χιλιάδες θα ξαναγίνουν πενήντα οκτώ χιλιάδες οι υπάλληλοι και θα ανοίξουν τα καταστήματα και δεν θα χρειάζεται πια τα χέρια να είναι ροζιασμένα γιατί τα φυτά θα φυτρώνουν μόνα τους. Τύφλα να έχουν οι πολιτικοί που υπόσχονταν γεφύρια, χωρίς να υπάρχουν ποτάμια, που υπόσχονταν σχολεία, δίχως να υπάρχουν παιδιά. Κρίμα το ότι καθόμαστε αυτή τη στιγμή και ακούσαμε αυτό το λογύδριο -συγγνώμη για την έκφραση, πραγματικά- με το οποίο δεν έχετε καμμία επαφή με καμμία πραγματικότητα. Έτσι όπως βλέπω τα πράγματα, όταν δεν ξέρετε ότι οι τράπεζες για να μπορέσουν να σταθούν στα πόδια τους και να αποπληρώσουν τους αναβαλλόμενους φόρους, που ακόμα τους έχουν στα βιβλία τους, θα πρέπει να έχουν κερδοφορία. Και όταν εμείς οι ίδιοι δεν επιλέγουμε να κάνουμε συναλλαγές και οι συναλλαγές γίνονται με ηλεκτρονικά μέσα και εναλλακτικά μέσα, τότε αναγκαστικά δεν μπορούν να έχουν ανοιχτά τα καταστήματα για να μην μπαίνει άνθρωπος μέσα και απλώς να είναι ανοιχτά.

Και αυτό στο οποίο αναφέρεστε και στο οποίο αναφέρθηκε ο Πρωθυπουργός σε σχέση με τη στήριξη των πολιτών, είναι η στήριξη των πολιτών μέσω του παγώματος των δανείων, που είδαμε οι τράπεζες να το υλοποιούν μετά από αυτή τη ρήση του Πρωθυπουργού. Μιλάμε για τη στήριξη των πολιτών μέσω της κοινωνικής ευθύνης όταν 50 εκατομμύρια ευρώ δόθηκαν -και δίνονται- σε διάφορα προγράμματα. Και νομίζω ότι είναι πολύ εύκολο και πολύ παραπειστικό να λέτε ότι είναι για δέντρα και για πρασινάδα. Αυτά τα προγράμματα είναι προγράμματα που στηρίζουν υποδομές, είναι προγράμματα που στηρίζουν ανθρώπους οι οποίοι ξεσπιτώθηκαν, ανθρώπους οι οποίοι έχουν μεγάλα προβλήματα μετά τις καταστροφικές πλημμύρες που όλοι μας ζήσαμε στην ευρύτερη περιοχή της Θεσσαλίας και, συνεπώς, οι τράπεζες στήριξαν τα προγράμματα στήριξης των ευάλωτων που έφτιαξε η Κυβέρνηση και έδωσαν και σε αυτούς ενισχυτικά κονδύλια για να στηριχθούν. Οι τράπεζες κινήθηκαν προς την κατεύθυνση της μείωσης, έστω με πολύ αργό ρυθμό -και εδώ πρέπει να γίνει ακόμα περισσότερη προσπάθεια από τη μεριά τους- της ψαλίδας μεταξύ των επιτοκίων, χορηγήσεων και καταθέσεων. Και σε κάθε περίπτωση, εκεί μετριέται το κατά πόσο στηρίζουν ή όχι τους πολίτες και όχι στο αν ένα υποκατάστημα αντικαθίσταται με μηχάνημα, το οποίο υλοποιεί τις συνήθεις συναλλακτικές δραστηριότητες, όπως την πληρωμή των λογαριασμών και οτιδήποτε άλλο και με τα άλλα εναλλακτικά δίκτυα από το τηλέφωνο από το ίντερνετ ή από το κινητό τηλέφωνο.

Συνεπώς, να μην συνεχίσουμε να προτείνουμε στον ελληνικό λαό ανεφάρμοστες και ανέφικτες προτάσεις, να μην του υποσχόμαστε πράγματα τα οποία έρχονται από μία εποχή την οποία και εγώ και ήλπιζα και εσείς, θα θέλαμε να την είχαμε ξεχάσει.

Συνεχίστε έτσι, όμως. Μην ανησυχείτε. Όσον αφορά εμάς, μάς βολεύει στο 100%. Συνεχίστε σε αυτή την πολιτική.

**ΕΥΑΓΓΕΛΙΑ ΛΙΑΚΟΥΛΗ:** Είδα, όπως σας βόλεψε στη Θεσσαλία.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τέσσερις συνοδοί εκπαιδευτικοί από το Γενικό Λύκειο Φιλιατρών.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ακολουθεί η εικοστή πέμπτη με αριθμό 371/12-11-2023 επίκαιρη ερώτηση δεύτερου κύκλου του Βουλευτή Κοζάνης κ. Παρασκευά (Πάρη) Κουκουλόπουλου της Κοινοβουλευτικής Ομάδας «ΠΑΣΟΚ - Κίνημα Αλλαγής» προς τον Υπουργό Περιβάλλοντος και Ενέργειας, με θέμα: «Το νέο Εθνικό Σχέδιο για την Ενέργεια και το Κλίμα (ΕΣΕΚ) δίνει το τελειωτικό χτύπημα στην Κοζάνη, γι’ αυτό πρέπει να αλλάξει».

Θα απαντήσει η Υφυπουργός Περιβάλλοντος και Ενέργειας κ. Αλεξάνδρα Σδούκου.

Κύριε Κουκουλόπουλε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρία Υφυπουργέ, για το νέο ΕΣΕΚ, τις αντιφάσεις του και τις επιπτώσεις του θα μιλήσω στη δευτερολογία μου.

Ξεκινάω με την τηλεθέρμανση. Πριν πω οτιδήποτε άλλο θέλω να τονίσω και να υπενθυμίσω ότι η τηλεθέρμανση Κοζάνης και Πτολεμαΐδας εν τω συνόλω αποτελεί το μεγαλύτερο ίσως αναπτυξιακό έργο που έχει γίνει στη χώρα με φορέα υλοποίησης την αυτοδιοίκηση.

Η παρούσα αξία των επενδύσεων ξεπερνά τα 400 εκατομμύρια ευρώ και το όφελος των καταναλωτών σε τριάντα χρόνια λειτουργίας το 1 δισεκατομμύριο ευρώ. Αξιοσημείωτη είναι η συμβολή αυτού του αναπτυξιακού έργου στο ισοζύγιο εξωτερικών συναλλαγών, αφού εξοικονομούμε εισαγόμενα καύσιμα, θεαματικά νούμερα, και ακόμα πιο θεαματικές οι θετικές περιβαλλοντικές επιπτώσεις με την θεαματική βελτίωση του περιβάλλοντος. Δεν έχει λοιπόν κανένας μας δικαίωμα να απαξιώνει αυτό το έργο και μιλάω, κυρία Υφυπουργέ, για απαξίωση, γιατί ακριβώς αυτό κάνετε πενήντα μήνες τώρα.

Η τηλεθέρμανση Πτολεμαΐδας αντιμετωπίζει κενό χρηματοδότησης σοβαρό για έναν λόγο αποκλειστικά και μόνο για τον οποίο φέρετε ακέραια την ευθύνη εσείς και η Κυβέρνησή σας. Η καθυστέρηση, υπαιτιότητάς σας, δυόμισι χρόνων της «Πτολεμαΐδας 5» πήγε πίσω τη σύνδεση της πόλης με την «Πτολεμαΐδα 5», με αποτέλεσμα ένα τεράστιο χρηματοδοτικό κενό.

Πολύ χειρότερα είναι τα πράγματα στην Κοζάνη. Στην Κοζάνη εδώ και πενήντα μήνες από τότε που εξαγγέλθηκε η βίαια απολιγνιτοποίηση, οι διακοπές τείνουν να γίνουν κανόνας σε ένα έργο -που σημειώστε το, κυρία Υφυπουργέ- είκοσι έξι ολόκληρα χρόνια δεν είχε διακοπεί παρά μόνο μία ημέρα. Μία ημέρα. Και εδώ και πενήντα μήνες τείνουν να γίνουν κανόνας οι διακοπές.

Οι ηλεκτρικοί λέβητες, για τους οποίους έγινε κουβέντα για τη διασφάλιση παροχής στην Κοζάνη, αναζητούνται. Δεν υπάρχουν. Η ΣΗΘΥΑ μικρής ισχύος για τις ανάγκες της πόλης δεν έχει καν ξεκινήσει. Και το νέο ΕΣΕΚ βέβαια δίνει δραματικό χαρακτήρα σε αυτές τις ελλείψεις, δεδομένου ότι αποστερεί τον ελάχιστο χρόνο που έχει στη διάθεσή της η Κοζάνη και βέβαια στη συνέχεια και η Πτολεμαΐδα, αφού ορίζει τέλος, λουκέτο, στον Άγιο Δημήτριο και πολύ νωρίτερα στην «Πτολεμαΐδα 5», σύμφωνα με τις δικές του προβλέψεις όπως τις καταθέτει στις Βρυξέλλες.

Ολοκληρώνω, κυρία Υφυπουργέ, τονίζοντάς σας κάτι. Σήμερα δεν απαντάτε σε μένα. Σήμερα απαντάτε σε εκατό χιλιάδες κατοίκους, πολίτες, της Κοζάνης και της Πτολεμαΐδας, οι οποίοι περιμένουν εναγωνίως τις απαντήσεις σας και τις δεσμεύσεις σας για την τηλεθέρμανση, άνθρωποι οι οποίοι επί δεκαετίες δήλωναν παντού υπερήφανοι για το έργο της τηλεθέρμανσης και σήμερα στο άκουσμα της λέξης το ελάχιστο που έχω να πω είναι ότι χαμηλώνουν τα μάτια.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υφυπουργέ, έχετε τον λόγο για την πρωτολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Κύριε Κουκουλόπουλε, συμφωνώ απόλυτα μαζί σας ότι η τηλεθέρμανση ήταν ένα σπουδαίο έργο -ήταν και είναι- χάρη στο οποίο σήμερα οι κάτοικοι εκεί στην περιοχή, σε μια περιοχή που κάνει οκτώ μήνες τον χρόνο κρύο -κι εγώ από εκεί κατάγομαι- μπορούν να απολαμβάνουν τη ζέστη.

Εγώ αντιλαμβάνομαι ότι η ερώτησή σας πηγάζει από ένα γνήσιο ενδιαφέρον. Δεν έχω καταλάβει βέβαια γιατί σπέρνετε τον πανικό χρησιμοποιώντας αυτές τις βαρύγδουπες δηλώσεις για τελειωτικό χτύπημα, λουκέτα και άλλες τέτοιες εκφράσεις.

Σας απαντώ λοιπόν ευθέως, για να ξεκαθαρίσει το τοπίο, για να μην μείνει η παραμικρή αμφιβολία: Οι κάτοικοι της Κοζάνης θα έχουν τηλεθέρμανση. Θα έχουν τηλεθέρμανση κι αυτό τον χειμώνα και θα έχουν τηλεθέρμανση για όσο χρόνο χρειάζεται, κύριε Κουκουλόπουλε, μέχρι να διασφαλιστεί η λειτουργία των τηλεθερμάνσεων και μετά την παύση λειτουργίας των λιγνιτικών μονάδων.

Ρητά και κατηγορηματικά δεν υπάρχει καμμία απολύτως απόφαση που δεν διασφαλίζει σήμερα τη θέρμανση των κατοίκων. Παρακαλώ αυτή τη δέσμευση να τη μεταφέρετε και εκ μέρους μου και εκ μέρους του Υπουργείου, της Κυβέρνησης στους συντοπίτες σας.

Αυτό πρέπει να σας πω ότι το συζητήσαμε ήδη με τη δημοτική επιχείρηση, όταν ήρθε το Σεπτέμβριο στο Υπουργείο και μάλιστα η ίδια η δημοτική επιχείρηση έβγαλε ανακοίνωση τον Νοέμβριο μήνα, που υπήρχε η δέσμευση του Υπουργείου μας ότι θα λειτουργήσουν οι μονάδες που χρειάζονται του Αγίου Δημητρίου για να μπορεί να έχει τηλεθέρμανση. Τι σημαίνει αυτό; Σημαίνει πρακτικά ότι ο Άγιος Δημήτριος θα συνεχίσει φέτος να τροφοδοτεί αδιάλειπτα την Κοζάνη, είτε μέσω της μονάδας «5» είτε μέσω των άλλων μονάδων που χρειάζονται.

Εγώ καταλαβαίνω ότι υπάρχει μία σύγχυση ενδεχομένως επειδή μπορεί να είδατε κάπου στο ΕΣΕΚ μια πρόωρη απόσυρση των μονάδων αυτών. Όμως να πω και κάτι. Θυμάστε τι έλεγε το ΕΣΕΚ το 2019; Το ΕΣΕΚ το 2019 έλεγε ότι ο Άγιος Δημήτριος ένα έως και τέσσερα θα έκλεινε το ’22 κι ο Άγιος Δημήτριος το ’23. Κανονικά σήμερα θα έπρεπε να είχαν κλείσει όλες αυτές οι μονάδες.

Έκλεισαν; Προφανώς και δεν έκλεισαν. Γιατί δεν έκλεισαν; Διότι προείχε η ασφάλεια εφοδιασμού της χώρας, γιατί στο ενδιάμεσο είχαμε έναν πόλεμο, είχαμε μια εκρηκτική αύξηση των τιμών και γιατί αυτή η παγκόσμια κατάσταση που επικρατούσε, μάς ανάγκασε προφανώς να προτάξουμε την ασφάλεια εφοδιασμού της χώρας κι έτσι να πάνε αυτά πίσω. Αυτό θα συνεχίσει να ισχύει, κύριε Κουκουλόπουλε, και τώρα. Να κάνω μια παρένθεση εδώ και να πω ότι αυτό που βλέπετε ως αναθεωρημένο ΕΣΕΚ είναι αυτό που κατατέθηκε στις Βρυξέλλες, γιατί πρέπει πρώτα οι Βρυξέλλες να αξιολογήσουν το σχέδιο, να μας στείλουν πίσω τα σχόλια και τις παρατηρήσεις τους και να υποβάλουμε το τελικό σχέδιο τον Ιούνιο του 2024.

Για άλλη μια φορά από το Βήμα αυτό θέλω να επικοινωνήσω προς τους συμπολίτες σας τη ρητή δέσμευση της Κυβέρνησης, του Υπουργείου ότι η τηλεθέρμανση θα λειτουργήσει κανονικά με τις μονάδες που χρειάζονται.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Πάρις Κουκουλόπουλος.

Παρακαλώ, κύριε συνάδελφε, για τη δευτερολογία σας.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Επέλεξα, κυρία Υφυπουργέ, αυτή την αμεσότητα της επίκαιρης ερώτησης, ακριβώς για να υπάρξει με τον πλέον επίσημο τρόπο αυτή η δέσμευση δεδομένου ότι το ΕΣΕΚ μιλάει για κλείσιμο των επίμαχων μονάδων τον Δεκέμβριο που έρχεται σε δύο εβδομάδες. Τώρα αν δεν εννοείτε αυτά που γράφετε στο ΕΣΕΚ είναι δικό σας ζήτημα.

Πάω στο δεύτερο ζήτημα τώρα, για το ΕΣΕΚ γενικότερα και τις επιπτώσεις στην περιοχή. Είναι από τις ελάχιστες φορές που χρησιμοποιώ γραπτό κείμενο. Τα σημείωσα για να ακούν και όσοι συνάδελφοι είναι στο Αίθουσα.

Θα σας πάω σε μια άλλη περιφέρεια, κυρία Υφυπουργέ, στην Κρήτη. Ας προσπαθήσουμε όλοι μαζί να φανταστούμε την Κρήτη χωρίς τουρισμό, χωρίς πρωτογενή τομέα, χωρίς εμπόριο χονδρικής και λιανικής, χωρίς εστίαση, χωρίς μεταφορές, χωρίς αποθήκευση χωρίς πάσης φύσεως δημόσιες υπηρεσίες. Τι είναι αυτά που αθροίζω; Είναι ακριβώς η συμμετοχή αυτών των τομέων της οικονομίας στο ΑΕΠ της Κρήτης με τα αντίστοιχα του Νομού Κοζάνης σε σχέση με το λιγνίτη. Αυτή είναι η συμμετοχή του λιγνίτη και αυτό αφαιρούμε.

Πριν τριάμισι χρόνια -εμείς δεν έχουμε καμμία αντίρρηση για την ενεργειακή μετάβαση- εμείς στο ΠΑΣΟΚ προτείναμε ενεργειακή δημοκρατία και εμβληματική περιοχή για την ενεργειακή δημοκρατία με διεύρυνση του οφέλους για όλους τους κατοίκους να ξεκινήσει από την Κοζάνη, την Πτολεμαΐδα, τη Φλώρινα και όλη τη δυτική Μακεδονία. Δεν έγινε τίποτα. Πρίζα για φωτοβολταϊκά είναι ο Νομός Κοζάνης αυτή τη στιγμή με ελάχιστο όφελος στην περίοδο κατασκευής και μηδενικό από την ώρα που λειτουργούν.

Με τον νέο ΕΣΕΚ αφαιρείται -ό,τι κι αν λένε, ακόμα κι αν λειτουργούν στο καλό σενάριο αποσπασματικά για την τηλεθέρμανση οι μονάδες και δεν λειτουργούν τον υπόλοιπο χρόνο- τον ελάχιστο χρόνο που έχει η περιοχή για να προετοιμάζει το μέλλον της.

Κυρία Υφυπουργέ, θέλω να σας πω το εξής: Με τα χρονοδιαγράμματα που έχει και για την Πτολεμαΐδα πιο νωρίς απ’ ό, τι γράφει το ΕΣΕΚ, πριν το 2028 το τέλος του Λιγνίτη το οριστικό, μετράμε περίπου εκατό μήνες από την εξαγγελία του Πρωθυπουργού και έχουν περάσει πενήντα και δεν έχει γίνει κυριολεκτικά τίποτα.

Γίνονται άραγε όλα αυτά για την κλιματική αλλαγή; Επισπεύδετε λέτε αυτή την εξέλιξη λόγω Έβρου και Θεσσαλίας. Είναι άκρως αντιεπιστημονική αυτή η άποψη. Κανένας επιστήμονας ποτέ στην ανθρωπότητα ολόκληρη δεν έχει ισχυριστεί ότι έχει τοπικό χαρακτήρα η κλιματική αλλαγή. Γιατί το κάνετε;

Είναι ένα δώρο ακόμα στους εισαγωγείς και παραγωγούς μονάδων φυσικού αερίου, τους οποίους αφήνετε την ώρα που αποσύρετε οριστικά τις λιγνιτικές μονάδες, να κατασκευάζουν και νέες μονάδες απρόσκοπτα και γράφετε, χωρίς να κοκκινίζουν οι συντάκτες, ότι πρέπει να βρεθούν χρήματα για να αποζημιωθούν την επαύριον αυτές οι μονάδες γιατί θα αποσυρθούν.

Εγώ θα σας μιλήσω με τη γλώσσα που καταλαβαίνει αυτή η Κυβέρνηση καλύτερα, όχι τη δικιά μου. Ο Μπιλ Γκέιτς, σε ένα βιβλίο για την κλιματική αλλαγή -ο Μπιλ Γκέιτς, όχι εγώ- είπε ότι η αντικατάσταση ανθρακικών μονάδων με μονάδες φυσικού αερίου είναι μια ανοησία, για τον απλό λόγο ότι πρέπει να τους αποζημιώσουν. Δεν είπε, λοιπόν, τίποτα για την κλιματική αλλαγή.

Απλά, εγώ μπορώ να σημειώσω μια σειρά άλλες αντιφάσεις, ξεκινώντας από τα ηλεκτρικά οχήματα, που γινόμαστε ξανά χώρα εισαγωγής. Μισό εκατομμύριο ηλεκτρικά οχήματα, χωρίς καμμία κουβέντα για σιδηροδρόμους με ηλεκτροκίνηση. Αν είναι δυνατόν να μιλάμε για κλιματική αλλαγή, για να υπάρχει αυτή η πραγματικότητα. Μιλάει για νέους φόρους το ΕΣΕΚ και η μόνη απάντηση που είναι η ενεργειακή δημοκρατία, αναζητείται. Διότι, έχει περιοριστεί ο ηλεκτρικός χώρος σε πέντε εταιρείες.

Εν πάση περιπτώσει, εγώ θέλω να μείνω στο θέμα με τις επιπτώσεις στην περιοχή, κύριε Υπουργέ. Θέλω να ξέρετε -παρότι είναι αρμοδιότητα άλλου Υπουργείο αυτό- ότι μέχρι τώρα, πενήντα μήνες από την ημέρα που έγινε η εξαγγελία του χρονοδιαγράμματος απολιγνιτοποίησης από τον Πρωθυπουργό από το βήμα του ΟΗΕ, δεν έχει μπει στην περιοχή μια πέτρα πάνω στην άλλη. Οι επιπτώσεις με την ολοκλήρωση της απολιγνιτοποίησης, σύμφωνα με τα χρονοδιαγράμματα που επισπεύδονται, είναι αυτές που σας είπα με αυτή την τρομακτική, πραγματικά, λίστα του ισοδυνάμου της Κρήτης. Ποιος θα μπορούσε να φανταστεί έτσι την Κρήτη; Δεν θα ήταν Μεγαλόνησος, θα ήταν Μακρόνησος.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ, για τη δευτερολογία σας.

**ΑΛΕΞΑΝΔΡΑ ΣΔΟΥΚΟΥ (Υφυπουργός Περιβάλλοντος και Ενέργειας):** Με μπερδέψατε με όλα αυτά που ρίξετε μέσα στη «σούπα»!

Είπατε για Κρήτη, για Έβρο, για κλιματική αλλαγή, για επιστημονικές απόψεις, Μπιλ Γκέιτς, για τα πάντα όλα!

Καταλήξατε στην ενεργειακή δημοκρατία, φόρους του ΕΣΕΚ. Δεν ξέρω τι από όλα αυτά μπορώ να σας απαντήσω.

Το πρώτο που θέλω να πω, κύριε Βουλευτά, είναι ότι έχουμε αποδείξει πως σε περιόδους που υπάρχει σοβαρή ενεργειακή κρίση εμείς δεν διστάζουμε να εφαρμόσουμε οτιδήποτε απαιτείται εκείνη τη στιγμή να κάνουμε και νομίζω ότι αυτό το δείξαμε το προηγούμενο χρονικό διάστημα.

Μια παρένθεση: Για εμάς, η απολιγνιτοποίηση δεν είναι ένα καπρίτσιο, δεν είναι μια εμμονή, δεν είναι μια παραξενιά της Κυβέρνησης του Κυριάκου Μητσοτάκη. Γιατί νομίζω ότι αυτό πιστεύετε. Θεωρούμε ότι είναι το πρώτο και διαχρονικά το μόνο ολοκληρωμένο στρατηγικό σχέδιο που υπάρχει αυτή τη στιγμή, παραγωγικής ανασυγκρότησης, κοινωνικής ανάταξης, περιβαλλοντικής αναβάθμισης για τη δυτική Μακεδονία, το όραμα, αν θέλετε, της χώρας το 2050 που πρέπει να φτάσουμε. Δεν ξέρω αν εσείς ενστερνίζεστε αυτούς τους πολέμιους που φαντασιώνονται την επιστροφή της περιοχής στο 1950, γιατί αυτό είναι μια άλλη συζήτηση.

Αυτό, νομίζω, το γνωρίζουν πάρα πολύ καλά όλοι. Αντί πολλών αποδείξεων, νομίζω ότι το γεγονός ότι καταφέραμε στην προηγούμενη θητεία να διεκδικήσουμε και να πάρουμε 1,6 δισεκατομμύριο ευρώ και να τα χρησιμοποιήσουμε αυτή τη στιγμή για τις ανάγκες της δίκαιης αναπτυξιακής μετάβασης, αυτό τα λέει όλα.

Από εκεί και πέρα θέλω να σας απαντήσω στο ερώτημα που κάνετε -γιατί, εσείς μας εγκαλείτε- γιατί δεν έχουμε διπλασιάσει τη λιγνιτική παραγωγή. Αυτό είδα ότι λέτε στην ερώτηση.

Ποιος σας είπε ότι ο εθνικός στόχος είναι να διπλασιάσουμε σήμερα τη λιγνιτική παραγωγή στην περιοχή; Αυτό, κύριε Κουκουλόπουλε, ήταν μια έκτακτη απόφαση. Την λάβαμε τον Ιούλιο του 2022, αυτή την έκτακτη απόφαση, όταν ο πόλεμος στην Ουκρανία είχε απογειώσει τις τιμές.

Με αυτό το δεδομένο, όταν όλες οι χώρες της Ευρώπης ζούσαν υπό την πίεση εκείνη τη στιγμή και την ανασφάλεια ενδεχομένως μιας διακοπής τροφοδοσίας, τότε λήφθηκε μία απόφαση το καλοκαίρι στο Μέγαρο Μαξίμου υπό τον Πρωθυπουργό, να διπλασιαστεί η λιγνιτική παραγωγή από 5 τεραβατώρες σε 10 τεραβατώρες για ένα συγκεκριμένο χρονικό διάστημα δώδεκα μηνών. Στην πράξη, τελικά, έγινε στην αρχή. Στην πορεία έπεσαν οι τιμές και αυτό ουδέποτε έγινε.

Τι δείχνει αυτό; Δείχνει ότι εμείς δεν μπορούμε να εγκαταλείψουμε τους στόχους της απολιγνιτοποίησης, κύριε Κουκουλόπουλε, εκτός και αν θέλετε αυτό. Τώρα, για το τι περιλαμβάνει το ΕΣΕΚ, ποιοι είναι οι στόχοι και πώς θα τους πετύχει η Ελλάδα πολύ ευχαρίστως να κάνουν μια ξεχωριστή κουβέντα και να σας τους αναλύσω.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Θα ακολουθήσει τώρα η συζήτηση της δέκατης με αριθμό 375/13-11-2023 επίκαιρης ερώτησης δεύτερου κύκλου του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Λεωνίδα Στολτίδη προς τον Υπουργό Εργασίας και Κοινωνικής Ασφάλισης, με θέμα: «Για τα σοβαρά προβλήματα των εργαζόμενων στην οινοποιία «ΤΣΑΝΤΑΛΗ»».

Στην ερώτηση θα απαντήσει ο ίδιος ο Υπουργός Εργασίας κ. Άδωνις Γεωργιάδης.

Παρακαλώ, κύριε συνάδελφε, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, τον τελευταίο μήνα οι σχεδόν διακόσιοι εργαζόμενοι στην οινοποιία «ΤΣΑΝΤΑΛΗΣ» στον Άγιο Παύλο Χαλκιδικής οδηγήθηκαν στην απόφαση της επίσχεσης εργασίας. Οδηγήθηκαν μετά από κινητοποιήσεις στην έσχατη λύση της επίσχεσης εργασίας λόγω της μη καταβολής των δεδουλευμένων τους που ξεκινάνε σε κάποιους εργαζόμενους από τους επτά μήνες και σε άλλους έως και τους δώδεκα μήνες.

Στο εργοστάσιο δεν διεξάγεται πλέον καμμία παραγωγική διαδικασία και είναι κλειστό από τις 15 Αυγούστου. Οι εργαζόμενοι δεν έχουν καμμία ενημέρωση για το μέλλον τους. Βρίσκονται σε απόγνωση, προφανώς και στα όρια των αντοχών τους.

Με αυτή την έννοια, κύριε Υπουργέ, ερωτάστε σε ποιες άμεσες ενέργειες θα προβεί η Κυβέρνηση, πρώτον, για να αποπληρωθούν τα δεδουλευμένα των εργαζομένων και, δεύτερον, για να διασφαλιστούν τα εργασιακά και ασφαλιστικά δικαιώματα των εργαζομένων όλο αυτό το διάστημα, μέχρι και τις ενδεχόμενες εξελίξεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για την πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε Πρόεδρε.

Η ερώτησή σας αγαπητέ, κύριε συνάδελφε, θα έπρεπε μάλλον να απευθυνθεί στον Υπουργό Ανάπτυξης, υπό την έννοια ότι θα χρειαστεί σίγουρα να ασχοληθεί κάποιος με τη σωτηρία αυτής της εταιρείας. Διότι η εταιρεία για την οποία μιλάμε σήμερα, όπως σωστά είπατε, δεν ασκεί καμμία παραγωγική δραστηριότητα. Αυτό τι σημαίνει πρακτικά; Ότι η εταιρεία κλείνει. Άρα οι εργαζόμενοι χάνουν τις θέσεις εργασίας τους και, βεβαίως, θα έχουν μια μακρά πορεία, για να μπορέσουν να λάβουν τα δεδουλευμένα τους.

Εγώ, από τη θέση που έχω, δεν μπορώ να αναλάβω έναν τέτοιον ρόλο. Μπορώ να σας πω μόνο τι έχουμε κάνει ως Υπουργείο Εργασίας για την εφαρμογή της εργατικής νομοθεσίας.

Λοιπόν, ο φάκελος για την επιχείρηση «ΤΣΑΝΤΑΛΗΣ Α.Ε.» -τα γνωστά κρασιά- έχει ως εξής: Αριθμεί εκατόν οκτώ εργαζομένους διαφόρων ειδικοτήτων στην περιοχή Άγιος Παύλος στον Νομό Χαλκιδικής και εκατόν είκοσι οκτώ εργαζόμενους συνολικά στη χώρα.

Το Τμήμα Επιθεώρησης Εργασιακών Σχέσεων Χαλκιδικής κατά τα έτη 2022 και 2023 διενήργησε δεκαπέντε εργατικές διαφορές κατόπιν αιτήσεων είκοσι πέντε εργαζομένων, με αντικείμενο τη μη καταβολή δεδουλευμένων αποδοχών και λοιπών διαφορών. Κατά τις εργατικές διαφορές αναγνωρίστηκαν από την επιχείρηση οφειλές στους εργαζόμενους, κάποιες διαφορές επιλύθηκαν στο σύνολο και σε άλλες διαφορές μέρος των εξόδων των αξιώσεων των εργαζομένων καταβλήθηκε έως τη διεξαγωγή της διαφοράς και οι υπόλοιπες απαιτήσεις συμφωνήθηκε να αποπληρωθούν εντός συγκεκριμένων ημερομηνιών. Όπου δεν τηρήθηκαν οι συμφωνίες, το Τμήμα Επιθεώρησης Εργασιακών Σχέσεων Χαλκιδικής υπέβαλε ήδη μηνύσεις.

Στις τελευταίες εργατικές διαφορές, που συζητήθηκαν εντός του μηνός Οκτωβρίου 2023 και αφορούσαν τα δεδουλευμένα χρονικού διαστήματος 1η Ιουνίου έως 30η Σεπτεμβρίου 2023 στο σύνολο των εργαζομένων, δεν προσήλθε εκπρόσωπος των εργοδοτών, με αποτέλεσμα να βρίσκεται σε εξέλιξη η διαδικασία επιβολής διοικητικών κυρώσεων για τη μη παράσταση της επιχείρησης και τη μη προσκόμιση στοιχείων.

Κατόπιν επιτόπιων ελέγχων και επανελέγχων από το Τμήμα Επιθεώρησης Εργασιακών Σχέσεων Χαλκιδικής υπεβλήθησαν οι κάτωθι μηνύσεις. Συγκεκριμένα: Στις 16-3-2023 υπεβλήθη μήνυση για την καθυστέρηση καταβολής υπολοίπου δεδουλευμένων αποδοχών μηνός Νοεμβρίου 2022 σε εκατόν τριάντα έξι εργαζόμενους και υπολοίπου δεδουλευμένων Δεκεμβρίου 2022 σε εκατόν σαράντα έναν εργαζομένους. Την 6-6-2023 υπεβλήθη μήνυση για την καθυστέρηση καταβολής υπολοίπου δεδουλευμένων αποδοχών μηνός Ιανουαρίου 2023 σε εκατόν είκοσι έναν εργαζόμενους και μηνός Φεβρουαρίου 2023 σε εκατόν είκοσι έναν εργαζόμενους. Στις 16-8-2023 υπεβλήθη μήνυση για την καθυστέρηση καταβολής υπολοίπου δεδουλευμένων αποδοχών μηνών Μαρτίου, Απριλίου και Μαΐου 2023 σε ενενήντα επτά, σαράντα τέσσερις και πενήντα έναν εργαζόμενους αντίστοιχα.

Ακόμα, από έρευνα της τοπικής υπηρεσίας διαπιστώθηκε ότι σήμερα η επιχείρηση δεν ασκεί παραγωγική δραστηριότητα και είναι πλέον κλειστή από τα μέσα Αυγούστου 2023, ενώ οι εργαζόμενοι βρίσκονται σε επίσχεση από το τελευταίο δεκαήμερο του μηνός Σεπτεμβρίου 2023.

Άρα, όσον αφορά τις νόμιμες ενέργειες για τη διασφάλιση των δικαιωμάτων των εργαζομένων, το Υπουργείο Εργασίας έχει προβεί σε όλες όσες προβλέπει ο νόμος. Από εκεί και πέρα, για να προχωρήσει αυτή η εταιρεία, κύριε Πρόεδρε, θα χρειαστεί να βρει επενδυτή, ο οποίος θα μπορέσει να την αναδιαρθρώσει και να την προχωρήσει στο μέλλον.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε τον λόγο για τη δευτερολογία σας.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Όντως, κύριε Υπουργέ, είναι αυτές οι ενέργειες που έχουν γίνει. Βέβαια, πρέπει να επισπευστούν, καθώς οι εργαζόμενοι δεν έχουν περιθώρια, γιατί βρίσκονται στα όρια της εξαθλίωσης. Βέβαια, ξέρουμε ότι ακόμα και οι αποφάσεις αυτές ποιου τα συμφέροντα εξυπηρετούν πρώτα, σε σχέση με τα χρέη της επιχείρησης. Τελευταίοι είναι οι εργαζόμενοι, αν μείνει τίποτα, που συνήθως δεν μένει τίποτα.

Κοιτάξτε, κύριε Υπουργέ, εμείς ήρθαμε στο Υπουργείο Εργασίας για τα δικαιώματα των εργαζομένων. Δεν έχουμε καμμία έγνοια για τον επιχειρηματία, αλλά για τους εργαζόμενους. Για τον επιχειρηματία εσείς και η Κυβέρνησή σας, όπως και οι προηγούμενες, έχετε φτιάξει ένα νομοθετικό πλαίσιο. Τους έχετε βολεμένους από όλες τις πλευρές. Τα κέρδη στην τσέπη και πλέον με την τελευταία παρέμβαση της Κυβέρνησής σας σχεδόν μηδενική φορολογία. Τα χρέη, όμως, στις πλάτες του λαού. Αυτά των τραπεζών ανακεφαλαιοποιήσεις, αυτά των ασφαλιστικών τρύπες στα ταμεία, αυτά προς το κράτος ληξιπρόθεσμες οφειλές, που εσείς τις βγάζετε ανείσπρακτες και οι οποίες έχουν φτάσει τα 87 δισεκατομμύρια ευρώ. Μια χαρά.

Με τη συγκεκριμένη επιχείρηση ή δεν θα υπάρχει προσδοκώμενο κέρδος και θα πάει για κλείσιμο με φούντο κυρίως των εργαζομένων -μόνο αυτοί δεν διασφαλίζονται- ή θα υπάρξει προσδοκώμενο κέρδος ακόμα και μετά τις διαγραφές των χρεών ή και την επιδότηση του νέου επενδυτή -όποιος και αν είναι αυτός. Όλο χαρά για τον νέο επενδυτή. Μόνο κέρδη, καμμία υποχρέωση.

Το θέμα είναι τι θα γίνει με τους εργαζόμενους και ενώ παρήγαγαν τα κέρδη που συσσώρευσε ο επιχειρηματίας και θα φορτωθούν τα χρέη ως σύνολο, μέρος του λαού, και βιώνουν την εξαθλίωση.

Ρωτάμε, γιατί έχουμε και ένα προηγούμενο, μία περίπτωση καρμπόν, κύριε Υπουργέ, τη «ΜΑΛΑΜΑΤΙΝΑ», που διαγράψατε τα χρέη στον επιχειρηματία, συμφωνήσατε σχέδιο εξυγίανσης με τους εργαζόμενους για να διατηρηθούν οι σχέσεις εργασίας τους και τα δικαιώματά τους στον νέο επενδυτή και αμέσως μετά πογκρόμ εξόντωσής τους και της συνδικαλιστικής τους οργάνωσης. Απολύσεις από την πλευρά της εργοδοσίας, ΜΑΤ και ασφάλεια ως ιδιωτική φρουρά στο εργοστάσιο οκτώ, εννέα μήνες, για να σπάσει η απεργία και να περνάει μέσα ο απεργοσπαστικός μηχανισμούς.

Μάλιστα, στο αντεργατικό τερατούργημα που φέρατε, κύριε Υπουργέ, για τη δεκατριάωρη εργασία, εξαπατήσατε όλο τον λαό. Γιατί; Γιατί προπαγανδίζετε ότι διασφαλίζετε το δικαίωμα στην εργασία, επικαλούμενος τη «ΜΑΛΑΜΑΤΙΝΑ», όπου όλοι οι εργαζόμενοι ήταν στην απεργία και μόνο επτά εργαζόμενοι νεοπροσληφθέντες, ο απεργοσπαστικός μηχανισμός, έμπαιναν με τη συνδρομή των ΜΑΤ για οκτώ, εννέα μήνες.

Κύριε Υπουργέ, τα δικαστήρια τελικά έκριναν παράνομο τον απεργοσπαστικό αυτό μηχανισμό, δηλαδή τις προσλήψεις που έγιναν και καταλαβαίνετε τι σημαίνει αυτό για τον ρόλο σας.

Λοιπόν, με δεδομένο ότι η Πανελλαδική Ομοσπονδία Εργαζομένων στα Εμφιαλωμένα Ποτά, η ΠΟΕΕΠ, έχει ξεκαθαρίσει ότι δεν θα δεχθεί οποιαδήποτε εξέλιξη στην εταιρεία «ΤΣΑΝΤΑΛΗΣ» χωρίς όλους τους εργαζόμενους και χωρίς όλα τους τα δικαιώματα, εργασιακά, μισθολογικά, ασφαλιστικά και συνδικαλιστικά, με δεδομένο ότι στο πλευρό τους είναι εκατοντάδες συνδικαλιστικές οργανώσεις αλλά και το Κομμουνιστικό Κόμμα, από το οποίο βέβαια εσείς έχετε δηλώσει ότι θέλετε να ξεμπερδέψετε και φυσικά, κανένας δεν μπορεί να σας αφαιρέσει το δικαίωμα σε τέτοια φαντασίωση.

Ρωτάμε τι θα κάνετε ακριβώς για αυτό που μας ενδιαφέρει και νομίζω έγινε κατανοητό για ποιανού τα συμφέροντα παρεμβαίνουμε. Γι’ αυτό και παρεμβαίνουμε στο Υπουργείο Εργασίας. Τι θα κάνετε για την αποπληρωμή των δεδουλευμένων και τη διατήρηση των εργασιακών και ασφαλιστικών δικαιωμάτων των εργαζομένων σε όλη την πορεία της εξέλιξης της επιχείρησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε συνάδελφε, που μου δίνετε την ευκαιρία να αποκαταστήσω στο πανελλήνιο τι έχει συμβεί με τη «ΜΑΛΑΜΑΤΙΝΑ». Διότι σας είπα πριν ότι για την ερώτησή σας και την εταιρεία «ΤΣΑΝΤΑΛΗΣ» θα έπρεπε να απευθυνθείτε στον Υπουργό Ανάπτυξης, ο οποίος θα μπορούσε ενδεχομένως να βοηθήσει στην εξεύρεση επενδυτού.

Εγώ είχα βοηθήσει τότε για να βρεθεί επενδυτής για τη «ΜΑΛΑΜΑΤΙΝΑ». Είπατε προηγουμένως και επαναλάβατε ότι στα δικαστήρια κέρδισε ένας εργαζόμενος.

Πάμε, λοιπόν. Μέχρι τη στιγμή που μιλάμε έχουν γίνει τρεις αιτήσεις ασφαλιστικών μέτρων πρώην εργαζομένων, συνδικαλιστικών στελεχών κατά της Οινοποιίας «ΜΑΛΑΜΑΤΙΝΑ Α.Ε.Β.Ε.», που τα δικαστήρια απέρριψαν και δικαίωσαν την εταιρεία. Τρεις αγωγές που σχετίζονται με τις τρεις παραπάνω υποθέσεις ασφαλιστικών μέτρων έχουν ήδη εκδικαστεί ενώπιον του Μονομελούς Πρωτοδικείου Θεσσαλονίκης. Η έκδοση αυτών εκκρεμεί, αλλά έχουν κερδίσει το ποινικό μέρος, άρα είναι αισιόδοξοι.

Μια αγωγή πρώην εργαζομένου και του Σωματείου Εργαζομένων στην Οινοποιία «ΜΑΛΑΜΑΤΙΝΑ Α.Ε.Β.Ε.», που έκαναν στην εταιρεία και την προβάλλουν -αυτή όπου αναφέρεστε- έχει γίνει εν μέρει δεκτή.

Έρχομαι στην τελευταία -ως προς τις πρώτες δεν έχει σημασία- πάμε σε αυτή που μας κραδαίνετε ως σημαία. Με την υπ’ αριθμόν 196/2023 απόφασή του το δικαστήριο απέρριψε ως ουσία αβάσιμη αίτηση ασφαλιστικών μέτρων που είχαν ασκηθεί κατά την Οινοποιία «ΜΑΛΑΜΑΤΙΝΑ Α.Ε.Β.Ε.» πρώην εργατοτεχνίτες, επικαλούμενοι δήθεν εκδικητική απόλυση για λόγους συνδικαλιστικής δράσης. Αυτή απερρίφθη.

Με την υπ’ αριθμόν 13096/2023 έκανε εν μέρει δεκτή -αυτή είναι που αναφέρατε πριν- αγωγή πρώην εργαζομένου και του Σωματείου Εργαζομένων στην Οινοποιία «ΜΑΛΑΜΑΤΙΝΑ Α.Ε.Β.Ε.», με την οποία ζητούσαν να ακυρωθούν προσλήψεις που επικαλούνταν και είχε πραγματοποίησε η εταιρεία κατά τη διάρκεια απεργιακών κινητοποιήσεων. Το πρωτοδικείο έκρινε συγκεκριμένα ως άκυρες τέσσερις συμβάσεις εργασίας ορισμένου χρόνου που είχε καταρτίσει η εταιρεία το χρονικό διάστημα από τον Ιούλιο ως τον Σεπτέμβρη του 2022 για την κάλυψη έκτακτων αναγκών εκείνης της περιόδου, κάνοντας δεκτό τον ισχυρισμό των αντιδίκων, ότι οι εν λόγω συμβάσεις είχαν καταρτισθεί σε χρόνο που βρίσκονταν σε εξέλιξη οι απεργιακές κινητοποιήσεις.

Με την ίδια απόφαση, όμως, το δικαστήριο δέχθηκε οι συμβάσεις εργασίας που εν συνεχεία κατήρτισαν τα ίδια πρόσωπα μετά τον Σεπτέμβρη του 2022 με άλλη εταιρεία του ομίλου ότι είναι έγκυρες. Το δικαστήριο απέρριψε ως μη νόμιμο αίτημα των αντιδίκων από τον δικαστή αποζημίωσης ηθικής βλάβης. Η δικαστική απόφαση ως προς το σκέλος που διέπει την αγωγή έχει ήδη εφεσιβληθεί.

Δηλαδή, η μεγάλη νίκη στο δικαστήριο ήταν ότι ακυρώθηκε η πρόσληψη των τεσσάρων εργαζομένων μεταξύ Ιουλίου-Σεπτεμβρίου και προσλήφθηκαν κανονικά στο τέλος Σεπτεμβρίου και εργάζονται σήμερα στην εταιρεία «ΜΑΛΑΜΑΤΙΝΑ».

Αυτή είναι η μεγάλη συνδικαλιστική νίκη στη «ΜΑΛΑΜΑΤΙΝΑ»;

**ΛΕΩΝΙΔΑΣ ΣΤΟΛΤΙΔΗΣ:** Αφού έφαγαν τόσο ξύλο οι εργαζόμενοι από τα ΜΑΤ επί εννέα μήνες…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα, λοιπόν, για να έρθω στη «ΜΑΛΑΜΑΤΙΝΑ» και να απαντήσω και για το θέμα της εταιρείας «ΤΣΑΝΤΑΛΗΣ», στη «ΜΑΛΑΜΑΤΙΝΑ» ευτυχώς βρέθηκε επενδυτής. Ο επενδυτής ακολουθεί κατά γράμμα το σχέδιο εξυγίανσης. Η επιχείρηση σήμερα παράγει, οι εργάτες πληρώνονται και η εταιρεία κάνει και εξαγωγές. Δηλαδή, η εταιρεία «ΜΑΛΑΜΑΤΙΝΑ» από εκεί που ήταν με επίσχεση εργασίας, με απλήρωτους εργαζομένους, με μηνύσεις, κάνει μια εργασία που προχωρά.

Τι από τα δύο είναι καλύτερο, εσείς να φωνάζετε απ’ έξω για τη «ΜΑΛΑΜΑΤΙΝΑ» ή εγώ να βρίσκω επενδυτή και οι εργάτες στη «ΜΑΛΑΜΑΤΙΝΑ» να έχουν δουλειά; Το λέω, ως Υπουργός Ανάπτυξης. Ελπίζω και τώρα να το κάνουμε και για τον «ΤΣΑΝΤΑΛΗ».

Επειδή είπατε δε στη δευτερολογία σας: «δεν μας νοιάζουν οι εργοδότες», θα σας πω ότι κάνετε λάθος. Έχουμε μεγάλη διαφορά στη φιλοσοφία μας. Αν δεν υπάρχουν εργοδότες, δεν υπάρχουν εργαζόμενοι, διότι αν δεν υπάρχει κάποιος να βάλει τα λεφτά, οι εργαζόμενοι δεν έχουν δουλειά. Το πρόβλημά σας στον «ΤΣΑΝΤΑΛΗ» είναι ότι δεν υπάρχει εργοδότης. Εργοδότη ψάχνετε στον «ΤΣΑΝΤΑΛΗ». Ο προηγούμενος έχει φύγει.

Ως προς αυτό δε που είπατε, ότι δεν έχω καμμία ευθύνη και αυτό είναι ψευδές. Σας είπα ότι έχουμε κάνει ήδη μηνύσεις. Οι μηνύσεις έχουν ποινικές κυρώσεις. Οι μηνύσεις και οι ποινικές κυρώσεις βαρύνουν τον διευθύνοντα σύμβουλο της εταιρείας και όλους τούς κατά τον νόμο υπευθύνους, αλλά και τους μετόχους. Άρα, λοιπόν, οι άνθρωποι αυτοί έχουν ευθύνη και ο νόμος εφαρμόζεται σε αυτούς. Άρα και αυτό που είπατε δεν είναι αληθές.

Εγώ θα σας πρότεινα και εσείς να συμβάλετε εποικοδομητικά να βρεθεί επενδυτής και στον «ΤΣΑΝΤΑΛΗ» και να ακολουθήσει την καλή πορεία της «ΜΑΛΑΜΑΤΙΝΑ». Μακάρι η εταιρεία «ΤΣΑΝΤΑΛΗΣ» να ακολουθήσει την πορεία της εταιρείας «ΜΑΛΑΜΑΤΙΝΑ».

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Ακολουθεί η συζήτηση της δωδέκατης με αριθμό 386/13-11-2023 επίκαιρης ερώτησης δεύτερου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύση Ελευθερίας» κ. Σπυρίδωνα Μπιμπίλα προς τον Υπουργό Εργασίας και Κοινωνικής Ασφάλισης, με θέμα: «Μη εφαρμογή των διατάξεων του ν.1296/1982 για τους καλλιτέχνες».

Την ερώτηση θα απαντήσει ο Υπουργός Εργασίας και Κοινωνικής Ασφάλισης, ο κ. Άδωνις Γεωργιάδης.

Παρακαλώ, κύριε συνάδελφε, έχετε τον λόγο.

**ΣΠΥΡΙΔΩΝ ΜΠΙΜΠΙΛΑΣ:** Σας ευχαριστώ πολύ.

Σας έχω πει κάποια πράγματα κατ’ ιδίαν, κύριε Γεωργιάδη, αλλά επειδή τα κρούσματα αυξήθηκαν τον τελευταίο καιρό, γι’ αυτό καταθέτω την ερώτηση.

Το τελευταίο χρονικό διάστημα έχουν τεθεί υπ’ όψιν μας πολλές περιπτώσεις καλλιτεχνών, ιδίως ηθοποιών, των οποίων έχουν απορριφθεί οι αιτήσεις από τη Δημόσια Υπηρεσία Απασχόλησης, πρώην ΟΑΕΔ, ΔΥΠΑ τώρα. Συνισταμένη των απορριπτικών αποφάσεων είναι η αντιμετώπιση των συναδέλφων ως ελεύθερων επαγγελματιών/αυτοαπασχολουμένων και η δήθεν μη τήρηση εκ μέρους τους των υποχρεώσεών τους έναντι της ΔΥΠΑ, προκειμένου να έχουν τη δυνατότητα συμμετοχής στα προγράμματα επιδότησης ανεργίας, σε προγράμματα δεύτερης επιχειρηματικής ευκαιρίας για ανέργους κ.λπ..

Όπως είναι γνωστό, στην περίπτωση των καλλιτεχνών ισχύει ήδη από το 1982 ο κανόνας της υποχρεωτικής αυτοδίκαιης ασφάλισής τους στο ΙΚΑ, πλέον ασφάλιση του e-ΕΦΚΑ, ανεξαρτήτως της φύσης της σύμβασής τους ως εξαρτημένης εργασίας ή μη, του τρόπου πληρωμής τους, δηλαδή με μισθό ή με μπλοκάκι.

Ειδικότερα στο άρθρο 4 του ν.1296/1982, όπως ισχύει, ορίζονται τα εξής: «Στην ασφάλιση του ΙΚΑ για τους κλάδους σύνταξης και ασθενείας υπάγονται υποχρεωτικά» -και εδώ λέει όλες τις κατηγορίες- «πεζογράφοι, κριτικοί, σκηνοθέτες, ηθοποιοί κ.λπ.».

Παρά τη ρητή πιο πάνω διατύπωση του νόμου και παρ’ ότι επί δεκαετίες ο πρώην ΟΑΕΔ και πλέον ΔΥΠΑ εφάρμοσαν τις ανωτέρω διατάξεις, αντιμετωπίζοντας τους καλλιτέχνες ως ασφαλισμένους του πρώην ΙΚΑ, για όλες τις συνέπειες και για τη συμμετοχή τους στα κάθε είδους προγράμματα στήριξης της ανεργίας, από τα μέσα του 2022 διαπιστώνουμε όλως αδικαιολόγητη απόκλιση από τις πιο πάνω διατάξεις και εμμονή του συγκεκριμένου οργανισμού στην εφαρμογή άλλων διατάξεων που δεν αφορούν τους καλλιτέχνες.

Συγκεκριμένα, από τις απορριπτικές αποφάσεις της ΔΥΠΑ που έχουν τεθεί υπ’ όψιν μας προκύπτει εκ μέρους της υπηρεσίας αυτής η μη νόμιμη εφαρμογή των διατάξεων της παραγράφου 2 του άρθρου 44 του ν.3986/2011, όπως ισχύει, περί σύστασης Ειδικού Λογαριασμού Ανεργίας υπέρ των Αυτοτελώς και Ανεξαρτήτως Απασχολουμένων και των προϋποθέσεων απόλαυσης των παροχών του ανωτέρω λογαριασμού σε αυτοτελώς και ανεξαρτήτως απασχολούμενους, ήτοι η εφαρμογή διατάξεων που δεν αφορούν τους ασφαλισμένους στο πρώην ΙΚΑ.

Όλα αυτά λαμβάνουν δε χώρα τη στιγμή που ο e-ΕΦΚΑ με πρόσφατα έγγραφά του επιβεβαιώνει ότι οι καλλιτέχνες ασφαλίζονται ως μισθωτοί σε αυτόν.

Για ποιον λόγο, λοιπόν και παρ’ ότι επί δεκαετίες εφαρμοζόταν και από τον ΟΑΕΔ απρόσκοπτα η διάταξη που είπα παραπάνω και οι καλλιτέχνες αντιμετωπίζονταν χωρίς πρόβλημα ως ασφαλισμένοι του πρώην ΙΚΑ, εμμένει η ΔΥΠΑ το τελευταίο διάστημα σε παράβαση των πιο πάνω διατάξεων και στην εφαρμογή διατάξεων που δεν αφορούν τους ασφαλισμένους του πρώην ΙΚΑ, σε αντίθεση με την έως πρότινος πρακτική της;

Δεύτερον, σε ποιες ενέργειες θα προβείτε, ώστε άμεσα να επιλυθεί το ζήτημα και να εφαρμόσει την κείμενη νομοθεσία η ΔΥΠΑ, αφ’ ενός και αφ’ ετέρου, να απεμπλακούν άμεσα οι καλλιτέχνες που έχουν λάβει απορριπτικές αποφάσεις στα αιτήματά τους από χρονοβόρες και κοστοβόρες διαδικασίες ενστάσεων και προσφυγής στα δικαστήρια για αυτονόητα δικαιώματα που έχουν κατοχυρωθεί εδώ και δεκαετίες;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την απάντησή σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ, κύριε συνάδελφε.

Σας διαβάζω την απάντηση της ΔΥΠΑ στην ερώτησή σας. Η παράγραφος 2 του άρθρου 4 του ν.3986/2011, όπως ισχύει, ορίζει: Συνιστάται στον Οργανισμό Απασχόλησης Εργατικού Δυναμικού, νυν ΔΥΠΑ, Ειδικός Λογαριασμός Ανεργίας υπέρ των Αυτοτελώς και Ανεξαρτήτως Απασχολουμένων, ο οποίος αποτελείται από δύο κλάδους που λειτουργούν με πλήρη οικονομική και λογιστική αυτοτέλεια.

Ο πρώτος κλάδος καλύπτει ασφαλισμένου που υπάγονται στον ΕΦΚΑ και για τους οποίους, βάσει γενικών, ειδικών ή καταστατικών διατάξεων που ίσχυαν κατά την 31-12-2016, προέκυπτε υποχρέωση υπαγωγής στον τέως ΟΑΕΕ και στο τέως ΕΤΑΠ-ΜΜΕ και ο δεύτερος ασφαλισμένους του ΕΦΚΑ για τους οποίους, βάσει γενικών, ειδικών ή καταστατικών διατάξεων που ίσχυαν κατά την 31-12-2016, προέκυπτε υποχρέωση υπαγωγής στο τέως ΕΤΑΑ. Η 31-12-2016 είναι η τελευταία ημέρα πριν την ίδρυση του ΕΦΚΑ. Ο ΕΦΚΑ ιδρύθηκε την 1η Ιανουαρίου του 2017.

Σκοπός του Λογαριασμού είναι η χορήγηση βοηθήματος σε περιπτώσεις αποδεδειγμένης διακοπής του επαγγέλματος για χρονικό διάστημα τουλάχιστον τριών μηνών, καθώς και δις στην απασχόληση των προσώπων που κάλυπταν τους ανωτέρω κλάδους.

Για τους ασφαλισμένους που υπάγονται στον ΕΦΚΑ, για τους οποίους, βάσει γενικών, ειδικών ή καταστατικών διατάξεων που ίσχυαν κατά την 31-12-2016, προέκυπτε υποχρέωση τους στο τέως ΕΤΑΑ, ως διακοπή επαγγέλματος θεωρείται και το εισόδημα που δεν υπερβαίνει το 60% του ποσού που αντιστοιχεί στον βασικό μισθό άγαμου μισθωτού άνω των εικοσιπέντε ετών, αναγόμενο σε ετήσια βάση κατά το προηγούμενο της υποβολής της αίτησης, υπό τον πρόσθετο όρο ότι το τελευταίο εξάμηνο προ της υποβολής της αίτησης δεν έχουν ασκήσει καμμία επαγγελματική δραστηριότητα.

Κατ’ εξουσιοδότηση της ανωτέρω διάταξης εκδόθηκαν οι παρακάτω υπουργικές αποφάσεις -είναι πέντε, δεν διαβάζω τα ΦΕΚ, δεν έχει σημασία- με τις οποίες καθορίστηκαν και εξειδικεύθηκαν οι προϋποθέσεις και τα κριτήρια για την ενίσχυση και τη διαδικασία, ο χρόνος, ο τόπος και ο τρόπος της ενίσχυσης, το ύψος αυτής, τα απαιτούμενα δικαιολογητικά για την απόδειξη των όρων και προϋποθέσεων χορήγησής της, καθώς και τα δικαιολογητικά που απαιτούνται για την καταβολή της, οι όροι, οι προϋποθέσεις και η διαδικασία για την αναστολή ή τη διακοπή της και κάθε θέμα σχετικό με την εφαρμογή του.

Ασφαλισμένοι οι οποίοι πληρούν τις ως άνω προϋποθέσεις είναι δικαιούχοι του βοηθήματος -του επιδόματος ανεργίας δηλαδή- αυτοτελώς και ανεξαρτήτως απασχολουμένων.

Για να το πω λίγο λιανά, για εμάς και στον ΕΦΚΑ και στη ΔΗΠΑ ένας καλλιτέχνης και αυτοαπασχολούμενος θεωρείται μισθωτός και δικαιούται επιδόματος ανεργίας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΣΠΥΡΙΔΩΝ ΜΠΙΜΠΙΛΑΣ:** Κύριε Υπουργέ, σας ευχαριστώ για τη διευκρίνιση. Παρ’ όλα αυτά που λέτε, οι υπάλληλοι στους κατά τόπους ΟΑΕΔ λειτουργούν με άλλον τρόπο, δηλαδή πάνε οι εργαζόμενοι να πάρουν -έχω εδώ και αποδεικτικά στοιχεία για τις ενστάσεις που κάνει το Σωματείο Ηθοποιών- και γίνονται σκηνές απείρου κάλλους, καυγάδες μέσα στους ΟΑΕΔ, όπου οι υπάλληλοι δεν γνωρίζουν αυτά που λέτε και πάνε με άλλο σύστημα.

Πάμε, λοιπόν, εγώ ως Πρόεδρος και τα Διοικητικά Συμβούλια και η ΠΟΘΑ σε διάφορους ΟΑΕΔ και καβγαδίζουμε με υπαλλήλους για να κάνουν πράξη αυτό που λέτε εσείς. Σε κάποιες περιπτώσεις το έχουμε πετύχει, σε κάποιες άλλες όμως περιπτώσεις έχουν αναγκαστεί οι ηθοποιοί ή να μην πάρουν ανεργία ή να διακόψουν το δελτίο τους, πράγμα που σημαίνει ότι μετά δεν μπορούν να το ξανανοίξουν εύκολα. Ένα δελτίο δεν ανοιγοκλείνει. Μία φορά μπορείς να το διακόψεις και να το ξαναρχίσεις.

Θα σας πρότεινα, λοιπόν, ή αυτά να πάνε προς όλους τους υπαλλήλους ή να γίνουν ειδικά σεμινάρια, γιατί δεν μπορεί εμείς να πηγαίνουμε να τσακωνόμαστε με υπαλλήλους σε διάφορους ΟΑΕΔ, να φτάνει ηθοποιός να του λένε στον ΟΑΕΔ του Παγκρατίου ότι πρέπει να πάει στο Ίλιον στα κεντρικά και να πάρει απαλλαγή, αλλά να τη φέρει εγγράφως, αλλιώς δεν τον πιστεύει ο υπάλληλος, δηλαδή απαλλαγή ότι δεν πληρώνει ΟΑΕΕ. Σε άλλους ΟΑΕΔ έχουν απαιτήσει από τον ηθοποιό να διακόψει το δελτίο του. Πώς θα το ξανανοίξει αυτός;

Επίσης, οι διαχειριστές ΑΜΚΕ έχουν άλλο πρόβλημα, διότι τους λένε ότι έπρεπε να πληρώνουν ΟΑΕΕ και δεν πληρώνουν, διότι υπάρχουν νόμοι γι’ αυτά.

Θα σας δώσω όλες τις ενστάσεις που έχουμε εδώ, όλες τις εγκυκλίους που έχουμε στα χέρια μας -επειδή συνέχεια κάνουμε ερωτήσεις- για να δείτε σε τι μεγάλο πρόβλημα βρισκόμαστε, παρά τα όσα λέτε.

Πέρυσι που είχαμε πάει να διαμαρτυρηθούμε στον κεντρικό ΟΑΕΔ στον Άλιμο η διοίκηση της ΠΟΘΕ και η διοίκηση του ΣΕΗ, ο ίδιος ο κύριος διευθυντής -που έχει συνταξιοδοτηθεί τώρα- δεν ήξερε καλά τον νόμο και μας είπε «φέρτε δελτία να δω ότι έχουν κράτηση του ΙΚΑ», γιατί εμείς, όπως είπατε κι εσείς πολύ σωστά, είμαστε μισθωτοί, είτε κόβουμε το μπλοκάκι είτε είμαστε στο θέατρο.

Βέβαια, έχει δημιουργηθεί ένα πρόβλημα με την εφορία, γιατί όταν έχουμε τρεις εργοδότες, μας φορολογεί ως μισθωτούς, αν έχουμε τέταρτο, με 30 ευρώ ο τέταρτος, μας βάζει στους ελεύθερους. Έχει γίνει μεγάλο μπλέξιμο.

Θα ήθελα κάποια στιγμή να κάνουμε μια συνάντηση με εσάς, να σας εκθέσουμε όλα τα προβλήματα που έχουν δημιουργηθεί με το μπλοκάκι, γιατί δεν μπορεί ο ένας να μας θεωρεί ελεύθερους επαγγελματίες και ο άλλος να μη μας θεωρεί. Είναι πολύ πολύπλοκο. Σας λέω ότι θα σας τα καταθέσω όλα αυτά. Δείτε τα για να δείτε σε πόσες περιπτώσεις καταθέτουμε ενστάσεις και στο τέλος άλλες τις δέχονται και άλλες δεν τις δέχονται.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κύριε συνάδελφε, να μου τα δώσετε. Θα ζητήσω από τη γραμματέα μου να επικοινωνήσει μαζί σας σήμερα για να έλθετε με το Σωματείο στο γραφείο μου και με τη διοίκηση της ΔΗΠΑ ταυτόχρονα, για να δούμε πραγματικά πού δημιουργείται πρόβλημα στην εφαρμογή του νόμου. Εγώ σας διάβασα ποια είναι η νομοθεσία και η πρωτογενής και η δευτερογενής. Οι ηθοποιοί -οι καλλιτέχνες γενικά- δικαιούνται επιδόματος ανεργίας, ακόμα και όταν είναι ασφαλισμένοι με μπλοκάκι, γιατί θεωρούνται -επαναλαμβάνω- οιονεί μισθωτοί για εμάς και για τον ΕΦΚΑ και για τη ΔΗΠΑ, άρα έχουν πληρώσει το ταμείο ανεργίας τους, άρα το δικαιούνται. Εάν καθ’ οιονδήποτε τρόπο -δεν μπορώ να ξέρω την κάθε περίπτωση ξεχωριστά, θέλω να είμαι ειλικρινής- έχει υπάρξει αδυναμία επικοινωνίας με τη ΔΗΠΑ ή με κάποιον υπάλληλο της ΔΗΠΑ επί της εφαρμογής της νομοθεσίας, κατ’ αρχάς ζητώ συγγνώμη απ’ όποιον ταλαιπωρήθηκε. Σήμερα θα κανονίσω να βρεθούμε στο γραφείο μου, να φέρετε όλα αυτά ενώπιον της διοικήσεως της ΔΗΠΑ και να δούμε τι πραγματικά συμβαίνει. Δεν θέλω να αδικηθεί κανένας απ’ όσους δικαιούνται να πάρουν το βοήθημα, ούτε να το χάσει κάποιος.

**ΣΠΥΡΙΔΩΝ ΜΠΙΜΠΙΛΑΣ:** Κύριε Υπουργέ, χάνεται χρόνος και είναι πολύ δύσκολο να εφαρμοστεί ο νόμος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα το κάνουμε σήμερα.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εγώ να ευχαριστήσω, κύριε Υπουργέ, γιατί πραγματικά βλέπουμε μέσα από τον κοινοβουλευτικό έλεγχο ότι μπορούμε και έχουμε συγκεκριμένα αποτελέσματα και είμαι σίγουρος ότι θα δοθεί η λύση που πρέπει να δοθεί.

Σας ευχαριστώ πολύ και τους δύο.

Θα συζητηθεί τώρα η τέταρτη με αριθμό 349/6-11-2023 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Υποδομών και Μεταφορών, με θέμα: «Προμήθεια λεωφορείων αστικών συγκοινωνιών, διευκρίνιση τιμής αγοράς, έλεγχος χρηματοδότησης και εξασφάλιση εγχώριας συμπαραγωγής».

Στη επίκαιρη ερώτηση του κυρίου συναδέλφου θα απαντήσει η Υφυπουργός Υποδομών και Μεταφορών κ. Χριστίνα Αλεξοπούλου.

Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρία Υπουργέ, τα τελευταία χρόνια συζητείται συνεχώς και έντονα η ανανέωση του στόλου των αστικών συγκοινωνιών, ενώ εξαγγέλλονται διαγωνισμοί προμήθειας λεωφορείων από το 2018. Τελικά διενεργήθηκε διαγωνισμός πριν τις εκλογές για διακόσια πενήντα ηλεκτρικά λεωφορεία, ενώ προσωρινός ανάδοχος αναδείχθηκε η «YUTONG BUS» που εκπροσωπείται από τον Όμιλο «Κοπελούζου». Η τιμή που προσέφερε είναι 110,8 εκατομμύρια, δηλαδή 440.720 ευρώ συν ΦΠΑ για κάθε λεωφορείο, αν και στον προϋπολογισμό περιλαμβάνονται επιπλέον φορτιστές και εκπαίδευση προσωπικού. Παρέχεται επίσης πενταετής εγγύηση, ενώ για τις μπαταρίες οκταετής εγγύηση.

Η παρούσα σύμβαση υπεγράφη τον Οκτώβριο του 2023, ενώ σε εκκρεμότητα παραμένουν δύο ακόμη διαγωνισμοί, αλλά μπορεί να αγοραστούν έως και χίλια τριακόσια λεωφορεία μέχρι το τέλος της τετραετίας, κατά τον κ. Σταϊκούρα.

Σε μια πρόχειρη αναζήτησή μας στη διεθνή ειδησεογραφία διαπιστώσαμε την προμήθεια κινέζικων λεωφορείων σε πολύ χαμηλότερες τιμές. Για παράδειγμα, το Κατάρ το 2022 αγόρασε χίλια δύο ηλεκτρικά λεωφορεία «YUTONG» έναντι 1,8 δισεκατομμυρίου γιεν ή περί τα 230 εκατομμύρια ευρώ, οπότε πλήρωσε περίπου 230.000 για το καθένα. Χαμηλότερες τιμές βρήκαμε επίσης σε ιστοσελίδες με προσφορές χονδρικής πώλησης, όπως στην «ALIBABA», κάτω από 100.000 δολάρια το κάθε λεωφορείο.

O διαγωνισμός Σπίρτζη του 2019 για την προμήθεια επτακοσίων πενήντα λεωφορείων ήταν συνολικού προϋπολογισμού 461 εκατομμυρίων με ΦΠΑ ή 371 προ ΦΠΑ, οπότε περίπου 495.000 ανά λεωφορείο. Διακινούταν δε ότι θα αγοραστούν ευρωπαϊκά λεωφορεία λόγω των κοινοτικών κανονισμών που λογικά είναι ακριβότερα, αλλά τα κινέζικα που επιλέχθηκαν πέντε χρόνια μετά το διαγωνισμό Σπίρτζη είναι μόλις 10% φθηνότερα.

Η «MERCEDES» και η «VOLVO» κατέθεσαν προσφυγή για τη διάσπαση του διαγωνισμού σε μικρά τμήματα, επιβεβαιώνοντας αυτά που είπε στην επιτροπή ο Υπουργός, σύμφωνα με την οποία δεν υπήρχε ενδιαφέρον για μικρές ποσότητες. Το ερώτημα, λοιπόν, που προκύπτει είναι γιατί γίνεται και γιατί συνεχίζεται.

Όπως αναφέρθηκε δε στην επιτροπή, υπήρξε ακυρωτική απόφαση από το Ελεγκτικό Συνέδριο λόγω τού ότι η εταιρεία είναι στην Κίνα, με βάση τον ν.4412, αλλά τελικά πέρασε. Επομένως υπάρχουν πολλά παράδοξα όσον αφορά στον διαγωνισμό, εκτός από την τεράστια διαφορά των τιμών, που είναι ακριβότερες, έως και πάνω από 200.000 ανά λεωφορείο.

Φαίνεται, τώρα, ότι η χρηματοδότηση θα προέλθει από το Ταμείο Ανάκαμψης, σημειώνοντας πως ο ΟΑΣΑ ανήκει στο Υπερταμείο και δεν εντάσσεται στο δημόσιο τομέα, επομένως η συμβολή του δημοσίου είναι επιδότηση, οπότε αποτελεί απώλεια για τον προϋπολογισμό.

Θα κλείσουμε με τις δύο ερωτήσεις που έχουμε. Πρώτον, πώς προκύπτει η τιμή αγοράς των ανωτέρω λεωφορείων, ποια είναι η προμήθεια του Ομίλου «Κοπελούζου», ως αντιπροσώπου της κινεζικής εταιρείας και ποια η συμμετοχή στη σύμβαση πριν και μετά την υπογραφή.

Δεύτερον, πώς θα χρηματοδοτηθεί η αγορά εάν συμμετέχει το δημόσιο, πώς θα ανακτήσει την έμμεση ενίσχυση προς το Υπερταμείο, που έχει τον ΟΑΣΑ; Τα ποσά του Ταμείου Ανάκαμψης θα είναι δάνεια ή επιχορήγηση; Με τι ύψος επιτόκιο θα δοθούν και ποιος θα τα καταβάλει;

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Κυρία Υπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε Βουλευτά, για το Υπουργείο Υποδομών και Μεταφορών η ηλεκτροκίνηση αποτελεί προτεραιότητα. Έχουμε αποφασίσει να κάνουμε ό,τι απαιτείται για την προώθησή της και ως πολιτεία δίνουμε το παράδειγμα –νομίζω με έντονα πρωτοποριακό τρόπο- με αυτή τη σύμβαση προμήθειας ηλεκτροκίνητων λεωφορείων.

Σχετικά με το πρώτο σκέλος της ερώτησής σας, αναφορικά με την τιμή προμήθειας των λεωφορείων, αν και τα πάντα είναι δημόσια αναρτημένα στη «ΔΙΑΥΓΕΙΑ» για να μπορεί να τα πληροφορηθεί κάθε πολίτης –και εσείς φυσικά και οφείλω να δώσω διευκρινίσεις, για να μη μείνει τίποτα αναπάντητο- θυμίζω ότι για τη συγκεκριμένη σύμβαση προ ολίγων εβδομάδων ενημερώσαμε από κοινού με τον κύριο Υπουργό, τον κ. Χρήστο Σταϊκούρα, την αρμόδια Διαρκή Επιτροπή Παραγωγής και Εμπορίου.

Με τη συγκεκριμένη σύμβαση, την οποία καταθέτω και στα Πρακτικά για να την έχετε, αφ’ ενός αναβαθμίζουμε το συγκοινωνιακό έργο στην Αθήνα και τη Θεσσαλονίκη και αφ’ ετέρου δίνουμε το σήμα για πράσινες μεταφορές για όλους. Τα διακόσια πενήντα ηλεκτροκίνητα λεωφορεία αποτελούν το πρώτο βήμα για τον εκσυγχρονισμό του συστήματος αστικών συγκοινωνιών σε Αθήνα και Θεσσαλονίκη με οχήματα αντιρρυπαντικής τεχνολογίας.

(Στο σημείο αυτό η Υφυπουργός Υποδομών και Μεταφορών κ. Χριστίνα Αλεξοπούλου καταθέτει για τα Πρακτικά την προαναφερθείσα σύμβαση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επί των ερωτημάτων που θέσατε, η τιμή διάθεσης ενός τυπικού, μήκους δηλαδή δώδεκα μέτρων, ηλεκτρικού λεωφορείου αστικού κύκλου σε χώρες της Ευρωπαϊκής Ένωσης κατά την τελευταία τριετία κυμαίνεται σε ένα εύρος μεταξύ 400.000 και 600.000 ευρώ. Οι πρόσφατες ανατιμήσεις κόστους ενέργειας, εξαρτημάτων και παραγωγής λόγω των γνωστών ευρύτερων παραγόντων παγκόσμιας πολιτικής κατάστασης έχουν επιφέρει μια κάποια αύξηση. Έτσι, το εύρος αυτή τη στιγμή υπολογίζεται στα 480.000 έως 700.000 ευρώ.

Σχετικώς με τη συγκεκριμένη σύμβαση, επισημαίνω ότι τα υπό παραγωγή διακόσια πενήντα λεωφορεία συνοδεύονται από εξαιρετικές εγγυήσεις λειτουργίας, οι οποίες ειδικότερα ανέρχονται σε ογδόντα πέντε μήνες για τα λεωφορεία, ενενήντα εννέα μήνες για τους συσσωρευτές των 350 KWh ανά όχημα και εκατόν σαράντα πέντε μήνες, πάνω δηλαδή από δώδεκα χρόνια, για τους φορτιστές αυτών. Υπερβαίνουν, λοιπόν, αισθητά τις μέσες προσφερόμενες εγγυήσεις στην αγορά και καθιστούν ακόμα πιο αποδοτική τη σύμβαση για την πολιτεία και τους Οργανισμούς Αστικών Συγκοινωνιών, καθώς μειώνεται η συχνότητα αλλαγής κρίσιμων εξαρτημάτων και μερών των οχημάτων περιορίζοντας το συνολικό κόστος κύκλου ζωής.

Έτσι, λοιπόν, η τιμή προμήθειας των συγκεκριμένων διακοσίων πενήντα λεωφορείων βρίσκεται σε μία τάξη μεγέθους περί τα 440.000 ευρώ ανά λεωφορείο, περιλαμβανομένου του φορτιστή αυτού σε αμαξοστάσιο. Συνεκτιμώμενου του αφαιρούμενου κόστους εκτελωνισμού 10% επί της αξίας οχήματος για εισαγωγή στην Ελλάδα, προκύπτει ένα σταθμισμένο κόστος λεωφορείου και φορτιστή της τάξης περίπου των 400.000 ευρώ.

Περαιτέρω, η τιμή φορτιστή ισχύος 180 KW εκτιμάται περίπου σε 40.000 ευρώ, καθώς κάθε φορτιστής θα χρησιμοποιείται για τη φόρτιση δύο λεωφορείων παρέχοντας ισχύ έως 90 KW σε κάθε όχημα και αναλογεί ένα κόστος περίπου 20.000 ανά όχημα.

Κατά συνέπεια, η τελική προσφερόμενη τιμή ανά λεωφορείο ανέρχεται σε περίπου 380.000 ευρώ, περιλαμβανομένων των εκτεταμένων εγγυήσεων που υπερκαλύπτουν τις απαιτήσεις του τεύχους της διακήρυξης, σύμφωνα με τις σύγχρονες παραδεκτές ευρωπαϊκές πρακτικές. Και εδώ μπορώ να σας δώσω –θα τα πάρετε και από τα Πρακτικά- και τη διακήρυξη.

(Στο σημείο αυτό η Υφυπουργός Υποδομών και Μεταφορών κ. Χριστίνα Αλεξοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Να προσθέσω ότι στο ποσό αυτό περιλαμβάνονται, μεταξύ άλλων, εγγυημένη αντισκωριακή προστασία δεκαοκτώ ετών, περιβαλλοντικοί φόροι για ελαστικά και συσσωρευτές, κόστος μεταφοράς και ασφάλισης των οχημάτων για μέχρι και σαράντα πέντε ημέρες μετά από την άφιξή τους στους λιμένες Πειραιά και Θεσσαλονίκης. Αποτελεί, λοιπόν, μια συμφέρουσα προμήθεια. Αυτό είναι αναμφισβήτητο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Θέλω δε εδώ να σας σημειώσω ότι η περίπτωση του Κατάρ που αναφέρετε στην ερώτησή σας διαφέρει εντελώς από την περίπτωση της προμήθειας στη χώρα μας. Η σύμβαση του Κατάρ περιελάμβανε οχήματα διαφόρων και τελείως διαφορετικών μεγεθών και τύπων. Επομένως οι δύο περιπτώσεις που λέτε δεν είναι καν συγκρίσιμες. Οι ευρωπαϊκές προδιαγραφές και συνθήκες είναι κατά πάρα πολύ διαφορετικές, σε σχέση με τον υπόλοιπο κόσμο και επακόλουθα διαφέρουν αντίστοιχα και οι απαιτήσεις σε εξοπλισμό και ποιότητα.

Να επισημάνω μόνο ότι το Κατάρ προμηθεύτηκε διακόσια εξήντα ένα λεωφορεία ντίζελ δωδεκάμετρα, εξακόσια εβδομήντα τρία ηλεκτρικά λεωφορεία μίντι 10,9 μέτρων και εξήντα οκτώ υπεραστικά ηλεκτρικά λεωφορεία δωδεκάμετρα, όχι αστικά, όπως τα διακόσια πενήντα για την Ελλάδα. Είναι ξεκάθαρο, λοιπόν, ότι προφανώς δεν μπορούμε να συγκρίνουμε τις δύο αυτές προμήθειες.

Να σας δώσω και άλλες παραμέτρους γι’ αυτή την αλλαγή τιμής;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, παρακαλώ έχετε και τη δευτερολογία σας. Ένα λεπτό.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ένα λεπτό, κύριε Πρόεδρε, ευχαριστώ πολύ.

Η προμήθεια για το Κατάρ δεν περιελάμβανε φορτιστές ή άλλα παρελκόμενα, ενώ το κόστος μεταφοράς διά θαλάσσης είναι κατ’ εκτίμηση περίπου το μισό για εκείνο για τη μεταφορά στην Ελλάδα.

Να διευκρινίσω επιπλέον ότι η συμμετοχή του Ομίλου «Κοπελούζου» δεν διαπιστώνεται στη συγκεκριμένη υπογεγραμμένη σύμβαση. Η σύμβαση υπογράφηκε απευθείας με την κινεζική εταιρεία και από το σώμα της συμβάσεως δεν προκύπτει προμήθεια για τον οποιονδήποτε τρίτο. Η σχέση μεταξύ των δύο, δηλαδή του αναδόχου και του Ομίλου «Κοπελούζου», προφανώς και δεν επηρεάζει το αποτέλεσμα του διαγωνισμού, το συμβατικό τίμημα, το οποίο σε κάθε περίπτωση προήλθε κατόπιν αυτού του ανοικτού διεθνούς διαγωνισμού.

Με ρωτάτε επιπλέον πώς θα χρηματοδοτηθεί η σχετική αγορά και πώς θα ανακτηθεί η τυχούσα ενίσχυση από το δημόσιο. Πρωτίστως να αναφερθεί ότι η σύμβαση εξετάστηκε λεπτομερώς από το Ελεγκτικό Συνέδριο, κύριε συνάδελφε, πέρασε δηλαδή και από δικαστικό έλεγχο. Δεν χρειάζεται να αναφέρω ότι το πλαίσιο χρηματοδότησης των οχημάτων είναι σύμφωνο με τη σύγχρονη ευρωπαϊκή πρακτική και σύμφωνα με το πλαίσιο συνεργασίας Ευρωπαϊκής Ένωσης και Ελλάδας ως κράτους μέλους.

Το Υπουργείο Υποδομών και Μεταφορών ενεργεί ως αναθέτουσα αρχή διασφαλίζοντας τη βέλτιστη δυνατή διαχείριση της διαγωνιστικής διαδικασίας, καθώς και της διαχείρισης και ελέγχου της υλοποίησης της σύμβασης.

Η προμήθεια, λοιπόν, των διακοσίων πενήντα ηλεκτρικών λεωφορείων καλύπτεται στο σύνολό της από το Ταμείο Ανθεκτικότητας και Ανάκαμψης, καθώς έχει ενταχθεί στο έργο Δημόσιες Μεταφορές Ηλεκτροκίνησης, Κωδικός 51811142 της Δράσης 16924. Με την έγκριση της ένταξης του διαγωνισμού προμήθειας των διακοσίων πενήντα ηλεκτρικών λεωφορείων, διασφαλίζεται παράλληλα η έγκριση τόσο του σχετικού προϋπολογισμού όσο και της διαδικασίας που ακολούθησε από την ίδια την Ευρωπαϊκή Επιτροπή.

Κλείνω, κύριε Πρόεδρε.

Σχετικά με το δεύτερο ερώτημά σας για τη δυνατότητα συμπαραγωγής των λεωφορείων και τα λοιπά ζητήματα που θέτετε, οφείλω μόνο να εξηγήσω ότι απλά δεν υπάρχουν οι δυνατότητες για κατασκευή, προφανώς, εργοστασίου παραγωγής ηλεκτρικών οχημάτων σήμερα στην Ελλάδα. Οι επενδύσεις και τα κεφάλαια έρχονται με στοχευμένες πολιτικές, τις οποίες υπηρετεί ο Πρωθυπουργός και το σύνολο βέβαια της Κυβέρνησης.

Η αναβάθμιση της ελληνικής οικονομίας και η εξωστρέφειά της είναι πλέον αυταπόδεικτη. Εν προκειμένω, θυμίζω την επίσημη επίσκεψη του Πρωθυπουργού στην Κίνα πριν από λίγες ημέρες, όπου και επιβεβαιώθηκε η στρατηγική εταιρική σχέση ανάμεσα στις χώρες μας.

Πρέπει λοιπόν να διευκρινίσω ότι η προετοιμασία υποδοχής των υπό κατασκευή λεωφορείων, όπως και η γενικότερη…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Υπουργέ, για τη δευτερολογία σας παρακαλώ.

Ακούστε λίγο, συγγνώμη που σας διακόπτω, αλλά πρέπει να ολοκληρώσετε. Βεβαίως, άφησα περισσότερο χρόνο απ’ ό,τι συνηθίζεται, γιατί έγιναν και πολλά ερωτήματα, κύριε συνάδελφε.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ναι, γι’ αυτό, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Αλλά αυτό δεν σημαίνει ότι δεν υπάρχει ανάγκη αυτοπεριορισμού από όλους.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Βεβαίως.

**ΠΡΟΕΔΡΕΥΩΝ (Γεώργιος Γεωργαντάς):** Δεν μπορεί τα τρία λεπτά να γίνονται οκτώμισι και βεβαίως δεν μπορεί να τίθενται σε γραπτές ερωτήσεις τόσα πολλά ερωτήματα. Παρακαλώ ολοκληρώστε την πρωτομιλία σας και στη δευτερολογία θα έχετε την ευκαιρία να πείτε τα υπόλοιπα.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Κλείνοντας, κύριε Πρόεδρε –και σας ευχαριστώ πολύ, ήταν πράγματι πολλά τα ερωτήματα- από τη μελέτη της συγκεκριμένης σύμβασης, κύριε Βουλευτά, προκύπτει ξεκάθαρα ότι είναι απόλυτα επωφελής, με οικονομικούς όρους για το ελληνικό δημόσιο, αλλά και με κοινωνικούς όρους για το επιβατικό κοινό και τους Έλληνες πολίτες.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Και εγώ ευχαριστώ.

Παρακαλώ, κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Το πώς προκύπτει, εγώ τουλάχιστον, κυρία Υπουργέ, δεν το έχω καταλάβει, αλλά θα μελετήσω αυτά που είπατε και αυτά που καταθέσατε, οπότε θα δω στη συνέχεια πώς θα εξελιχθεί.

Τώρα, στη δευτερολογία, ο Υπουργός του ΣΥΡΙΖΑ κ. Σπίρτζης είχε αναφέρει πως τα λεωφορεία θα κατασκευάζονται στην Ελλάδα από την ΕΛΒΟ –το είχε αναφέρει ο κ. Σπίρτζης-, ενώ, σε ανάλογη δήλωση, είχε προβεί και ο κ. Κώστας Καραμανλής.

Παρεμπιπτόντως, στις Ηνωμένες Πολιτείες επιβάλλεται, πλέον, η εγχώρια συμμετοχή, η εξ ολοκλήρου παραγωγή υλικών δημοσίων συμβάσεων με το «Buy American Act» –το γνωρίζετε- όπως, επίσης, για αγορές τροχαίου υλικού, ειδικά,, δε για ηλεκτρικά εμπορικά οχήματα με το «Inflation Reduction Act». Πρέπει να έχουν εγχώρια προστιθέμενη αξία για να λάβουν φορολογική ενίσχυση –η απλή κοινή λογική, κάτι πρέπει να κερδίσει το κράτος.

Εάν θεωρήσουμε, τώρα, ότι ο συνολικός προϋπολογισμός για την προμήθεια των χιλίων τριακοσίων λεωφορείων –που ανέφερε ο κ. Σταϊκούρας στο σύνολό τους- μπορεί να υπερβεί τα 500 εκατομμύρια, τότε μία συμμετοχή της εγχώριας εταιρείας, έστω και με 20% στην παραγωγή, μπορεί να της εξασφαλίσει κύκλο εργασιών 100 εκατομμυρίων ευρώ και, επιπλέον, σημαντική απασχόληση εργαζομένων –κάτι που οφείλει να μας ενδιαφέρει όλους μας.

Εν προκειμένω, οφείλουμε να σημειώσουμε τα εξής. Πρώτον, ο Όμιλος «Κοπελούζου» –δεν το αναφέραμε τυχαία- που προέρχεται από τον χώρο του αυτοκινήτου διέθετε μια μονάδα που παρήγαγε λεωφορεία τη δεκαετία του 1970.

Δεύτερον, αναφέρθηκε το 2021 ότι η ΕΛΒΟ έχει σχέδιο συμμετοχής στα λεωφορεία. Ισχύει; Το είχε αναφέρει, επίσης, ο κ. Σταϊκούρας κατά τη μεταβίβαση. Εσείς, αν δεν κάνω λάθος, είπατε προηγουμένως «όχι». Στο παρελθόν, πάντως, η ΕΛΒΟ είχε παράγει λεωφορεία και τρόλεϊ για αστικές συγκοινωνίες ενώ δραστηριοποιούταν στην ανακατασκευή και συντήρησή τους. Δυστυχώς, όμως, έχει μείνει αδρανής, οπότε θα πρέπει να εξεταστεί αν είναι σωστό να επιστρέψει στο κράτος, αν και υπάρχουν άλλες ιδιωτικές εταιρείες, όπως η Κιολεΐδης κ.λπ.. Θα μπορούσαν, δε, να χρησιμοποιηθούν αποζημιώσεις από το «Ντίζελ-γκέιτ» για την κάλυψη του κόστους των λεωφορείων, όπως ακριβώς συμβαίνει στις Ηνωμένες Πολιτείες, οι οποίες χρησιμοποιούν τις αποζημιώσεις για την αγορά ηλεκτρικών και άλλων μη ντιζελοκίνητων λεωφορείων. Όλα όσα είπατε για το περιβάλλον ωραία είναι όταν τα ακούει κανείς, αλλά εμάς μας ενδιαφέρει η ελληνική οικονομία.

Εν προκειμένω, έχουμε ρωτήσει επανειλημμένα τον κ. Γεωργιάδη για το «Ντίζελ-γκέιτ» χωρίς, δυστυχώς, αποτέλεσμα. Ποτέ δεν απάντησε. Μας είχε πει ότι δεν υπάρχει νομοθεσία που να προστατεύει τον καταναλωτή, κάτι που αποδεικνύεται βέβαια, από την αισχροκέρδεια και από τα πρόστιμα στις πολυεθνικές. Αλλά το θέμα είναι γιατί δεν διορθώνεται.

Τρίτον, έχουν εγκριθεί από την Ευρωπαϊκή Ένωση επιχορηγήσεις για την παραγωγή μπαταριών ηλεκτρικών αυτοκινήτων γεγονός που σημαίνει ότι θα μπορούσε να τις παράγει και η χώρα μας εκμεταλλευόμενη το νικέλιο της «ΛΑΡΚΟ».

Τέταρτον, ενδεχομένως υπάρχει ενδιαφέρον από τους Κινέζους για επενδύσεις στην Ευρώπη, πόσω μάλλον αφού η χώρα μας είναι κρίσιμο μέρος του «δρόμου του μεταξιού».

Στο πλαίσιο αυτό –για να μη μιλάμε μόνο θεωρητικά- η κινεζική «YINLONG» θα παράγει λεωφορεία στη Σερβία, όπου συνεργάζεται με τοπική εταιρεία, ενώ κινεζικές εταιρείες παράγουν μπαταρίες στην Ευρώπη, όπως στην Ουγγαρία η «CATL» που προμηθεύει και την «YUTONG». Εμείς τι κάνουμε; Εμείς αγοράζουμε στέλνοντας τα χρήματά μας έξω, όπως συμβαίνει και με τον αμυντικό μας εξοπλισμό; Δεν βλέπουμε τι συμβαίνει με εμπορικό μας ισοζύγιο, που είναι συνεχώς ελλειμματικό;

Οι ερωτήσεις μας είναι οι εξής. Πρώτον, θα υπάρχει πρόγραμμα συμπαραγωγής με εγχώριες εταιρείες των λεωφορείων που θα αποκτήσουν οι ΟΑΣΑ, ο ΟΑΣΘ και ενδεχομένως τα ΚΤΕΛ που μισθώνουν γραμμές από τους παραπάνω; Εάν ναι, σε ποιο ποσόν προστιθέμενης αξίας; Ή, εάν κατάλαβα προηγουμένως, δεν θα υπάρχει καθόλου; Και δεύτερον, στην περίπτωση που δεν υπάρχει πρόβλεψη στην κοινοτική νομοθεσία για προτεραιοποίηση της εγχώριας παραγωγής, που είναι απαραίτητη όπως συμβαίνει άλλωστε στις Ηνωμένες Πολιτείες, θα διεκδικήσετε, τουλάχιστον την υιοθέτησή της, πριν την νέα προμήθεια λεωφορείων και άλλων οχημάτων του δημοσίου; Είναι εξαιρετικά σημαντικό για την ελληνική οικονομία. Δεν πρέπει να το αφήνουμε έτσι.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Υπουργέ. Έχετε τον χρόνο για τη δευτερολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κύριε συνάδελφε, στο ερώτημά σας απάντησα νωρίτερα και σε σχέση με το κομμάτι της κινεζικής εταιρείας «YUTONG» που συμμετείχε στον διεθνή διαγωνισμό. Ο τοπικός συνεργάτης είναι η «DAŇKO ENERGY». H προσφορά της αναδόχου εταιρείας μετά από πολλά στάδια και διαδικασίες κρίθηκε από τους αρμοδίους ως η πλέον επωφελής. Από οικονομικής άποψης είναι συμφέρουσα. Από κοινωνικής άποψης θα συνεισφέρει στο συγκοινωνιακό έργο, ενώ από περιβαλλοντικής άποψης είναι η βέλτιστη λόγω των μηδενικών ρύπων.

Πανευρωπαϊκώς κινούμαστε προς την ηλεκτροκίνηση και είμαστε ανάμεσα στους πρωτοπόρους. Τα ηλεκτρικά λεωφορεία αστικού τύπου αποτελούν την πλέον διαδεδομένη σύγχρονη τεχνολογία στον χώρο σύμφωνη με τις τρέχουσες επιταγές της κοινωνικής νομοθεσίας ως προς τη διαχείριση των ρύπων και αναβάθμιση των αστικών συστημάτων συγκοινωνιών. Είμαι σίγουρη ότι, όταν πολύ σύντομα κυκλοφορήσουν, το κοινωνικό αποτύπωμα θα είναι εξαρχής θετικό και οι όποιες επιφυλάξεις, όπως κάποιες ίσως δικές σας αν υπάρχουν -νομίζω τελικά ότι επί της ουσίας δεν υπάρχουν- θα διαλυθούν αμέσως. Κύριος στόχος μας ήταν εξαρχής η προώθηση των πράσινων και έξυπνων μαζικών μεταφορών. Άμεση σχέση με την ηλεκτροκίνηση έχει και η ανανέωση του στόλου των λεωφορείων με την προμήθεια των χιλίων τριακοσίων νέων οχημάτων αντιρρυπαντικής τεχνολογίας ως το τέλος της τετραετίας. Όλα, λοιπόν, κύριε συνάδελφε, βαίνουν σύμφωνα με τα χρονοδιαγράμματα.

Θέλω να σας επισημάνω ότι η θέση σε κυκλοφορία των λεωφορείων είναι κάτι για το οποίο εργαζόμαστε παράλληλα. Η ανανέωση του στόλου των μέσων μαζικής μεταφοράς αποτελεί προτεραιότητα του Υπουργείου μας με σκοπό βέβαια τη βελτίωση της ποιότητας της παρεχόμενης υπηρεσίας προς τους πολίτες. Ήδη δρομολογούνται και τα υπόλοιπα τμήματα του διαγωνισμού με όλα τα νέα οχήματα να είναι αντιρρυπαντικής τεχνολογίας προκειμένου το παρεχόμενο συγκοινωνιακό έργο να είναι ταυτοχρόνως και φιλικό προς το περιβάλλον.

Σε αυτό το σημείο, λοιπόν, θα σας έλεγα ότι στο πλαίσιο αυτού του πρώτου διαγωνισμού, που έχει ξεκινήσει από την προηγούμενη πολιτική ηγεσία, εντός του 2024 προβλέπουμε να αρχίσουν να παραλαμβάνονται σταδιακά και να τίθενται σε κυκλοφορία επιπλέον διακόσια λεωφορεία δωδεκάμετρα CNG και άλλα εκατό δεκαοκτάμετρα. Αυτά τα οχήματα πέραν του καθαρού περιβαλλοντικού αποτυπώματος θα αναβαθμίσουν ακόμα περισσότερο και την ποιότητα των υπηρεσιών προς το επιβατικό κοινό.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πολύ, κυρία Υπουργέ.

Θα συζητηθεί, τώρα, η δέκατη όγδοη με αριθμό 363/9-11-2023 επίκαιρη ερώτηση του δεύτερου κύκλου του Βουλευτή Ρεθύμνου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χνάρη, προς τον Υπουργό Αγροτικής Ανάπτυξης και Τροφίμων, με θέμα: «Λάθη και αστοχίες στην προκαταβολή της βασικής ενίσχυσης στους παραγωγούς του πρωτογενή τομέα».

Την ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Σταύρος Κελέτσης.

Παρακαλώ, κύριε συνάδελφε, έχετε τον λόγο.

**ΕΜΜΑΝΟΥΗΛ ΧΝΑΡΗΣ:** Κύριε Υπουργέ, όπως είναι γνωστό, στις 27 Οκτωβρίου καταβλήθηκε η μικρότερη προκαταβολή βασικής ενίσχυσης των τελευταίων χρόνων στο πλαίσιο εφαρμογής της νέας ΚΑΠ. Τα ποσά που καταβλήθηκαν παρουσιάζουν μεγάλη απόκλιση από τα αναμενόμενα με ό,τι αυτό συνεπάγεται για τη συνέχιση της παραγωγικής διαδικασίας.

Η νέα ΚΑΠ η οποία έγινε χωρίς καμμία διαβούλευση με τους αγρότες και όλους τους αρμόδιους φορείς και το τελικό σχέδιο της οποίας κρίθηκε από την Ευρωπαϊκή Ένωση τον Νοέμβριο του 2022, φέρει τη σφραγίδα της Κυβέρνησης της Νέας Δημοκρατίας. Παρ’ όλα αυτά είδαμε ότι καταφέρατε να μην εφαρμόσετε ούτε καν αυτά που ψηφίσατε. Αυτό αποδεικνύεται με την εφαρμογή της εσωτερικής σύγκλισης η οποία έπρεπε να γίνει σταδιακά μέχρι το 2027. Απεναντίας είχαμε πολλές περιπτώσεις στις οποίες τα ποσά που καταβλήθηκαν είναι πολύ χαμηλότερα από τον μέσο όρο και στις τρεις κατηγορίες δικαιωμάτων. Επίσης, η βασική ενίσχυση σύμφωνα με τον σχεδιασμό σας είχε διαμορφωθεί στο ποσό των 829 εκατομμυρίων ευρώ, 239 εκατομμύρια λιγότερα από το 2022 και έπρεπε να καταβληθεί βάσει του 70% το ποσό των 580 εκατομμυρίων ευρώ. Αντιθέτως καταβλήθηκαν 488, δηλαδή 92 εκατομμύρια λιγότερα.

Ανεξάρτητα αν το Υπουργείο σας προσπαθεί να μεταφέρει τις ευθύνες στον ΟΠΕΚΕΠΕ και ο ΟΠΕΚΕΠΕ στο Υπουργείο, αποτελείτε αναπόσπαστα μέρη της ίδιας Κυβέρνησης και εν τέλει ξέρουμε ότι μέσα από αυτό το μεγάλο φιάσκο της καταβολής των επιδοτήσεων το μεγάλο θύμα είναι ο Έλληνας αγρότης. Γι’ αυτόν τον λόγο σάς ερωτώ πού οφείλονται οι αστοχίες στην προκαταβολή της βασικής ενίσχυσης και γιατί είναι η μικρότερη πληρωμή που καταβλήθηκε στα τελευταία έτη; Ποιο είναι το χρονοδιάγραμμα των επόμενων πληρωμών; Τι προβλέπεται για τους νεοεισερχόμενους αγρότες και γι’ αυτούς που δεν πληρώθηκαν, γιατί υπήρξαν καθυστερήσεις στην έκδοση των υπουργικών αποφάσεων και στην τεχνική υποστήριξη του ΟΠΕΚ; Και τέλος επεξεργάζεστε την αναθεώρηση της νέας ΚΑΠ;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για την πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς να πω ότι σε σχέση με την εφαρμογή της νέας Κοινής Αγροτικής Πολιτικής όλοι γνωρίζαμε εξαρχής ότι η στόχευση πλέον της νέας αυτής περιόδου 2021 - 2027 βασίζεται σε νέες αρχές και επιδιώκει, σε σχέση με τις παλαιότερες περιόδους, νέες στοχεύσεις. Οι βασικές στοχεύσεις της νέας ΚΑΠ είναι η ψηφιοποίηση της γεωργίας και η πράσινη γεωργία. Στο πλαίσιο αυτό κινηθήκαμε και εμείς πολύ έγκαιρα σε σχέση με τα υπόλοιπα κράτη της Ευρωπαϊκής Ένωσης και ήμασταν από τους πρώτους, αν όχι οι πρώτοι, που υποβάλαμε το στρατηγικό σχέδιο της νέας ΚΑΠ.

Και η προηγούμενη ηγεσία του Υπουργείου μας, αλλά και εμείς μόλις αναλάβαμε εκείνο στο οποίο επικεντρώσαμε όλες μας τις δυνάμεις και τις προσπάθειες ήταν σε σχέση με τον ΟΠΕΚΕΠΕ να προχωρήσουμε σε έγκαιρες και αξιόπιστες πληρωμές και κυρίως σε αυτές τις πληρωμές, αλλά και στην όλη λειτουργία του οργανισμού να υπάρχει διαφάνεια και λογοδοσία τόσο προς την πολιτική ηγεσία όσο και προς τους αγρότες μας.

Σε ό,τι αφορά, λοιπόν, την εφαρμογή της νέας ΚΑΠ, πρέπει κατ’ αρχάς να τονίσω ότι η χώρα μας είναι από τις λίγες χώρες της Ευρωπαϊκής Ένωσης που δεν έχασε χρήματα. Είχαμε, δηλαδή, 19 δισεκατομμύρια και το ποσό αυτό παρέμεινε, κάτι που ήταν μια μεγάλη επιτυχία της Κυβέρνησης και του Πρωθυπουργού προσωπικά.

Όμως, όπως είπα, έγινε μια αναμόρφωση και αναδιάταξη σε σχέση με τις στοχεύσεις. Όλοι γνωρίζαμε ότι για το 2023 η βασική ενίσχυση ήταν μειωμένη σε σχέση με τη βασική ενίσχυση που δόθηκε το 2022. Όλοι γνωρίζαμε ότι από το 1 εκατομμύριο 50 χιλιάδες ευρώ, τα οποία ήταν το 2022, θα έφτανε στα 829. Εκ των πραγμάτων, λοιπόν, η βασική ενίσχυση θα ήταν μειωμένη σε μία μεσοσταθμική, ας το πούμε, κατά μέσο όρο μείωση κατά 21,5% περίπου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Προσέξτε, εδώ πρέπει να τονίσουμε ότι το συνολικό ποσό το οποίο θα διανεμηθεί τελικά στους αγρότες με τις ενισχύσεις δεν πρόκειται να είναι μειωμένο ή να χαθεί, αλλά θα κατευθυνθεί και πάλι προς τους ίδιους δικαιούχους, προς τους αγρότες μας μέσω της αναδιανεμητικής ενίσχυσης, τις νέες συνδεδεμένες ενισχύσεις και τα τομεακά προγράμματα, τα οικολογικά σχήματα κ.λπ.. Συνεπώς πράγματι η βασική ενίσχυση συνολικά ήταν μειωμένη κατ’ αυτό το ποσοστό που είπα. Όμως, αυτό ήταν κάτι το οποίο ήταν γνωστό εκ των προτέρων.

Επιπλέον, επαναλαμβάνω ότι τα χρήματα που δε θα χαθούν θα πάνε και πάλι στους αγρότες μας με τις πληρωμές της συνδεδεμένης, της αναδιανεμητικής που πηγαίνει στους νέους και στα τομεακά προγράμματα, τα οποία και θα πληρωθούν μέχρι το τέλος του έτους.

Επειδή ο χρόνος μου έχει ήδη λήξει, για τα υπόλοιπα και λεπτομέρειες θα σας τα πω στη δευτερολογία μου, προκειμένου να απαντήσω και σε ενδεχόμενα νέα επιχειρήματα που θα θέσετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και δύο συνοδοί εκπαιδευτικοί συνοδοί τους από το Γενικό Λύκειο Φιλιατρών (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Ορίστε, κύριε συνάδελφε, έχετε τον λόγο για τη δευτερολογία σας.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κύριε Υπουργέ, δεν μας απαντήσατε για τα 92 εκατομμύρια που λείπουν και για το αν προγραμματίζεται μια συμπληρωματική πληρωμή. Επίσης, δεν μας απαντήσατε αν θα αποκαταστήσετε την αδικία της εσωτερικής σύγκλισης, γιατί είπα προηγουμένως ότι πολλοί παραγωγοί ενισχύθηκαν πολύ κάτω από τον μέσο όρο της εσωτερικής σύγκλισης. Επιπλέον, δεν μας είπατε για το χρονοδιάγραμμα των πληρωμών, πότε θα γίνει η καταβολή της συνδεδεμένης ενίσχυσης και πότε τα οικολογικά σχήματα. Τέλος, δεν μας είπατε για το εθνικό απόθεμα. Δεν έχετε καταβάλει το εθνικό απόθεμα. Ενώ είναι ευρωπαϊκή επιταγή η καταβολή του εθνικού αποθέματος, γιατί είναι χρήματα τα οποία κόβονται από τους παλιούς παραγωγούς, περίπου 2%, και καταβάλλονται σε νεοεισερχόμενους, μέχρι στιγμής ούτε το 2022 έχει γίνει η καταβολή του εθνικού αποθέματος ούτε το 2023, ακόμα και σε περιπτώσεις παραγωγών, ιδιαίτερα σε κτηνοτρόφους οι οποίοι έχουν ιδιόκτητα στρέμματα και ζωικό κεφάλαιο. Γι’ αυτό θα ήθελα μια απάντηση.

Επίσης, ήθελα να σας ρωτήσω, αν έχετε υπ’ όψιν σας, για τα οικολογικά σχήματα. Επειδή στις περισσότερες περιπτώσεις είναι στην ουσία τελείως ανεφάρμοστα, ήθελα να σας ρωτήσω αν είστε προετοιμασμένοι να γίνει μια σωστή καταβολή των ενισχύσεων. Και όπως ξέρουμε, επειδή τα οικολογικά σχήματα αντικαθιστούν το «πρασίνισμα» -κάθε χρόνο το «πρασίνισμα» δινόταν τα Χριστούγεννα, η συνολική καταβολή- φέτος πότε έχετε σκοπό να καταβάλετε τα οικολογικά σχήματα; Επίσης, έχετε σκοπό να προχωρήσετε σε τροποποίηση της νέας ΚΑΠ και σε ποιες περιπτώσεις θέλετε να προχωρήσετε; Θα ήθελα να πω ότι δεν μπορεί μια χώρα να έχει δεκαέξι, δεκαεπτά συνδεδεμένα προϊόντα. Μια χώρα έχει συγκεκριμένες προτεραιότητες και σε πολλές περιπτώσεις έχετε αφήσει έξω και σημαντικά προϊόντα, όπως είναι το ελαιόλαδο.

Ακόμα, θα ήθελα να σας ρωτήσω αν έχετε σκοπό να ενισχύσετε τη βασική ενίσχυση έναντι των οικολογικών σχημάτων που βλέπουμε ότι υπάρχει πρόβλημα και πολλοί παραγωγοί δεν θα πάρουν τα χρήματά τους.

Επιπλέον, κύριε Υπουργέ, η Κυβέρνησή σας δεν είναι νέα. Είναι ο πέμπτος χρόνος διακυβέρνησης. Μέχρι σήμερα έχουν αλλάξει τέσσερις Υπουργοί και τέσσερις πρόεδροι των ΟΠΕΚΕΠΕ. Το μόνο πράγμα στο οποίο θα μπορούσαμε να συμφωνήσουμε είναι ότι δεν μπορεί να φέρει την ευθύνη ένας Υπουργός, αλλά η ευθύνη οφείλεται συνολικά και αποκλειστικά στην ανικανότητα του δήθεν επιτελικού κράτους της Νέας Δημοκρατίας. Με την Κυβέρνησή σας η λέξη «επιτελικό» έχει χάσει κάθε νόημα.

Τέλος, θα ήθελα να πω ότι οι Έλληνες αγρότες έχουν και γνώμη και κρίση και είμαι σίγουρος ότι το επόμενο διάστημα θα το δείξουν.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για τη δευτερολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, σε σχέση με το τι λένε και τι θα πουν οι Έλληνες αγρότες και ο ελληνικός λαός στο προσεχές διάστημα, τουλάχιστον αυτή την ώρα δεν νομίζω ότι πρέπει να μιλάτε και να αναφέρεστε σε αυτό, γιατί είναι πολύ πρόσφατες οι εκλογικές αναμετρήσεις, τόσο οι εθνικές εκλογές όσο και οι περιφερειακές και οι δημοτικές και τα αποτελέσματα είναι γνωστά. Στην ουσία υπάρχει μία Κυβέρνηση, μία παράταξη ισχυρή που κυβερνά τη χώρα και ψάχνουμε την Αντιπολίτευση. Κατά συνέπεια το να μιλάμε σε αυτό το επίπεδο και σε αυτό το κεφάλαιο, νομίζω δεν είναι και ό,τι πιο προνομιακό και για εσάς, αλλά και για την Αξιωματική Αντιπολίτευση.

Όμως, ας πάμε στην ουσία, γιατί αυτά είναι πολιτικά επιχειρήματα πάνω σε θέματα που θέσατε κι εσείς γενικότερα. Κοιτάξτε, όλοι ξέραμε ότι η διάρθρωση της νέας ΚΑΠ είναι διαφορετική από τις προηγούμενες. Όχι από την προηγούμενη, αλλά από τις προηγούμενες, κάτι που ήταν μια στρατηγική επιλογή τόσο της Ευρωπαϊκής Ένωσης, αλλά και όλων των χωρών που συμμετέχουν.

Πράγματι υπήρξαν αλλαγές για τις οποίες όσον αφορά στο κομμάτι του πυλώνα 1, ξέραμε όλοι ότι θα έχουμε μείωση του προϋπολογισμού. Και ήταν αυτό το κομμάτι που πληρώθηκε τώρα στις 27 του μηνός ως προκαταβολή 70% για τη βασική ενίσχυση, όπως λέμε.

Από εκεί και πέρα, ξέρετε ότι υπάρχει μία διάρθρωση που έχει να κάνει με την εσωτερική σύγκλιση των δικαιωμάτων και με τους ελέγχους μέσω της διαδικασίας του monitoring, που είναι ασφαλώς πιο αυστηροί. Και πρέπει να πούμε ότι επηρέασε σημαντικά και τις καταβολές και τα ποσά που πληρώθηκαν η απόφαση της 9-5-2023 της πολιτικής ηγεσίας του Υπουργείου Αγροτικής Ανάπτυξης τότε -της υπηρεσιακής κυβέρνησης, θυμίζω- να συνδέσει την ενεργοποίηση δικαιωμάτων βοσκοτόπων στην περιφέρεια με την ταυτόχρονη ύπαρξη και δήλωση ζωικού κεφαλαίου. Ξέρετε πολύ καλά ότι αυτή η απόφαση επηρέασε πράγματι τις πληρωμές, διότι όλες εκείνες οι εκτάσεις, οι βοσκότοποι που δεν συνδέθηκαν με ζωικό κεφάλαιο δεν δικαιούνταν και δεν πήραν την ενίσχυση. Αυτός, λοιπόν, ήταν ένας σημαντικός παράγοντας ειδικά για εσάς εκεί στην περιοχή της Κρήτης και καταλαβαίνω ότι επηρέασε σημαντικά τα ποσά των πληρωμών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Κύριε Πρόεδρε, θα χρειαστώ ένα λεπτό ακόμα, γιατί τα ερωτήματα που τέθηκαν ήταν πολλά.

**ΠΡΟΕΔΡΕΥΩΝ (Γεώργιος Γεωργαντάς):** Έχετε την άνεση, κύριε Υπουργέ.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ένας άλλος λόγος αυτής της μείωσης ήταν οι έλεγχοι που έγιναν για διάφορους λόγους, εφαρμόζοντας φυσικά τους κανονισμούς και τους νόμους του ελληνικού κράτους. Κατόπιν των ελέγχων που έκανε ο ΟΠΕΚΕΠΕ, δεσμεύτηκαν περίπου έξι χιλιάδες ΑΦΜ.

Τελικά ενεργοποιήθηκαν τρία εκατομμύρια οκτακόσια τριάντα πέντε οκτακόσια είκοσι ένα δικαιώματα και καταβλήθηκαν μετά τις δεσμεύσεις 488.384.809 ευρώ, που ισοδυναμεί ακριβώς με το 70% του ολικού ποσού πληρωμής.

Σχετικά τώρα με το δεύτερο ερώτημά σας για το εθνικό απόθεμα και για τον χρόνο καταβολής, πρέπει να σας πω ότι θα γίνει τον Δεκέμβριο μαζί με την εξόφληση της βασικής καταβολής.

Σχετικά με την τεχνική υποστήριξη που ρωτήσατε στην ερώτησή σας, πρέπει να σας πω ότι έχει ήδη ολοκληρωθεί ο διαγωνισμός για την τεχνική υποστήριξη της ΚΑΠ 2023-2027 και κατακυρώθηκε σε ένωση δύο εταιρειών, της «NEUROPUBLIC COGNITERA». Ήδη έχει ολοκληρωθεί ο προσυμβατικός έλεγχος από το Ζ΄ Κλιμάκιο του Ελεγκτικού Συνεδρίου και έχει εγκριθεί.

Στις 13-11-2023 προσκλήθηκε η ανάδοχος από την ηγεσία του ΟΠΕΚΕΠΕ εντός δεκαπέντε ημερών να προσέλθει προκειμένου να υπογραφεί και η σύμβαση. Οπότε σε σχέση με την τεχνική υποστήριξη, έχει ολοκληρωθεί η διαδικασία.

Αναφορικά με το θέμα της αναθεώρησης της ΚΑΠ, να σας πω ότι οι αρμόδιες υπηρεσίες και οι φορείς του Υπουργείου μας έχουν εργαστεί για την πρώτη τροποποίηση του στρατηγικού σχεδίου. Από πλευράς μας έχουν αποσταλεί οι προτάσεις στην Ευρωπαϊκή Ένωση και είμαστε στη φάση απαντήσεων από πλευράς μας στις ερωτήσεις που έθεσε η Ευρωπαϊκή Επιτροπή.

Κατά συνέπεια σε πολύ λίγο χρόνο θα ολοκληρωθεί και αυτό το κομμάτι της πρώτης τροποποίησης του στρατηγικού σχεδίου της ΚΑΠ.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Θα συνεχίζουμε με τη εικοστή έβδομη με αριθμό 379/13-11-2023 επίκαιρη ερώτηση του δεύτερου κύκλου του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ιλχάν Αχμέτ προς τον Υπουργό Αγροτικής Ανάπτυξης και Τροφίμων, με θέμα: «Οι πυρόπληκτες περιοχές της Περιφερειακής Ενότητας (Π.Ε.) Ροδόπης εξαιρούνται από τα δεκαοκτώ μέτρα αποκατάστασης των πληγέντων και της ανάταξης της αγροτικής παραγωγής που ανακοινώθηκαν για τον Έβρο;».

Θα απαντήσει ο Υπουργός Αγροτικής Ανάπτυξης και Τροφίμων κ. Σταύρος Κελέτσης.

Παρακαλώ, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Πριν αναπτύξω την επίκαιρη ερώτησή μου, θα ήθελα να συγχαρώ τον συντοπίτη μου από τον Έβρο Σταύρο Κελέτση και να του ευχηθώ να έχει καλή επιτυχία στα καθήκοντά του. Νομίζω ότι βρίσκεται σε ένα νευραλγικό Υπουργείο που θα βοηθήσει την περιοχή μας.

Αγαπητέ μου Υπουργέ, στις 8 Νοεμβρίου έγιναν κάποιες ανακοινώσεις από το Υπουργείο σας και συγκεκριμένα από τον κ. Λευτέρη Αυγενάκη, ο οποίος ανακοίνωσε περίπου δεκαέξι μέτρα στήριξης για τη Θεσσαλία και είπε ότι αυτά τα μέτρα θα ισχύσουν εις ολόκληρον και για τους πυρόπληκτους στον Έβρο. Μπορώ να πω ότι τα περισσότερα από αυτά τα δεκαέξι μέτρα είναι, όντως, αποτελεσματικά, αισιόδοξα, μπορούσαν να συμπληρωθούν με μια άλλη φιλοσοφία κατ’ εμάς στο ΠΑΣΟΚ, αλλά νομίζω ότι είναι υπεραρκετά.

Το πρόβλημα, όμως, κύριε Υπουργέ, είναι το εξής: Όταν διαβάσαμε τις ανακοινώσεις, είδαμε ότι εξαιρείται ακόμα μια μεγάλη πυρόπληκτη περιοχή, όπως είναι ο Νομός Ροδόπης. Και θέλω να σας θυμίσω ότι στη δήλωση του Υπουργού σας κ. Αυγενάκη λέει κατά γράμμα ότι η πυρκαγιά στον Έβρο και σε τμήμα της Ροδόπης –ο ίδιος το λέει- ήταν χωρίς αμφιβολία η μεγαλύτερη πυρκαγιά που έπληξε την ευρωπαϊκή ήπειρο.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και παρ’ όλο που στη Ροδόπη έχουν καεί στο σύνολο περίπου πενήντα έξι χιλιάδες στρέμματα, στον Δήμο Ιάσμου, στο χωριό Μίσχος, στο Μεγάλο Πιστό, στον Ληνό, στον Πολύανθο, στον Δήμο Κομοτηνής στη Γρατινή, στον Δήμο Μαρώνειας-Σαπών –η φωτιά, μάλιστα, στον Δήμο Μαρώνειας-Σαπών ήταν επέκταση της φωτιάς στον Έβρο, ενώ οι άλλες δύο εστίες ήταν ταυτόχρονες, ξεχωριστές, αλλά την ίδια περίοδο- δεν υπάρχει καμμία πρόβλεψη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ενδεικτικά θα σας αναφέρω μόνο δύο και στη δευτερολογία μου θα πω κι άλλες. Για παράδειγμα, είναι θετικό ότι και οι εκατόν εξήντα αρχικές επενδύσεις και σχέδια βελτίωσης στον Έβρο θα ενταχθούν όλα, επειδή θεωρείται πυρόπληκτη περιοχή. Γιατί να μην ενταχθούν και τα ογδόντα οκτώ της Ροδόπης;

Για παράδειγμα, λέτε για την αγροτική οδοποιία ότι, όντως, είναι θετικό μέτρο για τον Δήμο Σουφλίου. Γιατί να μη γίνει και στον Δήμο Ιάσμου, στα χωριά μας εκεί επάνω, αγροτική οδοποιία με το πρόγραμμα χρηματοδότησης LEADER; Γιατί να μη γίνει στον Δήμο Μαρώνειας;

Άρα σας ερωτώ τα εξής και στη δευτερολογία μου θα συνεχίσω. Σκέφτεστε να συμπεριλάβετε τη Ροδόπη στα μέτρα που θα ανακοινώσετε, στο μέτρο που μπορείτε; Ποια μέτρα συμπεριλαμβάνετε για τη Ροδόπη;

Κατά δεύτερον, ποια ειδικότερα μέτρα από εκείνα που ανακοινώσατε για τις πυρόπληκτες περιοχές του Έβρου σκέφτεστε να εξειδικεύσετε για τις αντίστοιχες πυρόπληκτες περιοχές της Ροδόπης;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τοN λόγο για την πρωτολογία σας.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Κύριε συνάδελφε, κατ’ αρχάς σας ευχαριστώ για τα καλά σας λόγια, τα θερμά σας λόγια, τις ευχές σας και πιστεύω ότι πράγματι είναι ειλικρινείς. Αγωνιζόμαστε και οι δύο εδώ και πολλά χρόνια για την περιοχή της Θράκης, μια ακριτική περιοχή, εγώ για τον Έβρο, εσείς για τη Ροδόπη, αλλά όλοι μαζί για την περιοχή της Θράκης. Ευχαριστώ πολύ, πραγματικά, για τις ευχές σας αυτές.

Τώρα σε ό,τι αφορά τις ανακοινώσεις που έγιναν, θα είμαι ξεκάθαρος. Οι ανακοινώσεις από την πρώτη στιγμή –αυτό που είπε ο Υπουργός κ. Αυγενάκης- ήταν ότι αφορούσαν τις πυρόπληκτες περιοχές του Έβρου και της Ροδόπης, διότι η φωτιά δεν είχε σύνορα, αλλά επεκτάθηκε και στις περιοχές της Ροδόπης. Κατά συνέπεια σε ό,τι αφορά τα μέτρα που θα εφαρμόσουμε στον Έβρο, θα εφαρμοστούν και στη Ροδόπη. Ήδη, πρέπει να πω τα εξής: Τα μέτρα εξαγγέλθηκαν στις 7 του μηνός. Στις 8 του μηνός έγινε η καταβολή των αποζημιώσεων στους κτηνοτρόφους. Δεν έγινε μόνο στον Έβρο, έγινε και στους κτηνοτρόφους της Ροδόπης, μαζί, από τον ΕΛΓΑ, ακριβώς γιατί –επαναλαμβάνω- τα αντιμετωπίζουμε κατά τον ίδιο τρόπο.

Βεβαίως, τώρα εκκρεμεί η προκήρυξη του μέτρου 5.2. Εκεί, λοιπόν, θα δούμε το πώς θα εξειδικευτεί η επέκταση των σχεδίων βελτίωσης σε όλους τους ενδιαφερόμενους και υποψηφίους στο Νομό Έβρου, όπως ακριβώς έγινε και στη Θεσσαλία. Όταν θα το εφαρμόσουμε, ακριβώς θα δούμε πώς θα το εφαρμόσουμε και αυτό.

Σας ενημερώνω δε ότι στην τροπολογία που ετοιμάζουμε, ανάλογη με αυτήν που ίσχυσε για τη Θεσσαλία, για το ακατάσχετο των αποζημιώσεων που δίνονται στους αγρότες μας και τους κτηνοτρόφους μας, περιγράφονται οι περιοχές οι πυρόπληκτες για τους κατοίκους των οποίων θα ισχύσει το ακατάσχετο και βέβαια μέσα σε αυτές περιλαμβάνονται –γιατί ακριβώς μεταφέρουμε τις περιοχές όπως περιγράφονται στην ΚΥΑ- και οι περιοχές οι δικές σας της Ροδόπης.

Κατά συνέπεια, νομίζω ότι δεν πρέπει να υπάρχει ανησυχία για το κατά πόσον και αν τα μέτρα αυτά θα εφαρμοστούν και για την περιοχή της πυρόπληκτης Ροδόπης.

**ΠΡΟΕΔΡΕΥΩΝ (Γεώργιος Λαμπρούλης):** Ωραία.

Ορίστε, κύριε συνάδελφε, έχετε τον λόγο για τη δευτερολογία σας.

**ΙΛΧΑΝ ΑΧΜΕΤ:** Κύριε Υπουργέ, είναι ενθαρρυντικό και καλό να πούμε σήμερα ότι σε αυτά τα μέτρα που ανακοινώθηκαν σε αυτή τη συνέντευξη από την πολιτική ηγεσία και εσάς προσωπικά, θα συμπεριλαμβάνεται και ο Νομός Ροδόπης. Είναι ένα θετικό μήνυμα ως προς τους πυρόπληκτους της περιοχής. Θα το δούμε βέβαια στην πράξη. Όντως καταβλήθηκαν αυτά που είπατε στις 8 Νοεμβρίου, αλλά στη δευτερολογία μου θέλω να σταθώ περισσότερο σε κάποια μέτρα κι εσείς να εξειδικεύσετε περισσότερο, αν μπορείτε αυτή τη στιγμή, συγκεκριμένα για κάποια μέτρα.

Μιλάμε για το Μέτρο 5.2, ιδίως για τη δωρεάν ανακατασκευή στάβλων στις κτηνοτροφικές εγκαταστάσεις που λειτουργούν, βέβαια, με άδεια. Έχουν καεί πάρα πολλές εγκαταστάσεις και στα δικά μας τα χωριά στον Νομό Ροδόπης, στον Πολύανθο, στον Ληνό. Αυτοί οι άνθρωποι περιμένουν να έχουν την ίση αντιμετώπιση ενώπιον του νόμου ως πυρόπληκτες περιοχές. Είπατε, βέβαια, ότι θα το επεξεργαστείτε, αλλά θέλω, αν μπορείτε, να έχω μια πολιτική δέσμευση.

Για τα σχέδια βελτίωσης τα είπαμε. Αφορά ογδόντα οκτώ ανθρώπους σε αυτές τις περιοχές του Νομού Ροδόπης.

Για τους μελισσοκόμους, θα δώσω τρία-τέσσερα παραδείγματα. Τα μέτρα για τους μελισσοκόμους της Θεσσαλίας που θα ισχύσουν για τον Έβρο πρέπει να ισχύσουν βέβαια και για τους Ροδοπίτες μελισσοκόμους.

Θα μείνω πολύ περισσότερο στην αγροτική οδοποιία και θα κλείσω την ομιλία μου, κύριε Πρόεδρε. Οπωσδήποτε τα λεφτά μπορεί να φαίνονται πολλά, αλλά αυτά τα έργα που θα γίνουν μέσω του «LEADER», αν αυξηθούν τα πρόσθετα, θα βοηθήσουν την αγροτική οδοποιία και στην πρόληψη της φωτιάς ή ακόμα και στην κατάσβεση της φωτιάς αν και εφόσον δημιουργηθεί κάποτε. Διότι γνωρίζετε πολύ καλά ότι η αγροτική οδοποιία δεν εξυπηρετεί μόνο τους αγρότες στην περιοχή να πηγαίνουν πιο άνετα στα χωράφια τους να καλλιεργούν και αυτό να βοηθήσει στη βιωσιμότητα και στην ανάπτυξη, αλλά εξυπηρετεί και την πολιτική προστασία.

Άρα, κύριε Υπουργέ, θέλω οπωσδήποτε όσα κονδύλια διαθέτει η χώρα μας μέσω των ευρωπαϊκών κονδυλίων να διοχετευθούν και στη Ροδόπη στην πρόσθετη χρηματοδότηση για έργα στους δήμους αγροτικής οδοποιίας, δηλαδή, στον Δήμο Ιάσμου, στον Δήμο Κομοτηνής και βέβαια στον Δήμο Μαρώνειας, ώστε να μπορέσουν να αξιοποιηθούν προς αυτήν την κατεύθυνση.

**ΠΡΟΕΔΡΕΥΩΝ (Γεώργιος Λαμπρούλης):** Ο κύριος Υπουργός έχει τον λόγο για τη δευτερολογία του.

**ΣΤΑΥΡΟΣ ΚΕΛΕΤΣΗΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, σας είπα και πάλι ότι αυτό που ανακοινώσαμε στις 7 Νοεμβρίου για τις πυρόπληκτες περιοχές αφορούσε τον Έβρο και φυσικά το κομμάτι εκείνο της Ροδόπης, το οποίο έχει υποστεί τη μεγάλη πυρκαγιά που ξέσπασε και κράτησε μέχρι τον Σεπτέμβριο στην περιοχή.

Τώρα, σε σχέση με την αγροτική οδοποιία, πρέπει να σας πω ότι οι κυρίως πυρόπληκτοι δήμοι που υπέστησαν τεράστιες ζημιές και άμεσα από τις πυρκαγιές, αλλά και λόγω του ότι βαριά οχήματα κυκλοφορούσαν στους δρόμους, προκειμένου να γίνει η κατάσβεση της φωτιάς, είναι οι δήμοι της Αλεξανδρούπολης και του Σουφλίου. Γι’ αυτό και ανακοινώσαμε μέσω «LEADER» ένα ποσό μέχρι 2 εκατομμύρια ευρώ, που αφορά την αποκατάσταση της αγροτικής οδοποιίας σε αυτούς τους δύο πυρόπληκτους δήμους.

Φυσικά, πρόγραμμα αγροτικής οδοποιίας θα ανακοινωθεί και για τις υπόλοιπες περιοχές, οπότε θα το δούμε και για τις δικές σας περιοχές και βέβαια, καλό είναι να δούμε τι ανάγκες έχουν και ποιες ανάγκες εξ αυτών δημιουργήθηκαν από την πυρκαγιά, διότι εδώ, στην περίπτωση της Αλεξανδρούπολης και του Σουφλίου οι ζημιές για τις οποίες μιλάμε προκλήθηκαν από την πυρκαγιά, γι’ αυτό και ανακοινώσαμε συγκεκριμένα αυτούς τους δύο δήμους.

Συνεπώς, θα δούμε και τους υπόλοιπους δήμους της περιοχής της Ροδόπης, εάν έχουν υποστεί παρόμοια προβλήματα και ζημιές και θα υπάρξει αντίστοιχη πρόνοια και σε αυτές τις περιοχές.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν προχωρήσουμε στη συζήτηση της επόμενης επίκαιρης ερώτησης θα κάνουμε μία διακοπή της συνεδρίασης και θα συνεχίσουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στην επόμενη επίκαιρη ερώτηση.

Θα συζητηθεί τώρα η έβδομη με αριθμό 385/13-11-2023 επίκαιρη ερώτηση δεύτερου κύκλου της Βουλευτού Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Ανάπτυξης, με θέμα: «Η αδυναμία της Κυβέρνησης να αντιμετωπίσει την ακρίβεια-αισχροκέρδεια, τα μέτρα που πρέπει να ληφθούν για την προστασία της ελληνικής κοινωνίας».

Θα απαντήσει ο Υπουργός Ανάπτυξης κ. Κωνσταντίνος Σκρέκας.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Σε περίοδο κατά την οποία ο ελληνικός λαός καλείται να αντεπεξέλθει σε ένα ανεξέλεγκτο ράλι των τιμών κάθε είδους καταναλωτικού αγαθού, η Κυβέρνηση, όπως προκύπτει από πρόσφατα δημοσιεύματα, αλλά και εμφανίσεις στελεχών της σε τηλεοπτικές εκπομπές, αναλώνεται στο να εγκαλεί την Επιτροπή Ανταγωνισμού για απουσία ελέγχων στα τρόφιμα.

Η προβαλλόμενη από τα μέσα μαζικής ενημέρωσης διαμάχη κυβέρνησης - επιτροπής, η οποία αφήνει τους καταναλωτές αν όχι προβληματισμένους, τότε παντελώς αδιάφορους, αναδεικνύει, τέσσερις μήνες από την ψήφιση του ν.5045/26-7-2023 για την περιστολή φαινομένων αθέμιτης κερδοφορίας και αισχροκέρδειας, ότι αυτά δεν αντιμετωπίστηκαν.

Ομοίως η με αριθμό 72820/11-8-2023 απόφαση του Υπουργού Ανάπτυξης για τη θέσπιση διαδικασιών ελέγχου και επιβολής κυρώσεων, σε εφαρμογή του άρθρου 54 του ανωτέρω νόμου, δεν έχει αποδώσει τα επιδιωκόμενα, ήδη δε ο κύριος Υπουργός συνομολογεί ότι «η ακρίβεια υπάρχει και είναι ένα πολύ μεγάλο πρόβλημα».

Η ακρίβεια και η αισχροκέρδεια μαστίζουν το σύνολο της κοινωνίας και όχι μόνο τους κατοίκους της Θεσσαλίας προς τους οποίους στα τέλη Οκτωβρίου με όψιμη τροπολογία του Υπουργείου Οικονομικών, στο νομοσχέδιο με τίτλο: «Ενσωμάτωση της Οδηγίας 2006/1/ΕΚ του Ευρωπαϊκού Κοινοβουλίου και του Συμβουλίου της 18ης Ιανουαρίου 2006 για τη χρησιμοποίηση μισθωμένων οχημάτων, χωρίς οδηγό στις οδικές εμπορευματικές μεταφορές», χορηγήθηκε ένα ακόμα Market Pass.

Συναφώς, το μέτρο της μειωμένης τιμής κατά 5% -πρωτοβουλία «Μόνιμη Μείωση Τιμής», σύμφωνα με την υπουργική απόφαση του Υπουργού Ανάπτυξης 92568/2023, ΦΕΚ 5927/Β/11-10-2023- για το οποίο η Κυβέρνηση φαίνεται να επαίρεται, αποδεικνύεται σταγόνα στον ωκεανό καθώς στην οικεία λίστα, πλην του ελάχιστου ποσοστού μείωσης των τιμών, έχουν ενταχθεί μόλις εξακόσιοι εξήντα κωδικοί προϊόντων, σύμφωνα με τον Υπουργό Ανάπτυξης, όταν στην αγορά κυκλοφορούν περί τους εβδομήντα δύο χιλιάδες σταθερούς κωδικούς barcode.

Τον ίδιο μήνα η Πρόεδρος της Ευρωπαϊκής Κεντρικής Τράπεζας σε συνέντευξή της στον «ΣΚΑΪ» δήλωσε ότι: «Τα επίπεδα των τιμών έχουν αυξηθεί και δεν θα επιστρέψουν στα προ κορωνοϊού επίπεδα, ούτε οι μισθοί θα επιστρέψουν σε αυτήν την εποχή».

Πλην της ανεξέλεγκτης ανόδου των τιμών και των καταστρατηγήσεων στην αγορά, ανθεί και το φαινόμενο της παραπλανητικής διαφήμισης, συνηθισμένη πλέον πρακτική διαφόρων επιχειρηματικών ομίλων που εκμεταλλεύονται τους ελλιπείς ελέγχους και τη διαχρονική έλλειψη βούλησης επιβολής κυρώσεων.

Καθώς, λοιπόν, η μέση ελληνική οικογένεια περιορίζει σε σημαντικότατο βαθμό ακόμη και τις αγορές βασικών αγαθών, προκειμένου να «βγει ο μήνας», ούσα παντελώς απροστάτευτη, ερωτάσθε, κύριε Υπουργέ:

1. Ποια επείγοντα μέτρα θα λάβει η Κυβέρνηση, ώστε να περιορίσει δραστικά τα φαινόμενα ακρίβειας και αισχροκέρδειας εις βάρος των καταναλωτών, φαινόμενα που επιδρούν στην καθημερινότητά του;

2. Έχει προβλεφθεί μηχανισμός λήψης καταγγελιών και άμεσης παρέμβασης, ώστε αφ’ ενός οι πολίτες - καταναλωτές, αφ’ ετέρου οι επιχειρήσεις να βιώνουν και να αντιμετωπίζουν τη συστηματική εποπτεία των αρχών; Η Γενική Γραμματεία Εμπορίου ή ειδική μονάδα ελέγχου της αγοράς, ΔΙΜΕΑ, είναι σε θέση να ανταποκριθεί και να αντιμετωπίσει άμεσα και δραστικά το μείζον αυτό πρόβλημα;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Προφανώς, κυρία συνάδελφε, το μεγαλύτερο πρόβλημα που αντιμετωπίζει η σημερινή ελληνική οικογένεια είναι το πρόβλημα της ακρίβειας. Είναι ένα πρόβλημα, το οποίο διαρκεί εδώ και περίπου δύο χρόνια. Έχει ξεκινήσει, κυρίως, μετά από την πανδημία, έχει τροφοδοτηθεί ακόμα περισσότερο εξαιτίας του πολέμου που ξεκίνησε βόρεια της χώρας μας, από τη Ρωσία εναντίον της Ουκρανίας και, βεβαίως, συνεχίζεται από τη γενικότερη γεωπολιτική ρευστότητα αλλά και από τις επιπτώσεις της κλιματικής κρίσης και τις καταστροφές στην αγροτική παραγωγή, που αυτή έχει επιφέρει το τελευταίο διάστημα. Το βλέπουμε σε διάφορα προϊόντα, όπως είναι, για παράδειγμα, τα μήλα, τα πορτοκάλια, το ελαιόλαδο, δηλαδή η ελιά, όπου βλέπουμε ότι σε επίπεδο Ευρώπης πλέον μεγάλες αγροτικές παραγωγές καταστρέφονται, εξαιτίας των επιπτώσεων της κλιματικής αλλαγής.

Είναι, όμως, η ακρίβεια ένα πρόβλημα το οποίο εντοπίζεται μόνο στην Ελλάδα ή είναι ένα πρόβλημα το οποίο είναι γενικό και δυστυχώς δύσκολα αντιμετωπίσιμο για αυτόν ακριβώς τον λόγο, γιατί, εν πολλοίς, είναι και εισαγόμενο;

Έχω εδώ κάποια στοιχεία -μπορώ να σας τα καταθέσω, εάν θέλετε- που δείχνουν ποιος είναι ο γενικός δείκτης πληθωρισμού. Δεν αφορούν μόνο τον τελευταίο χρόνο, αλλά έχω συλλέξει τα στοιχεία και συγκρίνουμε τον πληθωρισμό και στα τρόφιμα και στον γενικό δείκτη από τον Σεπτέμβριο του 2021 έως και τον Οκτώβριο του 2023, τα τελευταία δύο χρόνια δηλαδή, τους τελευταίους είκοσι τέσσερις μήνες, για να έχουμε και μια πιο ξεκάθαρη εικόνα. Γιατί, εάν παίρνουμε μόνο μήνα-μήνα τον πληθωρισμό, τον πληθωριστικό δείκτη, αυτός μπορεί να μεταβάλλεται σε σχέση με το προηγούμενο έτος.

Έχουμε πάρει, λοιπόν, εδώ στοιχεία από τα δύο έτη, τους είκοσι τέσσερις μήνες συνολικά, για να δούμε τελικά τι γίνεται στον υπόλοιπο κόσμο, τι γίνεται στην υπόλοιπη Ευρώπη και τι γίνεται στη χώρα. Αυτό, βεβαίως, δεν αποτελεί κάποιου είδους δικαιολογία, αλλά θα τα αναφέρω, για να έχουμε μια εικόνα του φαινομένου που έχουμε να αντιμετωπίσουμε.

Βλέπουμε, λοιπόν, εδώ πως σε ό,τι αφορά τον γενικό πληθωρισμό, από τον Σεπτέμβριο του 2021 έως το 2023 η χώρα μας έχει πληθωρισμό στον γενικό δείκτη 15%, ενώ συνολικά ο μέσος όρος στην Ευρωπαϊκή Ένωση είναι 17%. Ο γενικός δείκτης πληθωρισμού στην Ουγγαρία είναι 35%, στην Εσθονία 28%, στη Σερβία 25%, στην Πολωνία 25%, στη Ρουμανία 25%, στην Αυστρία 18%, στην Ολλανδία 17%, στην Ιταλία 16%, στη Γερμανία 16% και στην Ελλάδα είναι 15%. Είμαστε λίγο πιο χαμηλά από τον μέσο όρο της Ευρωπαϊκής Ένωσης.

Σε ό,τι αφορά στα τρόφιμα, στον πληθωρισμό τροφίμων, από τον Σεπτέμβρη του 2021 έως τον Οκτώβριο του 2023, τα τελευταία δύο χρόνια δηλαδή, έχουμε την Ισπανία να βρίσκεται στο 28%, την Ευρωπαϊκή Ένωση στο 27% και την Ελλάδα να είναι, επίσης, στο 27%. Αναφέρομαι στον συνολικό πληθωριστικό δείκτη, σε ό,τι αφορά τα τρόφιμα, στο σύνολο των τελευταίων δύο χρόνων.

Άρα βλέπετε ότι η Ελλάδα δεν εξαιρείται, δυστυχώς, του γενικότερου προβλήματος. Δηλαδή, ο πληθωρισμός είναι ένα φαινόμενο, το οποίο ήρθε εδώ, επιμένει, απειλεί τα νοικοκυριά. Γι’ αυτό και η Κυβέρνησή μας έχει πάρει μέτρα, τα οποία θα σας περιγράψω στη δευτερολογία μου αναλυτικά. Πρόκειται για μέτρα, τα οποία στηρίζουν, κατ’ αρχάς, το εισόδημα του νοικοκυριού και βραχυπρόθεσμα μέσα από ενισχύσεις οι οποίες αφορούν κυρίως τους πιο ευάλωτους, αλλά και μέσα από αύξηση του εισοδήματος, από την οικονομική ανάπτυξη, μέσα από μόνιμες αυξήσεις που έχουμε και στον δημόσιο τομέα και στον ιδιωτικό τομέα, αλλά και στις συντάξεις. Μάλιστα, σε ό,τι αφορά στον δημόσιο τομέα και στις συντάξεις, βλέπουμε να ξεπαγώνουν οι μισθοί μετά από δέκα και δώδεκα χρόνια.

Ο δεύτερος τρόπος, με τον οποίο προσπαθούμε να αντιμετωπίσουμε τον πληθωρισμό, είναι μέσα από τα μέτρα μείωσης της τιμής, όπως είναι η πρωτοβουλία μόνιμης μείωσης τιμής, που θα εξηγήσω στη συνέχεια και το «καλάθι του νοικοκυριού», που δίνει τη δυνατότητα στα ευάλωτα νοικοκυριά να έχουν πρόσβαση σε βασικά καταναλωτικά αγαθά σε χαμηλές τιμές και βεβαίως, πέρα και πάνω από όλα αυτά, με συνεχιζόμενους και εντατικούς ελέγχους στην αγορά, για να αποτρέψουμε φαινόμενα αισχροκέρδειας αλλά και φαινόμενα αθέμιτων εμπορικών πρακτικών.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Καραγεωργοπούλου, έχετε τον λόγο για τη δευτερολογία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υπουργέ, θα αντιπαρέλθω αυτά που είπατε, επίσης, με αριθμούς, αν και στην Ελλάδα δεν ισχύει πια η παλιά γνωστή διαπίστωση ότι ευημερούν οι αριθμοί, ενώ οι άνθρωποι υποφέρουν. Στην Ελλάδα πλέον και οι ίδιοι οι αριθμοί μιλούν για την εκμηδένιση, όχι απλώς για μείωση της αγοραστικής δύναμης των πολιτών, για μια κατάσταση που ορίζει τα όρια εξαθλίωσης του μεγαλύτερου μέρους των κατοίκων αυτής της χώρας.

Σε πρόσφατο δημοσίευμα, χθες μόλις, το Γραφείο Προϋπολογισμού της Βουλής ανέφερε ότι το 17,4% των πολιτών στην Ελλάδα βρίσκονται στο όριο της φτώχειας, ενώ το 61,1% του πληθυσμού ασχολείται, πραγματικά, με κατήφεια με το θέμα της ακρίβειας.

Η γλώσσα των αριθμών από τα στοιχεία της EUROSTAT, που είναι προσιτά σε όλους μας, δείχνει την πραγματικότητα και είναι αμείλικτη με έναν άλλο τρόπο από τον οποίο παρουσιάσατε τα πράγματα. Από το 2019 έως το 2022 το φυσικό αέριο αυξήθηκε κατά 68,9% στην Ευρωζώνη, ενώ στην Ελλάδα αυξήθηκε κατά 191,5%. Τα φρέσκα θαλασσινά αυξήθηκαν 15,7% στην Ευρωζώνη, ενώ στην Ελλάδα αυξήθηκαν 34,4%. Το ελαιόλαδο μειώθηκε κατά 10,4% στην Ευρωζώνη. Αντίθετα, στην Ελλάδα, κατ’ εξοχήν ελαιοπαραγωγό χώρα, με εξαιρετικής ποιότητας ελαιόλαδο, η τιμή του ελαιόλαδου αυξήθηκε 6,2%. Στις τιμές των αμνοεριφίων η αύξηση στην Ευρωζώνη ήταν κατά 18,1% και στην Ελλάδα η αύξηση έφθασε στο 31,4%.

Όσον αφορά τις επικοινωνίες, στην Ευρωζώνη καταγράφτηκε μείωση κατά 11,7% και στην Ελλάδα αύξηση κατά 3,8%, με την κατάσταση να βαίνει δραματικά επιδεινούμενη κατά το διάστημα από τον Ιανουάριο έως τον Αύγουστο του 2023.

Μείωση τιμών βουτύρου κατά 11,4% στην Ευρωζώνη και αύξηση κατά 6% στην Ελλάδα. Μείωση τιμής στα τεχνητά υποκατάστατα ζάχαρης κατά 0,2% στην Ευρωζώνη και αύξηση στην ελληνική αγορά κατά 9,4%. Ανατίμηση των νωπών προϊόντων στην Ελλάδα κατά 17,6%, ενώ στην Ευρωζώνη η αύξηση ήταν μόλις κατά 8,2%. Το ίδιο και στα φαρμακευτικά προϊόντα.

«Θα ξύσουμε τον πάτο του βαρελιού, για να ενισχύσουμε τα ευάλωτα νοικοκυριά», είπε ο Αρχηγός σας. «Θα πάρουμε φόρους από τους φοροφυγάδες ελεύθερους επαγγελματίες». Ναι, αυτούς τους φοροφυγάδες, τους μικρούς, τους φτωχοδιάβολους που θα αποτελειώσει το επερχόμενο, δίκην ταφόπλακας, νέο φορολογικό νομοσχέδιο της ανάλγητης και υποκριτικής, συνάμα, πολιτική σας. Τα ποσά αυτά υπολογίζονται σε 600 εκατομμύρια ευρώ, ενώ η εκτιμώμενη φοροδιαφυγή, μη οφειλόμενη βέβαια στο μαϊντανοπώλη της λαϊκής και το εξαθλιωμένο προλεταριοποιημένο επιστημονικό δυναμικό της χώρας, εκτιμάται σε δισεκατομμύρια και τρισεκατομμύρια ευρώ. «Με τα χρήματα αυτά θα επενδύσουμε σε έργα για την υγεία και την παιδεία», είπε ο γνωστός σπόρος, εκ του φυτωρίου του κομματικού σας σωλήνα προερχόμενος, ο πρώην Υπουργός Ανάπτυξης κ. Χατζηδάκης, νυν Υπουργός Εθνικής Οικονομίας και Οικονομικών και δεν αισχύνεστε, δεν ντρέπεστε!

Το υψηλότατο κόστος της καθημερινής διατροφής μας, της θέρμανσής μας, της ηλεκτρικής ενέργειας, των επικοινωνιών μας, της υγείας μας, που τελεί σε πλήρη αναντιστοιχία με τις τιμές της Ευρωζώνης, σε συνδυασμό με την πλήρη δυσαναλογία των μισθών -για τους κατώτατους μιλάμε και ας τους αυξήσατε, μιλάμε για πενιχρές αυξήσεις- των χωρών της Ευρωζώνης σε σχέση με τους μισθούς και τα εισοδήματα της πλειοψηφίας των κατοίκων της χώρας μας, σε συνδυασμό με τη διαφθορά, που είναι εμφανής πλέον, με τις απευθείας αναθέσεις, τις δικές σας, τις φωτογραφικές υπέρ «ημετέρων» συμφερόντων διατάξεις, τις ζημιογόνες για το ελληνικό δημόσιο ενισχύσεις αεροπορικών εταιρειών και μέσων μαζικής επικοινωνίας, σε συνδυασμό με την κακοδιαχείριση και κατασπατάληση εγχώριων και κοινοτικών πόρων, με τη συγκάλυψη κάθε εγκλήματος τελεσθέντος είτε με πράξεις είτε με παραλείψεις της ασκούμενης πολιτικής σας, δημιουργούν ένα αποπνικτικό περιβάλλον διαβίωσης-επιβίωσης στους πολίτες, τέτοιο ώστε να έχουμε κατακτήσει μια ακόμη οδυνηρή, για πρώτη φορά, στην ιστορία της Ελλάδας πρωτιά. Η Ελλάδα είναι παγκοσμίως πλέον η δεύτερη σε κατάταξη χώρα με κατοίκους σε κατάσταση κατάθλιψης, σύμφωνα με τον δείκτη «depression rate», με πρώτη κατά σειρά την ακατοίκητη σχεδόν Γροιλανδία. Η χώρα μας βουτηγμένη στην κατάθλιψη! Είμαστε πιο πάνω ακόμη και από την εμπόλεμη Ουκρανία, ακόμη και πάνω από την Παλαιστίνη, που σήμερα, τώρα που μιλάμε, πατέρες αγκαλιάζουν πτώματα παιδιών που τους λείπει το μισό κεφαλάκι και μάνες μαζεύουν τα σκορπισμένα χεράκια σε σεντόνια, για να τα κλάψουν και τα θάψουν. Εκεί μας καταντήσατε με την ανυπαρξία του ελέγχου των καρτέλ που λυμαίνονται την αγορά, με τη συνολική πολιτική σας!

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κυρία συνάδελφε, με τις διαπιστώσεις δεν μπορεί να διαφωνήσει κανείς, δηλαδή ότι προφανώς οι μέσες αποδοχές στην Ελλάδα υπολείπονται πολύ του μέσου ευρωπαϊκού όρου και εδώ είναι ο μεγάλος αγώνας που κάνει και η Κυβέρνησή μας. Και επειδή η διαφορά από τα λόγια στις πράξεις είναι πολύ μεγάλη, να πω ότι εμείς έχουμε καταφέρει τα τελευταία τέσσερα χρόνια να δημιουργήσουμε τις απαραίτητες συνθήκες, ώστε να έχουμε πραγματικές αυξήσεις στους μισθούς. Αυτό φυσικά δεν μας ικανοποιεί ούτε μπορεί κάποιος να πανηγυρίζει.

Θα σας πω όμως ότι υπήρχαν και προηγούμενες κυβερνήσεις από εμάς και υπήρχε και μια αριστερή κυβέρνηση, που κυβέρνησε αυτόν τον τόπο πέντε χρόνια. Κατάφερε να αυξήσει τον κατώτατο μισθό και να φτάσει στα 950 ευρώ; Εμείς από 1ης Ιανουαρίου 2024 ξεπαγώνουμε τις τριετίες. Έτσι, για έναν νεοδιοριζόμενο ο οποίος έχει προϋπηρεσία, έχει δηλαδή συμπληρώσει κάποιες τριετίες, ο μισθός ξεκινά από τα 936 ευρώ. Για κάποιον που θα προσληφθεί σε μια ιδιωτική επιχείρηση μετά από κάποιο χρονικό διάστημα που ήταν άνεργος, ο κατώτατος μισθός ξεκινά από τα 936 ευρώ. Στα 780 ευρώ έχει φθάσει ο κατώτατος μισθός για όποιον προσλαμβάνεται για πρώτη φορά. Να θυμίσω ότι παραλάβαμε τις μηνιαίες μεικτές αποδοχές στα 650 ευρώ.

Πώς καταφέραμε να το κάνουμε; Τι κάναμε καλύτερο από την προηγούμενη κυβέρνηση που πολλά υποσχέθηκε και τελικά τίποτα δεν έκανε; Τι κάναμε, δηλαδή, καλύτερο από την προηγούμενη αριστερή κυβέρνηση που υποσχέθηκε αυξήσεις στις συντάξεις, αυξήσεις στους μισθούς των δημοσίων υπαλλήλων, αυξήσεις μισθών ιδιωτικών υπαλλήλων και μετά από πέντε χρόνια βλέπαμε να μειώνονται οι συντάξεις, να παραμένουν παγωμένοι οι μισθοί στο δημόσιο και η ανεργία να παραμένει στο 17% το 2019 που παραλάβαμε εμείς τη διακυβέρνηση;

Η διαφορά, λοιπόν, είναι μεταξύ των λόγων και της θεωρίας που εσείς πολύ σωστά περιγράψατε και των πράξεων που δεν μπόρεσαν να κάνουν. Και η αλήθεια είναι ότι τα πράγματα δεν μπορούν να αλλάξουν από τη μια στιγμή στην άλλη. Γι’ αυτό χρειάζεται πολλή δουλειά, χρειάζεται να σκύψουμε το κεφάλι και να δουλέψουμε προς όφελος των πολιτών. Και αυτό κάνουμε.

Σε ό,τι αφορά την αντιμετώπιση της ακρίβειας -πρωτοβουλία μόνιμης μείωσης τιμής- έχουν αλλάξει τα στοιχεία. Σας ενημερώνω ότι ήδη σήμερα έχουμε ξεπεράσει τους οκτακόσιους ογδόντα κωδικούς ταχέως κινούμενων καταναλωτικών προϊόντων, βασικών προϊόντων δηλαδή για τη διαβίωση του νοικοκυριού. Ο αρχικός στόχος ήταν στα πεντακόσια προϊόντα. Η Μελόνι στην Ιταλία προσπάθησε να συμφωνήσει πεντακόσια προϊόντα να σταθεροποιηθούν ή να μειωθούν οι τιμές τους για τρεις μήνες. Εμείς έχουμε ζητήσει από τους προμηθευτές να μειωθούν οι τιμές για έξι μήνες και γι’ αυτόν τον λόγο σηματοδοτούμε τα προϊόντα αυτά και αυτή η μείωση δεν θα είναι μόνο για τρεις μήνες, όπως ζήτησε στην Ιταλία η Κυβέρνηση, αλλά για έξι μήνες. Επίσης, πρέπει να πω ότι οι τέσσερις χιλιάδες κωδικοί βασικών προϊόντων στα σουπερμάρκετ ουσιαστικά παράγουν το 90% του τζίρου. Άρα χίλιοι κωδικοί από τους τέσσερις χιλιάδες είναι ένα στα τέσσερα προϊόντα. Δεν είναι μικρό ποσοστό. Και βεβαίως δίνουμε τη δυνατότητα μέσα από την εφαρμογή e-Kαταναλωτής να επιλέξει ο καταναλωτής να αγοράζει τα προϊόντα τα οποία είναι πιο φθηνά και φυσικά προϊόντα τα οποία έχουν σταθερά μειωμένη τιμή. Από την άλλη έχουμε και το «καλάθι του νοικοκυριού» με εβδομήντα βασικούς κωδικούς.

Μην κουνάτε το κεφάλι σας. Πρέπει να σας πω ότι από τότε που εφαρμόστηκαν, πέρα από αυτό το οποίο εσείς μπορεί να εκτιμάτε ή να πιστεύετε έχουμε τα πραγματικά στοιχεία: Από τότε που εφαρμόστηκε το «καλάθι του νοικοκυριού» πρέπει να σας πω ότι διπλασιάστηκε ο τζίρος των προϊόντων αυτών που συμμετέχουν σε αυτό. Τι σημαίνει ότι διπλασιάστηκε; Σημαίνει ότι αγοράζονται δύο φορές πιο πολύ αυτά τα προϊόντα από τους καταναλωτές. Αυτό βοήθησε κάποιους καταναλωτές που είχαν ανάγκη, να έχουν πρόσβαση σε βασικά καταναλωτικά αγαθά. Για παράδειγμα, στο «καλάθι του νοικοκυριού» βρίσκεις το ελαιόλαδο το οποίο έχει πάρει την ανηφόρα και δεν έχει αρνητικό πληθωρισμό στην Ευρώπη. Στην Ισπανία ο πληθωρισμός στο ελαιόλαδο τον Σεπτέμβριο ήταν στο 67% και στην Ελλάδα ήταν στο 23%, η Ισπανία έχει τρεις φορές μεγαλύτερο πληθωρισμό στο ελαιόλαδο απ’ ό,τι η Ελλάδα. Και βεβαίως αυτό γίνεται επειδή δεν έχουμε ελαιόλαδο, έχει μειωθεί πολύ η παραγωγή λόγω των καιρικών συνθηκών. Το ίδιο πρόβλημα έχουμε και με τα πορτοκάλια τώρα. Έχει μειωθεί πάρα πολύ -θα το γνωρίζετε- στο Άργος, στην Πελοπόννησο, η παραγωγή των πορτοκαλιών και έχουν αυξηθεί οι τιμές γιατί έχουμε μικρότερη παραγωγή. Δυστυχώς αυτό είναι το επόμενο της λειτουργίας της ελεύθερης αγοράς: Όταν έχουμε μειωμένη τροφοδοσία και αυξημένη ζήτηση, οδηγούνται οι τιμές προς τα πάνω. Αυτό έγινε και στα διεθνή χρηματιστήρια με την ενέργεια.

Θα πρέπει, λοιπόν, να είμαστε πολύ προσεκτικοί όταν ερχόμαστε και αναφέρουμε νούμερα γιατί οι προσπάθειες γίνονται: πρωτοβουλία μόνιμης μείωσης της τιμής, σταθερά χαμηλές τιμές τουλάχιστον έξι μήνες, «καλάθι του νοικοκυριού» που βοήθησε νοικοκυριά να έχουν πρόσβαση σε βασικά καταναλωτικά αγαθά. Πολλοί συνάδελφοί σας κατά το παρελθόν έρχονταν εδώ και παρουσίαζαν επιλεγμένα στατιστικές. Μην το κάνετε αυτό. Εγώ σας λέω το σύνολο του πληθωρισμού το οποίο έχει εκείνες τις κατηγορίες που είπατε εσείς, που μπορεί να έχουν αυξημένο πληθωρισμό σε σχέση με την υπόλοιπη Ευρώπη, αλλά περιλαμβάνουν και μια σειρά από δεκάδες άλλες κατηγορίες προϊόντων που έχουν χαμηλότερο πληθωρισμό από την υπόλοιπη Ευρώπη. Το σύνολο του πληθωρισμού, ο μέσος όρος του πληθωρισμού στην Ελλάδα είναι χαμηλότερος από την Ευρωζώνη σε ό,τι αφορά τον γενικό δείκτη και ίδιος ακριβώς στα τρόφιμα με τον μέσο όρο της Ευρώπης: 15% η Ελλάδα, 15% η Ευρωζώνη, 17% η Ευρωπαϊκή Ένωση, δηλαδή και χώρες που δεν έχουν υιοθετήσει το ευρώ, 16% ο πληθωρισμός τροφίμων τη διετία, στην Ιταλία, 15% στην Ελλάδα, 23% στη Βουλγαρία, μια χώρα με χαμηλότερους μέσους μισθούς από ό,τι η Ελλάδα.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, ο χρόνος!

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Θέλω να πω, λοιπόν, -και ολοκληρώνω εδώ- ότι έχουμε πάρει μέτρα με τα οποία προσπαθούμε να αντιμετωπίσουμε τον πληθωρισμό. Φυσικά κανένα μέτρο από μόνο του δεν είναι αρκετό, αλλά όλα μαζί συμβάλλουν στο να συγκρατήσουμε τις τιμές.

Και να ρωτήσω και το εξής όσον αφορά τους ελέγχους στην αγορά και τα πρόστιμα: Μπορείτε να μου πείτε σας παρακαλώ μία ευρωπαϊκή χώρα η οποία επέβαλε ένα πρόστιμο, έστω και 10 χιλιάδες ευρώ, όχι 1 εκατομμύριο;

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, τον χρόνο!

**ΠΡΟΕΔΡΕΥΩΝ (Γεώργιος Λαμπρούλης):** Γιατί φωνάζετε; Σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Έχει υπερβεί κατά πολύ τον χρόνο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

Ολοκληρώστε, κύριε Υπουργέ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Νομίζω, κύριε συνάδελφε, ότι δεν σας ενοχλεί να μιλήσουμε δύο, τρία λεπτά παραπάνω για ένα τόσο σημαντικό θέμα, την ακρίβεια.

**ΑΛΕΞΑΝΔΡΟΣ ΚΑΖΑΜΙΑΣ:** Όλα είναι σημαντικά.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Και θα καταθέσω ένα διπλότυπο είσπραξης 1.000.000 ευρώ από πρόστιμα, γιατί λένε ότι δεν πληρώνονται και δεν εισπράττονται τα πρόστιμα. Καταθέτω, λοιπόν, τη μία από τις δύο και βέβαια έχω και όλα τα πρόστιμα τα οποία επιβλήθηκαν το καλοκαίρι στις μεγάλες αλυσίδες πώλησης ηλεκτρικών συσκευών, που πληρώθηκαν εντός είκοσι ημερών.

Εδώ έχω λοιπόν και το διπλότυπο είσπραξης από μία εταιρεία που κατέθεσε το 1 εκατομμύριο και βεβαίως αν θέλει στη συνέχεια μπορεί να προσφύγει και στη δικαιοσύνη για να βρει το δίκιο της, αν νομίζει ότι έχει κάποιο δίκιο. Να γνωρίζετε λοιπόν ότι και επιβάλλονται πρόστιμα και πληρώνονται. Πείτε μου μία χώρα που επέβαλε πρόστιμο και σε πολυεθνική εταιρεία στην Ευρώπη, έστω και 10 χιλιάδων ευρώ για αθέμιτη κερδοφορία και για κερδοσκοπία. Εισπράττονται τα πρόστιμα και θα συνεχίσουμε τους ελέγχους μέχρι τελικά να δούμε τις τιμές στα ράφια να αρχίζουν να μειώνονται.

(Στο σημείο αυτό ο Υπουργός Ανάπτυξης κ. Κωνσταντίνος Σκρέκας για τα Πρακτικά το προαναφερθέν έγγραφο το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με τη δέκατη έκτη με αριθμό 380/13-11-2023 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Νίκη» κ. Νικολάου Βρεττού προς τον Υπουργό Εθνικής Οικονομίας και Οικονομικών, με θέμα: «Τα κεφάλαια του Ταμείου Ανάκαμψης και Ανθεκτικότητας (ΤΑΑ) καρπώνονται γνωστές ιδιωτικές και πολυεθνικές εταιρείες εις βάρος των μικρομεσαίων επιχειρήσεων και του παραγωγικού ιστού». Θα απαντήσει ο Αναπληρωτής Υπουργός Εθνικής Οικονομίας και Οικονομικών κ. Νικόλαος Παπαθανάσης.

Κύριε Βρεττέ, έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Κύριε Υπουργέ, με καθυστέρηση μηνών η Κυβέρνηση δημοσιοποίησε τον πίνακα των εκατό τελικών αποδεκτών με τα υψηλότερα ποσά από τα κεφάλαια του Ταμείου Ανάκαμψης και Ανθεκτικότητας 2.0. Σημειώνουμε πως η Κυβέρνηση όφειλε να δημοσιοποιήσει τον κατάλογο πριν τις εκλογές, ενώ η δημοσιοποίηση βάσει οδηγιών της Ευρωπαϊκής Ένωσης πραγματοποιείται δύο φορές τον χρόνο. Τα κεφάλαια του ΤΑΑ αφορούν επιχορηγήσεις 17,8 δισεκατομμυρίων ευρώ και δάνεια 12,7 δισεκατομμυρίων ευρώ. Τα εν λόγω κεφάλαια κατανέμονται στην εξυπηρέτηση πυλώνων, όπως η πράσινη μετάβαση, η ψηφιακή μετάβαση, οι ιδιωτικές επενδύσεις, ο μετασχηματισμός οικονομίας κ.λπ.. Αδυνατούμε να βρούμε πάντως επενδύσεις που καλύπτουν και το τεράστιο επενδυτικό κενό της χώρας μας -βοηθήστε μας αν είναι διαφορετικά- αλλά και την ανασυγκρότηση του παραγωγικού μας τομέα: γεωργία, κτηνοτροφία, αλιεία, βιοτεχνία, βιομηχανία κ.λπ.. Τα χρήματα του ΤΑΑ κατευθύνονται πέρα από τα Υπουργεία σε ιδιωτικές μεγάλες εταιρείες και πολυεθνικές οι οποίες έχουν και πάλι επιχορηγηθεί και επιδοτηθεί από το κράτος. Συγκεκριμένα, η «ΤΕΡΝΑ ΕΝΕΡΓΕΙΑΚΗ» επιδοτείται με 250 εκατομμύρια ευρώ, η θυγατρική της «ΤΕΡΝΑ FIBER» που έχει ιδρύσει από κοινού με την «GRID», μέτοχο του ΑΔΜΗΕ, επιχορηγείται με 129 εκατομμύρια ευρώ.

Ο γερμανικός όμιλος του ΟΤΕ λαμβάνει 91 εκατομμύρια ευρώ, οι οικογενειακοί όμιλοι Βασιλάκη, ήτοι η «Olympic Εμπορικές και Τουριστικές Επιχειρήσεις (Avis)» θα επιχορηγηθεί με 200 εκατομμύρια ευρώ, ο όμιλος «AutoHellas», ιδιοκτησίας πάλι Βασιλάκη, –αδελφού, ξαδέλφου, δεν έχει σημασία- θα επιχορηγηθεί με άλλα 150 εκατομμύρια ευρώ και η «OLYMPIC AIR» με 23 εκατομμύρια ευρώ, 373 εκατομμύρια συνολικά και οι τρεις. Και χρηματοδοτούνται και άλλες επιχειρήσεις, όπως οι ακτοπλοϊκές εταιρείες «SUPERFAST FERRIES», η «ΑΝΕΚ», η «Εγνατία Wind Ενεργειακή» του Ομίλου Μυτιληναίος, ενώ η θυγατρική της «WIND», και εν πάση περιπτώσει και άλλες εταιρείες όπως η θυγατρική της ΔΕΗ, που είναι προσανατολισμένες στις ΑΠΕ, θα λάβουν γύρω στα 49 εκατομμύρια ευρώ η καθεμία. Συνολικά περί τα 11,6 δισεκατομμύρια από τους πόρους του ΤΑΑ πάνε στους εκατό πρώτους στη λίστα δημόσιους και ιδιωτικούς φορείς, ενώ το τελικό ποσό για τις ιδιωτικές εταιρείες θα είναι πολλαπλάσιο, δεδομένου ότι πολλά από τα δημόσια έργα θα τα αναλάβουν οι γνωστές εργολαβικές εταιρείες.

Ερωτάσθε:

Πρώτον, πόσα από τα συνολικά 30,5 δισεκατομμύρια ευρώ του ΤΑΑ και τα επιπλέον 5 δισεκατομμύρια, τα οποία -όπως υπάρχει ενημέρωση- θα προστεθούν, θα κατευθυνθούν προς τις μικρές και μικρομεσαίες επιχειρήσεις οι οποίες αποτελούν τη ραχοκοκαλιά της ελληνικής οικονομίας -εκτός αν το αμφισβητείτε αυτό- ενώ το τραπεζικό σύστημα δίνει χορηγήσεις σε σαράντα πέντε χιλιάδες μόνον από αυτές από σύνολο επτακοσίων πενήντα χιλιάδων επιχειρήσεων; Με ποιον τρόπο και με ποια διαδικασία το Υπουργείο Οικονομικών θα εξασφαλίσει τη χορήγηση των κεφαλαίων για τις μικρές και μικρομεσαίες επιχειρήσεις μέσω του ΤΑΑ; Προτίθεται να αξιοποιήσει τη δυνατότητα άμεσης δημοσιοποίησης και διαφάνειας μέσω της «ΔΙΑΥΓΕΙΑΣ», ώστε όλοι οι δημόσιοι και ιδιωτικοί φορείς, τα κεντρικά επιμελητήρια και η Βουλή να δύνανται να πιστοποιήσουν ότι οι μικρές, μικρομεσαίες επιχειρήσεις όντως έλαβαν τα προβλεπόμενα ποσά;

Δεύτερον, γιατί η Κυβέρνηση επιλέγει να δανειοδοτεί και μέσω του ΤΑΑ ιδιωτικές εταιρείες και πολυεθνικές («FRAPORT», «ELDORADO GOLD» κ.λπ.) χρεώνοντας τον Έλληνα φορολογούμενο και το δημόσιο χρέος, το οποίο έχει υπερβεί τα 404 δισεκατομμύρια ευρώ –διαψεύστε με αν δεν είναι έτσι-, τη στιγμή που διαλαλεί ότι πιστεύει στον ανταγωνισμό και το φιλελεύθερο μοντέλο; Δηλαδή γιατί επιλέγει την οικονομικά εγκληματική πολιτική του win-win για τις μεγάλες ιδιωτικές εταιρείες των εργολάβων και τις πολυεθνικές ιδιωτικοποιώντας τα κέρδη και κοινωνικοποιώντας τις ζημιές και το win-lose για όλους τους άλλους, τη στιγμή που απο-οξυγονώνει από ρευστότητα και επενδύσεις τις μικρές, μικρομεσαίες επιχειρήσεις, αρκετές από τις οποίες μετακομίζουν στις γειτονικές βαλκανικές χώρες;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Η επίκαιρη ερώτηση του κ. Βρεττού έχει δύο σκέλη: Το πρώτο σκέλος είναι πόσα από τα συνολικά 30,5 δισεκατομμύρια ευρώ -θα συμπληρώσω ότι είναι 36 τώρα, γιατί θα προστεθούν, κύριε Βρεττέ, και τα 5 δισεκατομμύρια επιπρόσθετοι δανειακοί πόροι και 795 εκατομμύρια από το REPowerEU- θα διοχετευτούν στις μικρομεσαίες επιχειρήσεις. Και το δεύτερο σκέλος του ερωτήματός σας είναι γιατί η Κυβέρνηση επιλέγει να δανειοδοτεί και μέσω του Ταμείου Ανάκαμψης ιδιωτικές εταιρείες.

Να δούμε τι ακριβώς είναι το Ταμείο Ανάκαμψης. Το Ταμείο Ανάκαμψης είναι ένα από τα τέσσερα σημαντικά εργαλεία χρηματοδοτικά, στήριξης της οικονομίας, στήριξης των έργων υποδομής, που έχει αυτή τη στιγμή η Ελλάδα. Το πρώτο είναι το Ταμείο Ανάκαμψης με 36 τώρα δισεκατομμύρια. Το δεύτερο είναι το ΕΣΠΑ 2021 -2027 που τώρα ξεκινά τη λειτουργία του και θα απορροφήσει 26 δισεκατομμύρια ευρώ πόρων. Το τρίτο είναι το Ταμείο της Αγροτικής Πολιτικής με 18 δισεκατομμύρια και το τέταρτο είναι το Εθνικό Πρόγραμμα Ανάπτυξης με 10 δισεκατομμύρια έργα για την περίοδο έως 31-12-2025. Επομένως τα τρία είναι ευρωπαϊκά, το ένα είναι εθνικό.

Επομένως είναι ένα ευρωπαϊκό πρόγραμμα και κάθε ευρωπαϊκό πρόγραμμα έχει κανόνες, έχει κανονιστικές διατάξεις, έχει κανονισμό και συνεπώς θα πρέπει να στεκόμαστε πολύ προσεκτικά στους κανόνες αυτούς. Και βεβαίως στέκεται σε τέσσερις πυλώνες, που είναι η πράσινη μετάβαση, η ψηφιακή μετάβαση, η απασχόληση, η κατάρτιση, οι δεξιότητες, και οι ιδιωτικές επενδύσεις. Και βεβαίως συμπληρωματικά αυτών θα πρέπει να πούμε ότι πρέπει να υπακούει απόλυτα στους κανόνες των κρατικών ενισχύσεων.

Κάποιος θα μπορούσε να ρωτήσει πόσα από αυτά τα χρήματα, πόσοι από αυτούς τους πόρους που έχουμε σαν Ελλάδα διοχετεύονται στις μικρομεσαίες επιχειρήσεις. Θα γυρίσω, λοιπόν, στην ερώτηση αφού σας πω ότι από τα 26 δισεκατομμύρια του ΕΣΠΑ δεν μπορεί και δεν έχει δικαίωμα να λάβει μεγάλη επιχείρηση. Επομένως από το ΕΣΠΑ τα 26 δισεκατομμύρια πάνε μόνο στις μικρομεσαίες επιχειρήσεις.

Όσον αφορά στο Ταμείο Ανάκαμψης -και θα σας πω για το δανειακό σκέλος- να συμπληρώσω, κύριε Βρεττέ, ότι το Ταμείο Ανάκαμψης και αυτά τα συγχρηματοδοτούμενα δεν παράγουν χρέος, είναι ουδέτερα. Δηλαδή είναι ένα εργαλείο το οποίο δέχεται πόρους, χρηματοδοτεί όλες αυτές τις μεταρρυθμίσεις και όλα αυτά τα έργα, χωρίς να προστίθενται ποσά στο χρέος της χώρας ούτε στο κομμάτι της επιδότησης ούτε στο κομμάτι των δανείων, είναι δηλαδή ουδέτερα. Είναι χρήματα τα οποία μπαίνουν στην οικονομία, στηρίζουν την οικονομία και προσθέτουν αν θέλετε και αυξάνουν, μεγεθύνουν το Ακαθάριστο Εγχώριο Προϊόν.

Πολύ σύντομα, λοιπόν, θα σας πω ότι από το δανειακό σκέλος έχουν κατατεθεί πεντακόσια σαράντα έξι επενδυτικά σχέδια προϋπολογισμού 20 δισεκατομμυρίων -δεν έχουν εγκριθεί όλα-, τα τριακόσια είκοσι έξι δηλαδή το 59,7% έχουν κατατεθεί από πολύ μικρές, μικρές και μεσαίες επιχειρήσεις, ακριβώς αυτό το ερώτημα το οποίο κάνετε. Έχουν δε -αυτό είναι έτσι πράγματι- προϋπολογισμό 5 δισεκατομμύρια. Δηλαδή σαφώς έχουν μεγαλύτερο ποσοστό ως αριθμό αιτήσεων, αλλά έχουν μικρότερο ύψος ακριβώς διότι απευθύνονται σε μικρομεσαίες επιχειρήσεις. Από τα πεντακόσια σαράντα έξι σχέδια τώρα το 41% -προσέξτε- έχει κατατεθεί από μικρές και πολύ μικρές επιχειρήσεις. Δηλαδή εδώ έχουμε έναν εξαιρετικά υψηλό αριθμό αιτήσεων από μικρές και πολύ μικρές επιχειρήσεις. Συνολικά από τις διακόσιες σαράντα τέσσερις συμβάσεις που έχουν υπογραφεί με συνολικό προϋπολογισμό 8,5 δισεκατομμύρια οι εκατόν δεκαπέντε, το 47% αυτή τη στιγμή που μιλάμε αφορούν μικρομεσαίες επιχειρήσεις. Είναι πολύ σημαντικό να κατανοήσουμε ότι υπάρχει μια διαδικασία που θέλαμε να μην παρεμβαίνει το κράτος, ακριβώς για να μην ειπωθεί ποτέ ότι υπάρχει κάποια παρέμβαση να δοθούν δάνεια σε «ημέτερους» κ.λπ.. Είναι μια διαδικασία που ακολουθείται κατόπιν εντολής αν θέλετε ή συνεννόησης με τον κανονισμό του ταμείου –διότι έχει έναν κανονισμό το ταμείο, επαναλαμβάνω, δεν παίρνουμε τα λεφτά έτσι ελεύθερα, πρέπει να ακολουθήσουμε κανονισμούς- που σημαίνει ότι πρώτα από όλα υπάρχουν συγκεκριμένοι κανόνες επιλεξιμότητας. Δηλαδή για να πάρει δάνειο κάποιος πρέπει να είναι είτε πράσινη η επένδυση είτε ψηφιακή επένδυση, σε ποσοστό η πράσινη επένδυση 37%. Το 37% των δανείων πάνε σε πράσινες επενδύσεις και το 20% των δανείων –είναι κανόνας αυτό- πηγαίνουν σε ψηφιακές επενδύσεις. Επομένως υπάρχει αυτός ο κανόνας.

Στη συνέχεια κρίνονται οι αιτήσεις αυτές από πιστοποιημένους ανεξάρτητους ελεγκτές χωρίς να υπάρχει παρέμβαση και βεβαίως πρέπει να συμμορφώνονται με άλλους βασικούς κανόνες, που είναι το do no significant harm, ένας κανόνας της Ευρωπαϊκής Επιτροπής -τον γνωρίζουμε πολύ καλά, έχει περιβαλλοντικό αποτύπωμα, που οπωσδήποτε πρέπει να ακολουθούμε-, τους επενδυτικούς στόχους, τους πυλώνες αυτούς που σας ανέφερα, το tagging το συγκεκριμένο που σας είπα και βεβαίως να είναι συμβατά με τους κανόνες των κρατικών ενισχύσεων.

Θα συνεχίσω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βρεττέ, έχετε τον λόγο για τη δευτερολογία σας.

**ΝΙΚΟΛΑΟΣ ΒΡΕΤΤΟΣ:** Κύριε Υπουργέ, αν και είναι γνωστή η μετριοπάθειά σας και η ενασχόλησή σας με τους αριθμούς, εγώ θα έκανα ένα ρητορικό ερώτημα και δεν περιμένω απάντηση, αν τα «πράσινα άλογα» εντάσσονται και αυτά στους κανόνες της πράσινης ανάπτυξης. Εδώ μιλάμε όχι γιατί χρηματοδοτείτε τις μεγάλες πολυεθνικές εταιρείες, γιατί κι αυτό ας γίνει. Εμείς μιλάμε για το αν υπάρχει μεροληπτικότητα και δεν μου απαντήσατε καν πώς είναι δυνατόν να θεωρείται οικολογικού χαρακτήρα η επάρκεια και η χρηματοδότηση για την εισαγωγή ηλεκτρικών αυτοκινήτων στην αγορά. Γιατί μπορεί να το εντάσσει ο κανονισμός στο μηδενικό περιβαλλοντικό αποτύπωμα, αλλά τα ηλεκτρικά αυτοκίνητα από τη στιγμή που δημιουργούνται μέχρι να εξελιχθούν τα υλικά, να δημιουργήσουν τις μπαταρίες για να φτάσουν στην κατανάλωση, δεν ξέρουμε κατά πόσο οριοθετούν ακριβώς αυτό που λέγεται «μηδενικό περιβαλλοντικό αποτύπωμα». Αλλά να μη σταθώ σε αυτό. Ξέρετε τι λέει ο λαός; Γιατί τα ΕΣΠΑ δεν είναι καινούργια. Και δεν θέλω να σας πω εμπειρία, που πηγαίνανε στα προηγούμενα χρόνια μικρές επιχειρήσεις να επιχορηγηθούν από τα ΕΣΠΑ -μπορεί να μην σας έχει ενημερώσει κανείς γι’ αυτό- στις τράπεζες και δεν παίρνανε καν τις αιτήσεις.

Και όταν καταδεχόντουσαν να πάρουν την αίτηση, απαντάγανε αρνητικά. Αλλά, ταυτόχρονα, οι τράπεζες -αυτές που στηρίζουν όλη αυτή τη μεταβολή, την οικονομική ανάπτυξη- δίνανε το ίδιο δάνειο με 6,5% Φ Σήμερα θα τα δώσουμε με 9,5% επιτόκιο.

Επίσης, εσείς φέρνετε φορολογικό νομοσχέδιο που τσακίζει τους μικρούς και τους μικρομεσαίους, λέγοντάς τους ότι κατ’ αυτόν τον τρόπο θα τους δίνεται η δυνατότητα να χρηματοδοτούνται μέσα από το Ταμείο Ανάπτυξης και Ανθεκτικότητας, αλλά «ανθεκτικότητας» για ποιους; Για τους μεγάλους; Ανάπτυξη και ανασυγκρότηση για ποιους; Για τη χώρα; Αυτό δεν γίνεται.

Επομένως, εγώ ήθελα να ρωτήσω, κλείνοντας τη δεύτερή μου αυτή παρέμβαση, γιατί λέτε ότι δεν δημιουργεί πρόβλημα αυτός ο δανεισμός λόγω του τρόπου χρηματοδότησης μέσω του ΤΑΑ στο χρέος: Αληθεύει ή όχι ότι εγγυάται το ελληνικό δημόσιο για την αποπληρωμή των δανείων αυτών; Τι έχουν αυτές οι επιχειρήσεις που -αν τελικά με τέτοιο πακτωλό χρημάτων- θα πάρουν 373 εκατομμύρια ευρώ; Τι είναι; Μαρούλια είναι τα 373 εκατομμύρια ευρώ να πάρει ένας όμιλος; Αυτό περνάει έτσι απαρατήρητο; Δεν ξέρετε ότι έχουν ανάγκη οι μικρές και οι μικρομεσαίες επιχειρήσεις από κεφάλαια κίνησης; Εσείς βεβαιώνετε μέσα από αυτή την απάντηση στην ερώτησή μας ότι θα είναι απρόσκοπτη η χρηματοδότηση των μικρών και μικρομεσαίων επιχειρήσεων ή δεν αξίζει ή αυτά τα χρήματα θα δοθούν με το πρόσχημα της οικολογικής ευαισθητοποίησης και της ψηφιοποίησης; Γιατί πολλά από αυτά είναι προσχηματικά. Γιατί αν βαφτίζετε το κρέας, ψάρι για να ενταχθούν οι μεγάλες επιχειρήσεις με αυτή την ετεροβαρή σχέση και δυσανάλογη, όσον αφορά στην απόδοσή τους στην κοινωνική συνοχή, τότε, βεβαίως, κάνετε καλά το καθήκον σας, μόνο που οι πολίτες μας δεν σέβονται αυτή την άποψη γιατί λένε: «Αν δεν είσαι επαγγελματικά πολιτικός για να έχεις πρόσβαση στη δανειοδότηση και γενικά κυβερνητικός για να έχεις μεγάλη πρόσβαση σε υψηλή δανειοδότηση, τότε όπου φτωχός και η μοίρα του».

Και, προφανώς, θα αποδειχθεί αν έχετε δίκιο εσείς ή αν έχει δίκιο ο σοφός λαός. Αν έχετε δίκιο εσείς, θα επιστραφεί η άποψη και θα σας το αναγνωρίσω. Απλώς, εύχομαι να είναι ζωντανή η κοινωνία τότε για να μπορώ κι εγώ ως μέλος της και εκπρόσωπός της να σας βεβαιώσω ότι σωστά πράξατε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Βρεττέ, έλκετε την καταγωγή σας εν μέρει από τη Γορτυνία Αρκαδίας και φαντάζομαι ότι γνωρίζετε πολύ καλά ότι το Ταμείο Ανάκαμψης αγγίζει τη Γορτυνία της Αρκαδίας. Και θέλω ειλικρινά να σας ρωτήσω αν η δράση οικονομικού μετασχηματισμού -εκτός αν τις απορρίπτετε- στον γεωργικό τομέα, με πέντε προκηρύξεις, που αφορούν στον πρωτογενή τομέα και γενικά στους αγρότες της περιοχής της Γορτυνίας, δεν είναι κάτι που το δέχεστε ως θετικό και ως μία δράση που αγγίζει μικρούς ή πολύ μικρούς επαγγελματίες. Γιατί, ξέρετε, είναι πολύ εύκολο να μιλάμε για τις μεγάλες επιχειρήσεις, αλλά δεν πρέπει να μη στρέφουμε τα μάτια μας και σε αυτά τα οποία συμβαίνουν στις μικρομεσαίες επιχειρήσεις. Γιατί σας είπα ότι πάνω από εκατό χιλιάδες μικρές, πολύ μικρές, επιχειρήσεις έχουν λάβει στήριξη από το Ταμείο Ανάκαμψης. Θέλω να σας πω ότι αυτή τη στιγμή που μιλάμε οι αιτήσεις των αγροτών, σε όλη την Ελλάδα, για μεταποίηση του πρωτογενούς τομέα υπερκαλύπτει τη δυνατότητα της εκταμίευσης από το Ταμείο Ανάκαμψης. Και μάλιστα, τρέξαμε και δεύτερο κύκλο και σκεφτόμαστε ακόμα και τρίτο κύκλο.

Θέλω να σας πω, επίσης, επειδή αναφερθήκατε για τα «πράσινα άλογα» ότι η επιτάχυνση της μεταποίησης, που αφορά στη μεταποιητική, στους βιοτέχνες και γενικά στον τομέα που παράγει -αν θέλετε- και που εξάγει και λόγω του ότι εξάγει, δημιουργεί νέες θέσεις εργασίας, έχει λάβει ιδιαίτερη στήριξη από το Ταμείο Ανάκαμψης.

Θέλω να σας πω, επίσης, ότι ο ψηφιακός μετασχηματισμός των μικρομεσαίων επιχειρήσεων, που τόσο εύκολα ξεπεράσατε, αφορά απόλυτα στη στήριξη των μικρών, πολύ μικρών, επιχειρήσεων, γιατί σας είπα ότι έχει μεγάλο κεφάλαιο η μικρομεσαία επιχειρηματικότητα στο Ταμείο Ανάκαμψης και αφορά στην ανάπτυξη και στην παροχή κατάλληλων ψηφιακών εργαλείων, προϊόντων και υπηρεσιών σε μικρομεσαίες επιχειρήσεις.

Έρχεται, κύριε Βρεττέ, και κάτι το οποίο το ζητάει, αν θέλετε, στο πλαίσιο της φορολογικής δικαιοσύνης -γιατί μιλήσατε και για το φορολογικό νομοσχέδιο-, η διασύνδεση των POS με τις ταμειακές μηχανές και θα επιδοτηθούν οι μικροί, οι πολύ μικροί επαγγελματίες, για να μπορέσουν να αγοράσουν αυτά τα εργαλεία.

Επίσης, θέλω να σας πω ότι υπάρχει στο κομμάτι των υδατοκαλλιεργειών, που αφορούν και πάλι ένα μεγάλο κεφάλαιο συμπολιτών μας που εργάζονται σε αυτόν τον κλάδο, ιδιαίτερη στήριξη. Έτρεξαν δύο προγράμματα που αφορούσαν και μικρομεσαίες και μεγάλες επιχειρήσεις.

Επίσης, επειδή στο δεύτερο σκέλος της ερώτησής σας αναφέρετε γιατί δανειοδοτούνται οι ιδιωτικές επενδύσεις, οφείλω να απαντήσω. Μα, ο κανονισμός του Ταμείου Ανάκαμψης αφορά στα δάνεια που πηγαίνουν στις ιδιωτικές επιχειρήσεις. Άρα αυτή την έννοια στηρίζουμε. Στηρίζουμε την οικονομία, στηρίζουμε την επιχειρηματικότητα. Πιστεύουμε εμείς στην επιχειρηματικότητα. Δεν ξέρω πόσο πιστεύετε εσείς με τα «πράσινα άλογα» που είπατε, αλλά εμείς πιστεύουμε στην επιχειρηματικότητα. Θεωρούμε ότι δημιουργούν νέες θέσεις εργασίας. Νέα παιδιά βρίσκουν δουλειά, γι’ αυτό και μειώνεται η ανεργία συνεχώς.

Θα συνεχίσουμε έτσι ώστε η Ελλάδα με τους ρυθμούς ανάπτυξης να αυξήσει τις θέσεις εργασίας και όλοι οι συμπολίτες μας και αυτοί που έφυγαν, σιγά-σιγά να έρχονται. Όπως το έχουμε πετύχει, με τους ρυθμούς ανάπτυξης και με τις μεγάλες επενδύσεις, έχουμε έναν αρκετά σημαντικό αριθμό Ελλήνων που επιστρέφουν. Γνωρίζετε πολύ καλά ότι έχουμε δημογραφικό πρόβλημα. Το έχει θέσει το κόμμα σας άλλωστε και απορώ πώς συζητάτε για αυτό το ζήτημα. Ταυτόχρονα, θα δημιουργήσουμε περισσότερες νέες θέσεις εργασίας για όλους τους συμπολίτες μας, έτσι ώστε και να μειωθεί η ανεργία, αλλά και να έχουμε ένα καλύτερο μέλλον.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Θα συζητήσουμε τώρα την πέμπτη με αριθμό 346/6-11-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Σπαρτιάτες» κ. Μιχαήλ Γαυγιωτάκη προς τον Υπουργό Προστασίας του Πολίτη, με θέμα: «Εισροή εξτρεμιστών ισλαμιστών και τρομοκρατικές πράξεις».

Στην ερώτηση θα απαντήσει ο Υπουργός Προστασίας του Πολίτη κ. Ιωάννης Οικονόμου.

Κύριε Γαυγιωτάκη, έχετε τον λόγο για την πρωτολογία σας.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, τα τελευταία χρόνια πυκνώνουν τα δημοσιεύματα όσο και οι καταγγελίες για την εγκληματικότητα τζιχαντιστών στην Ελλάδα. Σύμφωνα πάντα με δημόσιες αναφορές από το meaculpa.gr του κ. Μπογδάνου, σε φανατικό τζιχαντιστή, που επιτέθηκε το Πάσχα στον Άγιο Παντελεήμονα, του εκδόθηκε διαβατήριο και το παρέλαβε. Ελληνικό διαβατήριο! Το γνωρίζετε αυτό; Ως πρώτη ερώτηση.

Σύμφωνα πάντα με το ίδιο δημοσίευμα, ο σαλαφιστής ιμάμης από την Αίγυπτο εδώ και πολλά χρόνια, κάνει προπαγάνδα και προωθεί την ένοπλη τζιχάντ και καλεί σε ιερό πόλεμο μαχητές εντός της ελληνικής επικράτειας. Συγκεκριμένα, αυτό το δημοσίευμα είναι 31-10-2023. Πρόκειται για τον Montaser, που βρίσκεται στα Χανιά. Εδώ έχω και τη φωτογραφία του -αν θέλετε να δείτε ποιος είναι- θα σας τη δώσω.

Πρόκειται, λοιπόν, για τον Montaser. Αυτός βρίσκεται στα Χανιά της Κρήτης εδώ και πάρα πολλά χρόνια. Αυτή τη στιγμή, βέβαια, βρίσκεται στη Λευκωσία. Ο ίδιος, είναι άνθρωπος των αδελφών μουσουλμάνων, υπερασπιστής της Χαμάς και παράλληλα δηλώνει υποστηρικτής του Ερντογάν, όπως ο ίδιος καταθέτει στις δημόσιες αναφορές του και κοινοποιεί στα μέσα κοινωνικής δικτύωσης. Η δράση του, βέβαια, είναι γνωστή στις υπηρεσίες πληροφοριών. Τα κηρύγματα και οι αναρτήσεις του, βεβαίως και μπορούν να εμπνεύσουν και να παρακινήσουν κάποιον ριζοσπαστικοποιημένο ισλαμιστή, για να προβεί σε εξτρεμιστικές ενέργειες.

Ο ανωτέρω, λοιπόν, ισλαμιστής χρησιμοποιεί πολλές φορές τόσο το Ανοιχτό Στάδιο των Χανίων, όσο και το Κλειστό και εκεί πραγματοποιεί τα ισλαμικά του κηρύγματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Είναι, λοιπόν, γνώριμες -στις τοπικές αρχές, όσο και στις κρατικές- οι δράσεις του και μέχρι τώρα δεν έχει επέμβει κάποιος εισαγγελέας.

Σας ερωτώ: Γνωρίζετε για την ύπαρξη του εν λόγω Αιγύπτιου ιμάμη, που υμνεί την ισλαμική βία, την τρομοκρατία;

Άλλη μία ερώτηση: Τι θα πράξει η Κυβέρνηση, για να αποτραπεί ενδεχόμενη τρομοκρατική ενέργεια από τους εν δυνάμει εξτρεμιστές-ισλαμιστές, οι οποίοι μάλιστα, εξαιτίας του πολέμου στη Μέση Ανατολή, ολοένα και αυξάνονται και παράλληλα, πώς ελέγχεται το παρελθόν όλων αυτών των ισλαμιστών που εισέρχονται στη χώρα;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, το γεγονός ότι ζούμε σε ταραγμένους καιρούς συνεπάγεται ότι πρέπει να επιδεικνύουμε με τις πράξεις και με τα λεγόμενά μας ευθύνη και αυτοσυγκράτηση και προφανώς, συνεπάγεται ότι πρέπει να είμαστε σε διαρκή εγρήγορση, να παρατηρούμε όλες εκείνες τις εστίες που δυνητικά μπορούν να μας δημιουργήσουν προβλήματα, σχετιζόμενα με τα όσα συμβαίνουν στην ευρύτερη περιοχή και συγκεκριμένα με αυτό που εξελίσσεται στη Γάζα εξαιτίας της τρομοκρατικής επίθεσης της Χαμάς. Η Ελλάδα είναι ένα σύγχρονο, ένα δημοκρατικό κράτος δικαίου και λειτουργεί σε όλες τις πτυχές, σε όλες τις πλευρές με βάση αυτή τη διάσταση, έχοντας μέριμνα την ασφάλεια της χώρας, της κοινωνίας και των πολιτών.

Βρισκόμαστε σε εγρήγορση από την πρώτη στιγμή που ξέσπασε η κρίση αυτή στη Μέση Ανατολή, όπως πολλές φορές έχω πει και από το Βήμα αυτό αλλά και γενικότερα στον δημόσιο λόγο, σε εγρήγορση μεν, όχι σε πανικό. Είμαστε ενεργοποιημένοι σ' ό,τι αφορά στη φύλαξη στόχων. Είμαστε ενεργοποιημένοι σ' ό,τι αφορά στη συλλογή πληροφοριών και στην αξιοποίησή τους.

Η Ελληνική Αστυνομία, στο πεδίο των αρμοδιοτήτων της, σε συνεργασία και με τις υπόλοιπες αρχές ασφαλείας, κάνει αυτό που πρέπει να κάνει, προκειμένου να περιορίσουμε, να εκμηδενίσουμε τις οποιεσδήποτε πιθανότητες πρόκλησης προβλημάτων, σχετιζόμενων με όσα γίνονται στη Μέση Ανατολή, στο ελληνικό έδαφος. Προς την κατεύθυνση αυτή έχουμε τον νου μας στις δομές, έχουμε τον νου μας σε στόχους, είμαστε σε επικοινωνία με άλλες αρχές ασφαλείας. Επαναλαμβάνω ότι είμαστε σε εγρήγορση, μακριά, όμως, από πανικό και μακριά από εκφράσεις ισλαμοφοβίας.

Να αναφερθώ σε δύο συγκεκριμένα περιστατικά που, κυρίως, ο συνάδελφος είπε και στην ομιλία του και περιλαμβάνει και στην ερώτησή του. Πρώτα από όλα να πω για το περιστατικό που έγινε το περασμένο Πάσχα στον Άγιο Παντελεήμονα ότι διενεργείται από το Τμήμα Ασφαλείας του Αγίου Παντελεήμονα προανάκριση, βρίσκεται σε εξέλιξη. Λόγω της διαδικασίας αυτής, όπως ξέρετε, δεν είναι επιτρεπτή η γνωστοποίηση οποιωνδήποτε στοιχείων. Και σ' ό,τι αφορά στο κύριο μέρος της ερώτησής σας, αυτό που επικαλείστε, προφανώς και γνωρίζουμε τη δράση του και για αυτό και ενεργοποιηθήκαμε, αξιοποιώντας και τα στοιχεία από τις ανοικτές πηγές και τα δημοσιεύματα στα οποία αναφερθήκατε.

Συγκεκριμένα, η Αντιτρομοκρατική Υπηρεσία, παρακολουθώντας την υπόθεση, αναλύοντας τα στοιχεία, έχοντας σε ένα βάθος χρόνου μια εικόνα για τα όσα συμβαίνουν εκεί, προχώρησε στον σχηματισμό δικογραφίας σε βάρος του τριανταεννιάχρονου υπηκόου αυτής της τρίτης χώρας για τις αναρτήσεις του, για την ευρύτερη προπαγανδιστική του δράση σε μέσα κοινωνικής δικτύωσης, όπου αναφερόμενος στην τρομοκρατική επίθεση της Χαμάς στο Ισραήλ προέτρεπε με ακραίο λόγο σε πράξεις βίας. Ο τριανταεννιάχρονος κατηγορείται για παράβαση της παραγράφου 6 του άρθρου 187Α «Τρομοκρατικές Πράξεις-Τρομοκρατική Οργάνωση» του Ποινικού Κώδικα και η δικογραφία υποβλήθηκε στην Εισαγγελία Πρωτοδικών Χανίων στις 4 Νοεμβρίου του 2023. Η υπόθεση έχει πάρει τον δρόμο της, και βεβαίως, πέραν του δρόμου της δικαιοσύνης, είναι πάντοτε στο επίκεντρο και στην προσοχή των διωκτικών αρχών.

Προφανώς, λοιπόν, οι αρχές της Ελληνικής Αστυνομίας, σε συνδυασμό και σε συνεργασία και με την ΕΥΠ, αλλά και με άλλες αρχές ασφαλείας, είναι πλήρως ενήμερες για το τι συμβαίνει εδώ. Να ξεκαθαρίσω ότι ο συγκεκριμένος, σύμφωνα με το Υπουργείο Μετανάστευσης και Ασύλου, στις 30-8-2017 αιτήθηκε αρχική άδεια διαμονής για εξαιρετικούς λόγους. Απορρίφθηκε γιατί δεν διέθετε τα προαπαιτούμενα δικαιολογητικά. Επανήλθε και στις 2-10-2018 αιτήθηκε εκ νέου άδεια διαμονής για εξαιρετικούς λόγους, την οποία και πήρε. Η τελευταία ανανέωση έγινε στις 22-3-2022 για το διάστημα από 7-11-2021 έως 6-11-2023. Έχει καταθέσει εκ νέου αίτηση ανανέωσης, η οποία είναι σε κατάσταση καταχώρισης και εξετάζεται και συνυπολογίζονται όλα, όπως κάποιος αντιλαμβάνεται. Να μην υπάρχει κανένα ερωτηματικό και καμμία αμφιβολία. Θέλω να ξεκαθαρίσω ότι στο πρόσωπο αυτό δεν έχει χορηγηθεί ελληνικό διαβατήριο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Γαυγιωτάκη, έχετε τον λόγο για τη δευτερολογία σας.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υπουργέ, γνωρίζετε αν το τέμενος Qubaa στα Χανιά είναι παράνομο ή είναι νόμιμο; Γνωρίζετε και πόσα άλλα υπάρχουν στα Χανιά παράνομα; Αυτή την ερώτηση ήθελα να θέσω και να μας πει ο κύριος Υπουργός εάν η Κυβέρνηση γνωρίζει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Όπως είπα και στην πρωτολογία μου, διαρκώς παρακολουθούμε κάθε εστία, κάθε έκφραση που μπορεί άμεσα ή έμμεσα να συνδέεται με τα όσα συμβαίνουν στη Μέση Ανατολή και να εγκυμονεί κινδύνους για την ελληνική επικράτεια. Ρωτήσατε στην τοποθέτησή σας στην πρωτολογία σας τι κάνει η ελληνική Κυβέρνηση για να αποτρέψει ενδεχόμενο τρομοκρατικό χτύπημα από όποιον, εν πάση περιπτώσει, είχε στο μυαλό κάτι τέτοιο που να συνδέεται με τα γεγονότα της Μέσης Ανατολής.

Πρώτα από όλα η ελληνική Κυβέρνηση και ελληνική πολιτεία έχει πάρει μια ξεκάθαρη θέση για όσα συμβαίνουν στη Μέση Ανατολή. Καταδίκασε από την πρώτη στιγμή την τρομοκρατική επίθεση της Χαμάς. Αναγνώρισε το δικαίωμα του Ισραήλ στην αυτοάμυνα. Διαχώρισε από την πρώτη στιγμή τον παλαιστινιακό λαό από την τρομοκρατική οργάνωση. Και κάλεσε τους πάντες να σεβαστούν τη διάσταση του ανθρωπισμού. Πρωτοβουλίες αντίστοιχες έχει αναλάβει η ελληνική Κυβέρνηση και ο Πρωθυπουργός, συμμετέχοντας σε διεθνείς διασκέψεις και ο Έλληνας Υπουργός Εξωτερικών προς την κατεύθυνση αυτή.

Δεύτερον, η χώρα μας είναι μια χώρα η οποία είναι ισχυρή και με αυτοπεποίθηση αντιμετωπίζει όλες τις προκλήσεις. Με την ψυχραιμία και την αυτοπεποίθηση μιας ισχυρής χώρας διαχειρίζεται και τέτοιου είδους δυνητικούς κινδύνους. Μακριά από, όπως είπα και στην πρώτη μου τοποθέτηση, εκφράσεις υπερβολής, μακριά από πανικούς, μακριά από ισλαμοφοβίες. Είμαστε μια χώρα ανοικτή, μια χώρα ανεκτική στη διαφορετικότητα, μια χώρα που αναγνωρίζει το δικαίωμα του καθενός που ζει νόμιμα εδώ να λατρεύει τον Θεό του. Παράλληλα, βεβαίως, σεβόμαστε και αναδεικνύουμε σε κορυφαίες προτεραιότητες του Ελληνισμού την παράδοση, τη θρησκεία, τη δημοκρατία, την ιστορία μας, συστατικά στοιχεία θεμελιακά της πορείας του έθνους και της πατρίδας μας όλα τα προηγούμενα χρόνια.

Όλα αυτά, μαζί με μια πολιτική στιβαρή στο κομμάτι της ασφάλειας, μια αυστηρή και μια δίκαιη μεταναστευτική πολιτική, με ενεργοποιημένες τις αρχές ασφαλείας σε όλα τα επίπεδα, αποτελούν την ασπίδα θωράκισης για να αποφύγουμε και στο κομμάτι αυτό, όπως και ευρύτερα σε κάθε κομμάτι παραβατικότητας και εγκληματικότητας, την έκφραση συμπεριφορών και περιστατικών που θα έθεταν σε κίνδυνο τη δημόσια τάξη και τη δημόσια ασφάλεια.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δεύτερη με αριθμό 357/7-11-2023 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ – Κίνημα Αλλαγής» κ. Κωνσταντίνας (Νάντιας) Γιαννακοπούλου, προς τον Υπουργό Προστασίας του Πολίτη, με θέμα: «Το αίσθημα προστασίας και ασφάλειας των πολιτών είναι πρωταρχικής σημασίας και ήδη έχουν περάσει δύο μήνες από τη δέσμευση του Πρωθυπουργού για την ενίσχυση των υποστελεχωμένων υπηρεσιών της ΕΛ.ΑΣ.».

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, επανέρχομαι με μια επίκαιρη ερώτηση προς το Υπουργείο σας γιατί έχουμε τονίσει ευθύς εξαρχής ως ΠΑΣΟΚ ότι το ζήτημα της ασφάλειας των Ελλήνων πολιτών, της ελληνικής κοινωνίας αποτελεί για εμάς μια από τις πρώτες προτεραιότητές μας. Και αν πριν από λίγες ημέρες σε αυτήν εδώ την Αίθουσα στη συζήτηση της επίκαιρης ερώτησης που σας είχα καταθέσει για το θέμα της παιδικής παραβατικότητας, της νεανικής παραβατικότητας πρώτη σας είπα ότι δεν είναι ένα ζήτημα το οποίο άπτεται αποκλειστικά και μόνο του δικού σας Υπουργείου, για το θέμα αυτής της ερώτησης, η ευθύνη είναι αποκλειστικά δική σας.

Ο Πρωθυπουργός της χώρας, ο κ. Μητσοτάκης, πριν από δύο περίπου μήνες στη Διεθνή Έκθεση Θεσσαλονίκης εξήγγειλε την αποδέσμευση δυόμισι χιλιάδων αστυνομικών από τη φρούρηση δημοσίων προσώπων και την επιστροφή τους στις οργανικές τους θέσεις, με σκοπό την ενδυνάμωση των υποστελεχωμένων, κατά συντριπτική πλειοψηφία, μάχιμων υπηρεσιών της ΕΛ.ΑΣ..

Παρ’ όλα αυτά, δύο ολόκληρους μήνες μετά, οι μετακινήσεις οι οποίες παρατηρούνται στο σύνολο των αστυνομικών τμημάτων και των τμημάτων ασφαλείας, κυρίως της Αττικής, που εστιάζεται και το μεγαλύτερο πρόβλημα, κύριε Υπουργέ, σε σχέση με τις τεράστιες ανάγκες και τα κενά τα οποία έχουν αυτές οι υπηρεσίες, σε καμμία απολύτως περίπτωση δεν μπορούμε να πούμε ότι ανταποκρίνονται στη στομφώδη εξαγγελία του Πρωθυπουργού. Αντιθέτως, οι ίδιοι οι αστυνομικοί παρατηρούν στις υπηρεσίες τους είτε ότι δεν επιστρέφουν οι συνάδελφοί τους είτε ότι ακόμη και σήμερα υπάρχουν συνάδελφοί τους οι οποίοι μετακινούνται προς τα «επίσημα», από μάχιμες και δυστυχώς, υποστελεχωμένες υπηρεσίες, με τη μόνη δικαιολογία «για υπηρεσιακούς λόγους».

Χαρακτηριστικά, να αναφέρω κάποια παραδείγματα από τη δυτική Αθήνα, την εκλογική μου περιφέρεια, που γνωρίζω πάρα πολύ καλά ποια είναι η κατάσταση, τόσο από τους πολίτες που ζουν τη μόνιμη ανασφάλεια -και το γνωρίζετε αυτό, ποια είναι η κατάσταση στη δυτική Αθήνα- όσο και από τους ένστολους, οι οποίοι κάνουν κυριολεκτικά μια απίστευτη υπερπροσπάθεια για να μπορέσουν να ανταποκριθούν στις αυξημένες ανάγκες.

Πιο συγκεκριμένα, με βάση το τι έχει αναφέρει η ιστοσελίδα «Ελεύθερος Τύπος», τα στοιχεία τα οποία υπάρχουν εκεί μετά από έρευνα η οποία έγινε –και το επικαλούμαι και να σας το καταθέσω και για τα Πρακτικά- τα δεκαέξι αστυνομικά τμήματα της Διεύθυνσης Αστυνομίας Δυτικής Αττικής έχουν οργανική δύναμη χιλίων εκατό αστυνομικών. Η πραγματική τους, όμως, δύναμη είναι τετρακόσιοι τριάντα. Η Υποδιεύθυνση Ασφαλείας Δυτικής Αττικής έχει οργανική δύναμη περίπου τετρακόσια άτομα και η πραγματική είναι διακόσια τριάντα. Από τα δεκαπέντε τμήματα ασφαλείας της δυτικής Αττικής κανένα, με βάση το δημοσίευμα, δεν μένει ανοιχτό το βράδυ τους τελευταίους έξι μήνες. Τα Τμήματα Ασφαλείας Αιγάλεω έχουν οργανική δύναμη σαράντα επτά, παρούσα δύναμη δεκαέξι, στο Περιστέρι σαράντα πέντε, αλλά υπαρκτή, πραγματική δύναμη είκοσι τρία, στους Αγίους Αναργύρους είκοσι τρεις, αλλά πραγματική δύναμη δεκατρείς. Το Αστυνομικό Τμήμα Αιγάλεω έχει οργανική δύναμη ενενήντα δύο, αλλά παρούσα δύναμη σαράντα τρία, οι Άγιοι Ανάργυροι-Καματερό εβδομήντα δύο, αλλά παρούσα τριάντα τέσσερα, η Αγία Βαρβάρα σαράντα, αλλά παρούσα δεκαεννέα.

Και το αμείλικτο, λοιπόν, ερώτημα το οποίο τίθεται με βάση τους αριθμούς, αλλά και με βάση την πραγματικότητα -τη δύσκολη πραγματικότητα, κύριε Υπουργέ- είναι πόσοι ακριβώς αστυνομικοί έχουν επιστρέψει στις οργανικές τους θέσεις από τη φύλαξη δημοσίων προσώπων και με πόσους συγκεκριμένα, κύριε Υπουργέ, αστυνομικούς έχουν ενισχυθεί τα αστυνομικά τμήματα και τα τμήματα ασφαλείας της Αττικής. Θέλουμε να μας πείτε πόσοι και πού συγκεκριμένα, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, καλώς.

Κύριε Υπουργέ, ο λόγος σε εσάς.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Στην ερώτησή σας βάζετε δύο διαφορετικά πράγματα: Το πρώτο κατά πόσο τηρείται η δέσμευση του Πρωθυπουργού και η διαδικασία που βρίσκεται σε εξέλιξη, στο οποίο θα απαντήσω και αναδεικνύετε, προσπαθώντας να δημιουργήσετε ενδεχομένως ερωτηματικά για την υλοποίηση της δέσμευσης του Πρωθυπουργού, το θέμα της έλλειψης προσωπικού και της διάστασης μεταξύ οργανικών θέσεων και παρούσας δύναμης στα αστυνομικά τμήματα της χώρας και συγκεκριμένα στη δυτική Αττική. Δεν είναι μόνο εκεί, δυστυχώς, είναι σε ολόκληρη τη χώρα.

Εγώ δεν μπορώ να σχολιάσω νούμερα και αριθμούς στα οποία αναφέρεστε σε συγκεκριμένη ιστοσελίδα, καθ’ ότι αυτά, όπως γνωρίζετε, διέπονται και από μία πιο διακριτική διαδικασία. Δεν υπάρχει, όμως, αμφιβολία -και δεν το έχουμε κρύψει ποτέ- ότι υπάρχει ένα ζήτημα και έλλειψης και κατανομής προσωπικού στην Ελληνική Αστυνομία, με ένα μέρος της αντιμετώπισής του να έχει να κάνει με τη μετατόπιση, με τη μετακίνηση ανθρώπων που φυλούσαν στόχους σε μάχιμες Υπηρεσίες και θα έρθω σε αυτό πιο συγκεκριμένα στη συνέχεια. Δεν είναι, όμως, ο μοναδικός τρόπος.

Υπάρχουν και άλλοι τρόποι, υπάρχουν τρόποι εσωτερικής αναδιάταξης, αλλαγής διαδικασιών, ενεργοποίησης κρίσιμων υπηρεσιών που λειτουργούσαν στο παρελθόν και τα τελευταία χρόνια -τα τελευταία πολλά χρόνια για διάφορους λόγους- προτεραιοποιήθηκαν άλλες ανάγκες, με αποτέλεσμα να παρατηρείται η έλλειψη εκεί και να αναδεικνύεται. Και προς την κατεύθυνση αυτή ήδη έχουν αρχίσει και γίνονται ορατά τα πρώτα βήματα. Θα πω στη δευτερολογία μου πιο συγκεκριμένα πράγματα.

Έρχομαι τώρα στον πυρήνα της ερώτησής σας. Ήδη μέχρι σήμερα, κυρία Γιαννακόπουλου, περισσότεροι από χίλιοι πεντακόσιοι αστυνομικοί –ο Πρωθυπουργός είχε μιλήσει για δυόμισι χιλιάδες, είχαμε πει ότι οι πρώτοι χίλιοι πεντακόσιοι θα είναι σε αυτή τη χρονική περίοδο περίπου και μέχρι αρχές του χρόνου θα φθάσουμε και τον αριθμό των δυόμισι χιλιάδων- πάνω από χίλιοι πεντακόσιοι αστυνομικοί έχουν πάρει είτε φύλλο πορείας είτε εντολή αποδέσμευσης –η εντολή αποδέσμευσης πολύ σύντομα μετατρέπεται σε φύλλο πορείας- για να γυρίσουν, να φύγουν από τις φυλάξεις στόχων σε κρίσιμες υπηρεσίες του πεδίου. Οι υπηρεσίες αυτές είναι τα αστυνομικά τμήματα, οι υπηρεσίες αυτές είναι το αεροδρόμιο που αποδυναμώθηκε εξαιτίας του ότι έφυγαν οι δόκιμοι το καλοκαίρι, είναι οι υπηρεσίες ασφαλείας, είναι η Κεντρική Ασφάλεια της Γενικής Αστυνομικής Διεύθυνσης Αθηνών, είναι μάχιμες υπηρεσίες της Άμεσης Δράσης, είναι η Θεσσαλονίκη όπου και εκεί χρειάζεται ενίσχυση, είναι μια σειρά από υπηρεσίες του πεδίου χρήσιμες, ουσιαστικές που θα μας βοηθήσουν στους στόχους μας της εμφανούς αστυνόμευσης.

Ποια είναι η πραγματικότητα; Η πραγματικότητα είναι ότι -και δεν το έκρυψα και αυτού του είδους οι συζητήσεις βοηθούν πολύ- συναντάμε και αντικειμενικές δυσκολίες και ισχυρές αντιστάσεις από διάφορες πλευρές. Αντικειμενική δυσκολία, για παράδειγμα, είναι τα όσα εξελίσσονται στη Μέση Ανατολή και στη Γάζα, όπου στόχους που θα έλεγε κάποιος ότι θα μπορούσες να τους διαχειριστείς και να τους μεταχειριστείς με μεγαλύτερη ευελιξία και να αποσύρεις δυνάμεις, αναγκάζεσαι για ένα χρονικό διάστημα να έχεις μεγαλύτερη προσοχή στα πρόσωπα ή σε ακίνητους στόχους που συνδέονται με αυτή την ιστορία. Αυτά είναι στη διάσταση των αντικειμενικών δυσκολιών, χωρίς, βεβαίως, να αλλάζουν τον βασικό πυρήνα και την κεντρική κατεύθυνση.

Υπάρχουν και ισχυρές αντιστάσεις και πιέσεις που κατά καιρούς δεχόμαστε. Βεβαίως, αυτές εξετάζονται υπηρεσιακά με βάση την ανάλυση που γίνεται από τις αρμόδιες υπηρεσίες. Υπάρχουν τεχνάσματα διαφόρων -και λυπάμαι που το λέω- με τα οποία βρισκόμαστε αντιμέτωποι. Όταν γυρνούν από τη φύλαξη των στόχων, ανακαλύπτουν ότι έχουν πολλές αδιάθετες άδειες και θέλουν να τις βάλουν όλες μαζί, για να μην αναλάβουν υπηρεσία στο πεδίο που πηγαίνουν και υπάρχουν θεσμικοί περιορισμοί και κανόνες και εργασιακοί νόμοι και εργασιακές συνθήκες τις οποίες οφείλουμε να σεβαστούμε, αλλά όχι με αφέλεια.

Όλα αυτά δεν θα μας κάνουν να παρεκκλίνουμε και δεν παρεκκλίνουμε από τον κεντρικό μας στόχο. Τα αστυνομικά τμήματα ενισχύθηκαν και θα ενισχυθούν, κρίσιμες υπηρεσίες του πεδίου που έχουν να κάνουν με την εμφανή αστυνόμευση ενισχύθηκαν και θα ενισχυθούν και περαιτέρω, κρίσιμες υπηρεσίες που έχουν να κάνουν με την εξυπηρέτηση του πολίτη στις γειτονιές με τις περιπολίες και με την αστυνόμευση θα ενισχυθούν ακόμα περισσότερο το επόμενο διάστημα και θα αναφερθώ σε συγκεκριμένα παραδείγματα στη δευτερολογία μου.

Επαναλαμβάνω ότι περισσότεροι από χίλιοι πεντακόσιοι με φύλλα πορείας και με εντολές αποδέσμευσης, που σε λίγες μόνο ημέρες μετατρέπονται σε φύλλα πορείας, έχουν ήδη μετακινηθεί και συνεχίζουμε μέχρι να φτάσουμε τον αριθμό των δυόμισι χιλιάδων. Αυτός είναι ο ένας μόνο πυλώνας ενίσχυσης της εμφανούς αστυνόμευσης. Υπάρχουν και άλλα που έχουν να κάνουν με δομές, με διαδικασίες και με αναδιάταξη δυναμικού το επόμενο διάστημα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Υπουργέ, νομίζω ότι πρέπει να γίνει απολύτως κατανοητό ότι η τακτική της Κυβέρνησης στην οποία ανήκετε σε διάφορους άλλους τομείς της πολιτικής είτε για επικοινωνιακές μεταρρυθμίσεις είτε για μπαλώματα με διάφορα μέτρα και εξαγγελίες δεν χωρά σε καμμία περίπτωση και δεν μπορεί να βρει εφαρμογή στο μείζον ζήτημα της ασφάλειας των πολιτών.

Εγώ σας ρώτησα κάτι συγκεκριμένο. Σας ρώτησα να μου πείτε πόσοι και σας ρώτησα συγκεκριμένα να μου πείτε πού έχουν πάει. Μας λέτε χίλιοι πεντακόσιοι. Πολύ συγκεκριμένο ερώτημα: Στην Τροχαία Αθηνών μπορείτε να μας πείτε από τους χίλιους πεντακόσιους πόσοι έχουν επιστρέψει πραγματικά; Στα αστυνομικά τμήματα σάς ανέφερα συγκεκριμένους αριθμούς. Αν δεν συμφωνείτε με το δημοσίευμα του «Ελεύθερου Τύπου», διαψεύστε το. Διαψεύστε το! Δεν μπορείτε να πείτε ότι είναι αντιπολιτευόμενο προς τη Νέα Δημοκρατία. Πείτε μου, λοιπόν -σας ανέφερα συγκεκριμένους αριθμούς- πείτε μας πόσα συγκεκριμένα άτομα επέστρεψαν στο Αστυνομικό Τμήμα Περιστερίου, στα Τμήματα Ασφαλείας της δυτικής Αθήνας. Πόσοι, κύριε Υπουργέ; Ζητούμε αριθμούς, οι αριθμοί δεν ψεύδονται.

Είπατε πιο πριν ότι έθεσα δύο διαφορετικά ζητήματα, το ζήτημα της υποστελέχωσης και το ζήτημα του πόσοι έχουν επιστρέψει από τα δημόσια πρόσωπα, το οποίο –επαναλαμβάνω- ήταν κυρίαρχη πρόταση του κ. Μητσοτάκη.

Αναρωτιέμαι, κύριε Υπουργέ, η υποστελέχωση των μάχιμων Υπηρεσιών της ΕΛ.ΑΣ. στα αστυνομικά τμήματα ή σε άλλες μάχιμες υπηρεσίες δεν έχει να κάνει με την κακή διάρθρωση, δεν έχει να κάνει με την υπερσυγκέντρωση αστυνομικών στα τμήματα VIP, στα τμήματα φύλαξης των δημοσίων προσώπων ή κτηρίων; Δεν είναι ένα πολύ σημαντικό ζήτημα; Δεν είναι όλα αυτά αλληλοσυνδεόμενα;

Άρα, λοιπόν, εμείς επιμένουμε ότι η μη υλοποίηση της δέσμευσης του Πρωθυπουργού για την επιστροφή δυόμισι χιλιάδων αστυνομικών σε μάχιμες υπηρεσίες στον δρόμο, δίπλα στον πολίτη -αυτό το οποίο λέμε- δεν προβάλλεται στείρα αντιπολιτευτικά, εμείς δεν θέλουμε να κάνουμε στείρα αντιπολίτευση. Μακάρι να είχε υλοποιηθεί! Θα ήμασταν οι πρώτοι που θα σας επικροτούσαμε και θα σας λέγαμε «μπράβο, το κάνετε!». Όμως, δεν το έχετε κάνει ακόμα και περιμένουμε και σας ελέγχουμε. Και αυτός είναι ο ρόλος μας, να ελέγχουμε κατά πόσο όλα αυτά τα οποία λέτε εφαρμόζονται.

Και ξέρετε πάρα πολύ καλά, λοιπόν, ότι σας μιλάμε σοβαρά, σας αναφέρουμε αριθμούς και ζητούμε είτε να επιβεβαιώσετε είτε να πείτε «όχι, δεν ισχύουν αυτοί οι αριθμοί».

Όμως, επιμένουμε, η αγωνία, η ανασφάλεια, η αύξηση της μικρής εγκληματικότητας -και αυτό είναι μία πραγματικότητα- είναι πολύ σοβαρά ζητήματα. Αν δεν θέλετε να απαντήσετε σε εμάς, σε αυτούς, στους Έλληνες πολίτες, οφείλετε να απαντήσετε. Και επιμένουμε ότι η ενίσχυση των μάχιμων υπηρεσιών της ΕΛΑΣ πρέπει να γίνει άμεσα, πρέπει να γίνει με πράξεις και όχι μόνο με λόγια και κούφιες διακηρύξεις. Και αν δεν μπορείτε να το πράξετε ή αν δεν το θέλετε, τότε τουλάχιστον η Κυβέρνησή σας ας μην κοροϊδεύει την ελληνική κοινωνία και μάλιστα διά στόματος του κύριου Πρωθυπουργού.

Επιμένω, λοιπόν, να μας δώσετε συγκεκριμένες απαντήσεις. Σας ανέφερα κάποια συγκεκριμένα ερωτήματα, να μας πείτε, προκειμένου να ξέρουμε πόσοι, αλλά κυρίως, πού έχουν πάει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Κύριε Πρόεδρε, εγώ δεν έχω λόγους να ερμηνεύω τον τρόπο για τον οποίον γίνεται ο έλεγχος. Ο κοινοβουλευτικός έλεγχος είναι πάρα πολύ χρήσιμος και επειδή είμαι και καλόπιστος άνθρωπος, δέχομαι ότι στα θέματα ασφάλειας δεν υπάρχει, κυρίως, η διάσταση της αντιπολίτευσης και πόσο μάλλον της στείρας αντιπολίτευσης, αλλά της κριτικής και της αγωνίας την οποία όλοι συμμεριζόμαστε.

Προφανώς και είναι ρητορικό το ερώτημα, όταν απευθύνεται σε αυτή την Κυβέρνηση, που μόνη της ανέδειξε το ζήτημα της μετακίνησης ανθρώπων από κάποιες υπηρεσίες της Ελληνικής Αστυνομίας στο πεδίο. Προφανώς και αντιλαμβανόμαστε ότι οι άνθρωποι αυτοί έλειπαν, προφανώς και αντιλαμβανόμαστε ότι δημιουργήθηκαν μεγέθη, διευθύνσεις, διαδικασίες, όταν τα μεγέθη της Ελληνικής Αστυνομίας και οι ανάγκες ήταν διαφορετικές από αυτές που είναι σήμερα.

Από την πρώτη στιγμή αναδείξαμε ότι η ενίσχυση της εμφανούς αστυνόμευσης, τα περισσότερα περιπολικά, οι πεζές περιπολίες, η ενεργοποίηση του αστυνομικού της γειτονιάς, η ενίσχυση της τροχαίας ήταν προτεραιότητες που είχαν μείνει πίσω για διάφορους λόγους τα προηγούμενα χρόνια και έπρεπε και πρέπει να ενισχυθούν με δυνάμεις, με αστυνομικούς που θα επιστρέψουν στο πεδίο και με την αναδιάταξη των δυνάμεων.

Προφανώς ο Κυριάκος Μητσοτάκης είναι αυτός που πήρε την πρωτοβουλία να πάρει αυτή τη δύσκολη απόφαση και να κάνει αυτή τη δύσκολη ανακοίνωση και τα πράγματα είναι όπως ακριβώς σας τα λέω. Το να αντιπαραβάλουμε τη διαφορά μεταξύ οργανικών θέσεων και παρούσας δύναμης δεν σημαίνει ότι δεν έχει υλοποιηθεί η δέσμευση του Πρωθυπουργού.

Σας είπα και σας καλώ να βρείτε στοιχεία και να το διαψεύσετε ότι πάνω από χίλιους πεντακόσιους τώρα…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Στην Τροχαία Αθηνών πόσοι έχουν έρθει;

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Στην Τροχαία Αθηνών πάνω από σαράντα, για παράδειγμα, στην Ασφάλεια Αττικής τριακόσιοι δέκα, στο αεροδρόμιο γύρω στα είκοσι άτομα, στη Θεσσαλονίκη άλλοι τόσοι, στη ΓΑΔΑ έχουν επιστρέψει επίσης διακόσιοι πενήντα για διάφορες διαθέσεις και ούτω καθεξής και στα αστυνομικά τμήματα θα μπορώ να είμαι και πιο συγκεκριμένος στο επόμενο διάστημα, όταν ολοκληρώνεται η διαδικασία των προσφυγών και όλα τα υπόλοιπα.

Το λέω αυτό διότι όταν συμφωνούμε στο βασικό, δεν έχει νόημα να προσπαθούμε να αναδεικνύουμε πράγματα τα οποία δεν ανταποκρίνονται στην πραγματικότητα. Πήραμε μια επώδυνη και δύσκολη απόφαση να συγκρουστούμε με στερεότυπα πολλών ετών, δεκαετιών. Είπα και σε κάποιες άλλες τοποθετήσεις μου ότι θα εκπλαγεί κάποιος αν δει τι βρήκαμε σε φυλάξεις και το τι δικαιολογίες επικαλούνται διάφοροι. Και δεν αναφέρομαι τόσο πολύ σε πολιτικά πρόσωπα, για να είμαι ειλικρινής.

Η προσπάθεια γίνεται και θα συνεχιστεί, έχει και το κόστος της. Δεν πρόκειται σε αυτήν την προσπάθεια να κάνουμε πίσω, γιατί βασική ανάγκη είναι η ενίσχυση της εμφανούς αστυνόμευσης. Έχει βελτιωθεί η κατάσταση εκεί; Έχει. Γιατί αν δεν είχε βελτιωθεί και η κατάσταση με την τροχαία θα ήταν πολύ διαφορετική, θα ήταν μάλλον παρόμοια με αυτή που ήταν πριν από τον τελευταίο ένα-ενάμιση μήνα, όπου υπερδιπλασιάσαμε τον αριθμό των τροχονόμων που βγαίνουν στην Αθήνα και σε κεντρικούς δρόμους και ο αριθμός των παραβάσεων που επιβεβαιώνονται είναι χαρακτηριστικός των περισσότερων ελέγχων που γίνονται.

Και στην πρόληψη και την αποτροπή της νεανικής παραβατικότητας, κάθε παρασκευοσαββατοκύριακο συγκεκριμένες δράσεις. Το λέω γιατί ξέρω την ευαισθησία σας, εσείς ήσασταν άλλωστε που κάνατε την ερώτηση το προηγούμενο διάστημα σε αυτό. Αυτό το σαββατοκύριακο στο Νέο Ηράκλειο, στη Νέα Ιωνία, στο «MALL» στο Μαρούσι, συνεχώς στην Κηφισιά, στο Ψυχικό, με αποτροπή επεισοδίων.

Είδατε τα αποτελέσματα της διαχείρισης της Αστυνομίας στην πορεία του Πολυτεχνείου, μια πορεία σε ένα περιβάλλον πιο φορτισμένο φέτος σε σχέση με όλα τα προηγούμενα χρόνια, για μια σειρά από λόγους και εξαιτίας όλων αυτών που γίνονται στη Γάζα, με τη διαχείριση που έδειξε επαγγελματισμό, συναίσθηση του καθήκοντος, σεβασμό σε αυτούς που θέλουν να διαδηλώσουν, νομίζω σε μεγάλο βαθμό υποδειγματική, με ελάχιστα επεισόδια και εδώ και αλλού.

Όλα αυτά δεν συμβαίνουν στην τύχη, συμβαίνουν διότι διορθώνουμε πράγματα τα οποία χρήζανε διόρθωσης, ενισχύουμε δυνάμεις, βγάζουμε κόσμο στο πεδίο, αντιλαμβανόμαστε ποια είναι τα σημεία εκείνα που πρέπει να δουλέψουμε ακόμη πιο εντατικά και συνεχώς κάνουμε ό,τι περνάει από το χέρι μας, αξιοποιώντας τις διαθέσιμες δυνάμεις, αναδιατάσσοντας το δυναμικό, προγραμματίζοντας μια σειρά από δράσεις ανάμεσα στις οποίες και η ενίσχυση με τεχνολογικά μέσα, για να εμπεδώνουμε ολοένα και μεγαλύτερο αίσθημα ασφάλειας στον πολίτη, σε μια χώρα και σε μια πόλη που παρά τις αδυναμίες, ήταν και παραμένει ασφαλής για τους πολίτες.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητήσουμε την εικοστή τρίτη με αριθμό 382/13-11-2023 επίκαιρη ερώτηση του δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή, προς τον Υπουργό Προστασίας του Πολίτη, με θέμα: «Να εξασφαλιστεί άμεσα και με ασφάλεια η μεταφορά των μαθητών στις εκπαιδευτικές επισκέψεις».

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Και παρά το ότι είναι ένα εκπαιδευτικό ζήτημα, η ερώτηση απευθύνεται στον Υπουργό Προστασίας του Πολίτη, επειδή αφορά στην ασφαλή μεταφορά των μαθητών στις εκπαιδευτικές τους επισκέψεις.

Εισαγωγικά να πω, κύριε Υπουργέ, ότι όλοι καταλαβαίνουμε τη μεγάλη σημασία που έχουν αυτές οι επισκέψεις για τους μαθητές, καθώς τους δίνεται η δυνατότητα να έρθουν σε επαφή με πολιτιστικούς, ιστορικούς, επιστημονικούς και άλλους χώρους, τους οποίους πιθανότατα δεν θα πήγαιναν ποτέ ίσως μόνοι τους, αν δεν ήταν στο σχολείο.

Εκτός, όμως, από το προφανές γνωστικό περιεχόμενο αυτών των εκπαιδευτικών επισκέψεων των σχολικών εκδρομών, υπάρχει, ξέρετε, και η θετική παιδαγωγική και ψυχοκοινωνική τους, θα έλεγα, διάσταση, αφού αυτές στο τέλος δίνουν χαρά στα παιδιά, καθώς εμπλουτίζουν και ομορφαίνουν το μάθημα, την εκπαιδευτική διαδικασία.

Όμως, υπάρχει πρόβλημα, κύριε Υπουργέ. Τον τελευταίο καιρό υπάρχουν προβλήματα για τη μεταφορά αυτών των μαθητών σε αυτές τις εκπαιδευτικές επισκέψεις, καθώς σε πολλές περιπτώσεις η τροχαία, της οποίας εσείς είστε ο πολιτικός προϊστάμενος, δεν πραγματοποιεί τους ελέγχους των λεωφορείων έξω από τα σχολεία.

Ξέρετε, αυτή η κατάσταση δημιουργεί έναν ιδιότυπο ηθικό εκβιασμό στους διευθυντές των σχολείων και στους εκπαιδευτικούς, καθώς είναι οι μόνοι οι οποίοι, συνυπολογίζοντας την απογοήτευση των μαθητών τους από τη ματαίωση μιας τέτοιας επίσκεψης ή εκδρομής, αλλά και τα χρήματα που έχουν πληρώσει οι γονείς τους, τελικά αρκετές φορές πραγματοποιούν αυτή την εκδρομή-επίσκεψη με δική τους ευθύνη και βέβαια, με τεράστιο προσωπικό ψυχολογικό κόστος .

Σαν να μην έφτανε αυτό, πρόσφατα από διάφορες διευθύνσεις της τροχαίας, μέσα από μηνύματα ηλεκτρονικού ταχυδρομείου, ζητείται τα λεωφορεία τα οποία θα εκτελέσουν τη μεταφορά των μαθητών να πηγαίνουν το πρωί, μία ώρα πριν από την προγραμματισμένη εκπαιδευτική επίσκεψη, σε συγκεκριμένους χώρους ελέγχου, οι οποίοι χώροι ελέγχου μπορεί να βρίσκονται και αρκετά χιλιόμετρα μακριά από το σχολείο, στο οποίο πρέπει μετά να πάνε, για να γίνει αυτή η επίσκεψη.

Οι ιδιοκτήτες και οδηγοί λεωφορείων αδυνατούν για πολλούς και διάφορους λόγους να πάνε σε αυτούς τους ελέγχους και έτσι τα σχολεία ακυρώνουν ή σκέφτονται να ακυρώσουν μια σειρά από τέτοιες εκπαιδευτικές επισκέψεις και εκδρομές, καθώς δεν υπάρχει πρακτικά κανένας άλλος τρόπος για να διενεργηθεί ένας έλεγχος στο σχολικό λεωφορείο που αναλαμβάνει την επίσκεψη αυτή και δεν θέλουν οι ίδιοι, βέβαια, να αναλάβουν την ευθύνη.

Σας ρωτάμε, λοιπόν –αυτό είναι το πρόβλημα και πιθανόν να το γνωρίζετε- ποια μέτρα θα πάρει η Κυβέρνησή σας, εσείς ο ίδιος ως Υπουργός, για να μη στερηθούν οι μαθητές αυτές τις σχολικές εκπαιδευτικές επισκέψεις και τις εκδρομές, οι οποίες, εκτός των άλλων, αποτελούν και ένα αναπόσπαστο στοιχείο της εκπαιδευτικής διαδικασίας, αλλά αυτό να γίνει με τον πιο ασφαλή τρόπο, εξασφαλίζοντας δηλαδή τον ουσιαστικό έλεγχο και τον γρήγορο, θα πρόσθετα εγώ, στα λεωφορεία.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Κύριε συνάδελφε, δεν νομίζω ότι υπάρχει αμφιβολία πως η όλη διαδικασία της εκδρομής είναι πολλαπλά ωφέλιμη για τους μαθητές και ως προς τη διάσταση της διασκέδασης, της χαλάρωσης, της κοινωνικοποίησης, της παρέας -όλοι μας έχουμε αξέχαστες τέτοιες μνήμες από το σχολείο- όχι όμως μόνο από αυτό αλλά και της ενίσχυσης της μάθησης, της μαθησιακής διαδικασίας, από την ώρα που έχουν και τον εκπαιδευτικό τους χαρακτήρα και έρχονται σε επαφή βιωματικά με μια σειρά από αντικείμενα.

Συνεπώς, νομίζω ότι αποτελεί αναπόσπαστο κομμάτι της εκπαιδευτικής διαδικασίας, το οποίο όλοι οφείλουμε να ενθαρρύνουμε, που γράφει έτσι πολύ ξεχωριστά στη μνήμη και την προσωπικότητα των παιδιών κάθε ηλικίας. Άρα, δεν υπάρχει αμφιβολία ότι προς αυτή την κατεύθυνση όλοι είμαστε υπέρ και πρέπει να ενθαρρύνουμε και να παροτρύνουμε να γίνονται όσο το δυνατόν περισσότερα. Ένα το κρατούμενο.

Δεύτερον, πρέπει αυτά να γίνονται και με ασφάλεια. Έτσι δεν είναι; Δεν νομίζω ότι διαφωνεί κανείς ότι πρέπει να γίνονται με ασφάλεια. Οπότε εδώ δεν μιλάμε για κάποιον ιδιότυπο ηθικό εκβιασμό. Νομίζω ότι ήταν σχήμα λόγου περισσότερο. Δηλαδή τι να εκβιάσει ηθικά η τροχαία ή η πολιτεία τα σχολεία να μην πάνε τα παιδιά εκδρομές; Δεν νομίζω ότι μπορεί κανείς να σκεφτεί ότι κάποιος έχει στο μυαλό του τέτοιο πράγμα.

Εδώ όμως υπάρχει μια αντικειμενική δυσκολία. Ποια είναι αυτή η αντικειμενική δυσκολία; Όσο το δυνατόν περισσότερους ουσιαστικούς και πραγματικούς ελέγχους θέλεις να κάνεις στα μεταφορικά μέσα -που υπάρχει μια ανάγκη - πρέπει να βρεις τον πιο δόκιμο τρόπο. Τι έκανε, λοιπόν, η Τροχαία τον περασμένο Μάιο;

Πρόκειται για μια καινούργια επεξεργασία-διαταγή τον Μάιο του 2023. Επισημάνθηκαν δεκατέσσερα σημεία στην Αττική εδώ στο Λεκανοπέδιο, γιατί κυρίως εδώ εντοπίζεται το πρόβλημα, που είναι περισσότερα τα σχολεία και μεγαλύτερη η ανάγκη για ελέγχους και συμπίπτουν τις ίδιες μέρες και τις ίδιες ώρες. Και τι είπε;

Παρουσίασε δεκατέσσερα σημεία στο Λεκανοπέδιο, χοντρικά ένα με δύο σημεία σε κάθε διεύθυνση, υποδιεύθυνση Τροχαίας, όπου σε συνεννόηση με τα σχολεία, με τα τουριστικά γραφεία, με αυτούς που εν πάση περιπτώσει κάνουν αυτές τις εκδρομές, και τους είπε να δίνεται στο σημείο ελέγχου ένα ραντεβού σε ένα εύλογο χρονικό διάστημα πριν την εκδρομή, για να υφίσταται αυτός ο ουσιαστικός έλεγχος -που πρέπει να υφίσταται με βάση τις προδιαγραφές-, έτσι ώστε να γίνονται και να πραγματοποιούνται οι εκδρομές αυτές με τη μεγαλύτερη δυνατή ασφάλεια. Γιατί έγινε αυτό; Διότι είναι πρακτικώς αδύνατον, εκδρομές που προγραμματίζονται παρόμοιες ώρες, παρόμοιες μέρες στα σχολεία τα οποία είναι διασπαρμένα σε διάφορα σημεία της Αττικής, να βρίσκεται επί τόπου εκεί η Τροχαία και να τα ελέγχει ουσιαστικά. Αυτό ήταν μια αντικειμενική δυσκολία που προέκυψε από την εμπειρία και των αξιωματικών της Τροχαίας όλο το προηγούμενο διάστημα που τους οδήγησε -δεν ήμουν εγώ Υπουργός Προστασίας του Πολίτη τότε, δεν έχει σημασία αυτό- να πάρουν την απόφαση να γίνει κατανομή σε αυτά τα σημεία.

Τώρα φαίνεται ότι και αυτό θέλει μια προσαρμογή. Πρέπει να βρούμε έναν τρόπο, έτσι ώστε να συνδυάσουμε τον πιο ωφέλιμο, τον πιο δόκιμο τρόπο, έτσι ώστε και έλεγχος να γίνεται και η διάσταση της ασφάλειας να μην τίθεται σε αμφισβήτηση, αλλά προφανώς και οι εκδρομές να πραγματοποιούνται. Ήδη σε δύο μέρες -την Πέμπτη νομίζω- έχουμε προγραμματίσει το Υπουργείο Προστασίας του Πολίτη μια σύσκεψη και με το Υπουργείο Παιδείας προφανώς με τη συμμετοχή της Τροχαίας, με την ομοσπονδία των τουριστικών γραφείων και όλα τα υπόλοιπα, να ξαναδούμε λίγο πώς θα κάνουμε αυτό το πράγμα πιο λειτουργικό.

Θα πω στη δευτερολογία μου και άλλα πράγματα σε σχέση με τους ελέγχους, αλλά να προσθέσω ότι όπου είναι δυνατόν, όπου δεν συμπίπτουν πολλές εκδρομές μαζί και είναι δυνατόν να πάει η Τροχαία στο σημείο από όπου φεύγει το λεωφορείο, δηλαδή στο σχολείο που παίρνει τα παιδιά, γίνεται και σήμερα αυτό. Γιατί προέκυψε το πρόβλημα; Προέκυψε διότι πρακτικώς ήταν αδύνατον να βρίσκεται την ίδια στιγμή σε όλα αυτά τα μέρη και τα σημεία και να γίνεται ουσιαστικός έλεγχος.

Άρα, προφανώς δεν έχουμε στο μυαλό μας -ούτε είναι στην πρόθεση μας- κανέναν ηθικό εκβιασμό, για όνομα του θεού. Προφανώς και αναγνωρίζουμε όλη τη σημασία του να γίνονται οι εκδρομές, για μια σειρά από λόγους που όλοι συμφωνούμε και φαντάζομαι, όμως, ότι συμφωνούμε πως θα πρέπει και τα στάνταρ της ασφάλειας να ικανοποιούνται. Αναζητούμε -αυτή την σημασία έχει άλλωστε και η οριοθέτηση αυτών των δεκατεσσάρων σημείων- τον βέλτιστο δυνατό τρόπο για να γίνεται αυτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Υπουργέ, ο εκβιασμός για τον οποίο μίλησα προκύπτει από την ίδια την πραγματικότητα. Βρίσκονται σε ένα δίλημμα οι διευθυντές στο τι τελικά να αποφασίσουν.

Παραδεχθήκατε και εσείς για το τι γινόταν πριν, δηλαδή για το ότι η Τροχαία πήγαινε στα σχολεία και έκανε τους απαραίτητους ελέγχους. Άλλαξε αυτό από τον Μάιο. Εγώ -από όσο γνωρίζω- οι ελεγκτές πηγαίνουν στους ελεγχόμενους και όχι το αντίθετο. Θα μπορούσε αυτό να εξασφαλιστεί. Δεν ξέρω αν αυτό έχει να κάνει με την υποστελέχωση της Τροχαίας, εσείς το ξέρετε καλύτερα από μένα.

Τα προβλήματα τα οποία προκύπτουν από τη διαδικασία, έτσι όπως ξεκίνησε με την εγκύκλιο του περασμένου Μαΐου, είναι ότι τα τουριστικά πρακτορεία και οι ιδιώτες οι οποίοι έχουν και άλλο μεταφορικό έργο, πολλές φορές τη μεταφορά των μαθητών από και προς τα σχολεία σε καθημερινή βάση επικαλούνται απώλεια χρόνου και καυσίμων και πολλές φορές αδυνατούν, πραγματικά, να πάνε στα συγκεκριμένα δεκατέσσερα σημεία στην Αττική -που είπατε-, στη Θεσσαλονίκη και στα μεγάλα αστικά κέντρα. Εκτός των άλλων είναι και αρκετά τα χιλιόμετρα, είναι αρκετές οι αποστάσεις και με δεδομένη την κίνηση που υπάρχει στην Αττική, καταλαβαίνετε ότι αν ο έλεγχος ολοκληρωθεί στις 10.00΄ ή στις 11.00΄ για ποια εκπαιδευτική επίσκεψη μπορεί να γίνεται λόγος και για πόση ώρα.

Η Τροχαία, λοιπόν, μπορεί ακόμα περισσότερο να πηγαίνει η ίδια στα σχολεία. Επανερχόμενος σε αυτό που προηγουμένως χαρακτήρισα ως ιδιότυπο ηθικό εκβιασμό, ξέρετε οι διευθυντές των σχολείων, οι υπεύθυνοι, οι δάσκαλοι και οι καθηγητές έχουν δυο επιλογές. Ή να επιτρέψουν να γίνει η σχολική εκδρομή χωρίς να γίνει ο έλεγχος, κάτι που καταλαβαίνετε τι μπορεί να σημαίνει αυτό, έχοντας όλη την ευθύνη, ή να μη γίνει η εκδρομή, η σχολική επίσκεψη, επικαλούμενοι τον νόμο. Γι’ αυτόν τον ηθικό εκβιασμό μιλάω, η πραγματικότητα τον οδηγεί σε αυτόν.

Με δεδομένο ότι υπάρχουν πάρα πολλά προβλήματα –μιλήσατε για το τι γινόταν πριν-, αφήσατε ένα παράθυρο ανοιχτό, είπατε ότι θα γίνει μια σύσκεψη αυτή την εβδομάδα, ότι η εγκύκλιος -αναγνωρίσατε- χρειάζεται μια νέα προσαρμογή και θα το δείτε θετικά. Χαιρόμαστε γι’ αυτό που ακούμε, μακάρι να βρεθεί η λύση και πρέπει να βρεθεί η λύση. Όμως, είναι δεδομένο ότι μεγάλα προβλήματα υπάρχουν και στα σχολεία για την καθημερινή μεταφορά των μαθητών. Ξέρετε, ακόμα και σήμερα που μιλάμε υπάρχουν πάρα πολλά τέτοια σχολεία -δεν είστε εσείς υπεύθυνος, βέβαια, οι περιφέρειες έχουν επιφορτιστεί αυτό το έργο- για την καθημερινή μεταφορά των μαθητών, συν τα προβλήματα τα οποία προκύπτουν τώρα με αυτές τις εκπαιδευτικές επισκέψεις και τις εκδρομές, νομίζουμε ότι είναι εξαιρετικά επίκαιρη η πρόταση που καταθέτουμε εδώ και πάρα πολύ καιρό ως Κομμουνιστικό Κόμμα για τον ενιαίο δημόσιο φορέα της μεταφοράς των μαθητών. Βεβαίως αυτό απέχει παρασάγγας, έτη φωτός, από τη δική σας πολιτική, η οποία στην ουσία πριμοδοτεί τις ιδιωτικές επιχειρήσεις και τους ιδιώτες. Ωστόσο εμείς είμαστε υποχρεωμένοι και θεωρούμε ότι αυτό είναι το ωφέλιμο για τις λαϊκές οικογένειες, έτσι ώστε να μην αποκλείονται οι μαθητές, όπως δυστυχώς γίνεται τώρα, από τις επισκέψεις τους και η Κυβέρνηση να δώσει λύση στο θέμα.

Μέχρι τότε, βεβαίως, σας καλούμε -και πάλι εκ νέου και από αυτό το Βήμα- να ασχοληθείτε με το θέμα, να δώσετε λύση, έτσι ώστε να εξασφαλιστεί και ο τακτικός έλεγχος των λεωφορείων, προκειμένου να αποφευχθεί οποιοσδήποτε ενδεχόμενος κίνδυνος και από την άλλη να υλοποιούνται αυτές οι εκπαιδευτικές επισκέψεις, οι οποίες προσφέρουν τόσα πολλά στους μαθητές.

Ευχαριστώ,

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε.

Θα ξεκινήσω από το τελευταίο. Για εμάς, για την Ελληνική Αστυνομία -για την οποία θα μιλήσω προφανώς για το πεδίο των αρμοδιοτήτων- οι έλεγχοι σε οτιδήποτε έχει να κάνει με μεταφορές μαθητών είναι ένα κεφαλαιώδες ζήτημα. Όλοι αντιλαμβανόμαστε τη σημασία που έχει τα παιδιά σε κάθε τους εκπαιδευτική δραστηριότητα να μετακινούνται με ασφάλεια. Μέχρι την 31η Οκτωβρίου είχαν διενεργηθεί σε όλη την επικράτεια πάνω από είκοσι πέντε χιλιάδες έλεγχοι και συγκεκριμένα είκοσι πέντε χιλιάδες εξακόσιοι εβδομήντα οκτώ έλεγχοι λεωφορείων που συμμετείχαν στις σχολικές εκδρομές και βεβαιώθηκαν περίπου δύο χιλιάδες εξακόσιες σαράντα παραβάσεις. Έχω εδώ για τα Πρακτικά αναλυτικά και τους ελέγχους και τις παραβάσεις σε όλη την επικράτεια.

(Στο σημείο αυτό ο Υπουργός Προστασίας του Πολίτη κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η βούλησή μας είναι να κάνουμε ό,τι περνάει από το χέρι μας σε συνεργασία με το Υπουργείο Παιδείας. Ήδη έχουμε συνομιλήσει δύο φορές με τον κ. Πιερρακάκη, τον Υπουργό Παιδείας, για το ζήτημα αυτό και με όλους τους άλλους εμπλεκόμενους, προκειμένου να διευκολύνουμε τη διαδικασία και τη διενέργεια των εκπαιδευτικών και των σχολικών εκδρομών. Δεν νομίζω ότι υπάρχει αντίθετη άποψη, αντίθετη θεώρηση σε όλο αυτό. Σας είπα τα επιχειρήματα με τα οποία η εγκύκλιος της Ελληνικής Αστυνομίας, της Τροχαίας οριοθέτησε αυτά τα δεκατέσσερα σημεία εδώ στην Αθήνα το προηγούμενο διάστημα.

Στις προηγούμενες ερωτήσεις και συχνά πυκνά μιλάμε για την ανάγκη έντονης παρουσίας της Τροχαίας καθημερινά στους δρόμους της Αθήνας. Οι δυνάμεις δεν είναι ατελείωτες για να μπορούν να βρίσκονται παντού και πολλές φορές την ίδια στιγμή, γι’ αυτό και πολλές φορές προγραμματίζονται τέτοιου είδους δράσεις. Εκφράζονται επιφυλάξεις, αδυναμίες και δυσκολίες από τον τουριστικό κλάδο, άλλες από αυτές λογικές και θεμιτές, άλλες από αυτές θα έλεγα ότι πρέπει και οι ίδιοι να τις ξαναδούν λίγο, δεδομένου ότι αναλαμβάνουν να φέρουν σε πέρας μια επαγγελματική αποστολή, να διενεργήσουν μια υπηρεσία η οποία τους ανετέθη, οπότε κι αυτό έχει συγκεκριμένες προϋποθέσεις.

Πρόθεση μας και βούληση μας είναι να βρεθεί η χρυσή τομή, έτσι ώστε και οι εκδρομές να γίνονται και να μη βρίσκονται στη δυσάρεστη θέση να τις αναστέλλουν ή να τις ακυρώνουν οι διευθυντές των σχολείων και οι καθηγητές από τη μια, και από την άλλη και η παράμετρος της ασφάλειας να ικανοποιείται, πράγμα που νομίζω ότι είναι ιδιαιτέρως σοβαρό και κρίσιμο και για την εκπαιδευτική κοινότητα και για τις οικογένειες.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Συνεχίζουμε με τη δέκατη έβδομη, με αριθμό 366/10-11-2023 επίκαιρη ερώτηση δεύτερου κύκλου της Βουλευτού Πέλλας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Θεοδώρας Τζάκρη προς τον Υπουργό Υγείας, με θέμα: «Διακοπή διενέργειας τακτικών χειρουργείων στο Νοσοκομείο της Έδεσσας».

Θα απαντήσει ο Υφυπουργός Υγείας, ο κ. Μάριος Θεμιστοκλέους.

Κυρία Τζάκρη, έχετε τον λόγο για την πρωτολογία σας.

**ΘΕΟΔΩΡΑ ΤΖΑΚΡΗ:** Κύριε Υφυπουργέ, στις 4 του Οκτώβρη κατέθεσα την ερώτηση που συζητάμε σήμερα για το πολύ σημαντικό θέμα της αναστολής της διενέργειας των τακτικών χειρουργείων στο Γενικό Νοσοκομείο της Έδεσσας. Λίγες μέρες πριν είχα καταθέσει και μια άλλη ερώτηση που αφορά το Κέντρο Υγείας Αριδαίας, το οποίο δεν μπορούσε να καλύψει ούτε καν τις εφημερίες του λόγω της έλλειψης προσωπικού.

Γενικά η πολύ σημαντική έλλειψη του αναγκαίου ιατρικού προσωπικού στις δομές δημόσιας υγείας της Πέλλας έχει οδηγήσει αυτές στα πρόθυρα της ολοσχερούς κατάρρευσης και διάλυσης. Και αυτή η κατάσταση λίγο-πολύ επικρατεί και στο Νοσοκομείο των Γιαννιτσών.

Όπως αντιλαμβάνεστε όλα αυτά αποδεικνύουν ότι οι πολίτες της Πέλλας σε ό,τι αφορά τη δημόσια υγεία έχουν αφεθεί στο έλεος τους.

Αυτό κατά την άποψή μου οφείλεται σε δύο τινά. Ή ότι το Υπουργείο Υγείας αδιαφορεί για την πολύ σοβαρή κατάσταση που έχει δημιουργηθεί στον δημόσιο τομέα υγείας -μιας παραμεθόριας ακριτικής περιοχής όπως είναι η Πέλλα γι’ αυτό και δεν την εντάσσει στον οποιοδήποτε σχεδιασμό του- είτε είναι, πραγματικά, ανίκανο να αντιμετωπίσει τα πολύ σημαντικά προβλήματα που ήδη σας ανέφερα. Η κατάσταση με το Νοσοκομείο της Έδεσσας έχει φτάσει στο απροχώρητο.

Μετά την απαράδεκτη απόφαση να κλείσει η μονάδα εντατικής θεραπείας στο νοσοκομείο αυτό και μάλιστα εν τω μέσω της πανδημίας, κυρίαρχο πρόβλημα σήμερα είναι το πολύ σημαντικό πρόβλημα της έλλειψης ιατρικού προσωπικού στις κλινικές και στα τμήματα του νοσοκομείου. Λείπουν αναισθησιολόγοι, λείπουν γενικοί γιατροί, λείπουν παθολόγοι, λείπουν πνευμονολόγοι και η μείωση του αριθμού των υπηρετούντων αναισθησιολόγων από τρεις σε δύο οδήγησε τον διοικητή στο να πάρει την απόφαση για την αναστολή της διενέργειας των δυτικών χειρουργείων, υποτίθεται προσωρινή. Αυτή η προσωρινότητα όμως υπάρχει ακόμη και μέχρι σήμερα, ουδέν μονιμότερο του προσωρινού, βλέπετε. Και γενικά ένα γενικό νοσοκομείο, κύριε Υπουργέ, όπως το Νοσοκομείο της Έδεσσας δεν μπορεί να ακυρώνεται και να υποβαθμίζεται σε χειρουργικό νοσοκομείο εκστρατείας ως σαν να διάγουμε μια έκτακτη κατάσταση ή μια κατάσταση πολέμου. Και ξέρετε ούτε ένα κέντρο υγείας, όπως αυτό της Αριδαίας, μπορεί, επειδή ακριβώς δεν μπορεί να καλύψει την εικοσιτετράωρη λειτουργία του παρά τις όποιες πομφόλυγες έχουμε ακούσει μέχρι τώρα για την ενίσχυση της πρωτοβάθμιας φροντίδας υγείας, να μετατραπεί σε στάτους περιφερειακού ιατρείου από κέντρο υγείας.

Γενικά, νομίζω ότι όλη αυτή η διολίσθηση όλων προς τα κάτω εντάσσεται σε ένα στρατηγικό σχέδιο της Κυβέρνησης σας, κύριε Υπουργέ, συρρίκνωσης, απαξίωσης και στο τέλος ιδιωτικοποίησης όλων αυτών των δομών. Και ενδεχομένως η Κυβέρνησή σας να εκλαμβάνει αυτό το 41% ως μια εντολή στην κυριολεξία ακύρωσης όλων των επιτευγμάτων του κοινωνικού κράτους κατά τη διάρκεια της Μεταπολίτευσης και μέχρι σήμερα.

Και ξέρετε το κυριότερο κεκτημένο, θα έλεγα, του κοινωνικού κράτους ήταν η ίση μεταχείριση όλων των ασθενών ανεξαρτήτως του πού αυτοί διαβιούν πολλώ δε μάλλον, κύριε Υπουργέ, όταν μιλούμε για μια περιοχή ευρισκόμενη σε απόσταση μιας ώρας από τη Θεσσαλονίκη, όπου δεν μιλάμε ουσιαστικά για ένα δυσπρόσιτο, δύσκολο να προσεγγιστεί μέρος. Φαίνεται, βέβαια, πως αυτή η επίθεση στο δημόσιο και δωρεάν χαρακτήρα της υγείας ξεκινά από την περιφέρεια. Ούτε αυτές οι εμβαλωματικές πρακτικές, δηλαδή της μετακίνησης στη λογική του εντέλλεσθαι ιατρών από ένα νοσοκομείο στο άλλο κάτι κανιβαλίζοντας ουσιαστικά το ένα νοσοκομείο προς όφελος του άλλου για την επίτευξη μιας προσωρινής λύσης αποτελούν λύση. Και η επιχειρούμενη συγχώνευση μεταξύ κλινικών και τμημάτων, μεταξύ των δύο Νοσοκομείων Έδεσσας και Γιαννιτσών, νομίζω ότι θα έχει δραματικές επιπτώσεις στη δημόσια υγεία των πολιτών της Πέλλας.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Τζάκρη.

**ΘΕΟΔΩΡΑ ΤΖΑΚΡΗ:** Το αποτέλεσμα ξέρετε ποιο είναι, κύριε Υπουργέ; Το αποτέλεσμα, δυστυχώς, είναι τα προγραμματισμένα χειρουργεία, είτε να κατευθύνονται προς άλλα δημόσια νοσοκομεία της βόρειας Ελλάδας και στα νοσοκομεία της Θεσσαλονίκης είτε προς άλλες δομές υγείας, προκειμένου οι πολίτες αυτοί να αποτρέψουν αν θέλετε τη μη αναστρεψιμότητα της κατάστασής τους. Όμως και η κατάσταση που επικρατεί στα άλλα δημόσια νοσοκομεία της βόρειας Ελλάδας δεν είναι καλύτερη μηδέ εξαιρουμένου και του Νοσοκομείου της Θεσσαλονίκης. Και εκεί, στις εφημερίες επικρατεί το αδιαχώρητο. Ακόμα και στα επείγοντα περιστατικά για μια απλή εξέταση υπάρχουν πολύωρες αναμονές. Λίστες χειρουργείων ατελείωτες και ξέρετε ο φόρτος που έχει περιπέσει στους ώμους των ελάχιστων εναπομεινάντων υγειονομικών έχει ως αποτέλεσμα οι παραιτήσεις να παίρνουν το χαρακτήρα μαζικής φυγής. Και αν προσθέσουμε σε αυτά τα προβλήματα που υπάρχουν με τη μη αποτελεσματική λειτουργία του ΕΚΑΒ, τις ελλείψεις στα φάρμακα, μιλάμε πλέον για ένα κοκτέιλ εκρηκτικό του ΕΣΥ…

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κυρία Τζάκρη.

**ΘΕΟΔΩΡΑ ΤΖΑΚΡΗ:** Και θα κλείσω, κύριε Πρόεδρε, αν μου επιτρέπετε, με τις λύσεις που πρέπει να ληφθούν άμεσα.

Κοιτάξτε, κύριε Υπουργέ, θα πρέπει να υπάρξει άμεσα ισχυρή χρηματοδότηση του ΕΣΥ. Θα πρέπει να υπάρξει οπωσδήποτε άμεση κάλυψη με μόνιμο προσωπικό και στην πρωτοβάθμια φροντίδα υγείας και στα νοσοκομεία. Θα πρέπει να μονιμοποιηθούν οι επικουρικοί γιατροί. Θα πρέπει να αυξηθούν οι μισθοί. Δεν μπορούμε να μιλάμε για ανθρώπους που σπουδάζουν δεκατρία χρόνια και να παίρνουν 1.500 ευρώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, έχετε και τη δευτερολογία σας για να καταθέσετε προτάσεις.

**ΘΕΟΔΩΡΑ ΤΖΑΚΡΗ:** Στη δευτερολογία μου, κύριε Υπουργέ, θα σας μιλήσω και για τα έκτακτα μέτρα που πρέπει να υπάρξουν άμεσα, ώστε να μη συνεχίσουν να αποβαίνουν όλοι οι διαγωνισμοί για την πρόσληψη γιατρών…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, ολοκληρώστε τώρα εδώ.

Ελάτε, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Βάλατε πάρα πολλά θέματα πέρα και από αυτά που με έχετε ρωτήσει και δεν ξέρω από πού να αρχίσω.

Είπατε για την μείωση του υγειονομικού προσωπικού κατά τη διάρκεια της δικής μας διακυβέρνησης στις 107.000. Τον καιρό της δικής σας διακυβέρνησης ήταν 100.000.

Θα πάω όμως συγκεκριμένα για το Νοσοκομείο της Έδεσσας για το οποίο ήταν και η ερώτηση σας. Κατ’ αρχάς δεν υπήρξε καμμία μέρα αναστολής των χειρουργείων. Επαναλάβατε πάρα πολλές φορές ότι υπήρξε αναστολή των χειρουργείων. Δεν υπήρξε καμμία μέρα αναστολή των χειρουργείων. Δεν υπάρχει μείωση του προσωπικού. Υπάρχουν τρεις αναισθησιολόγοι. Η μία αναισθησιολόγος είναι με άδεια μητρότητας, δεν έφυγε και η οποία έχει καλυφθεί με μετακίνηση από αλλού.

Θα πρέπει να σας δώσω λίγα στοιχεία ώστε να διαμορφώσετε μια καλύτερη άποψη. Χειρουργικές επεμβάσεις 2015 - 2019 στο Νοσοκομείο της Έδεσσας: οκτώ χιλιάδες εκατόν ογδόντα οκτώ. Χειρουργικές επεμβάσεις 2019 - 2023:οκτώ χιλιάδες οκτακόσιες εξήντα τέσσερις. Είναι περισσότερες την τελευταία τετραετία σε σύγκριση με το 2015 - 2019. Το νοσηλευτικό προσωπικό αυξήθηκε κατά πενήντα πέντε άτομα. Το λοιπό προσωπικό αυξήθηκε στο Νοσοκομείο της Έδεσσας κατά σαράντα πέντε άτομα. Φαντάζομαι αυτά τα στοιχεία δεν τα είχατε για να με ρωτάτε με τέτοια ένταση αν υποβαθμίζουμε το Νοσοκομείο της Έδεσσας ή όχι.

Θα έλθω και σε συγκεκριμένες θέσεις. Παθολόγοι, έχετε δίκιο. Είχατε τέσσερις το 2019, έχουμε τρεις παθολόγους. Γενικοί γιατροί: είχατε μηδέν, έχουμε έναν. Οι καρδιολόγοι ήταν πέντε, έχουμε τέσσερις και έχουμε προκηρύξει έξι θέσεις. Και έρχομαι και στη χρηματοδότηση, που είπατε ότι πρέπει να υπάρξει γενναία χρηματοδότηση. Γνωρίζετε πόσο ήταν η χρηματοδότηση του 2019; Το 2019, ο προϋπολογισμός του νοσοκομείου ήταν 5.545.000. Το 2023, ο προϋπολογισμός του νοσοκομείου είναι 7.839.027. Αυτό είναι αύξηση πάνω από 50% του προϋπολογισμού του νοσοκομείου όταν λέτε ότι δεν στηρίζουμε τη δημόσια υγεία.

Άρα όλοι οι αριθμοί που σας έχω διαβάσει –η σύγκριση είναι πολύ συγκεκριμένη μεταξύ του 2015 - 2019 και του 2019 - 2023- δεν δείχνουν παρά τα όποια προβλήματα υπάρχουν, ότι μιλάμε για υποβάθμιση νοσοκομείων και ειδικά του Νοσοκομείου της Έδεσσας.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, κυρία Τζάκρη, έχετε τον λόγο για τη δευτερολογία σας.

**ΘΕΟΔΩΡΑ ΤΖΑΚΡΗ:** Πέφτω από τα σύννεφα. Δεν υπάρχει αναστολή των τακτικών χειρουργείων; Μα, κύριε Υπουργέ, εξακολουθεί να υπάρχει και μέχρι σήμερα που μιλάμε. Και σας λέω ότι αναγκάστηκα να τρέψω την απλή μου ερώτηση σε επίκαιρη γιατί ουδέποτε απαντήσατε. Τι είναι αυτό που μας είπατε προηγουμένως; Παίζετε με τις λέξεις; Ναι, ήταν τρεις οι αναισθησιολόγοι που υπηρετούσαν. Έφυγε ο ένας με άδεια υγείας και θέλετε να καλύψετε το κενό από έναν αναισθησιολόγο που θα πάρετε από το Νοσοκομείο των Γιαννιτσών. Κανιβαλίζοντας δηλαδή το ένα νοσοκομείο εις βάρος του άλλου και θέλετε να μου πείτε ότι δεν υπάρχει πρόβλημα; Πού ζείτε; Μας ακούει κόσμος! Αν έχουμε το θεό μας!

Και ξέρετε γιατί, κύριε Υπουργέ νοσεί το ΕΣΥ; Γιατί εξακολουθείτε να μην εντοπίζετε το πρόβλημα που υπάρχει, γιατί δεν δίνετε ακριβώς τα κίνητρα ώστε να καταστούν οι διαγωνισμοί που γίνονται για την πρόσληψη γιατρών στην περιφέρεια... Ο ένας μετά τον άλλο, κύριε Υπουργέ, αποβαίνει άγονος, γιατί δεν δίνονται κίνητρα. Ξέρετε με τι ασχολείστε; Ασχολείστε μόνο με την αλλαγή των διοικήσεων στα νοσοκομεία που εσείς διορίσατε. Δηλαδή παρακολουθούμε το προηγούμενο διάστημα να αλλάζετε διοικήσεις στο «Μεταξά», στο «Άγια Όλγα», να αλλάζει διοικήσεις στον ΕΟΔΥ ή στον ΕΟΘ και η μόνη σας έγνοια σε αυτή την πολύ σημαντική υποστελέχωση που αντιμετωπίζουν όλα τα νοσοκομεία της χώρας, είναι πώς θα καλύψετε σε αυτές τις υψηλόβαθμες θέσεις με αυξημένους μισθούς τους κομματικούς σας φίλους. Ακόμα και το νομοσχέδιο που φέρατε για την κάλυψη των φορέων του δημοσίου τομέα, κατά προτεραιότητα βάζετε την αλλαγή των διοικήσεων στα νοσοκομεία και στις υγειονομικές περιφέρειες που εσείς επιλέξατε. Και εξακολουθείτε να μιλάτε όλη μέρα για προσλήψεις στον δημόσιο τομέα, στον τομέα της υγείας, πριν από δεκαπέντε μέρες τριών χιλιάδων υγειονομικών, πριν από πέντε μέρες τρεισήμισι χιλιάδων υγειονομικών, πριν από ένα μήνα τεσσάρων χιλιάδων υγειονομικών, μεταξύ των οποίων δύο χιλιάδων νοσηλευτών, πριν τον Ιούλιο μήνα, όταν δημιουργήθηκε το μεγάλο πρόβλημα με το ΕΚΑΒ, χιλίων επικουρικών ή ποιων άλλων στο ΕΚΑΒ. Και επί της ουσίας δεν βλέπουμε τίποτα.

Και για τα πολύ σημαντικά θέματα που σας είπα ότι πρέπει να δώσετε κίνητρα, πρώτα από όλα στέγασης ή αν θέλετε και σημαντικές ενισχύσεις των εισοδημάτων στους γιατρούς…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Τζάκρη, αναφέρεστε γενικά, ενώ η ερώτηση έχει συγκεκριμένο…

**ΘΕΟΔΩΡΑ ΤΖΑΚΡΗ:** Τι σας νοιάζει εσάς, κύριε Πρόεδρε;

Εγώ ό,τι θέλω ρωτάω! Με διακόπτετε, δηλαδή; Σοβαρά μιλάτε; Το κάνετε από σκοπιμότητα;

**ΠΡΟΕΔΡΕΥΩΝ (Γεώργιος Λαμπρούλης):** Σοβαρά μιλάω, βεβαίως!

Επιτίθεστε κιόλας;

**ΘΕΟΔΩΡΑ ΤΖΑΚΡΗ:** Φυσικά και έχει σχέση αυτό που λέω!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ!

**ΘΕΟΔΩΡΑ ΤΖΑΚΡΗ:** Σοβαρά μιλάτε; Φυσικά και έχει σχέση αυτό που λέω!

**ΠΡΟΕΔΡΕΥΩΝ (Γεώργιος Λαμπρούλης):** Σοβαρά μιλάω, βεβαίως. Επιτίθεστε κιόλας;

**ΘΕΟΔΩΡΑ ΤΖΑΚΡΗ:** Σοβαρά μιλάτε;

Κύριε Πρόεδρε, δεν έχει ξαναγίνει αυτό.

**ΠΡΟΕΔΡΕΥΩΝ (Γεώργιος Λαμπρούλης):** Ξέρετε τη διαδικασία του κοινοβουλευτικού ελέγχου; Στον κοινοβουλευτικό έλεγχο υπάρχει συγκεκριμένο αντικείμενο για κάθε ερώτηση. Σας ζητώ να περιοριστείτε στα της ερώτησης και προφανώς στα του Νοσοκομείου της Έδεσσας και όχι να γενικεύουμε. Αυτό λέω, διότι δεν βγαίνει ο χρόνος…

**ΘΕΟΔΩΡΑ ΤΖΑΚΡΗ:** Κύριε Πρόεδρε, σοβαρά μιλάτε; Δεν έχουμε αναισθησιολόγους στο Νοσοκομείο της Έδεσσας! Παρακαλώ να σβήσετε από τον χρόνο μου…

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, συνεχίστε, θα έχετε τη δυνατότητα με τον χρόνο που σας διέκοψα, ελάτε.

**ΘΕΟΔΩΡΑ ΤΖΑΚΡΗ:** Δεν έχουμε αναισθησιολόγους επειδή ο ένας μετά τον άλλον οι διαγωνισμοί αποβαίνουν άγονοι και μου λέτε ότι το πρόβλημα που συζητάμε τώρα δεν έχει σχέση με την αναστολή των τακτικών χειρουργών στο Νοσοκομείο της Έδεσσας;

**ΠΡΟΕΔΡΕΥΩΝ (Γεώργιος Λαμπρούλης):** Εάν δεν θέλετε να καταλάβετε, είναι πρόβλημά σας.

Συνεχίστε και ολοκληρώστε τη δευτερολογία σας.

**ΘΕΟΔΩΡΑ ΤΖΑΚΡΗ:** Κύριε Πρόεδρε, σας παρακαλώ πολύ να διαγράψετε τον χρόνο από την απαράδεκτη διακοπή μου και να με αφήσετε να συνεχίσω την ερώτησή μου προς τον Υπουργό.

Κύριε Υπουργέ, συνεχίζω. Όλα αυτά οφείλονται στο γεγονός ότι δεν έχουν δοθεί σοβαρά κίνητρα για την πρόσληψη γιατρών στα περιφερειακά νοσοκομεία, μεταξύ των οποίων κίνητρα στέγασης ή εάν θέλετε υπηρεσιακά και υπηρεσιακής εξέλιξης και το κυριότερο εισοδηματικά. Ξεκίνησα να το λέω και στην πρωτολογία μου. Δεν μπορεί ένας γιατρός με δεκατρία χρόνια -κατ’ ελάχιστο- σπουδών να παίρνει σήμερα στην Ελλάδα 1.500 ευρώ. Γι’ αυτό έχουμε, αν θέλετε, και αυτό το κύμα της φυγής, το εξαιρετικό brain drain των γιατρών προς το εξωτερικό. Είχα βρεθεί πριν από μερικούς μήνες στη Βόρεια Ρηνανία - Βεστφαλία. Μόνο εκεί υπάρχει ιατρικός σύλλογος με τρεισήμισι χιλιάδες Έλληνες γιατρούς.

Θα πρέπει εφεξής να υπάρξουν σημαντικά κίνητρα εισοδηματικής ενίσχυσης, από αυτά που σας ζητούν οι γιατροί, δηλαδή αυτοτελής φορολόγηση των εφημεριών. Θα πρέπει τα επιδόματα που δίνονται για υπηρεσία στα ΤΕΠ και στις μονάδες εντατικής θεραπείας να μη φορολογούνται. Θα πρέπει όσοι διενεργούν εφημερίες να αποζημιώνονται, όπως ακριβώς οι ιδιώτες που παίρνετε με το μπλοκάκι. Θα πρέπει να ενταχθούν οι γιατροί στα βαρέα και τα ανθυγιεινά.

Αντ’ αυτών εσείς ξέρετε ποια μέτρα επιλέγετε; Βλέπω εδώ, ας πούμε, για την προσέλκυση ιατρικού προσωπικού ότι επιλέγετε, κύριε Υπουργέ, αυτό το ενισχυμένο πρόγραμμα για τον επαναπατρισμό γιατρών, γενικών γιατρών και παθολόγων από τη Μεγάλη Βρετανία και την Κύπρο για τη στελέχωση της πρωτοβάθμιας φροντίδας υγείας, όπου δίνονται απολαβές 100.000 και 150.000 ευρώ και μάλιστα και φορολογικές ελαφρύνσεις, για να έρθουν αυτοί να στελεχώσουν ίδιες θέσεις με τους άλλους γιατρούς που παίρνουν αυτά τα ελάχιστα που σας είπα προηγουμένως. Αντί, λοιπόν, να εξασφαλίσετε ίση μεταχείριση όλων έναντι του νόμου, εσείς προσπαθείτε να κάνετε γιατρούς δύο ταχυτήτων.

Νομίζω επίσης ότι δεν θα συμβάλλει καθόλου η κατάργηση του θεσμού του αγροτικού γιατρού προς όφελος του προσωπικού γιατρού. Κύριε Υπουργέ, εάν μου επιτρέπετε, αυτός ο θεσμός -εάν επιλεγεί τελικά- του προσωπικού γιατρού προς την κατεύθυνση αυτή είναι καταδικασμένος να αποτύχει και εξαιτίας των ουσιαστικών προβλημάτων που έχουν οι γιατροί λόγω της απειρίας τους -ή εάν θέλετε και του εξαντλητικού ωραρίου- αλλά και εξαιτίας του πραγματικού προβλήματος ότι θα λήξει η υποχρεωτική θητεία κάποιου γιατρού και δεν θα έχει μπορέσει να εξετάσει ούτε τον συνολικό πληθυσμό του τομέα της αρμοδιότητάς του.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σε γενικές γραμμές θεωρώ ότι επιχειρείται μια υποβάθμιση και απαξίωση του ΕΣΥ, που οδηγεί -όπως σας είπα- τα νοσοκομεία του ΕΣΥ την επόμενη μέρα να λειτουργούν ως θυγατρικές εταιρείες, κύριε Υπουργέ, όπως μας κατέδειξε στο σχέδιό του και μια πρόσφατη δεξαμενή σκέψης.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Υπουργέ, έχετε τρία λεπτά για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ.

Τέθηκαν πάρα πολλά θέματα, όπως και στην πρωτολογία σας, και τι να πρωτοαπαντήσω; Θα παραμείνω στον χώρο του Νοσοκομείου της Έδεσσας και των χώρων των νοσοκομείων.

Σας έχω πει τους αριθμούς γιατί είναι καλό να γίνεται η σύγκριση, γιατί είστε από ένα κόμμα –σαν την Αξιωματική Αντιπολίτευση- που έχετε κυβερνήσει. Η σύγκριση είναι καλό να γίνεται και να ακούγεται και το ξαναλέω γιατί μάλλον δεν ακούστηκε. Τα χειρουργεία που έγιναν κατά την περίοδο 2015 - 2019 ήταν οκτώ χιλιάδες εκατόν ογδόντα οκτώ και τα χειρουργεία που έγιναν κατά την περίοδο 2019 - 2023 ήταν οκτώ χιλιάδες οκτακόσια εξήντα τέσσερα.

Σας έχω πει και το ξαναλέω, γιατί είναι σημαντικό, όπως μου λέτε εσείς τα γενικά, σας λέω τα πολύ συγκεκριμένα και ειδικά: Πενήντα πέντε άτομα περισσότερο νοσηλευτικό προσωπικό, σαράντα πέντε άτομα περισσότερο λοιπό προσωπικό. Και σας είπα και πού έχουμε λιγότερους γιατρούς. Τα στοιχεία δεν έχουν πολιτική απόχρωση. Τα στοιχεία είναι εκεί. Τα στοιχεία δεν λένε τίποτα από αυτά στα οποία αναφέρεστε εσείς.

Υπάρχει μια πολύ σημαντική ενίσχυση του Νοσοκομείου της Έδεσσας που αποτυπώνεται και στο προσωπικό και στον προϋπολογισμό. Και επί του συγκεκριμένου, αν θέλετε, που θίξατε για τις προκηρύξεις των γιατρών και σας λέω πως, ναι, θα υπάρξουν -το έχω ξαναπεί από αυτό το Βήμα- κίνητρα για τις πολύ συγκεκριμένες περιοχές και τις ειδικότητες και τις περιοχές στην περιφέρεια που βγαίνουν άγονες ειδικότητες, έτσι ώστε να μειωθούν οι πιθανότητες αυτές οι θέσεις να καταλήγουν άγονες.

Και θα κλείσω με αυτό, γιατί δεν μπορώ να κάνω πολύ γενικές τοποθετήσεις:

Το δημόσιο σύστημα υγείας κατά τη διάρκεια της διακυβέρνησης της Νέας Δημοκρατίας είναι αυτό το οποίο αντιμετώπισε την πανδημία του COVID, στήριξε την κοινωνία και στηρίχτηκε από την κοινωνία. Είναι πολύ τυχερό το Εθνικό Σύστημα Υγείας που έχει διπλασιάσει τις μονάδες εντατικής θεραπείας. Αυτά είναι στα γενικά που έχετε πει. Εγώ θα μιλήσω με αριθμούς. Σας είπα προηγουμένως τους αριθμούς: Εκατόν επτά χιλιάδες το προσωπικό, εκατό χιλιάδες στη δική σας διακυβέρνηση. Κι αυτό πρέπει να το λαμβάνετε υπ’ όψιν όταν κάνετε τόσο γενικές τοποθετήσεις.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Ακολουθεί η εικοστή πρώτη, με αριθμό 367/10-11-2023, επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας του «ΣΥΡΙΖΑ – Προοδευτική Συμμαχία» κ. Αθανάσιου (Νάσου) Ηλιόπουλου**,** προς τον Υπουργό Υγείας, με θέμα: «Υποχρεώσεις του ΕΟΠΥΥ για τη στήριξη των θυμάτων της τραγωδίας των Τεμπών».

Θα απαντήσει ο Υφυπουργός Υγείας κ. Δημήτριος Βαρτζόπουλος.

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, ευχαριστώ πολύ.

Με βάση καταγγελίες που είχαν υπάρξει και δημοσιεύματα στον Τύπο, αναφέρομαι χαρακτηριστικά στο δημοσίευμα της 4ης Νοεμβρίου 2023 στο «NEWS24/7», οκτώ μήνες μετά το τραγικό δυστύχημα στα Τέμπη πολυτραυματίες και όσοι νοσηλεύτηκαν σε ΜΕΘ δεν είχαν λάβει καμμία οικονομική ενίσχυση για τα έξοδα νοσηλείας, τη στιγμή μάλιστα που έχουν ακολουθήσει μια βαριά γραφειοκρατική διαδικασία συλλογής των απαραίτητων εγγράφων και αποδείξεων.

Η Κυβέρνηση από 10-3-2023 είχε εξαγγείλει έντεκα μέτρα στήριξης για τους επιζώντες του δυστυχήματος. Μεταξύ άλλων, ειδική σύνταξη στα 1.655 ευρώ και πλήρη κάλυψη από τον ΕΟΠΥΥ όλων των δαπανών νοσηλείας. Στις 3-4-2023 ψηφίστηκε ο ν.5039/2023. Όμως, στην πράξη, όπως καταγγέλλουν οι ίδιοι οι επιζώντες του δυστυχήματος, δεν εφαρμόζεται με βάση τις δικές τους ανάγκες. Πολυτραυματίες καλούνται να πληρώσουν προκαταβολικά τα πάντα και να περιμένουν μετά από μήνες για να τους επιστραφούν τα χρήματα. Μάλιστα, αναφέρεται μέσα συγκεκριμένο παράδειγμα πολυτραυματία ο οποίος μόνο για ένα μήνα είχε αναγκαστεί να έχει έξοδα 2.000 ευρώ για ιατρικό υλικό και έξοδα νοσηλείας.

Με βάση αυτά και ακριβώς επειδή τα μέτρα στήριξης για τους επιζώντες της τραγωδίας των Τεμπών πρέπει να υλοποιούνται έγκαιρα και στο έπακρο, ερωτάται η ηγεσία του Υπουργείου Υγείας τι θα κάνει, έτσι ώστε κατά απόλυτη προτεραιότητα να εφαρμοστούν και οι εξαγγελίες αλλά και οι υποχρεώσεις του ΕΟΠΥΥ για τη στήριξη των θυμάτων της τραγωδίας των Τεμπών.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Ηλιόπουλε.

Παρακαλούμε πολύ, κύριε Υπουργέ, έχετε τρία λεπτά για την πρωτολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε. είπατε κι εσείς ότι σύμφωνα με τον ν.5039/2023 κυρώθηκαν μέτρα στήριξης των συγγενών των θυμάτων και των πληγέντων του μεγάλου δυστυχήματος των Τεμπών. Ειδικότερα με το άρθρο 62, όπως είπατε, προβλέπεται ότι ο εθνικός οργανισμός καλύπτει πλήρως τις δαπάνες νοσηλείας και αποκατάστασης των τραυματιών σε υλικά και υπηρεσίες σε όλες τις δομές και του δημόσιου και του ιδιωτικού τομέα, καθώς και τα έξοδα μετάβασής τους σε δομές αποκατάστασης του εξωτερικού χωρίς καμμία συμμετοχή των ιδίων.

Ο νόμος όριζε, μάλιστα, ότι με απόφαση του Διοικητικού Συμβουλίου του ΕΟΠΥΥ θα ρυθμίζονται οι τεχνικές λεπτομέρειες. Πράγματι, ο οργανισμός με απόφαση του διοικητικού συμβουλίου ήδη από τον Απρίλιο του 2023 έχει ρυθμίσει τη διαδικασία με αναδρομική ισχύ από την πρώτη μέρα που συνέβη το ατύχημα, έτσι ώστε:

Πρώτον, οι τραυματίες να λαμβάνουν μηδενική συμμετοχή σε όλο το φάσμα των παροχών που καλύπτει ο ΕΟΠΥΥ για όσα υλικά και υπηρεσίες συνταγογραφούνται με ηλεκτρονική γνωμάτευση, όπως παραδείγματος χάριν διαγνωστικές διαδικασίες, φυσικοθεραπεία, ιατροτεχνολογικά προϊόντα, όπως νάρθηκες, κηδεμόνες, αμαξίδια κ.λπ.. Επίσης, να αποδίδονται οι δαπάνες μέσω ατομικών αιτημάτων για προϊόντα, σκευάσματα και υπηρεσίες που είτε δεν συνταγογραφούνται, όπως γάζες, απορρυπαντικά, είτε δεν εκδίδεται η ηλεκτρονική γνωμάτευση για αυτά όπως φυσικοθεραπείες, λογοθεραπείες, ιατρικές επισκέψεις σε γιατρούς ειδικοτήτων, ψυχίατροι, ορθοπεδικοί κ.α.

Επειδή υπήρξαν σχετικά ερωτήματα ο οργανισμός με απόφασή του από 27/10 διευκρίνισε ότι εξαιρούνται από κάθε συμμετοχή και επιβάρυνση και από την αγορά όλων των φαρμάκων και άλλων σκευασμάτων συνολικά και αναδρομικά. Η απαλλαγή αυτή εφαρμόζεται αυτόματα από το σύστημα ηλεκτρονικής συνταγογράφησης, ενώ για προηγούμενες δαπάνες που τυχόν για διάφορους λόγους δεν καλύφθηκαν, παρέχεται η δυνατότητα απόδοσής τους και μέσω των οικείων περιφερειακών διευθύνσεων.

Επιπλέον, οι τραυματίες οι οποίοι έχουν υποστεί εγκαύματα, μπορούν άμεσα μέσω της εγγραφής στο Εθνικό Μητρώο Εγκαυματιών να λαμβάνουν χωρίς καμμία συμμετοχή σχετικά προϊόντα, όπως αναπλαστικές κρέμες, ειδικά αντηλιακά, τζελ και τα λοιπά. Ο οργανισμός καλύπτει, επίσης, όλες τις απαραίτητες δαπάνες νοσηλείας και αποθεραπείας σε δημόσιες ή ιδιωτικές δομές είτε εγχωρίους είτε στο εξωτερικό.

Συνεπώς, κύριε συνάδελφε, ο οργανισμός αποζημιώνει χωρίς συμμετοχή το σύνολο των απαιτούμενων ή απαιτηθεισών υπηρεσιών, υλικών και φαρμάκων για την αποθεραπεία όλων, είτε περιλαμβάνονται στον ενιαίο κανονισμό παροχής υπηρεσιών του οργανισμού είτε όχι είτε εντός της χώρας είτε εκτός της χώρας.

Σημαντικό είναι ότι οι υπηρεσίες του οργανισμού έχουν ενημερώσει με προσωπική επιστολή αλλά και τηλεφωνικά όσους εκ των τραυματιών είχαν αντιμετωπίσει δυσκολίες και ως προς τη διαδικασία αποζημίωσής τους και ως προς άλλα προβλήματα, προκειμένου και αυτά τα μεμονωμένα περιστατικά να αντιμετωπιστούν άμεσα.

Τέλος, υπενθυμίζεται ότι οι ασφαλισμένοι για κάθε θέμα που τυχόν προκύψει, έχει προκύψει ή θα προκύψει, έχουν ενημερωθεί, είτε προφορικώς είτε με επιστολή, ότι υπάρχει δυνατότητα απευθείας επικοινωνίας, άμεσης επικοινωνίας με τηλέφωνα της διοίκησης, τα οποία τους έχουν κοινοποιηθεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ..

Παρακαλώ πολύ, κύριε συνάδελφε, έχετε τον λόγο για τρία λεπτά για την δευτερολογία σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υφυπουργέ, υπήρχαν συγκεκριμένες καταγγελίες και συγκεκριμένα δημοσιεύματα, που λέγανε ότι οκτώ μήνες μετά την τραγωδία υπάρχουν πολυτραυματίες που δεν έχουν πάρει ούτε 1 ευρώ για αυτές τις νοσηλείες. Δεν διαψεύσατε τίποτα. Δεν είπατε αν προχωρούν οι πληρωμές και ήρθατε εδώ χωρίς μισή φράση αυτοκριτικής για την οικονομική και ψυχική ταλαιπωρία αυτών των ανθρώπων, να πείτε απλά τί έχετε ψηφίσει.

Σας λέμε ότι αυτά που έχετε ψηφίσει δεν εφαρμόζονται και δεν έχετε μισή φράση ντροπής για το γεγονός ότι έχετε αφήσει αυτούς τους ανθρώπους οκτώ μήνες, οικονομικά, να βάζουν τα χρήματα από την τσέπη τους, όπως δεν είχατε μισή φράση ντροπής όταν λέγατε ψέματα ότι υπήρχε τηλεδιοίκηση, όπως δεν είχατε μισή ένδειξη ντροπής όταν λέγατε ψέματα ότι θα μπορούσε ο σταθμάρχης να έχει πατήσει ένα κουμπί, όπως χωρίς ντροπή τέσσερα χρόνια δεν είδατε ποτέ το Σωματείο των Μηχανοδηγών, όπως χωρίς ντροπή την προηγούμενη εβδομάδα σε αυτή την Αίθουσα ο κ. Βορίδης ήρθε και είπε ότι δεν υπάρχουν ποινικές ευθύνες για να αθωώσει τον κ. Καραμανλή ή όπως ακόμα χειρότερα χωρίς καμμία ντροπή ο κ. Γεωργιάδης είπε ότι οι πολίτες δεν ενδιαφέρονται για τα Τέμπη και το έκανε ακόμα χειρότερο μετά λέγοντας ότι δεν ενδιαφέρονται για την εξεταστική, δηλαδή για το αίτημα των οικογενειών για δικαιοσύνη. Αφού δεν ενδιαφέρονται οι πολίτες για τα Τέμπη, προφανώς δεν ενδιαφέρεστε και εσείς για το αν αυτοί οι άνθρωποι οκτώ μήνες μετά πληρώνουν από την τσέπη τους.

Πραγματικά περίμενα έστω μία φράση αυτοκριτικής ότι υπήρξαν καθυστερήσεις παρά το νομικό πλαίσιο που έχετε ψηφίσει και ότι αυτές οι καθυστερήσεις θα αντιμετωπιστούν. Από ό,τι φαίνεται δεν μπορείτε να κάνετε ούτε καν αυτή τη στοιχειώδη πράξη αυτοκριτικής. Να είστε σίγουροι, όμως, ότι δεν θα αφήσουμε να ξεχαστεί το έγκλημα των Τεμπών και δεν θα αφήσουμε κανέναν και καμμία μόνο ή μόνη σε αυτή τη διαδικασία και σε αυτή την ταλαιπωρία που περνάνε από μία απάνθρωπη γραφειοκρατία που έχετε φτιάξει και υλοποιείτε αυτή τη στιγμή.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Παρακαλώ πολύ, κύριε Υπουργέ, έχετε τον λόγο για τη δευτερολογία σας.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Κύριε συνάδελφε, όσον αφορά τα τεχνικά δεδομένα σας λέγω ότι οργανισμός έχει προβεί άμεσα στην αποζημίωση όλων των αιτημάτων που έχουν κατατεθεί σε αυτόν.

Ειδικότερα, παραθέτω τα εξής στοιχεία. Συνολικά έχουν πιστοποιηθεί εκατόν είκοσι έξι τραυματίες στα δημόσια νοσοκομεία από τους οποίους ογδόντα δύο πραγματοποιήθηκαν νοσηλείες εκ των οποίων δύο σε ΜΕΘ οι οποίες καλύφθησαν άμεσα από τον οργανισμό. Εβδομήντα δύο ασθενείς έλαβαν πρωτοβάθμια περίθαλψη με διαγνωστικές εξετάσεις, δεκαέξι ασθενείς έλαβαν λοιπές παροχές του ενιαίου κανονισμού παροχών, όπως ειδικούς νάρθηκες και αμαξίδια. Έχουν υποβληθεί συνολικώς δεκατρία ατομικά αιτήματα στις περιφερειακές διευθύνσεις του οργανισμού, τα οποία έχουν αποζημιωθεί πλήρως για υπηρεσίες ιατρικές, υγειονομικές, όπως ψυχοθεραπείες, ιατρικές επισκέψεις σε ειδικούς επιστήμονες και υλικά επουλωτικά, αναπλαστικά, γάζες, γάντια, απολυμαντικά και ούτω καθεξής σε όλες τις δομές δημόσιου και ιδιωτικού τομέα.

Ένας ασθενής έλαβε έγκριση για νοσηλεία στο εξωτερικό. Μάλιστα, ο οργανισμός έχει διαχειριστεί αυτό το περιστατικό με πλήρη κάλυψη των εξόδων περίθαλψης στη Γερμανία, καθώς και των προσθέτων δαπανών μετάβασης, επιστροφής, διαμονής, διατροφής και για τον ίδιο φυσικά και για τη συνοδό μητέρα του. Ο οργανισμός έχει εγκρίνει επιπροσθέτως τη μετάβαση του ιδίου ασθενούς μετά συνοδού στις ΗΠΑ για συνέχιση της θεραπείας και ενδεχομένως μέσα αποκατάστασης.

Όσον αφορά τη χορήγηση ειδικής συντάξεως των διατάξεων του ν.5039/23 στους παθόντες και στις οικογένειες των δυστυχών που απεβίωσαν έχουν διεκπεραιωθεί το σύνολο των μέχρι στιγμής των υποβληθεισών αιτήσεων, σαράντα έξι αιτήσεις τεθνεώτων και μια παθόντος, πλην μιας εξ αυτών η οποία καθυστερεί για λόγους μη καταβολής εγκαίρως των απαραίτητων δικαιολογητικών, προκειμένου άμεσα να ολοκληρωθεί η επεξεργασία της.

Από τις προαναφερόμενες αιτήσεις έχει απορριφθεί μόνο μια που αφορούσε παθόντα, επειδή δεν εκλήθη ότι η αναπηρία ήταν αρκούντος υπερβαίνουσα το 50% ως ορίζει ο νόμος, ενώ σε όλες τις άλλες περιπτώσεις έχει καθοριστεί και καταβάλλεται κανονικά η σύνταξη στους αιτούντες. Αυτά όσον αφορά τα στοιχεία,

Επιτρέψτε μου, κύριε συνάδελφε, και μια παρατήρηση. Θα σας παρακαλούσα να είστε πολύ προσεκτικός, όταν χρησιμοποιείτε εκφράσεις όπως ντροπή ή ψέμα. Είστε ακόμη πολύ νέος και άπειρος για να αποφαίνεστε με αυτόν τον τρόπο ενάντια σε μία παράταξη, η οποία…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν θα μας κάνετε μαθήματα.

**ΔΗΜΗΤΡΙΟΣ ΒΑΡΤΖΟΠΟΥΛΟΣ (Υφυπουργός Υγείας):** Μπορώ να σας κάνω μαθήματα, γιατί είστε απρόσεκτος στις εκφράσεις σας!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Συνεχίζουμε με την τρίτη με αριθμό 374/13-11-2023 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας. «Κομμουνιστικό Κόμμα Ελλάδας» κ. Γεωργίου Λαμπρούληπρος τον Υπουργό Υγείας,με θέμα: «Για το μέλλον των χιλίων και πλέον συμβασιούχων του Εθνικού Οργανισμού Δημόσιας Υγείας».

Θα απαντήσει η Αναπληρώτρια Υπουργός Υγείας, κ. Αγαπηδάκη.

Ορίστε, κύριε Αντιπρόεδρε, έχετε τον λόγο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ. κύριε Πρόεδρε.

Βρισκόμαστε λίγες μέρες πριν -κυρία Υπουργέ, έχετε δει και την ερώτηση, το γνωρίζετε βεβαίως -στις 30 του Νοέμβρη όπου λήγουν οι συμβάσεις χιλίων και πλέον συμβασιούχων εργαζόμενων στον ΕΟΔΥ, οι οποίοι είχαν προσληφθεί στο πλαίσιο των έκτακτων αναγκών, όπως χαρακτηρίστηκε, προκειμένου να συνδράμουν στο πλαίσιο της εξέλιξης της εμφάνισης της πανδημίας, ενίσχυσης των δομών πρωτοβάθμιας φροντίδας υγείας, αλλά και άλλων υπηρεσιών που χρειάστηκε και είναι αναγκαίες και σε τακτικές συνθήκες.

Τώρα φυσικά οι εργαζόμενοι βρίσκονται σε ανασφάλεια, βρίσκονται μπροστά στο φάσμα της ανεργίας, εφόσον λήγουν οι συμβάσεις τους στις 30 Νοεμβρίου. Έχει προηγηθεί και ερώτηση της Κοινοβουλευτικής μας Ομάδας το καλοκαίρι, ανακοινώσεις αντίστοιχες του κόμματος σε ό,τι αφορά τα ζητήματα των συμβασιούχων εργαζομένων και το μέλλον τους που αφορούν συμβάσεις ΚΟΜΥ, άλλων ειδικοτήτων. Απάντηση μέχρι τώρα δεν υπήρχε. Φυσικά έγιναν και κινητοποιήσεις εκ μέρους των εργαζομένων προς αυτή την κατεύθυνση και το μόνο που εισπράττουν όλο το προηγούμενο διάστημα, αλλά και τελευταία είναι γενικόλογες υποσχέσεις χωρίς καμμία σαφή απάντηση για το τι μέλλει γενέσθαι.

Εμείς ως κόμμα φυσικά στηρίξαμε και στηρίζουμε τις προσπάθειες των εργαζομένων για μόνιμη και σταθερή δουλειά με δικαιώματα. Η ερώτηση, κύριε Πρόεδρε, αφορά σε τι ενέργειες θα προχωρήσει η Κυβέρνηση, ώστε κανένας εργαζόμενος από τους συμβασιούχους του ΕΟΔΥ να μη μείνει στο δρόμο μετά τις 30 Νοεμβρίου και φυσικά όλοι οι συμβασιούχοι εργαζόμενοι με συμβάσεις ΚΟΜΥ στον ΕΟΔΥ να στελεχώσουν αφ’ ενός μεν τον οργανισμό εκεί όπου χρειάζεται, αλλά κυρίως το Εθνικό Σύστημα Υγείας, συμβάλλοντας κατ’ αυτόν τον τρόπο στην κάλυψη των χιλιάδων ελλείψεων και φυσικά με σταθερή και μόνιμη σχέση εργασίας αυτών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Ορίστε, κυρία Αγαπηδάκη, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Ευχαριστώ, κύριε Πρόεδρε.

Κύριε Λαμπρούλη, πριν απαντήσω θα ήθελα να θυμίσω, όπως είπατε και εσείς, ότι το πρόγραμμα αυτό το ανέπτυξε η Κυβέρνηση της Νέας Δημοκρατίας για να καλύψει ακριβώς τις ανάγκες της πανδημίας. Το είπατε και εσείς ότι είναι έκτακτο.

Έχουμε ήδη την ανακοίνωση του Παγκόσμιου Οργανισμού Υγείας, ο οποίος την περασμένη χρονιά μας είπε τον Μάιο που μας πέρασε ότι έχει λήξει η οξεία φάση πανδημίας. Άρα οι ανάγκες για τις οποίες είχαν προσβληθεί αυτοί οι άνθρωποι, γιατί μιλάμε για ένα έκτακτο πρόγραμμα εξαρχής, δεν υφίστανται πλέον σε σχέση με την οξεία φάση της πανδημίας.

Τι σημαίνει αυτό; Όπως γνωρίζετε όλοι έχουν πια πάψει να είναι σε υποχρεωτική ισχύ μια σειρά από ζητήματα, μέτρα, όπως το να πρέπει να κάνουμε τεστ κάθε εβδομάδα, κ.λπ.. Άρα οι άνθρωποι αυτοί καλούνται να ανταποκριθούν σε ένα νέο πλαίσιο διαχείρισης της πανδημίας, το οποίο έχει να κάνει περισσότερο με άλλες ανάγκες, όπως είναι για παράδειγμα να συνδράμουν στον εμβολιασμό κατά της COVID σε μονάδες φροντίδας ηλικιωμένων.

Και το λέω αυτό, κύριε Λαμπρούλη, διότι με τους ανθρώπους αυτούς -μιας και μιλάω κάθε εβδομάδα μαζί τους και με τα σωματεία τους- μαζί προσπαθούμε να βρούμε μια λύση. Δεν ζητούν, ξέρετε, απλά μια δουλειά στο δημόσιο. Ζητούν να εργαστούν στο αντικείμενό τους και να προσφέρουν με βάση τις δεξιότητές τους. Άρα δεν θα τους ενδιέφερε να πάμε να παρατείνουμε μια σύμβαση χωρίς αντικείμενο, απλά και μόνο για να κάνουμε μία φιλανθρωπία.

Το λέω αυτό γιατί στην ερώτηση σας μιλάτε για συνθήκες ομηρίας και εκβιασμό. Νομίζω ότι κατανοείτε κι εσείς από αυτά που μας είπατε σήμερα, και όλη η Εθνική Αντιπροσωπεία, μιας και η πανδημία μας έχει ταλαιπωρήσει τρία χρόνια και έχουμε αναλύσει κάθε πτυχή, ότι δεν είναι δυνατόν να προσλαμβάνουμε απλά ανθρώπους στο δημόσιο χωρίς να υπάρχει το αντικείμενο το οποίο ταιριάζει με τις δεξιότητές τους, μέσα από μια αξιοκρατική διαδικασία.

Άρα, λοιπόν, μέσα από αυτή τη διαδικασία διαλόγου, όπως είπα πριν, συναντώ το σωματείο των εργαζομένων του ΕΟΔΥ και εγώ και ο Πρόεδρός του ΕΟΔΥ ο κ. Χατζηχριστοδούλου και ο Υπουργός ο κ. Χρυσοχοΐδης και έχουμε συζητήσει από κοινού στη διερεύνηση κάποιων λύσεων που έχουμε συμφωνήσει και διαμορφώσει μαζί.

Σε πρώτη φάση αυτό που προσπαθούμε να κάνουμε είναι το να υπάρχει μια παράταση στη σύμβαση εργασίας τους για να καλύψουν ανάγκες που έχουμε αυτό το χειμώνα. Αυτό είναι προς διερεύνηση αυτή τη στιγμή. Από εκεί και έπειτα, μαζί με τους εργαζόμενους -αναφέρατε τον αριθμό, αλλά είναι πολλές υποκατηγορίες, το είπα και πρόσφατα σε συνεδρίαση της Ολομέλειας, ότι δεν υπάρχει μία λύση που να ταιριάζει για όλους- χρειάζεται κανείς να σκεφτεί πώς μπορεί με διαφορετικούς τρόπους να ενισχύσει τα προσόντα αυτών των ανθρώπων που αποδεδειγμένα υπάρχουν, μιας και τρία χρόνια τώρα έχουν αποδείξει και στην πράξη και με τα τυπικά προσόντα και τις δεξιότητες τους τι μπορούν να κάνουν, προκειμένου να έχουν μια δυνατότητα απασχόλησης.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ, κυρία Αγαπηδάκη.

Παρακαλώ πολύ, κύριε Αντιπρόεδρε, έχετε τρία λεπτά για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Εμείς λέμε, κυρία Υπουργέ, σε ό,τι αφορά το τμήμα αυτών των εργαζομένων να μη μείνει κανένας συμβασιούχος εργαζόμενος του ΕΟΔΥ χωρίς δουλειά. Αυτό που είπατε ότι σκέφτεστε ενδεχομένως να δώσετε μια παράταση σε ένα μέρος ή στο σύνολο αυτών δεν το κατάλαβα. Παρακαλώ, διευκρινίστε το στη δευτερολογία σας.

Όπως και να έχει είναι αυτό που είπα προηγουμένως στην πρωτολογία μου ότι βιώνουν αυτά τα τρία χρόνια αυτού του είδους την εργασιακή ομηρία, με τις τρίμηνες παρατάσεις, με τις εξάμηνες παρατάσεις. Θα έχουν δουλειά σε τρεις μήνες; Δεν θα έχουν;

Με συγχωρείτε, εδώ ήμασταν σε αυτή την Αίθουσα που περνούσαν κάθε λίγο και λιγάκι οι παρατάσεις των συμβάσεων, όχι μόνο των συγκεκριμένων εργαζομένων, αλλά και όλων των άλλων χιλιάδων συμβασιούχων, που αξιοποιώντας την πανδημία και βαφτίζοντάς τη ως έκτακτη κατάσταση, καλύψατε κενά που θα έπρεπε σε τακτικές συνθήκες λειτουργίας των δημόσιων δομών υγείας να είναι καλυμμένες, όχι μόνο με αυτό το προσωπικό -τις οποίες χιλιάδες μπορείτε να μας πείτε-, αλλά πολύ περισσότερους.

Τα στοιχεία και οι αριθμοί των ελλείψεων αναδεικνύονται και από την ομοσπονδία των νοσοκομειακών γιατρών, αλλά και από την ΠΟΕΔΗΝ και τους συλλόγους των υγειονομικών.

Εμείς αναδεικνύουμε ακριβώς τις δίκαιες διεκδικήσεις των εργαζομένων για μονιμοποίηση των συμβασιούχων τώρα, προκειμένου να αξιοποιηθούν για την κάλυψη μέρους των χιλιάδων κενών στην πρωτοβάθμια φροντίδα υγείας, στο ΕΣΥ και γενικότερα. Και φυσικά καταγγέλλαμε και καταγγέλλουμε αυτή τη συνεχιζόμενη εργασιακή ομηρία αυτών των χιλιάδων συμβασιούχων που, αφού ως τώρα βίωσαν την ομηρία -το τρίμηνο και εξάμηνο που σας είπα- των συμβάσεων όλη την προηγούμενη τριετία, τώρα βρίσκονται ένα βήμα από την πόρτα της εξόδου.

Εδώ πρέπει να μας πείτε ξεκάθαρα: Θα απολυθούν από τις 30 και μετά; Λέτε ότι θα παραταθεί. Για πόσο θα παραταθεί;

Να θυμίσουμε ότι από ήρωες τους κάνετε άνεργους και μιλάμε για ένα τμήμα εργαζομένων που βρέθηκαν, όπως όλοι οι υγειονομικοί εξάλλου, στην πρώτη γραμμή της μάχης την τριετία της πανδημίας. Φαίνεται ότι τα μεγάλα λόγια περί ηρώων και μαχητών που τους είχατε φλομώσει ως Κυβέρνηση, Υπουργοί, Υπουργείο, οργανισμός κ.τ.λ., τώρα ξεχάστηκαν και φυσικά που αποδείχτηκαν ότι αποδεικνύονται κούφια λόγια.

Μάλιστα απέναντι στις δίκαιες διεκδικήσεις των εργαζομένων, τι κάνατε; Απεργάζεστε όχι το πώς θα αξιοποιηθεί στο μέγιστο δυνατό η πείρα που αποκτήθηκε συλλογικά και συνολικά από τους εργαζόμενους, αξιοποιώντας τους -όπως προείπα- στην Πρωτοβάθμια Φροντίδα Υγείας κυρίως, αλλά και στα κέντρα υγείας και πάει λέγοντας, αλλά το πώς θα περάσετε τους σχεδιασμούς σας να τους ξεφορτωθείτε με τις λιγότερες δυνατές αντιδράσεις. Όπως οι ίδιοι αναφέρουν και καταγγέλλουν και στις πρόσφατες κινητοποιήσεις τους, περίσσεψε η υποκρισία, ο εμπαιγμός, ο αποπροσανατολισμός τόσο καιρό από το Υπουργείο και από την Κυβέρνηση, που να θυμίσουμε ότι μιλούσε και για μονιμοποιήσεις, και αντίστοιχα από στελέχη του οργανισμού.

Εδώ κάνετε ακόμα ένα βήμα εσείς στην περίοδο των κινητοποιήσεων των εργαζομένων. Επιστρατεύθηκε και η τρομοκρατία, ο αυταρχισμός και -το τονίζω αυτό- όπως καταγγέλλουν η τραμπούκικες συμπεριφορές από τα γραφεία του ΕΟΔΥ προς τις μονάδες υγείας όπου εργάζονταν οι συγκεκριμένοι συμβασιούχοι, προκειμένου να καμφθούν οι κινητοποιήσεις και οι διεκδικήσεις τους για μόνιμη και σταθερή δουλειά με εργασιακά δικαιώματα.

Φυσικά επαναλαμβάνουμε πως η στάση της Κυβέρνησης είναι απαράδεκτη. Συστηματικά έως τώρα αρνήθηκε να πάρει θέση παρά τις ερωτήσεις στη Βουλή, τις ανακοινώσεις και άλλα. Το ΚΚΕ από θέση αρχής υπερασπίζεται τη σταθερή και μόνιμη δουλειά με δικαιώματα για όλους τους εργαζόμενους. Και εδώ υπάρχουν ανάγκες σε αυτές τις υπηρεσίες που δημιουργήθηκαν για να συνδράμουν τον λαό μας. Και φυσικά αυτές οι υπηρεσίες που προσέφεραν αυτοί οι εργαζόμενοι θεωρούμε ότι είναι αναγκαίες και μπορούν -για τρίτη φορά το λέω- να ενταχθούν στο πλαίσιο της Πρωτοβάθμιας Φροντίδας Υγείας και να παράσχουν τις αντίστοιχες υπηρεσίες στον πληθυσμό.

Γι’ αυτό, λοιπόν, και το προηγούμενο διάστημα το κόμμα μας στάθηκε δίπλα στους συμβασιούχους σε όλα τα προγράμματα του ΕΟΔΥ, στηρίζοντας σταθερά τις διεκδικήσεις και τους αγώνες τους και μέσα στη Βουλή και στην Ευρωβουλή, αλλά και έξω από αυτές. Και γι’ αυτό, λοιπόν, τους καλούμε να εντείνουν τον αγώνα τους και τις διεκδικήσεις τους, για να μην περάσουν στην αφάνεια και την ανεργία και φυσικά να ικανοποιηθούν τα δίκαια αιτήματα για μονιμοποίηση όλων των συμβασιούχων, προκειμένου να καλυφθούν έστω κάποια από τα χιλιάδες κενά στα νοσοκομεία, στην Πρωτοβάθμια Φροντίδα Υγείας πρωτίστως, όπως και στις αντίστοιχες προσφυγικές δομές, αλλά και υπηρεσίες υγείας που έχει ανάγκη -το τονίζουμε- ο λαός μας, όχι μόνο σε έκτακτες καταστάσεις, αλλά και σε καθημερινή τακτική βάση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Λαμπρούλη.

Παρακαλώ πολύ, κυρία Υπουργέ, έχετε τον λόγο.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κύριε Λαμπρούλη, δεν γνωρίζω για τα περιστατικά τραμπουκισμού που αναφέρατε. Είναι καταδικαστέα και όποιος έχει υποστεί τέτοιες απαράδεκτες συμπεριφορές προφανώς και πρέπει να προχωρήσει σε καταγγελία, να χρησιμοποιήσει τα δικαιώματα και τις δυνατότητες που του δίνει ο νόμος. Αυτά είναι απαράδεκτα πράγματα!

Το δικαίωμα στην εργασία, κύριε Λαμπρούλη, είναι δικαίωμα όλων των ανθρώπων και το υπερασπίζεται έμπρακτα η Κυβέρνηση του Κυριάκου Μητσοτάκη ακριβώς φέρνοντας ανάπτυξη στη χώρα και δημιουργώντας πολλές και καλοπληρωμένες δουλειές. Εδώ, όμως, κάνετε το εξής άλμα: Έρχεστε και μιλάτε για αυτούς τους εργαζόμενους και δεν είμαι βέβαιη αν γνωρίζετε πόσα σωματεία εργαζομένων έχει ο ΕΟΔΥ και για ποιους ανθρώπους μας μιλάτε σήμερα. Νομίζω ότι έχετε μπλέξει μαζί τις ΚΟΜΥ του ΕΟΔΥ, για τις οποίες κάνετε την ερώτηση και αφορούν τον COVID, με άλλες κατηγορίες εργαζομένων.

Θυμίζω ότι οι πέντε παρατάσεις δεν δόθηκαν εξαιτίας καμμίας ομηρίας και καμμιάς αβλεψίας. Δόθηκαν ακριβώς γιατί η πανδημία, που είναι μια πραγματικότητα που φαντάζομαι κανείς δεν αμφισβητεί εδώ μέσα και τη ζήσαμε όλοι, είχε οξεία φάση κι έπρεπε να καλυφθούν αυτές οι ανάγκες. Με βάση, λοιπόν, τις επιστημονικές γνωμοδοτήσεις κάναμε αυτές τις παρατάσεις. Δεν υπήρχε κανένα θέμα ομηρίας εδώ. Και νομίζω ότι είναι πραγματικά άδικο για τους ανθρώπους και τον ΕΟΔΥ να χρησιμοποιούνται εδώ τέτοιες εκφράσεις και τέτοιες χαρακτηρισμοί.

Ο χρόνος ο οποίος λέτε ότι δαπανάται είναι χρόνος που προσπαθούμε να χρησιμοποιήσουμε για να βρούμε βέλτιστες λύσεις για όλους, και για τους εργαζόμενους και για το σύστημα υγείας. Έχω αναφέρει κι άλλη φορά στην Ολομέλεια τις δυνατότητες που έχουμε με το Ταμείο Ανάκαμψης να αναπτύξουμε κινητές μονάδες δημόσιας υγείας σε όλη τη χώρα και θα είναι αναπόσπαστο κομμάτι των υπηρεσιών που παρέχει ο ΕΟΔΥ για τις έκτακτες απειλές δημόσιας υγείας.

Από εκεί και πέρα, όμως, θα πρέπει να έχουμε κατά νου ότι -ξαναλέω- μιλάμε για χίλιους ανθρώπους οι οποίοι είναι σε διαφορετικού τύπου ειδικότητες. Μιλάμε με το σωματείο των εργαζομένων τον ΚΟΜΥ κάθε εβδομάδα. Νομίζω ότι το να προσπαθείτε να δημιουργήσετε εντυπώσεις εμπλέκοντας και άλλες κατηγορίες εργαζομένων από το ΕΣΥ ή άλλου τύπου συμβασιούχους, περισσότερο συσκοτίζετε παρά ρίχνετε φως σε αυτή την ιστορία.

Άρα θέλω να ξεκαθαρίσω ότι η ηγεσία του Υπουργείου Υγείας κάνει κάθε δυνατή προσπάθεια να βρεθεί λύση στο πρόβλημα των εργαζομένων των ΚΟΜΥ, όχι όμως, για να δώσει μια οποιαδήποτε λύση. Δεν πρόκειται να κάνουμε κάτι στο γόνατο, γιατί η επιδίωξη, η φιλοσοφία μας, ο στόχος μας ως Κυβέρνηση είναι η πραγματική αναβάθμιση του συστήματος υγείας. Ο σωστός άνθρωπος, λοιπόν, στη σωστή θέση, με καλό μισθό, με αξιοπρεπείς αποδοχές και καλές συνθήκες εργασίας και όχι αθρόες προσλήψεις χωρίς λόγο, με μόνο στόχο τη δημιουργία εκλογικής πελατείας.

Και το λέω αυτό, κύριε Λαμπρούλη, σεβόμενη απόλυτα τις κομματικές αρχές οι οποίες σας υπαγορεύουν να υπερασπιστείτε τους εργαζόμενους. Το καταλαβαίνω από την πλευρά σας, όμως, είναι τουλάχιστον απαράδεκτο, ξαναλέω, να μιλούμε για εργασιακή ομηρία ανθρώπων οι οποίοι εργάστηκαν τα τελευταία τρία έτη για να καλύψουν συγκεκριμένες ανάγκες…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Οι ίδιοι το λένε, δεν το λέμε εμείς.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** …και τις οποίες πάτε να εμπλέξετε με άλλες κατηγορίες στο ΕΣΥ για να δημιουργήσετε εντυπώσεις.

Είναι άδικο αυτό και από πλευράς εργαζομένων του ΕΟΠΥΥ και από πλευράς του ίδιου του οργανισμού. Ξέρετε, αυτός θα συνεχίσει να υπάρχει. Εμείς θα φύγουμε κάποια στιγμή από εδώ. Να είστε καλά.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

Θα ολοκληρώσουμε τη συνεδρίαση με τη δέκατη πέμπτη με αριθμό 376/13-11-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού, με θέμα: «Προβλήματα των σχολικών μονάδων της πρωτοβάθμιας εκπαίδευσης στο Δροσερό Ξάνθης».

Θα απαντήσει η Υφυπουργός Παιδείας, Θρησκευμάτων και Πολιτισμού, κ. Δόμνα - Μαρία Μιχαηλίδου.

Παρακαλώ πολύ, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, πάρα πολλές φορές, χρόνια τώρα, από το μακρινό 2009, κάναμε, ως ΚΚΕ, κοινοβουλευτικές παρεμβάσεις για τα μεγάλα προβλήματα που έχουν τα σχολεία στο Δροσερό της Ξάνθης, μια συνοικία στην άκρη της πόλης, για να μην πω στο περιθώριο της πόλης, καταδικασμένη από την αδιαφορία του κράτους, είτε του κεντρικού είτε του τοπικού.

Παρά το ότι έχουν γίνει, όμως, τόσες πολλές κοινοβουλευτικές παρεμβάσεις από τη μεριά μας, δεκατέσσερα χρόνια μετά -τόσα έχουν περάσει από το 2009- και δεν έχει γίνει ακόμη το παραμικρό από τη μεριά της πολιτείας, ως όφειλε, για να βελτιωθεί η κατάσταση στα σχολεία του Δροσερού της Ξάνθης.

Ας τα πάρουμε με τη σειρά. Το 15ο Νηπιαγωγείο. Αυτός είναι ο τίτλος του. Αυτό στεγάζεται σε μια βαρέως προκάτ κατασκευή με δύο αίθουσες και μια αίθουσα -ο Θεός να την κάνει αίθουσα, η οποία πριν ήταν το γραφείο των εκπαιδευτικών δηλαδή- και στις οποίες αυτές οι τρεις αίθουσες καλούνταν να φοιτήσουν –ακούστε- πάνω από εκατόν πενήντα ήδη εγγεγραμμένα νήπια. Τώρα σε αυτές τις υποδομές, για αρκετές μάλιστα εβδομάδες και μέχρι να γίνει η δεύτερη φάση πρόσληψης των αναπληρωτών, υπήρχε μία νηπιαγωγός.

Σήμερα όλη αυτή την απαράδεκτη κατάσταση καλούνται να την αντιμετωπίσουν τέσσερις αναπληρώτριες νηπιαγωγοί στις οποίες, όμως, και εφόσον υπήρχαν οι αίθουσες, γιατί δεν υπάρχουν αίθουσες, υπάρχουν μονάχα τρεις, αναλογούν σύμφωνα με τον νόμο το μέγιστο εκατό παιδιά, είκοσι πέντε σε κάθε τμήμα, και όχι εκατόν πενήντα που είναι τα εγγεγραμμένα σήμερα.

Πάμε στα δημοτικά σχολεία, το 15ο και το 20ο. Ακούστε. Αυτά τα δύο σχολεία χρησιμοποιούν είκοσι οκτώ συνολικά αίθουσες. Οι έξι από αυτές είναι προκάτ βαρέως τύπου, οι τρεις βρίσκονται μέσα στο πανύψηλο γυμναστήριο του σχολείου και οι υπόλοιπες δεκαεννέα σε κοντέινερ, λες και βρίσκονται στην αποβάθρα κάποιου λιμανιού, σε δύο από τα οποία μάλιστα δεν χωρούν πάνω από δέκα μαθητές. Τώρα αν αυτό μπορεί κανείς να το πει σχολική τάξη, αυτό είναι άλλο θέμα. Σε αυτές τώρα τις συγκεκριμένες υποδομές που μόλις ανέφερα, σε πάρα πολλά τμήματα είναι εγγεγραμμένοι πάνω από είκοσι πέντε μαθητές, παρά το ότι ο νόμος προβλέπει ρητά ότι δεν μπορεί να είναι πάνω από είκοσι πέντε.

Το συμπέρασμα νομίζω προκύπτει αβίαστα, κυρία Υπουργέ, ότι οι υποδομές που υπάρχουν στη συγκεκριμένη συνοικία, στο Δροσερό της Ξάνθης, για το νηπιαγωγείο και για τα δύο δημοτικά, δεν επαρκούν. Είναι προφανές ότι δεν επαρκούν για τη φοίτηση των εγγεγραμμένων μαθητών των σχολείων και λειτουργούν αναγκαστικά τμήματα με περισσότερα από είκοσι πέντε μαθητές.

Σας ρωτάμε, λοιπόν, τι θα κάνετε για να λειτουργήσουν τμήματα με όριο τους είκοσι πέντε μαθητές. Τι θα κάνετε για να καλυφθούν- αυτό υπάρχει στο αρχικό κείμενο της ερώτησης- οι ώρες της θεατρικής αγωγής, των εικαστικών και των αντίστοιχων ειδικοτήτων -θα αναφερθώ σε αυτά στη δευτερολογία μου, δεν μου φτάνει τώρα ο χρόνος- να λειτουργήσει το τμήμα ένταξης, για το σχολικό νοσηλευτή και τι θα κάνετε, τέλος πάντων, για να λυθεί επιτέλους αυτό το οξύτατο στεγαστικό πρόβλημα στο Δροσερό της Ξάνθης.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Κυρία Υπουργέ, έχετε τον λόγο.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):**  Ευχαριστώ πολύ, κύριε Πρόεδρε.

Κύριε Βουλευτά, πράγματι τα σχολεία στο Δροσερό Ξάνθης έχουν εδώ και πολλά χρόνια προβλήματα και προβλήματα σχολικής στέγης. Μάλιστα, τα τελευταία χρόνια τα προβλήματα αυτά έχουν ενταθεί λόγω μιας σημαντικής αύξησης του πληθυσμού, η οποία όπως είναι φυσιολογικό και λογικό αποτυπώνεται και στις εκπαιδευτικές ανάγκες. Ωστόσο, το πρόβλημα πρέπει να αποτυπωθεί στις πραγματικές του διαστάσεις, γιατί μόνο τότε θα είμαστε σε θέση να κατανοήσουμε το ζήτημα στην ουσία του και να βρούμε τη λύση που χρειάζεται, τη λύση που του αναλογεί.

Αναφέρεστε στα δύο δημοτικά σχολεία 15ο και 20ο, καθώς και στο 15ο Νηπιαγωγείο Ξάνθης, τα οποία αποτελούν ένα ενιαίο σχολικό συγκρότημα. Σήμερα στα σχολεία αυτά φαίνεται -γιατί ζήτησα από τις υπηρεσίες μας να μας το αποτυπώσουν- να είναι εγγεγραμμένοι τετρακόσιοι εξήντα δύο μαθητές στο 15ο, τριακόσιοι ογδόντα τέσσερις στο 20ο Δημοτικό και εκατόν ενενήντα οκτώ μαθήτριες και μαθητές στο νηπιαγωγείο.

Πόσοι, όμως, από αυτούς φοιτούν πραγματικά; Πόσοι, δηλαδή, είναι ενεργοί μαθητές; Το γραφείο μου μίλησε με τη διευθύντρια της Πρωτοβάθμιας Εκπαίδευσης και η πληροφορία που μας έδωσε, η οποία αποτυπώνεται και στο myschool, είναι ότι ο αριθμός όλων όσοι φοιτούν στα δύο δημοτικά είναι περίπου τριακόσιοι ογδόντα μαθήτριες και μαθητές και σε κάθε περίπτωση ο αριθμός αυτός δεν ξεπερνά τους τετρακόσιους σαράντα. Δηλαδή είναι τριακόσιοι ογδόντα ενεργοί μαθητές σε ένα σύνολο χιλίων σαράντα τεσσάρων εγγεγραμμένων. Συνεπώς, η αναφορά σε τμήματα όπου ο αριθμός των μαθητών ξεπερνά το όριο που βάζει το Υπουργείο είκοσι πέντε συν το 10% δεν είναι ακριβείς. Οι αριθμοί αυτοί επιβεβαιώνονται από στοιχεία, όπως είπα του myschool, για την προηγούμενη χρονιά.

Συγκεκριμένα τώρα, στην προηγούμενη σχολική χρονιά εκατόν τριάντα συνολικά μαθητές έμειναν στην ίδια τάξη λόγω ελλιπούς φοίτησης. Όλες και όλοι αυτοί οι μαθητές εγγράφονται υποχρεωτικά στην ίδια τάξη και προσμετρώνται στο μαθητικό δυναμικό των σχολείων. Συγκεκριμένα, στα δύο δημοτικά από τους διακόσιους είκοσι εγγεγραμμένους μαθητές της πρώτης τάξης μόνο ογδόντα ένας φοιτούν σύμφωνα με την ηλικία τους, δηλαδή είναι γεννημένοι το 2017. Στην ίδια τάξη επίσης, δηλαδή στην πρώτη δημοτικού, φέρεται να είναι εγγεγραμμένοι από τους διακόσιους είκοσι μαθητές σαράντα οποίοι είναι όχι έξι χρονών, αλλά από εννέα μέχρι δεκατριών χρονών, δηλαδή μέχρι και ηλικία γυμνασίου.

Παραθέτω όλα αυτά τα στοιχεία διότι σε αυτά αποτυπώνεται το πιο σημαντικό πρόβλημα που αντιμετωπίζουν οι εν λόγω τοπικές κοινωνίες. Αναφέρομαι, κύριε Βουλευτά, στη σχολική διαρροή, ένα πρόβλημα με πολλές παραμέτρους, μεταξύ αυτών και ένα ιδιαίτερο κοινωνικό προφίλ της τοπικής κοινωνίας που διαχρονικά χαρακτηρίζει παγιωμένες στερεοτυπικές αντιλήψεις.

Εδώ πρέπει να είμαστε όλοι μαζί και να δούμε το πρόβλημα κατάματα, έτσι όπως είναι. Το πρόβλημά μας εκεί είναι η σχολική διαρροή. Δεν υπάρχει αμφιβολία ότι είναι σημαντικό το ζήτημα του στεγαστικού προβλήματος και χρειάζεται μια σημαντική πρόοδο σε αυτό ώστε να λύσουμε και μερικώς το ζήτημα της σχολικής διαρροής.

Άλλωστε, όπως το είπατε και εσείς, εδώ και αρκετά χρόνια συζητείται η ανάγκη το 20Ο Δημοτικό να αποκτήσει δική του στέγη. Να σας θυμίσω, όμως, το ξέρετε καλύτερα από εμένα ως εκπαιδευτικός και ως πολύ πιο έμπειρος κοινοβουλευτικός, ότι η ανέγερση σχολείων, η επισκευή, η συντήρηση, η βελτίωση των υποδομών είναι αποκλειστική αρμοδιότητα των δήμων.

Παρ’ όλα αυτά, το Υπουργείο μας όχι μόνο δεν επικαλείται αναρμοδιότητα, αλλά η συγκεκριμένη Κυβέρνηση είχε συμβάλλει αποφασιστικά στην επίλυση του ζητήματος.

Το 2022 με τον τότε Υφυπουργό κ. Συρίγο είχε βρεθεί λύση, να στεγαστεί το 20ο Δημοτικό σε κτήριο που θα παραχωρούσε το ΙΝΕΔΙΒΙΜ, ο εποπτευόμενους φορέας του Υπουργείου Παιδείας. Ωστόσο, η απόφαση αυτή έμεινε στα χαρτιά. Η δημοτική αρχή η οποία γνωρίζει πολύ καλύτερα τα προβλήματα ως οφείλει και από αρμοδιότητα αλλά και ως ούσα εκεί πέρα, δεν αξιοποίησε τη λύση αυτή και ακόμα παραμένει το ζήτημα αυτό δυστυχώς χωρίς λύση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κυρία Υφυπουργό.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ:** Αναφερθήκατε, κυρία Υπουργέ, στη σχολική διαρροή, αλλά δεν αποφύγατε τον πειρασμό να την επικαλεστείτε ως δικαιολογία για να δικαιολογήσετε αυτή την απαράδεκτη κατάσταση που υπάρχει. Ελπίζω στη δευτερολογία σας -δεν βιάζομαι- να αναφερθείτε σε συγκεκριμένα μέτρα της Κυβέρνησής σας για να μειωθεί -για να μην πω, να ακυρωθεί- η οποιαδήποτε σχολική διαρροή. Θα περιμένω τη δευτερολογία σας.

Όμως θέλω να ξεκινήσω, συμπληρώνοντας την αρχική μου ερώτηση, για το τι χάνουν αυτά τα παιδιά που ανήκουν σε έναν πληθυσμό ιδιαίτερα ευάλωτο. Μιλάμε για αλλόγλωσσα παιδιά, μιλάμε για παιδιά που μιλάνε τη γλώσσα Ρομανί, μιλάμε για τουρκόφωνους. Μιλάμε δηλαδή για συνανθρώπους μας οι οποίοι δεν είναι ενταγμένοι όπως θα έπρεπε στην κοινωνία την οποία ζουν με τον τρόπο που είναι όλοι οι υπόλοιποι άνθρωποι.

Σ’ αυτά, λοιπόν, τα δημοτικά σχολεία υπάρχουν ελάχιστες ώρες διδασκαλίας εικαστικών και θεατρικής αγωγής από εκπαιδευτικούς ειδικοτήτων. Ερώτηση: Γιατί; Αυτά τα παιδιά δεν έχουν ανάγκη από την τέχνη; Είναι παιδιά ενός κατώτερου Θεού; Δεν έχει προσληφθεί ακόμη ο απαραίτητος σχολικός νοσηλευτής για έναν μαθητή, ο οποίος έχει καταθέσει και σχετική γνωμάτευση. Γιατί, αυτά τα παιδιά δεν έχουν το ίδιο δικαίωμα με τα άλλα; Όχι ότι στα αλλά έχουν καλυφθεί αυτές οι ανάγκες, αλλά δεν θα έπρεπε ειδικά σε αυτά τα παιδιά να καλύπτονται οι ανάγκες τους κατά προτεραιότητα μια που ανήκουν στις λεγόμενες Ζώνες Εκπαιδευτικής Προτεραιότητας, τις ΖΕΠ;

Για τις τάξεις υποδοχής των ΖΕΠ, αυτών των ζωνών, αντί για δύο εκπαιδευτικούς σε ένα σχολείο με πολύ μεγάλη συγκέντρωση -η πλειοψηφία των μαθητών είναι αλλόγλωσσοι με γλώσσα Ρομανί και τουρκόφωνοι- υπάρχει ένας. Και βέβαια δεν λειτουργεί ούτε το τμήμα ένταξης. Ξέρετε και σε αυτά τα παιδιά και σε αυτούς τους πληθυσμούς υπάρχουν διαγνώσεις μαθητών που έχουν ειδικές εκπαιδευτικές ανάγκες και θα χρειαστεί, χρειάζεται, να λειτουργούν και εκεί τμήματα ένταξης. Τίποτα από όλα αυτά!

Για να πάμε τώρα τη συζήτηση στο ουσιαστικό κομμάτι, σωστά εντοπίσατε τη ρίζα του προβλήματος. Είναι η σχολική διαρροή. Γιατί, όμως, υπάρχει αυτή η σχολική διαρροή; Και κυρίως μετά το γιατί είναι τι κάνει η Κυβέρνησή σας, τι κάνουν οι ελληνικές κυβερνήσεις γι’ αυτή τη σχολική διαρροή. Τι κάνουν οι ελληνικές κυβερνήσεις για την υποχρεωτικότητα της εκπαίδευσης; Η εξάχρονη υποχρεωτική εκπαίδευση, κύριε Πρόεδρε, θεσμοθετήθηκε στη χώρα μας το 1928 από την τελευταία κυβέρνηση του Ελευθερίου Βενιζέλου και ακόμα δεν έχει γίνει πράξη. Τι κάνουν για την υποχρεωτικότητα της εννιάχρονης σχολικής εκπαίδευσης, η οποία θεσμοθετήθηκε πριν από πενήντα χρόνια σχεδόν, το 1976; Η απάντηση είναι τίποτα, εκ του αποτελέσματος.

Επικαλεστήκατε τότε όχι τους εγγεγραμμένους αλλά το πόσοι μαθητές φοιτούν. Και αν, κυρία Υπουργέ, πάνε να φοιτήσουν αύριο αυτά τα παιδιά, τι θα γίνει; Δηλαδή αποδεχόσαστε αυτή την κατάσταση. Μην ξεκινάτε ανάποδα και λέτε ότι σε αυτό το τμήμα φοιτούν είκοσι παιδιά. Εγγεγραμμένα είναι τριάντα πέντε. Για να πάμε να βρούμε τα υπόλοιπα παιδιά να τα φέρουμε στην τάξη να μάθουν κι αυτά γράμματα, γιατί έχουν και αυτά τα ίδια μορφωτικά δικαιώματα όπως τα άλλα.

Αυτό είναι το ζήτημα. Αυτό είναι το πραγματικό πρόβλημα. Θα περιμένουμε να ακούσουμε -και θα αγωνιζόμαστε για αυτά, δεν θα περιμένουμε μονάχα με σταυρωμένα τα χέρια- ουσιαστικά μέτρα, που να εξασφαλίζουν το δικαίωμα όλων των παιδιών και ιδιαίτερα αυτών των παιδιών στη μόρφωση και στο σχολείο.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δελή.

Τον λόγο έχει η κυρία Υφυπουργός.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κύριε Βουλευτά, η σχολική διαρροή είναι το πρόβλημά μας. Βεβαίως είναι και ζήτημα η σχολική στέγη στο συγκεκριμένο σχολείο, ένα ζήτημα το οποίο αφορά στην αρμοδιότητα της τοπικής κοινωνίας, της τοπικής αυτοδιοίκησης το οποίο βέβαια και ως αρμόδιο Υπουργείο και ως πολίτες και Κυβέρνηση και πολιτεία που νοιάζεται για τα παιδιά, βεβαίως και κοίτα να το λύσει. Και γι’ αυτό αρμόδια Υφυπουργός του Υπουργείου πριν ένα κιόλας χρόνο είχε πάει να δώσει τη λύση της παραχώρησης κτηρίου, που αν και δεν είναι αρμοδιότητα του Υπουργείου Παιδείας, αλλά ανήκει στο Υπουργείο Παιδείας και συγκεκριμένα στον εποπτευόμενο φορέα στο ΙΝΕΔΙΒΙΜ.

Τρία ζητήματα θέλω να θίξω. Το πρώτο είναι η προτεραιότητα της μείωσης της σχολικής διαρροής και το τι έχει κάνει η Κυβέρνηση αυτή γι’ αυτό. Το δεύτερο είναι το ζήτημα της στελέχωσης στο συγκεκριμένο σχολείο και τρίτον είναι το κτηριολογικό, στο οποίο αναφέρεται στο ότι θα είναι και πολύ σύντομη διασύνδεση.

Τι έχουμε κάνει στη διασύνδεση επιδοματικής πολιτικής με τη φοίτηση στο σχολείο; Για να λύσουμε ολικώς το πρόβλημα, το σπουδαίο πρόβλημα -και δημογραφικά μπορούμε κιόλας να το εντοπίσουμε και να το εντοπίσουμε δημογραφικά, να το εντοπίσουμε γεωγραφικά- της σχολικής διαρροής έχουμε σχεδιάσει ένα παζλ, μια βεντάλια από διαφορετικά μέτρα. Γιατί ένα μέτρο δεν λύνει όλα τα προβλήματα.

Να σας πω κάτι το οποίο κάναμε και μάλιστα μπορώ να σας πω και με περηφάνια ότι το έκανα και εγώ η ίδια στο προηγούμενο πόστο μου και μπορεί να ήταν και η πρώτη νομοθετική ρύθμιση την οποία έφερα εδώ στο εθνικό Κοινοβούλιο. Κατόπιν προτάσεως του Συνηγόρου του Πολίτη διασυνδέσαμε την επιδοματική πολιτική της χώρας με την υποχρεωτική φοίτηση στα σχολεία. Δεν θυμάμαι -και εδώ θα ήθελα και τη βοήθεια του Προεδρείου- αν το Κομμουνιστικό Κόμμα Ελλάδας είχε ψηφίσει τη διάταξη αυτή.

**ΙΩΑΝΝΗΣ ΔΕΛΗΣ:** Δεν το είχαμε καταψηφίσει πάντως.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Γιατί η Αξιωματική Αντιπολίτευση τότε προς μεγάλη μου έκπληξη το είχε καταψηφίσει.

Και αυτή, αν θέλετε, η διασύνδεση επιδοματικής πολιτικής με υποχρεωτική φοίτηση όχι απλά εγγραφή -αυτό ήταν το κλειδί- η οποία έβγαινε στο τέλος της χρονιάς μέσα από τις παρουσίες οι οποίες ήταν εγγεγραμμένες στο myschool, είχε μια καθυστέρηση εφαρμογής. Και αυτό γιατί πέσαμε στα χρόνια της πανδημίας οπότε δεν ήταν υποχρεωτική η φοίτηση για όλα τα παιδιά. Οπότε αυτό που μας ενημερώνουν και για το συγκεκριμένο σχολείο, η διευθύντρια πρωτοβάθμιας εκπαίδευσης, είναι ότι σε σημαντικό βαθμό έχει λειτουργήσει το μέτρο αυτό. Έχει λειτουργήσει σε ολικό βαθμό; Έχουμε καταφέρει να λύσουμε το πρόβλημα της σχολικής διαρροής μόνο με αυτό; Όχι. Έχει βοηθήσει; Έχει βοηθήσει. Και περιμένουμε να βοηθήσει ακόμα παραπάνω.

Τι άλλο κάνουμε γι’ αυτό; Πιστεύουμε πολύ στην παρουσία και στη στήριξη που λαμβάνουν τα παιδιά μέσα από το δίκτυο κοινωνικών λειτουργών και ψυχολόγων. Έχουμε διπλάσιους απ’ όσους είχαμε στο παρελθόν. Θέλουμε να τους αυξήσουμε ακόμα πιο πολύ. Και ακόμα πιο σημαντικό -αν θέλετε- για μένα είναι το συγκεκριμένο πρωτόκολλο στο οποίο δουλεύουμε τώρα για το τι κάνουν. Γιατί το θέμα δεν είναι μόνο να είναι εκεί. Το θέμα είναι να είναι και συγκεκριμένες οι αρμοδιότητες που έχουν στα σχολεία και να είναι σημαντικό και σαφές ότι βλέπουν όλα τα παιδιά, όχι μόνο κάποιο κατόπιν έγκρισης γονέα αν θεωρήσουν ότι υπάρχει πρόβλημα. Όχι, πρέπει να πλαισιώνουν οριζοντίως όλα τα παιδιά για να κανονικοποιούν και τη δική τους την παρέμβαση και τη δική τους παρουσία.

Και τρίτον είναι η εξωστρέφεια στα σχολεία. Οι μαθητές μέσα από προγράμματα «ERASMUS» μέσα από προγράμματα «eTwinning», μέσα από ακόμα και αυτά που κάνουν στα εργαστήρια δεξιοτήτων, ακόμα και στις σχολικές εκδρομές τις οποίες ξανακοιτούμε εντατικά τώρα γιατί χρειάζεται αναδιαμόρφωση το πλαίσιο τους, η εξωστρέφεια αυτή δίνει περισσότερο ενδιαφέρον στους μαθητές για το σχολείο και άρα δημιουργεί παραπάνω θελκτικούς παράγοντες για την παρουσία τους και όχι για τη διαρροή τους από αυτό.

Όσο αφορά τώρα τη στελέχωση. Στο συγκεκριμένο σχολείο σήμερα που μιλάμε -για να είμαι σωστή και σαφής- πέραν της σχολικής νοσηλεύτριας κενά δεν υπάρχουν. Δόθηκαν όλες οι θέσεις πέραν της σχολικής νοσηλεύτριας, την οποία κοιτούμε και καλά κάνατε και μας το θέτετε, γιατί είναι μεγάλα τα νούμερα και μεγάλοι οι αριθμοί και δυστυχώς υπάρχουν πράγματα στα οποία στοχεύουμε και δεν τα καταφέρνουμε πάντα. Δόθηκαν όλοι όλες οι ειδικότητες στο σχολείο αυτό. Όμως με αναρρωτικές άδειες πολλοί δυστυχώς εκ των εκπαιδευτικών έχουν φύγει και οι αναρρωτικές άδειες αυτές θα αναπληρωθούν το ταχύτερο δυνατό.

Κλείνω με το κομμάτι της στέγασης. Πρέπει να βρούμε και να πιέσουμε όλοι την τοπική κοινωνία και την τοπική αυτοδιοίκηση να αναλάβει την ευθύνη που της αναλογεί και να βρει ένα σχολείο για τα παιδιά. Δεν κρυβόμαστε και δεν κρύβομαι προσωπικά πίσω από τη σχολική διαρροή. Τη βλέπω, όμως, ως ακόμα πιο σημαντικό, ακόμα πιο επιτακτική ανάγκη από αυτή του συγκεκριμένου ζητήματος. Είναι χρόνιο ζήτημα, είναι ζήτημα κοινωνικό, είναι ζήτημα το οποίο αφορά πάρα πολύ στα παιδιά και στο τι πολίτες θα έχουμε αύριο και είναι βασική μας υποχρέωση να τη μειώσουμε ακόμα παραπάνω από ό,τι οι προσπάθειές μας έχουν καταφέρει.

Σας ευχαριστώ.

**ΙΩΑΝΝΗΣ ΔΕΛΗΣ:** Κύριε Πρόεδρε, μου επιτρέπετε να συμπληρώσω ένα μικρό σχόλιο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ.

Αποδεικνύεται ότι το ζήτημα της σχολικής διαρροής, κυρία Υπουργέ, δεν λύνεται με διοικητικά μέτρα. Χρειάζεται ουσιαστικά υποστηρικτικά μέτρα αυτών των ανθρώπων, αυτών των οικογενειών, για να πάνε τα παιδιά τους στο σχολείο. Αυτό είναι το συμπέρασμα μετά τη θεσμοθέτηση αυτού του μέτρου, της σύνδεσης δηλαδή με το οικογενειακό επίδομα, το οποίο έχει εκληφθεί από τους ίδιους και ως ένα τιμωρητικό μέτρο εν πολλοίς. Χρειάζεται να στηριχθούν αυτοί οι άνθρωποι για να πάνε τα παιδιά τους στο σχολείο και χρειάζεται να σεβαστούμε και τον ιδιαίτερο τρόπο της ζωής που επιλέγουν.

**ΠΡΟΕΔΡΕΥΩΝ (Βασίλειος Βιλιάρδος):** Είναι κατανοητό, κύριε συνάδελφε. Ευχαριστούμε πολύ.

**ΔΟΜΝΑ - ΜΑΡΙΑ ΜΙΧΑΗΛΙΔΟΥ (Υφυπουργός Παιδείας, Θρησκευμάτων και Αθλητισμού):** Σωστό, αλλά αν έχει εκληφθεί ως τιμωρητικό μέτρο, είναι δικό τους λάθος. Το κράτος στηρίζει την οικογένεια και η οικογένεια με τη σειρά της πρέπει να στηρίξει το παιδί της. Είναι καθήκον της οικογένειας να μεγαλώνει σωστά το παιδί της και να μην το παραμελεί. Είναι βασική γονεϊκή ευθύνη το να στέλνει το παιδί της στο σχολείο.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Κυρίες και κύριοι συνάδελφοι, έχω την τιμή να σας ανακοινώσω ότι σε εκτέλεση της από 15 Νοεμβρίου 2023 απόφασης της Ολομέλειας της Βουλής συγκροτήθηκε εξεταστική επιτροπή αποτελούμενη από τριάντα ένα μέλη για «Τη διερεύνηση του εγκλήματος των Τεμπών και όλων των πτυχών που σχετίζονται με αυτό», σύμφωνα με το άρθρο 68 παράγραφος 2 εδάφιο γ΄ και δ΄ του Συντάγματος και 144 παράγραφος 5 εδάφιο β΄ του Κανονισμού της Βουλής.

Η απόφαση θα καταχωριστεί στα Πρακτικά της σημερινής συνεδρίασης και θα κοινοποιηθεί στις αναφερόμενες και αναφερόμενους κυρίες και κυρίους Βουλευτές.

(Η προαναφερθείσα απόφαση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελίδες 304-306)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 18.42΄ λύεται η συνεδρίαση για αύριο Τρίτη 21 Νοεμβρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**